
Kronprinsesse  Desiderias  Besøg  1810. 

Situationsbilleder. 


I. 

En  kold  og  taaget  Formiddag  i  Begyndelsen  af  December 
1810  mødte  to  Herrer  hinanden  ved  den  Port  i  Kristian 
den  Syvendes  Palæ  paa  Amalienborg,  gjennem  hvilken  man 
gik  op  til  Overhofmarskal  Hauchs  Bolig.  Den  Ene  var  Kam- 
merherre, Grev  Haxthausen,  den  Anden  Kammerjunker  Løven- 
skjold ;  hin  var  Major  ved  det  danske  Livregiment,  denne 
Kaptajn  ved  Fodgarden.  Under  deres  graa  Kapper  med  det 
blaakantede  Slag  bar  de  militær  Tjenestedragt.  Bjørneskinds- 
huen gjorde  Løvenskjolds  velvoxne,  mandige  Skikkelse  endnu 
mere  imponerende,  den  trekantede  Hat  lod  det  Aristokratiske 
i  Haxthausens  Træk  træde  endnu  stærkere  frem.  Begge 
Herrer  skulde  møde  hos  Hs.  Excellence  Overhofmarskallen  for 
at   modtage   en  kongelig  Befaling. 

Efter  at  de  havde  gjort  militær  Honnør  for  hinanden, 
tog  de   hinanden   venskabeligt  i   Haanden. 

„Et  heldigt  vSammentræf !"  udbrød  Løvenskjold  smilende. 
„Kammerherren  skal  formodentlig  lige  som  jeg  konferere  med 
Overhofmarskallen  ?" 

„Konferere!"  svarede  Haxthausen  tørt.  „Jeg  kommer 
for  nærmere  at  erfare,  hvad  det  er  for  en  Sendelse,  Hs. 
Majestæt  allernaadigst   har  tiltænkt   mig." 

Løvenskjold  greb  skyndsomst  i  Klokken,  hvilken  Tjenst- 
iver Kammerherren  honorerede  med  et  takkende  Nik.  Sveit- 
seren  lukkede  op.  Snart  førtes  de  Indtrædende  af  en  Tjener, 
der  skilte  dem    af   med    Kappe,    Hovedbedækning    og    Sabel, 

ind  i  Salonen  nærmest  ved  Ov'erhofmarskallens  Arbejdskabinet. 
Tjeneren  bukkede  og  begav  sig  ind  i  dette.  Et  Øjeblik  efter 
vendte  han  tilbage  og  bad  fra  Hs.  Excellence  de  to  Herrer 
om  at  tage  Plads  og  vente  en  kort  Tid.  Der  var  fra  Kon- 
gen  indløbet  en  Skrivelse,  som  øjeblikkelig  maatte  besvares. 

Haxthausen  og  Løvenskjold  satte  sig  hver  i  en  magelig 
Lænestol  ved  det  store  runde  Bord  midt  i  Salonen.  Der 
var  paa  det  henlagt  Blade  som  Moniteur  universel,  Post-  och 
Inrikes  Tidningar,  Altonaer  Merkur  og  Statstidenden.  Men 
da  det  var  mørkt  i  Vejret,  og  da  de  svære  grønne  Damask- 
gardiner yderligere  dæmpede  Lyset,  fandt  ingen  af  de  Herrer 
sig  oplagt  til  at  læse. 

Løvenskjold,  en  smuk  treogtrediveaarig  Mand  med  spil- 
lende, blaa  Øjne,  betragtede  med  Tilfredshed  sin  højrøde 
Kjole  og  de  blaa  Pantalons :  de  sad,  som  de  vare  støbte  om 
ham.  Han  rejste  sig,  traadte  hen  foran  det  ene  Pillespejl, 
og  idet  han  saa  sig  i  dette,  tænkte  han  ved  sig  selv :  char- 
mant baade  som  Kaptajn  i  Hs.  Majestæts  Garde  til  Fods  og 
som  Kammerjunker.  Den  Furore,  han  for  nylig  havde  gjort 
ved  det  store  Hofbal  i  Anledning  af  Landgrev  Vilhelms  For- 
mæling med   Prinsesse   Charlotte,   randt   ham   i   Hu. 

Haxthausen  var  i  Henseende  til  Alder  lidt  yngre  end 
Løvenskjold,  men  langt  fra  saa  ungdommelig  og  lyrisk  som 
denne.  Flagrede  Kammerjunkerens  Tanker  om  i  Balsalen  og 
i  Boudoirs,  saa  spillede  Stalden  med  dens  Hestebesætning 
Hovedrollen  i  Kammerherrens  Fantasi,  hvad  der  dog  ikke 
medførte,  at  han  var  ufølsom  overfor  Kvinder.  Hans  Øjne 
faldt  i  dette  Øjeblik  paa  et  Dyremaleri  af  Gebauer,  fremstil- 
lende en  større  Gruppe  af  Heste.  Det  hang  paa  Væggen  mod- 
sat Vinduerne,  og  da  Solen  netop  nu  gjennembrød  Taagen 
udenfor,  faldt  der  et  klart  Skær  over  Billedet.  Haxthausen 
betragtede  det  med  den  største  Interesse  og  beundrede  den 
Dygtighed,  Kunstneren  her  havde  viist  i  Tegningen  og  i  Be- 
handlingen af  Farvenuancerne.  Medens  han  var  fordybet  i 
Beskuelsen,  vendte  Løvenskjold  tilbage  til  Lænestolen. 


„Det  var  et  magnifik  Bal,  Majestæterne  foranstaltede  efter 
Formælingen,  Kammerherre!"  udbrød  Løvenskjold,  vendende 
sig  mod  Haxthausen.  „Men  De  fandt  nok  mere  Behag  i  at 
spille  Reversi   end   i   at   danse?" 

„Jeg  var  træt.  Kammerjunker;  jeg  havde  været  til  Heste- 
marked i  Roskilde,  hvor  jeg  havde  ærgret  mig  frygtelig  over 
Grev  Schulins  mangelfulde  hippologiske  Begreber.  Det  var 
nær  ved,  at  han  havde  prostitueret  Staldetaten  —  tænk,  den 
kongelige  Staldetat,  overfor  de  gemeneste  Hestehandlere!" 

„Hvorfor  vilde  De  tage  Dem  den  Sag  saa  nær,  Kammer- 
herre? Nej,  De  skulde  som  jeg  have  hengivet  Dem  fuldstæn- 
digt til  Ballets  Glæder.  Hvor  var  Frøken  Schimmelmann 
yndefuld  i  Kvadrillen!  Hvilken  skjøn  Hals!  Hvilket  bedaa- 
rende  Smil !  Men  man  maa  sandelig  ogsaa  beundre  Hof- 
jægermesterinde Svanenskjold." 

Haxthausen  havde  lyttet  til  Løvenskjolds  første  Ytringer, 
men  havde  dog  Tanken  fortrinsvis  henvendt  paa  Gebauers 
Maleri.  En  Skimmel  i  dette  fængslede  ham  især.  „Ah!" 
udbrød  han,  „et  lille  Hoved  med  et  ædelt  Øje,  en  vel  stillet 
Skulder!« 

„Fortræffeligt!"  sagde  Løvenskjold  med  Varme,  „det  er 
netop  den  rette  Karakteristik  af  Hofjægermesterinden.  Jeg 
havde  næppe  i  dette  Nu  fundet  et  saa  betegnende  teknisk 
Udtryk." 

Haxthausen  vaagnede  op  af  sin  Kontemplation,  han  var 
lige  ved  at  faa  et  Latterudbrud  over  den  Anvendelse,  Kam- 
merjunkeren gjorde  af  hans  Ytringer,  men  han  beherskede 
sig  og  nikkede  med  et  let  Smil  til  hin. 

Løvenskjold  udbredte  sig  derefter  i  en  fyrig  Skildring 
over  al  den  Ungdom  og  Skjønhed,  der  havde  betaget  ham 
den  Aften.  Frøken  Levetzow  havde  henrykt  ham  ved  sin 
fuldendte  Taille.  Frøken  Castenskjold  havde  fortryllet  ham 
ved  sit  uforlignelige  Smil,  og  Frøken  Sneedorf  havde  ligefrem 
forhexet  ham  ved  sine  skjælmske  Blikke.  Selv  Damerne  i 
anden   Halvdel  af  Trediverne  havde  gjort  et  excellent  Indtryk 

paa   ham,     og    han    skildrede    nu    med    levende    Farver    disses 
modne  Ynder. 

Haxthausen  var  tilsyneladende  en  opmærksom  Tilhører, 
men  da  han  igjen  kastede  sit  Blik  paa  Gebauers  Dyrestykke, 
kom  han  ved  en  Ideassociation  til  at  tænke  paa  Hestemarkedet 
i  Roskilde.  Nu  overhørte  han  fuldstændig,  hvad  Løvenskjold 
sagde,  og  var  ganske  som  fraværende.  Han  harmedes  atter 
ved  Erindringen  om,  at  Grev  Schulin  havde  rost  en  aldeles 
mislykket  Hoppe. 

Løvenskjold  fremhævede  i  dette  Øjeblik  Grevinde  Moltke 
som  den  Dame,  der  bar  Prisen  for  alle  Hymens  Præstinder  i 
det  tredie  Decennium. 

Haxthausen,  hvis  Forestillingskreds  beherskedes  af  Hoppen, 
udbrød  højt  med  et  Slag  paa  Lænestolens  Arm:  „Skjøndt 
hun  var  kohaset,  hareøret,  spattet!" 

Han  greb  sig  pludselig  i  sin  Tankefraværelse,  han  havde 
ikke  hørt,   hvad  der  blev  sagt. 

„Grevinde  Moltke!"  raabte  Løvenskjold  idet  han  for- 
bavset kastede  sig  tilbage  i  Lænestolen.  „Men  Kammerherre, 
dog!" 

„Ah,  Pardon,  Pardon,  min  ærede  Kammerjunker,"  re- 
plicerede Haxthausen,  „jeg  gik  i  Øjeblikket  op  i  Hippologien, 
De  i  Gynækologien,  De  var  i  Balsalen,  jeg  paa  Hestemarked. 
Ha,  ha,  ha!    Det  var  en  pikant  Situation!" 

„Sig  heller  en  mental  Digression!"  bemærkede  Løven- 
skjold straalende  tilfreds  over,  at  dette  Udtryk  netop  faldt 
ham  ind. 

Lige  som  disse  Ord  faldt,  aabnedes  Døren,  og  den  kgl. 
Jagtkaptajn,  Kommandør  Lindholm,  viiste  sig.  Tjeneren  meldte 
Overhofmarskallen  hans  Ankomst.  Lindholm,  der  imidlertid 
havde  hilst  paa  de  to  Herrer,  fik  fra  Hs.  Excellence  en  Ind- 
bydelse til  at  tage  Plads  og  vente  nogle  Øjeblikke.  Da  Jagt- 
kaptajnen kjendte  baade  Haxthausen  og  Løvenskjold  personlig 
og  tilmed  var  en  meget  jovial  og  meddelsom  Mand,  var  Kon- 
versationen hurtig  i  Gang. 

„Det  forekom  mig,"  sagde  Lindholm,  „at  jeg  hørte 
Ordene  mental  Digression." 

„Ja,"  svarede  Løvenskjold,  „det  var  Kammerherre  Haxt-» 
hausen,  der  foretog  en  saadan,  og  under  den  kom  han  til  at 
forvexle  Grevinde  Moltke  med  en  Hoppe!" 

Alle  Tre  brast  i  Latter,  men  Haxthausen  tog  sig  strax 
i  det. 

„Jeg  var  for  nogle  Aftener  siden  Vidne  til,  hvad  man 
kunde  kalde  en  mental  Konfusion,"  udbrød  Lindholm.  „Kom- 
mandør Løvenørn  gav  en  splendid  Souper  for  sin  gamle 
Vaabenfælle,  Kommandør  Duvernois,  der  har  været  her  i 
Sendelse  til  den  franske  Gesandt." 

„Vaabenfælle?"   gjentog  Haxthausen. 

„Ja,  Løvenorn  tjente  jo  i  den  franske  Flaade,  da  Eng- 
land og  Frankrig  kæmpede  med  hinanden  under  den  nord- 
amerikanske  Uafhængighedskrig." 

„Ah,"  sagde  Løvenskjold,  „han  har  ogsaa  en  Gang 
været  i  Marokko  med  Foræringer  til  Sultanen.  Han  er  et 
forslagent   Hoved,   men   modig,   dristig." 

„Var  det  ikke  ham,"  spurgte  Haxthausen  tørt,  „der 
klædt  som  Dervisch  steg  op  i  en  Minaret  og  derfra  raabte 
med  Aal!" 

„Jo  vist  var  det,"  svarede  Lindholm.  Saadan  en  Op- 
fordring til  Bøn  havde  Marokkanerne  aldrig  hørt.  De  skulde 
blot,  mine  Herrer,  have  seet  Løvenørn  og  Duvernois  sammen 
den  Aften.  Vor  Vært  havde  kjøbt  en  halv  Pibe  Madeira  af 
en  Kaper.  Vinen  flød  i  Strømme.  Skaal  fulgte  paa  Skaal. 
Viddet  gnistrede  som  et  Fyrværkeri;  to  unge  Løjtnanter  for- 
maaede  aldeles  ikke  at  holde  Skridt  med  de  gamle  Sejlere! 
Det  endte  dog  med,  at  Tankerne  gik  péle  mele  om  blandt 
hverandre.  De  seer  saa  forbavset  paa  mig.  Kammerherre 
Haxthausen?  De  mener  vel,  at  jeg  er  for  gammel  til  at  del- 
tage i  slige  Orgier?" 

„Paa  ingen  Maade !  De  er  jo  en  charmant  Kavaler, 
ungdommelig  af  Udseende,  elastisk  i  Bevægelser." 


„De  maa  ikke  smigre  mig,  men  jeg  tør  nok  sige,  at  jeg 
bærer  mine   53  Aar  taalelig." 

Som  Lindholm  sad  der  med  sit  glatte  Ansigt,  sit  brune 
Haar,  sine  klare  graa  Øjne,  iført  den  mørkeblaa  Uniformskjole 
med  de  røde  Opslag,  saa  han  mindst  en  halv  Snes  Aar 
yngre  ud. 

„Vel,"  tilføjede  han,  „jeg  gaar  gjerne  med  til  et  Bak- 
kanal, men  de  slebne  Former  skal  overholdes,  hvor  højt 
Vinbølgerne  end  gaar." 

„Det  er  Hovedreglen  for  enhver  Hofmand,"  sagde  Løven- 
skjold med   Eftertryk. 

„De  kjender  jo  godt  Familien  Diiring?"  spurgte  Lind- 
holm. „Er  der  Noget  om,  at  Frøken  Helene  er  bleven 
forlovet  med  Ajax  i  Fodgarden?  De  veed  nok,  hvem  jeg 
mener?" 

„Maaske  vi  kan  træde  hen  i  Vinduesfordybningen," 
sagde  Løvenskjold,  „saa  skal  De  høre  et  Kuriosum,  Kom- 
mandør-Kaptain. " 

Idet  de  rejste  sig  for  at  gaa  derhen,  aabnedes  Døren. 
En  lille  bleg,  mørk  Herre  viiste  sig  i  den:  det  var  Hofjunker 
Munthe-Morgenstjerne.  Tjeneren  meldte  ham  til  Overhofmar- 
skallen,  der  nu  gav  Tilsagn  om,  at  han  strax  skulde 
komme. 

Hofjunkeren  tog  sig  ret  godt  ud  i  den  højrøde  Kjole  og 
de  gule  Benklæder;  men  han  havde  ikke  noget  opvakt  Fy- 
siognomi. Han  havde  imidlertid  een  Egenskab,  man  sætter 
megen  Pris  paa  ved  Hoffet:  han  talte  Fransk  med  stor  Fær- 
dighed. Morgenstjerne  hilste  med  et  dybt  Buk  paa  de  tre 
Herrer. 

Da  Lindholm  og  Løvenskjold  nu  vare  komne  ind  i  Vin- 
duesfordybningen,  vendte  han  sig  til  Haxthausen. 

„Skal  jeg  træffe  Kammerherren  her;  hvilken  uventet 
Ære!" 

„Det   fornøjer  mig  at  se   Dem,   min   kjære  Morgenstjerne. 

Der  var  Tale  om,  at  De  var  bleven  saaret  i  en  Duel  ude 
paa   Landet;   hvordan   forholder  det  sig  dermed?" 

„Nu  skal  De  høre,  Kammerherre;  det  er  gaaet  her  som 
sædvanlig:  Ukyndigheden  har  vundet  en  Sejr  over  Sagkund- 
skaben.     De  veed,   min   Passion   er  Hunde." 

„Jeg  veed  det,"  faldt  Haxthausen  ind,  „lige  som  min 
er  Heste." 

„Nu  vel,"  vedblev  Morgenstjerne,  „jeg  har  kjøbt  en 
Moppe  af  den  russiske  Legationssekretær,  en  ægte  russisk 
Moppe.  Jeg  maatte  give  fem  Specier  for  den;  De  skal  ikke 
tro,  at  han  vilde  tage  Pengene  i  Kurantdalersedler.  Er  det 
nu  ogsaa  af  den   ægte   Race?   spurgte  jeg." 

„ —  Paa  min  Ære  er  det,"  svarede  han.  Tænk  Dem, 
Kammerherre,  han   gav   mig  sit  Æresord   paa  det!" 

„Ja,  det  har  meget  at  betyde,  naar  en  russisk  Diplomat 
nu   for  Tiden  gjør  det,"   ytrede   Haxthausen   ironisk. 

„Jeg  er  i  Besøg  hos  vor  fælles  Bekjendt,  Skovrideren 
véd  Frederiksværk.  Jeg  skjuler  det  ikke,  han  var  forbavset 
over  mit  Kjendskab  til  Hunde,  over  mit  skarpe  Blik  for 
Racens  Renhed.      Han  var  aldeles  indtagen   af  min  Moppe  .  ." 

„Ja,  jeg  kjender  den  Følelse,"  sagde  Haxthausen,  „det 
vil  sige   overfor  en   Hest." 

„Da  indfinder  sig  en  Dag  en  Jagtjunker  Spindler  for  at 
se  paa  en  Hønsehund.  Han  prætenderede  at  være  hunde- 
kyndig par  excellence  \  men  jeg  opdagede  hurtig,  at  han  var 
en  slet  og  ret  Dilettant  ..." 

„Lige  som  Grev  Schulin  overfor  Heste,"  sagde  Haxt- 
hausen ved   sig  selv. 

„Min  Moppe  kommer  ind  i  Stuen.  ,Hvad  er  det  for 
en  Tingest?'  siger  han  haanlig.  Jeg  følte  mig  krænket. 
„Det  er  nok  ikke  stort  bevendt  med  Deres  Hundekyndighed, 
Hr.  Jagtjunker,  naar  De  ikke  kan  se,  at  det  er  en  ægte 
russisk   Moppe." 

„ —  Er  denne  ægte?"  spurgte  han  med  et  tvivlende, 
irriterende  Smil. 

„ —  Aldeles  utvivlsomt,"  svarede  jeg  heftig.  „Den  har, 
som  De  seer,  en  næsten  lodret  afskaaren  Snude,  fremsprin- 
gende Øjne,  sort  Ansigt,  nedhængende  Øren  af  samme  Farve, 
bredt  Bryst,  kort  graahaaret  Krop  og  en  Hale,  der  slaar  en 
lille  Krølle  som  en  Grisehale.  Forlanger  De  maaske  flere 
Kjendetegn?  Gjør  De  det,  har  De  ikke  synderlig  Forstand 
paa  de  Ting,    De  giver  Dem   ud   for  at  kjende!" 

„ —  Moppen  har  en  lille  hvid  Plet  paa  den  venstre  For- 
pote, det  er  Bevis  for,  at  en  svensk  Vindspiller  har  blandet 
sit  Blod  ind  i  dens  Forfædres  Linie.  Moppen  er  altsaa  af 
uægte  Race;   den   er  ikke   af  Blodet." 

„Jeg  blev  rasende",  fortsatte  Morgenstjerne.  „Parbleu!" 
raabte  jeg.      „De  kan  selv  v^ære  Vindspiller  ...   af  Blodet!" 

„Jeg  kjender  denne  ædle  Harme  over  et  ædelt  Dyrs 
Miskjendelse,"    sagde   Haxthausen   med   deltagende  Iver. 

„Jagtjunkeren  udfordrede  mig.  Jeg  valgte  Kaarde.  Han 
fik  kun  et  Stik  i  Kjolen,  men  jeg  et  Saar  i  venstre  Arm. 
Sekundanterne  erklærede  Duellen  for  endt.  Heldigvis  er 
jeg  kommen  mig  nu,  da  jeg  er  bleven  kaldt  til  Overhof- 
marskallen." 

Denne  traadte  i  dette  Øjeblik  ind  i  Salonen.  Lindholm 
og  Løvenskjold  kom  frem  fra  Vinduesfordybningen,  hvor  det 
havde  moret  den  Første  at  høre,  at  Frøken  Diiring  i  Virke- 
ligheden havde  givet  Fodgardens  Ajax  en  Kurv:  deri  lignede 
han  altsaa  sin  mythologiske  Navne,  at  han  hørte  til  den 
skjønne  Helenes  uheldige  Friere.  Midt  i  Salonen  mødtes  de 
med  Overhofmarskallen,  for  hvem  de  rettede  sig  med  ærbødig 
Mine.  Hs.  Excellence  rakte  dem  Haanden,  hvorefter  han 
vendte  sig  mod  Haxthausen  og  Morgenstjerne,  der  havde  rejst 
sig.      Her  gjentoges  den  samme  Hilsen. 

Overhofmarskallen,  der  stod  lige  ved  det  56.  Aar,  gjorde 
ved  hele  sin  Fremtræden,  sin  faste  Holdning  og  sit  bestemte 
Blik  et  ærefrygtvækkende  Indtryk.  Han  var  en  flersidig 
dannet  Personlighed,  og  han  havde  netop  Sider,  der  hen- 
holdsvis  anerkjendtes    af   enhver    af   de    her    Tilstedeværende. 

Hs.  Excellences  Fortjenester  af  Hesteavlens  Fremme  bevirkede, 
at  Haxthausen  saa  op  til  ham  med  den  dybeste  Respekt. 
Løvenskjold  beundrede,  at  Hauch  i  sin  Egenskab  af  Chef 
for  Theatret  altid  havde  været  en  Josef  i  Forholdet  til  Ballet- 
korpsets Damer.  Lindholm,  der  som  Søofficer  havde  Inter- 
esse for  Meteorologi,  højagtede  Hauch  som  Forfatter  af  en 
Afhandling  om  Tordenvejr.  Det  var  ogsaa  som  Fysiker,  at 
Hauch  aftvang  Morgenstjerne  dyb  Ærbødighed,  thi  denne 
unge  Mand,  der  var  tynd  i  Naturlæren,  fandt,  at  man  maatte 
være  et  Geni,  naar  man,  saaledes  som  Hauch  havde  gjort 
det,   kunde  skrive  en   Fysik. 

„De  vil  tilgive,  mine  Herrer,"  tog  Hauch  til  Orde,  „at 
jeg  har  ladet  Dem  vente.  Men  jeg  modtog  for  en  halv 
Time  siden  fra  Hs.  Majestæt  en  Sag,  der  øjeblikkelig  maatte 
expederes,   og  først  nu  fik  jeg  den   færdig." 

„Deres  Excellence  seer  noget  anstrængt  ud,"  ytrede 
Løvenskjold. 

„Ja,  mine  mange  Stillinger  fører  det  med  sig,  at  jeg 
stundom   maa  arbejde  som  en   Hest." 

„Ah,  et  fortræffeligt  Billede,"  sagde  Haxthausen  ved 
sig  selv. 

„Men  Udholdenhed,  Nøjagtighed,  Punktlighed  er  de 
Egenskaber,  der  skal  til  i  Kongens  Tjeneste,"  vedblev  Over- 
hofmarskallen;  „altid  bør  man  tjene  sin  høje  Herre  med 
usvækket  Iver." 

De  fire  Herrer  bøjede  sig  i  Tavshed,  som  Tegn  paa 
deres  Bifald. 

„Det  Hverv,  hvormed  Hs.  Majestæt  har  havt  den  Naade 
at  beære  Dem,  skal  nu  blive  Dem  nærmere  meddelt.  Kron- 
prinsesse Desideria  af  Sverrig  ventes  her  til  Hoffet  paa  Gen- 
nemrejse til  hendes  nye  Fædreland.  Hds.  kgl.  Højhed  er 
ankommen  til  Hamborg.  Hs.  Majestæt  har  bestemt,  at  hun 
i  de  Stæder,  hun  passerer,  skal  modtages  med  alle  de  Æres- 
beviser, hendes  Rang  kan  gjøre  Krav  paa.  De,  Kommandør 
Lindholm,  skal  efter  allerhøjeste  Bestemmelse    modtage   Kron- 

prinsessen   i   Nyborg    og    føre   hende  om   Bord   i   Yachten   over 
Bæltet." 

„Jeg  takker  Kongen,  ikke  blot  for  den  store  Ære,  men 
ogsaa  for  Glæden,"  sagde  Lindholm.  „Under  mit  Ophold  i 
Paris  for  tre  Aar  siden,  da  jeg  overbragte  Kejseren  et  Brev 
fra  Kronprinsen,  blev  jeg  præsenteret  for  Fyrsteparret  Ponte- 
corvo.  Fyrstinden  var  en  Dame  med  et  særdeles  vindende 
Væsen.  Den  Gang  anede  Ingen,  at  hun  skulde  stige  til  kgl. 
Højhed  og  Arving  til  Sverrigs  Krone." 

„Kongelig  Højhed,"  gjentog  Haxthausen  ved  sig  selv, 
med   særligt  Eftertryk   paa   det   første   Ord. 

„Mulig  vil  Kronprinsessen  da  kunne  gjenkjende  Dem," 
ytrede  Hauch  til  Lindholm. 

Overhofmarskallen  vendte  sig  derpaa  til  de  tre  andre 
Herrer.  „Hs.  Majestæt  beordrer  Dem  alle  Tre  til  Korsør," 
sagde  han.  „Det  vil  glæde  Kronprinsessen  og  hendes  Følge 
at  høre  Løvenskjold  og  Morgenstjerne  parlere  Fransk.  Kon- 
gen kunde  ikke  have  truffet  noget  mere  excellent  Valg. 

„De,  Kammerhere  Haxthausen,  holder  nok  Øje  med,  at 
Bespændingen  røgtes  forsvarligt.  I  saa  Henseende  kunde  Hs. 
Majestæt  ikke  have  overgivet  Hds.  kgl.  Højhed  i  bedre  Hæn- 
der end  Deres." 

„Jeg   takker,"    svarede    Haxthausen.       „Jeg    haaber,     at. 
jeg  skal  kunne    gøre    Fyldest    hos    Hds.    kongelige    Højhed." 
Haxthausen  lagde  en  særlig  Betoning  paa  Ordet   „kongelig". 

Overhofmarskal  Hauch  betragtede  ham  med  et  fast  Blik, 
han  forstod  godt,  hvad  det  var  for  en  Tanke,  der  bevægede 
sig  hos   Haxthausen. 

Hs.  Excellence  fastsatte  derpaa  Dagen  for  Herrernes 
Afrejse.  Han  tog  fornemt,  men  venlig  Afsked  med  hver 
af  dem. 

„Hs.  Majestæt  venter  mig,"  sagde  han,  idet  han  trak 
sig  tilbage. 


13 


II. 

Omtrent  tre  Mil  Nordvest  for  Kjøbenhavn  ligger  Herre- 
sædet Edelgave,  hvis  Navn  vækker  historiske  Minder  fra  de 
gamle  Ulfeldters  og  Bjelkers  Tid,  men  hvis  Bygning,  med  de 
lyse  Mure  og  det  sorte  Tegltag,  skriver  sig  fra  Slutningen  af 
forrige   Aarhundrede. 

Paa  det  her  omhandlede  Tidspunkt  var  Edelgave  i  Gros- 
serer, Konsul  Frederik  Tuteins  Besiddelse. 

Familien  har  forladt  Hovedstaden  for  at  tilbringe  Julen 
paa  Landet.  Vi  befinde  os  i  den  store  Dagligstue,  der  ven- 
der ud  mod  Parken.  Det  er  en  klar  og  kold  Decemberdag. 
Sneen  dækker  Plænerne  og  Træernes  Grene,  og  Naturens 
Stilhed  afbrydes  kun  af  og  til  af  Krageskrig.  Ilden  i  Kaminen 
brænder  livlig,  gjennem  de  lysegrønne  Damaskgardiner  falder 
Lyset  noget  dæmpet  ind  i  Stuen,  der  med  sit  hvide  Stukloft, 
sine  Gyldenlæders  Tapeter  og  sit  marmorfarvede  Panel  gjør 
et  overordentlig  hyggeligt  Indtryk.  I  de  fire  Hjørner  er  der 
anbragt  Laurbærtræer,  i  Vinduerne  breder  sig  et  Blomsterflor, 
og  paa  det  firkantede  Mahognibord  midt  paa  Gulvet  staar  i 
en  stor  Urtepotte  en  mægtig  Kaktus,  der  i  sin  Tid  er  hjem- 
bragt fra  Vestindien.  Over  Kanapeen  ved  Bagvæggen  hænger 
et  oliemalet  Portræt  af  en  af  Slægtens  fortjente  Forfædre,  og 
for  at  Efterkommerne  ogsaa  kunne  have  ham  for  Øje,  naar 
Dagens  Stjerne  gaaer  ned,  er  der  en  Lampet  paa  hver  Side 
af  Maleriet. 

I  Løbet  af  den  sidste  Uge  har  der  været  usædvanlig 
livligt  paa  Edelgave,  skjøndt  den  humoristiske  Fru  Regine 
Tutein  er  fraværende.  Den  aandrige  Konferensraadinde  Fru 
Frederikke  Brun  „geboren  Munter"  er  nemlig  i  Besøg  der 
med  sin  næstældste  Datter,  den  attenaarige  Ida.  Frøken 
Brun  er  ledsaget  af  to  Veninder,  Mariquitte  Dreier,  Datter  af 
den  nylig  afdøde  danske  Gesandt  i  Paris,  og  af  Frøken  Olsen, 
hvis  Fader  er  Resident  hos  Barbareskerne.  Konsul  Tutein 
har  gjæstfrit  indbudt  de  to  unge    Damer,    der    netop    vare    i 

Besøg  hos    Bruns    i    Kjøbenhavn.       Konferensraaden    ventedes 
med  det  allerførste. 

I  Dag  er  den  gamle  Grosserer  Peschier  i  Visit  paa  Edel- 
gave. Den  ærværdige  Skikkelse,  der  i  Alder  har  naaet  de 
syv  Gange  ti,  sidder  henstrakt  i  en  Lænestol  i  Nærheden  af 
Kaminen. 

Konferensraadinde  Brun  er  ved  et  lille  Bord  henne  ved 
et  af  Vinduerne  sysselsat  med  at  betragte  nogle  Kobberstik 
efter  Landskabsmalerier  af  Nicolas  Poussin,  af  hvis  melan- 
kolske Naturstemning  hun  følte  sig  særlig  tiltalt. 

Op  og  ned  ad  Gulvet  gaaer  Konsul  Tutein,  en  middel- 
høj, graasprængt  Mand  paa  over  halvtreds,  med  spillende 
brune  Øjne.  Tutein  er  preussisk  Konsul  og  skal  senere  hen 
paa  Dagen  kjøre  til  den  preussiske  Gesandt  i  Kjøbenhavn. 
Han  har  der  et  vigtigt  Ærinde  angaaende  nogle  preussiske 
Koffardiskibe,  der  ere  blevne  opbragte  af  franske  Kapere. 
Tutein  er  iført  blaa  Kjole  med  blanke  Knapper,  hvid  Piquets 
Vest,  sorte  Knæbenklæder,  mørke  Silkestrømper  og  gulkravede 
Støvler. 

Efter  et  Kvarters  Tavshed  standser  Tutein  og  udbryder: 
.,Skulde  det  virkelig  være  Sandhed,  at  Napoleon  skal  have 
en  Arving?" 

„Det  er  aldeles  paalideligt,"  sagde  Peschier;  „den  unge 
de  Coninck  hjembringer  selv  Efterretningen   fra  Paris." 

„Bliver  det  en  Søn,  er  der  altsaa  Udsigt  til  Ty- 
ranniets Fortsættelse,"  yttrede  Fru  Brun,  der  saa  op  fra 
Kobberstikkene. 

„Jeg  kan  ikke  lide  Udtrykket  Tyran,"  tog  Peschier  til 
Orde.  „Konferensraadinden  lader  ikke  til  at  kjende  nogen 
anden   Betegnelse  paa  Napoleon." 

„Jeg  afskyer  ham!"  svarede  Fruen:  „han  har  tyrannisk 
forjaget  min  kjære  Veninde,  Madame  Stael  Holstein,  fra 
Frankrig  og  efter  hvad  Kabinetssekretær  Jessen  har  erfaret 
fra  Paris,  venter  der  nok  ogsaa  Madame  Recamier,  hvem  jeg 
holder  meget   af,    den    samme  Skjæbne.       Heller   ikke  Skjøn- 

heden  finder  Naade  for  denne  Bonapartes,  denne  Lykkeridders, 
denne  brutale  Soldats  Øjne!" 

„Jeg  betragter  nu  Bonaparte  .  .  .  Kejseren  med  andre 
Blikke  end  De,  Konferensraadinde,"  replicerede  Peschier. 
„Men  der  er  ogsaa  den  Forskjel  mellem  os,  at  jeg  er  af 
fransk,  De  af  tydsk  Extraktion.  Jeg  er  Rousseaus  Lands- 
mand og  hylder  flere  af  hans  Principer  ..." 

„Nu  maa  De  ikke  gjøre  Dem  altfor  demokratisk,  kjære 
Peschier,''    faldt  Tutein   afbrydende  ind. 

„Jeg  er  tværtimod  en  monarkisk  sindet  Mand,  Konsul; 
men  derfor  kan  man  godt  beundre  Rousseau  som  For- 
fatter og  indrømme,  at  han  seer  fordomsfrit  paa  mange 
Forhold.« 

„Det  Jacobinerfrø!"  raabte  Fru  Brun  med  skingrende 
Stemme. 

„Naadige  Konferensraadinde,"  fortsatte  Peschier,  „Deres 
egen  Baggesen  forherliger  jo  Rousseau  i  sin  „Labyrinth", 
hvis  Læsning  De  selv  saa  varmt  har  anbefalet  mig.  Maa 
jeg  minde  Dem  om-  hans  Skildring  af  Besøget  paa  Peters-Øen 
i  Bieler-Søen. 

„Det  kunde  ingenlunde  falde  mig  ind  at  forsvare  alle 
Baggesens   Extravagancer,"    svarede   Fru   Brun   ivrig. 

„Konferensraadinden  har  selv  ikke  saa  faa  af  den 
Slags,"  tænkte  smilende  Tutein,  der  under  dette  Ordskifte 
fortsatte   sin   Gang  frem   og  tilbage. 

„Imidlertid,  Konferensraadinde,  til  den  rigtige  Forstaaelse 
af  Napoleon  hører  Kundskab  til  Rousseau,"  sagde  Peschier 
med  Betoning.  „Napoleon  er  Revolutionens  Søn,  men  Rous- 
seau er  dens  Fader.  For  Resten  kan  De  gjerne  kalde  Na- 
poleon en  Lykkeridder,  men  han  er  den  genialeste  Feltherre, 
der  nogen  Sinde  har  levet." 

„Udelukker  ikke,  at  han  er  en  brutal  Soldat" ,  udbrød 
Tutein.  „Hvor  ukavalermæssigt,  ja,  hvor  raat  behandlede  han 
ikke  Dronning  Louise  af  Preussen !  Hans  Adfærd  var  en  med- 
virkende Aarsag  til  hendes  tidlige  Død." 

„De  har  sandelig  Ret  deri,  Konsul,"  ytrede  Fru  Brun. 
„Denne  skjonne,  ædle  Fyrstinde!"  En  Taare  tindrede  i 
hendes  Øjne. 

„Maaske  vi  kan  forlade  disse  Materier,"  sagde  Peschier. 
„Aa,  nu  faaer  jeg  bestemt  igjen  et  Anfald  af  Migræne.  Jeg 
har  vist  nok  talt  for  heftigt.      Ja,   man   bliver  gammel." 

Døren  ud  til  Vestibulen  gik  i  dette  Øjeblik  op,  og  Tje- 
neren meldte,  at  Konferensraad  Bruns  Wienervogn  kom  kjø- 
rende  op  gjennem  Birkealleen. 

„Min  Konstantin!"  udbrød  hans  Frue  og  rejste  sig  hur- 
tig for  at  gaa  ud  at  modtage  ham.  Tutein  fulgte  med 
hende. 

Nogle  Minutter  efter  kjorte  Vognen  op  for  Hovedind- 
gangen. Kusken  slog  et  vældigt  Knald  med  Pisken  i  samme 
Øjeblik,  som  han  holdt.  Husets  Tjener  sprang  til  og  aabnede 
Vogndøren.  Tutein  og  Konferensraadinden  traadte  frem  paa 
Stentrappens  øverste  Trin. 

Konferensraaden,  der  nu  var  en  Mand  midt  i  Tredserne, 
velvoxen  og  graahaaret,  rakte  sin  Haand  ud  mod  Tjeneren. 
„Goddag,  lille  Jakob",  sagde  han,  „yd  mig  en  Haandsræk- 
ning."  Han  var  iført  en  stor  Chenille,  havde  Rejsestøvler  af 
foret  Sælhundeskind  paa  og  bar  en  tyk  Pelsværkshue.  Han 
satte  forsigtig  Foden  paa  Vogntrinet  og  steg,  idet  han  holdt 
Tjeneren  under  Armen,   op  ad  Trappen. 

„Min  første  Hilsen  gjælder  Konsulen,"  ytrede  han  til 
Tutein.  Min  Frederikke  har  naturligvis  takket  Dem  ogsaa 
paa  mine  Vegne  for  Indbydelsen  til  at  tilbringe  Juletiden  her 
paa   Edelgave,   men  jeg  gjentager  nu   personlig  Takken." 

Han  vendte  sig  derpaa  til  sin  Hustru,  der  var  omtrent 
en  Snes  Aar  yngre  end  han. 

Idet  han  tog  hendes  Haand  og  kyssede  den,  udbrød  hun 
leende:    „Men  Brun,   Du  ligner  jo  en  Rimthusse!" 

„Jeg  kjender  ikke  dette  fantastiske  Væsen,"  svarede  han 
tørt.       „Maaske  har  jeg   Lighed   med   en   Isbjørn.      Det    fryser 

stærkt  i  Dag,  mindst  toh'^  Grader.  Skjøndt  min  Fodbeklæd- 
ning er  saa   solid,   svider  det  dog  i   mine  Taaspidser." 

Med  Tjenerens  Hjælp  afførte  Brun  sig  Rejsetøjet,  bød 
sin  Frue  Armen  og  gik  med  Tutein  ved  sin  venstre  Side  ind 
i   Dagligstuen. 

Ved  Sjmet  af  den  indtrædende  kommercielle  Storhed 
rejste  gamle  Peschier  sig  hurtig,  hilste  ærbødig  og  forvandt 
sin  Migræne,  da  han  fik  et  Haandtryk  og  et  venskabeligt 
Smil  af  Konferensraaden. 

Brun  tog  Plads  i  en  Lænestol,  der  blev  rykket  hen  til 
Kaminen.  Peschier  og  Tutein  satte  sig  ogsaa.  Fru  Frede- 
rikke betragtede  igjen  Kobberstikkene. 

„Vi  kan  maaske  i  Dag  spise  Frokost  i  mit  store  Ar- 
bejdsværelse", sagde  Tutein.  „Det  tager  saa  lang  Tid,  inden 
Spisestuen  bliver  tilstrækkelig  opvarmet." 

„Som   Konsulen   behager,"    var  det  enstemmige  Svar. 

Jakob  traadte  i  dette  Øjeblik  ind  og  meddelte,  at  den 
unge  Hr.   Ferdinand   Tutein  kom   ridende  ind   i   Gaarden. 

„Godt,"  svarede  Konsulen,  „vil  Du  sige  til  Jomfruen,  at 
vi  holder  Frokost  i  Dag  i  det  grønne  Værelse." 

Den  unge  Tutein,  en  to  og  tyve  aarig  Herre,  red  paa 
en  lille  sort  Hoppe  i  skarpt  Trav  hen  foran  Trappen,  hvor 
han  med  Elegance  og  Elasticitet  svang  sig  af  Hesten,  som 
Staldkarlen   førte  ind  i  Stalden. 

Hr.  Ferdinand  kom  fra  Kjøbenhavn,  han  havde  været 
inde  paa  Kontoret  i  den  tuteinske  Gaard  paa  Hjørnet  af 
Vimmelskaftet  og  Badstuestræde  for  at  se,  om  der  var  ind- 
truffet Breve.  Han  skyndte  sig  op  paa  sit  Værelse  i  første 
Etage,  hvor  han  skilte  sig  af  med  Cylinderhatten  og  Over- 
frakken og  ombyttede  Ridestøvlerne  med  et  Par  lakerede  Sko. 
Han  traadte  hen  foran  Spejlet,  ordnede  sit  brune  Haar  med 
en  lille  Kam  og  rettede  paa  sin  Dragt.  Han  fandt,  at  han 
havde  en  rigtig  god  Taille  og  var  i  det  Hele  tilfreds  med  sig 
selv. 

Hr.   Ferdinand  tog  derpaa  en  Brevtaske  og  en  lille  Pakke 

med  et  Par  Boger  op  af  Baglommen  i  Overfrakken  og  begav 
sig  ned  i  Dagligstuen,  hvor  han  særlig  hilste  paa  Peschier  og 
Konferensraaden,  der  vare  komne,  efter  at  han  var  reden  ind 
til  Bj'^en. 

Kort  forinden  havde  Brun  spurgt  til  sin  Datters  og 
hendes  Veninders  Befindende,  hvorpaa  Temperaturen  og  Vejr- 
liget blev  Samtaleæmnet,  og  hermed  var  man  just  bleven  fær- 
færdig,   da  den  unge   Gentleman  traadte   ind. 

„Nu  maa  jeg  fortælle  Dem  Alle  noget  Nyt,"  sagde 
Konferensraaden,  „som  De  veed,  var  jeg  tilsagt  til  Deres 
Majestæters  Taffel  forrige  Uge.  Jeg  sad  mellem  Præsidenterne 
Kaas  og  Møsting  og  havde  en  interessant  Konversation  med 
dem  om  Handelskonjunkturerne.  Efter  Taflet  var  Kongen 
saa  naadig  at  skjænke  mig  sin  Opmærksomhed  nogle  Øje- 
blikke. Han  lod  enkelte  anerkjendende  Ytringer  om  min 
Ostefabrikation   paa   Falkenstein   falde." 

„Derefter  spurgte  han  mig  om  Jagten  i  Skoven  der  og 
omtalte  til  stor  Moro  for  ham  selv  sin  sidste  Jagt  ved  Søllerød, 
hvor  Prins  Ferdinand  havde  skudt  en  Kanin  i  den  Tro,  at  det 
var  en  Hare.  Forinden  jeg  forlod  Palæet,  kom  Overhofmar- 
skallen  hen  til  mig  og  sagde  med  et  vist  højtideligt  Ansigts- 
udtryk: „Konferensraad  Brun,  De  vil  snart  høre  fra  mig." 
Han  trykkede  mig  i  Haanden  og  fjernede  sig  strax.  De  vil 
forstaa,   at  jeg  gik  og  ventede  i  Spænding," 

„Ja,  Spændingen  maa  have  været  enorm,"  udbrod  Kon- 
sul Tutein.  Fru  Brun  lagde  Kobberstikkene  til  Side  og  saa 
hen  paa  sin  Mand.  Peschier  og  den  unge  Tutein  lyttede 
nysgjerrigt. 

„Da  bliver  jeg  igaar  kaldet  til  Overhofmarskallen,"  ved- 
blev Brun.      „Veed   De,   hvad   han  vilde   mig?" 

„Vi  kan  ikke  tænke  os  det,"  lød  Svaret  fra  Herrerne. 
Konferensraadindens  Mine  blev  dobbelt  spørgende. 

„Hs.  Excellence  fortalte  mig,  at  den  svenske  Kronprin- 
sesse vilde  paa  Gjennemrejse  til  Sverrig  aflægge  et  Besøg  her 
ved   Hoffet.      Hs.  Majestæt  Kongen  ønskede    da,   at  jeg  vilde 

stille  en   Del   af  min  Gaard   i   Bredgade  til   Hds.   kgl.   Højheds 
Raadighed." 

„Lige  som  De  gjorde.  Konferensraad,  da  den  nyvalgte 
svenske  Kronprins,  Fyrsten  af  Pontecorvo,  rejste  gjennem 
Kjøbenhavn   sidste   Oktober",   sagde   Peschier. 

„Hs.  Majestæts  Ønske  er  mig  en  Lov,"  ytrede  Brun 
med  stærk   Betoning. 

„Jeg  kan  ellers  ikke  forsone  mig  med  disse  Konger  og 
Dronninger,  Prinser  og  Prinsesser  af  napoleonsk  Fabrikat," 
udbrod  Fru  Frederikke,  „men  med  Bernadotte  og  hans  Ge- 
malinde vil  jeg  dog  gjøre  en  Undtagelse.  Han  har  altid  hørt 
til  Tyrannens,  denne  afskyelige  Bonapartes  Modstandere ; 
han  var  Gjæst  i  min  Veninde  Madame  Staél  Holsteins 
Salon." 

„Bernadotte  skylder  dog  Napoleon  baade  sin  Marskals- 
stav  og  sin   Fyrstetitel,"   bemærkede  den  unge  Tutein. 

„Ja,"  tilføjede  Peschier,  „og  uden  Napoleons  Samtykke 
var  han   heller  ikke   bleven   Kronprins   af  Sverrig." 

„Svenskerne  burde  meget  hellere  have  valgt  vor  ædle 
Kong  Frederik  til  Tronfølger,"  sagde  Konsulen.  „Hs.  Maje- 
stæt var  jo   rede  til   at  modtage   Valget." 

„Ja,  vist  var  han,"  tog  Konferensraaden  til  Orde,  „men 
Sagen  er  nu  afgjort,  og  det  er  til  ingen  praktisk  Nytte,  at 
diskutere  dette   Sporgsmaal." 

En  lille  Pavse  indtraadte.  Under  den  aabnede  Ferdi- 
nand Tutein  Brevtasken  og  udtog  et  Brev,  som  han  rakte  sin 
Fader. 

„Hvad  seer  jeg,"  udbrød  Konsulen,  idet  han  betragtede 
Udskriften,    „Brev   fra  Siboni!" 

„De  kjender  Siboni?"   spurgte  Fru  Frederikke. 

„Ja,  jeg  stiftede  Bekjendtskab  med  ham  i  Milano,"  sagde 
Konsul  Tutein  og  aabnede  Brevet,  i  hvilket  en  lille  fin  Penne- 
tegning var  indlagt.  Han  gjennemløb  af  Hensyn  til  Gjæsterne 
kun   flygtigt  Indholdet. 

2* 

„Vi  hørte  ham  synge  i  Wien,"  bemærkede  Konferens- 
raaden   med   et   Blik  til  sin    Frue. 

„Ja,  han  er  er  ypperlig  Tenor!"  ytrede  Frederikke  Brun ; 
„men  hvad  jeg  mest  beundrer,  er  hans  dramatiske  Kunst, 
hans  fuldendte  Plastik;  han  er  som  Skuespiller  ogsaa  uddannet 
i  Talmas  Skole." 

„Jeg  har  ogsaa  hørt  ham,"  sagde  Peschier;  „det  var  i 
London.  Hvor  var  han  prægtig  som  Belmonte  i  „Bort- 
førelsen fra  Serailet".  Sikken  Højde  og  Styrke  hans  Stemme 
har." 

„Og  sikken  Varme  i  Foredraget!"  faldt  Konsul  Tu- 
tein  ind. 

„Jeg  glemmer  ham  aldrig  som  Akilles  i  „Ifigenia  i  Au- 
lis".  Men  se  her,  Konferensraadinde  og  mine  Herrer,  hvilket 
nydeligt  Barneansigt ! " 

Han  viste  dem  Pennetegningen.  Det  var  et  Portræt  af 
Sibonis  femaarige  Datter  Josefa.  Alle  beundrede  de  livlige 
Øjne. 

„Hun  bliver  en  stor  Skjønhed,"  udbrod  Ferdinand  Tu- 
tein,  idet  han  bøjede  sig  hen  over  Tegningen,  som  hans 
Fader   havde  lagt  paa   Bordet. 

„Men  Konstantin,"  spurgte  Fru  Frederikke,  „siden  vi 
nu  er  komne  ind  paa  det  Kunstneriske  og  Poetiske,  saa 
kommer  jeg  til  at  tænke  paa  Holderlins  „Hyperion".  Du 
har  vel  taget  den  med  herud ;  jeg  bad  dig  saa  indtrængende 
derom  i  mit  Brev." 

„Jeg  har  glemt  det,   kjære  Frederikke." 

„Hvad  kunde  dog  bringe  Dig  til  at  glemme  Bogen?" 

„Den  sidste  Kursnotering  i  Statstidenden.  Det  bærer 
hen  mod  en  rystende  Katastrofe." 

„Aa,  Du  har  kun  Hovedet  fuldt  af  Kurser,  Varepriser 
og  Kurantsedler.  Prosaisk  er  Du  lige  indtil  Hjerteroden. 
Der  er  ikke  et  Stænk  af  Poesi  i  Dig." 

Jakob  meldte,  at  Frokostbordet  var  dækket.  Konsulen 
bød  Konferensraadinden    Armen    os    forte    hende    ind    i    det 

grønne  Værelse,  Brun  tog  Peschier  i  Haanden  og  fulgte  efter. 
Ferdinand  Tutein  kom  et  Par  Minutter  senere. 

Han  havde  imidlertid  aabnet  den  lille  Bogpakke  og  an- 
modet en  Pige,  der  kom  ind  for  at  tilse  Kaminen,  om  at 
lægge  den  op  paa  hans  Værelse. 

Hun  lovede  det,  men  da  hun  i  det  Samme  hørte  et 
Brag  i  Kjokkenet,  løb  hun  strax  derned,  og  Bøgerne  gik 
hende   af  Minde. 

Frokostbordet  med  den  skinnende  hvide  Dug  og  det 
smukke  Service  gjorde  det  lifligste  Indtryk  paa  de  Indtræ- 
dende. Paa  Buffeten  ved  den  ene  Sidevæg  stod  en  snurrende 
Maskine,  ved  hvilken  Husjomfruen  netop  var  i  Færd  med 
at  lave  Kaffe,  ægte  Kaffe  med  en  dejlig  Aroma  og  ikke  et 
Surrogat,  hvormed  de  Ubemidlede  i  denne  Krigens  Tid  maatte 
nøjes. 

Frokosten  var,  som  altid  paa  Edelgave,  fortræffelig.  Den 
varme  Ret  var  Salmis  af  Ænder,  og  blandt  de  forskjellige 
Ting,  der  ellers  fandtes  paa  Bordet,  var  en  Schweizerost  fra 
et  af  de  brunske  Mejerier  den  delikateste.  Salmis'en  smagte 
øjensynlig  hele  Selskabet  rigtig  godt,  og  Ganens  Nydelse 
standsede  for  nogle  Minutter  Talens  Strøm.  Da  udbrod 
pludselig  Konferensraaden. 

„Men  hvorledes  har  jeg  fat  paa  det!  Først  nu  savner 
jeg  Ida   og  hendes  Veninder!    Hvor  er  de   henne?" 

„Under  den  animerede  Konversation  glemte  jeg  at  for- 
tælle, at  de  ere  i  Besog  paa  Kathrinebjerg,"  svarede  Tutein 
smilende,    „men  de  kommer  hjem  i  Aften." 

„Platdemenagen  der,"  bemærkede  Brun,  „ligner  den, 
jeg  saa  paa  Kongens  Taffel."      Han  vendte  sig  mod  Peschier. 

„Ja  saa?"  sagde  denne;  „men  Senneppen  her  staaer 
højt  over  den,  jeg  har  faaet  paa  Amalienborg.  Hvilken 
inotttardel^^ 

„Smukt  Ansigt,  vel  proportionerede  Arme!"  udbrød 
unge  Tutein.  Han  saa  ud  i  Gaarden,  hvor  en  ung  Bonde- 
pige viste   sig.       Han    blev    saa    betagen    af    Synet,    at    han 


22 


glemte  Selskabet,   hvori  han  sad,   og  uvilkaarlig  hengav  sig  til 
disse  Udbrud. 

„14 vad   mener   Ferdinand,"    spurgte   Konferensraaden. 

Han,  Fruen,  Peschier  og  Tutein  saa  alle  ud  i  Gaarden. 
Den  unge  Gentleman  blev  lidt  forlegen,  slog  Blikket  ned  og 
kom   i   sin   Befippelse  til   at  vælte   et  Saltkar. 

„Det  er  en  Husmandsdatter  fra  Smørumovre,"  sagde 
Tutein.  „Hun  gjør  Tjeneste  i  Kjøkkenet  under  slesvigske 
Marens  Sygdom." 

„Slesvigske  Maren,"  ytrede  Fru  Brun;  „er  det  hende, 
der  er  pietistisk  og  vil   omvende   det  øvrige  Tyende?" 

„Ja,"  svarede  Tutein,  „hun  har  flere  Gange  ønsket  at 
komme  til  at  tale  med  Præsten.  Jeg  har  i  Dag  sendt  Bud 
til  Pastor  Bindesboll  i  Smørumovre  og  bedt  ham  om  at  se 
til  hende." 

„Jeg  kommer  tilbage  til  Kongens  Taffel,"  sagde  Konfe- 
rensraaden til  sin  Frue.  „Jeg  havde  der  en  Samtale  med 
Admiral  Winterfeldt.      Hvilken   prægtig  Mand  !" 

„Ja,"  udbrød  Fru  Frederikke;  „en  Søkriger  med  aaben 
Sans  for  det  Heroiske!  .  .  .  Ræk  mig  Osten,  Peschier  .  .  . 
Du  benyttede  naturligvis  Lejligheden  til  at  berømme  de  tre 
Luggeres  heltemodige  Kamp  mod  engelsk  Overmagt  ud  for 
Grenaa?" 

„Nej,  jeg  gjorde  saamænd  ikke,  Frederikke.  Jeg  talte 
med  ham  om  den  mageløse  Forretning,  Kaptajn  Krieger  gjorde 
i  Sommer,  da  han  tog  den  engelske  Konvoir  til  en  Værdi  af 
halvsjette  Million  Rigsdaler  Kurant.  Det  kan  man  kalde  en 
Fangst ! " 

„Konstantin!"  raabte  Fruen,  „Du  er  og  bliver  den  van- 
drende Prosa!  Er  der  et  Glimt  af  Poesi  i  Dag,  da  finder  det 
kun  sit  Udtryk  i   dit   Ostefabrikat." 

Hele  Selskabet  lo   af  denne  Ytring. 

„Kaperiet  har  imidlertid  ogsaa  sine  Forretningstragedier," 
føjede  Tutein  til  Konferensraadens  Ytringer;  „lad  os  huske 
paa    Kjøbmand    Halskov,    der    afkjøbte    en    Kapergast    hans 

forventede  Part  i   en   Prise,   før  Rettens   Dom   var   falden.      Da 
Kjendelsen   forelaa,   havde   Halskov   tabt  tyvetusinde   Daler." 

Nu  serveredes  Kaffen,  hvortil  nødes  et  Glas  Sherry. 
Under  den  animerende  Virkning  heraf  fortsattes  Konver- 
sationen. 

Medens  .Selskabet  sad  ved  Frokostbordet,  ankom  den 
velærværdige  Sognepræst  til  Ledøje  og  Smørum,  Hr.  Jens 
Bindesbøll,  til  Edelgave.  Hs.  Velærværdighed  betjente  sig  af 
Apostlenes  Befordring.  Han  bar  en  lang  sort  Frakke  med 
een  Rad  Knapper,  tykke  sorte  Uldstrømper  og  Sko  med 
Staalspænder.  Om  Halsen  havde  han  foruden  et  hvidt  Tør- 
klæde en  Bladkrave.  En  lavpullet,  bredskygget  sort  Hat 
bedækkede  hans  graa  Haar.  Pastor  Bindesbøll  var  en  haard- 
for  Mand,  der  af  Hensyn  til  disse  Krigsaars  formindskede 
Embedsindtægt  og  en  stor  Børneflok  —  sex  Sønner  og  to 
Døtre  —  sparede  saa  meget  som  muligt  paa  sin  Klædes- 
kappe,  og  naar  det  ikke  var  alt  for  bidende  koldt,  benyttede 
han  en  skotsk  Plaid,  hvoraf  han  var  kommen  i  Besiddelse, 
da  Engelskmændene  vare  her.  Den  havde  han.  netop  kastet 
om  sig  i   Dag. 

I  den  højre  Haand  holdt  han  en  Stok  med  Sølvknap. 
Han  gik  langsomt  og  gravitetisk  over  Gaarden,  og  lige  som 
han  naaede  Stentrappen,  kom  Jakob,  der  vilde  begive  sig  ned 
i   Stalden,   ud   paa   den. 

„Deres  Velærværdighed,"  sagde  han,  idet  han  bukkede 
ærbødig. 

Da  Præsten  var  kommen  op  i  Vestibulen  og  havde  lagt 
Hat  og  Plaid  fra  sig,  bad  Jakob  ham  om  at  træde  ind  i 
Dagligstuen. 

„Velærværdigheden  vil  nok  tage  Plads,"  sagde  Tjeneren, 
idet  han  skjød  en  Lænestol  frem.  Præsten  satte  sig.  „Her- 
skaberne sidder  just  nu  ved  Frokosten.  Skal  jeg  melde  dem 
Velærværdighedens  Ankomst?" 

„Før  mig  først  til  den  lidende  Maren.      Det    Himmelske 

bør  gaa  forud  for  det  Jordiske ;  derefter  kan  jeg  hilse  paa 
Konsulen." 

Pastor  BindesboUs  Blik  faldt  paa  de  to  tidligere  omtalte 
Bøger,  der  vare  blevne  liggende  paa  Bordet.  Den  unge  Tu- 
tein   havde,   som   man  vel   mindes,   bragt  dem   med   sig. 

„Hvad  er  det  for  Bøger,  spurgte  Præsten,  der  led  af 
literær  Nysgjerrighed. 

Jakob,  der  vilde  gjore  sig  interessant,  svarede:  „Konfe- 
rensraad  Brun,  der  i  Dag  er  kommen  i  Besøg  her,  har  bragt 
dem  med  herud  til  sin  Frue  og  sin  Frøken  Datter,  som  i  en 
Uge  har  gjæstet  Konsulen." 

„Slesvigske  Maren  skal  nu  blive  forberedt  paa  Vel- 
ærværdighedens Komme."  Med  disse  Ord  gik  Tjeneren  ud 
af  Døren. 

Pastor  Bindesboll  betragtede  Bøgerne.  De  havde  i  det 
Ydre  Lighed  med  en  Prædikensamling  og  en  iVndagtsbog,  der 
laa  hjemme  paa  hans  Skrivebord.  „Ja,  det  er  rimeligt  nok," 
tænkte  han,  „at  Konferensraad  Brun,  der  har  Himlen  at  takke 
for  saa  Meget,  sender  sin  Hustru  og  Datter  slige  Bøger ;  de 
er  en  kvægende  Manna  for  Aand  og  Hjerte.  Ugudeligheden 
griber  om  sig  blandt  Folket.  Hvad  siger  ikke  Grundtvig  i 
sit  „Maskeradebal  i  Danmark":  „O,  rejs  Dig  dog,  nedfaldne, 
sjunkne  Slægt,  mod  Himlen  op  fra  Blødheds  fule  Leje."  Hvor 
det  er  herligt  saaledes  at  finde  Fromhed  og  Hjertets  Renhed 
hos  de  Rige  og  Fornemme." 

Det  var  de  Tanker,  hvormed  Hs.  Velærværdighed  syslede 
i  sit  stille  Sind.  Han  strakte  Armen  ud  og  tog  den  ene  af 
Bøgerne.  Han  lukkede  den  op  og  saa  med  Forbavselse  af 
Titelbladet,  at  det  var  den  tyske  Forfatter  Heinses  Roman 
„Ardinghello".  „Hvorledes,"  udbrød  Pastoren  halvhøjt,  „hvor- 
ledes kan  den  fromme  Brun  sende  sin  Hustru  og  sin  Datter, 
sin  unge  Datter,  denne  berygtede  Bog,  der  sætter  Menneskets 
højeste  Opgave  i  sanselig  Nydelse.      Ufatteligt!" 

Men  Hs.   Velærværdigheds   Forbavselse    slog   om    til  For- 

færdelse,  da  han  aabnede  den  anden  Bog;  det  var  Louvets 
Roman:    „Les  amours  du  Chevalier  de  Faublas". 

I  dette  Øjeblik  blev  Konversationen  inde  ved  Frokost- 
bordet højrøstet,  og  en  lille  Lattersalve  lød. 

„Sligt  et  Værk,  saadant  et  utugtigt,  liderligt  Arbejde 
kan  en  Ægtemand  sende  sin  Kone  og  sin  Datter  —  sin 
Datter!  —  det  er  horribelt!  Skal  Edelgave  forvandles  til  et 
Sodoma?" 

Under  Indtrykket  af  disse  Tanker  rejste  Pastor  Bindes- 
boll  sig  og  lagde   Bøgerne  tilbage   paa  deres  Plads. 

„Monsieur  Peschier,  un  troisiéme  verre !"  hørte  manden 
unge  Tutein   sige   med   løftet  Stemme. 

Jakob  kom  i  dette  Øjeblik  tilbage.  „Herskabet  rejser 
sig  nu  fra  Bordet,"  sagde  han.  „Vil  Velærværdigheden  ikke 
først  hilse  paa  det?" 

„Nej,  Jakob,  viis  mig  Vejen  til  Maren,"  svarede  Pastor 
Bindesbøll.  „Denne  Kvinde,"  sagde  han  ved  sig  selv,  „er 
legemlig  lidende,  men  i  Modsætning  til  visse  Andre  er  hun 
aandelig  karsk." 

Præsten  gik  hurtig  med  Tjeneren  foran  sig  ud  i  Vesti- 
bulen, hvor  han  tog  Hat  og  Plaid.  Nogle  Minutter  efter  sad 
han  ved  slesvigske  Marens  Sygeleje. 

En  Kalesche  kjørte  op  foran  Stentrappen.  Konsul  Tu- 
tein steg  ind  i  den  og  trak  Ruderne  for.  Afsted  gik  det  til 
Kjøbenhavn,  til  den  preussiske  Gesandt.  Konferensraad 
Brun  havde  anmodet  Konsulen  om  at  se  til  Ejendommen  i 
Bredgade. 

Selskabet  havde  igjen  taget  Plads  i  Dagligstuen.  Fru 
Frederikke  sad  ved  et  Vindue  i  Færd  med  at  skrive  et  Brev 
til  Madame  Staél  Holstein.  Af  og  til  kastede  hun  Blikket 
ud  i  Haven  og  betragtede  den  nedgaaende  Sol,  der  farvede 
Decemberhimlens  blygraa  Skyer  røde. 

„Se,  Konstantin,  hvilke  skjønne  Farvenuancer!  De  minder 
mig  om   den   henrivende  Solnedgang,     vi    saa     ved     Lausanne 

paa  vor  Bryllupsrejse.      Mange  Aar  er  forløbne  siden  den  Tid, 
men   jeg  husker  det  alligevel  grant.      Hvad  siger  Du?" 

„Undskyld,  Frederikke,  jeg  var  fraværende.  Jeg  tænkte 
rigtignok  ikke  paa  poetiske  Solnedgange.  Jeg  er  her 
beskjæftiget  med  det  nye  Kaperreglement  af  28de  Marts 
1810." 

„Kaperreglememt!"  gjentog  Fruen  i  en  sarkastisk 
Tone;  „ja,  var  der  endda  blot  lidt  Sørøverpoesi  ved  Dig, 
Brun." 

„Nej,  dette  er  ustyrlig  komisk;  hvilken  Scene  med  „pot 
de  chambre",  ha,  ha,  ha!"  udbrød  den  unge  Tutein,  der 
var  fordybet  i  Læsningen  af  ChevaUer  Faublas'  Elskovs- 
eventyr. 

Pludselig  blev  han  igjen  Herre  over  sig  selv  og  følte 
sig  noget  forlegen.  Konferensraaden  og  Fruen  stirrede 
paa  ham. 

„Væltede  der  noget?"  spurgte  Peschier,  der  vaktes  op 
af  et  let  Blund.  I  Opvaagnelsens  ØjebHk  lød  Tuteins 
Latter  for  hans  Øren,  som  et  Brag  af  Noget  der  faldt 
omkuld. 

„Nej,  her  fantaseres  kun,"  sagde  Brun,  der  atter  gav 
sig  til  at  læse  ivrig  i  Kollegialtidenden. 

Jakob  kom  ind  og  anmodede  om  Tilladelse  til  at  tænde 
Astrallampen  og  rulle  Gardinerne  ned.  Han  besørgede  det 
hurtig  og  gik  skyndsomst   hen   imod   Døren. 

„Jeg  synes,  at  Du  har  Hastværk,"  sagde  Konferensraad- 
inden. 

„Ja,  jeg  maa  sige  den  naadige  Frue,  at  Konsulen  har 
givet  mig  Ordre  til  at  opvarme  den  store  Sal  ovenpaa  og 
tænde  Lysekronen.  Det  kunde  jo  være,  mente  han,  at  Frøk- 
nerne vilde  give  en  lille   Forestilling." 

„Og  hvori   skulde   den   bestaa?"    spurgte   Brun. 

„Ja,   derom   meddelte   Konsulen   ikke   Noget." 

Ved  Middagsbordet  paa  Edelgave  fungerede  den  Dag 
unge  Tutein   som  Vært,   og  han  gjorde  det   med   en  Livlighed 

og  Elskværdighed,  der  potenserede  Lysten  til  Taffelets  Nydel- 
ser. Menuen  var  kun  lille,  men  fortræffelig.  Med  megen 
Appetit  spiste  man  legeret  Suppe,  Haresteg  og  et  Stykke 
Wienertærte.  Rodvinen  lod  man  smage  sig  dobbelt  godt, 
fordi  Koffardikaptajnen,  der  havde  bragt  den  hjem,  kun  ved 
snilde  Manøvrer  var  undgaaet  "  at  falde  i  Kløerne  paa  en 
engelsk  Orlogsmand. 


Lige  som  man  havde  rejst  sig  fra  Bordet,  lød  der  i 
Gaarden  tre  Hornsignaler.  Jakob  sprang  ud  for  at  se,  hvad 
det  var. 

Himlen  var  nu  ganske  overtrukken,  og  det  begyndte  at 
sne  stærkt.  Gjennem  Mørket  skimtede  han  i  Birkealleen  en 
lukket  Vogn,  der  nærmede  sig.  Atter  hørtes  trende  Horn- 
signaler. Kort  efter  rullede  Vognen  op  foran  Stentrappen; 
det  var  Landaueren,  der  forte  de  tre  Damer:  Frøknerne  Brun, 
Olsen  og  Dreier  tilbage  fra  Kathrineberg.  Med  dem  fulgte 
Hofjunker  og  Løjtnant  v.  Levetzau,  Det  var  ham  der  havde 
blæst  Signalerne  paa  et  Horn,  han  havde  medtaget  fra  Ka- 
thrineberg. 

Lige  som  Landaueren  holdt  stille,  blæste  Løjtnanten 
Samlingssignal.  Skjondt  Selskabet  i  Dagligstuen  var  alt 
Andet  end  militært  uddannet,  ilede  det  dog  som  paa  Kom- 
mando ud  i  Vestibulen,  hvor  Levetzau  allerede  stod  med 
Damerne. 

„Velkommen,  min  kjære  Hofjunker,"  udbrød  den  unge 
Tutein ;  .„hvilken  Overraskelse!  Dig  havde  vi  rigtig  nok  ikke 
ventet." 

„God  Aften,  brave  Ferdinand,  tak  for  Din  venlige  Hil- 
sen. Jeg  kommer  som  Sauvegarde  for  disse  tre  Gratier,  der 
var  bange  for  Egnens  mange  Krybskytter." 

Selskabet  lo  ad  denne  Ytring.  Hvad  skulde  Krybskyt- 
terne gjøre  dem?"   spurgte  Konferensraaden. 


„Skyde  dem   paa   Pelsen'',   var   Levetzaus   Svar. 

„Det  var  en   fersk  Vittighed!"    udbrød   Peschier. 

De  tre  Damer  vare  iførte  Klædeskaaber  med  Foer-Krave 
og  Opslag  af  Pelsværk,  og  deres  tilslørede  Hoveder  vare  be- 
dækkede med  Zobelskindshuer.  Efter  at  de  havde  nikket  til 
Selskabet,  fulgte  de  med  Husjomfruen,  der  bar  en  toarmet 
Lysestage,  op  til  deres  Gjæstekamre  i  anden  Etage.  Levetzau 
førtes  til  unge  Tuteins  Værelse. 

Et  Kvarters  Tid  efter  traadte  Ida  Brun  med  sine  to 
Veninder,  Frøknerne  Dreier  og  Olsen,  ind  i  Dagligstuen,  hvor 
ogsaa  Tutein  og  Levetzau  indfandt  sig.  De  tre  unge  Damer 
gjorde  ved  deres  ranke  Holdning,  smukke  Figur,  lyse  Teint 
og  livlige  Øjne  et  i  højeste  Grad  tiltalende  Indtryk.  Frøk- 
nerne Brun  og  Olsen  vare  blonde  og  velvoxne,  Frøken  Dreier 
derimod  sorthaaret  og  lille;  men  i  Henseende  til  Smilets 
Ynde  og  Blikkets  Venlighed  var  der  ingen  Forskjel  mellem 
dem.  De  vare  efter  Datidens  Mode  iførte  kortlivede,  ned- 
ringede Kjole?  med  glatte  Nederdele  og  havde  et  Silkebaands- 
bælte  om  Midien. 

Ida  Bruns  Dragt  var  gul,  de  to  andre  Damers  pensée- 
farvet.  Det  korte,  krøllede  Haar  var  bag  til  sat  op  med  en 
gylden   Kam. 

Efter  at  Brun  og  hans  Hustru  kjærlig  havde  hilst  paa 
Datteren  og  venlig  rakt  hendes  to  Veninder  Haanden,  tog 
hele  Selskabet,  der  iøvrigt  var  indbyrdes  Bekjendte,  Plads 
omkring  det  store   Bord. 

Jakob  og  Husjomfruen  serverede  en  stærk  Kaffe  i  smaa 
Kopper  af  ægte  kinesisk  Porcellæn.  Den  virkede  oplivende, 
ja  opildnende  paa  de  unge  Damer,  der  kom  ude  fra  Vinter- 
kulden. 

„Hvorledes  har  ellers  Justitsraad  Lassen  paa  Kathrine- 
berg det?"    spurgte   Konferensraaden   Levetzau. 

„Han  har  det  fortræffeligt.  Juslitsraaden  holder  Gaarden 
i  god  Drift  og  arbejder  samtidig  paa  Løsningen  af,  hvad  han 
kalder  sin    „kunstneriske  Opgave"." 

„Sin  kunstneriske  Opgave",  udbrod  paa  een  Gang  Fru 
Brun  og  Frøken   Olsen. 

„Ja,  paa  Konstruktionen  af  en  Rottefælde,  der  skal  ov^er- 
gaa  alle  Fælder  siden  Noahs  Tid,  sagde  Levetzau  tørt.  Sel- 
skabet brast  i   Latter. 

„Al  Respekt  for  Justitsraad  Lassen",  ytrede  Frøken  Ida, 
„han  er  en  behagelig  Mand  og  en  elskværdig  Vært,  men 
bring  blot  ikke  hans  Navn   i   Forbindelse   med   Kunst." 

„Og  heller  ikke  med  Videnskaben",  tilføjede  Konferens- 
raaden. 

„Det  skulde  da  være  med  Gastronomien,''  bemærkede 
Peschier. 

„Har  Du  for  nylig  været  paa  Harejagt,  Levetzau  ? 
spurgte  Tutein. 

„I  forrige  Uge,"  lød  Svaret,  „men  blev  saa  kjed  over, 
at  jeg  kom  til  at  skyde  en  Kat  i  Stedet  for  en  Hare. 
Kokkepigen  paa  Kathrineberg  blev  først  rasende  og  kaldte 
mig  Søndagsskytte.  Men  Justitsraaden  blev  glad.  Trods  sin 
nøgterne  Forstandighed  er  han  lidt  overtroisk:  han  saa  deri 
et  Tegn  paa,   at  han   snart  vilde   faa  sin   Fælde   færdig." 

„Nuvel,"  sagde  Mariquitte  Drejer,  „producerer  Justits- 
raad Lassen  sig  ikke  selv  som  Kunstner,  bør  det  dog  aner- 
kjendes,  at  han  kan  nyde  Kunsten.  Det  var  ham  virkelig 
en  stor  Glæde,  da  Ida  og  Charlotte  forleden  Aften  gav  den 
mimiske  Forestilling  for  ham." 

„A  propos  mimisk  Forestilling,"  gjentog  Peschier,  „de 
ærede  Frøkner  vil  nok  fornøje  os  med  en  saadan  oppe  paa 
Salen  i  Aften?« 

En  halv  Time  senere  straalede  Salen  ovenpaa,  den  saa 
kaldte  Riddersal,  med  de  himmelblaa  Vægge,  de  forgyldte 
Pilastre  og  det  med  malede  Blomsterguirlander  smykkede  Loft, 
i  hele  sin  Glans.  Lysekronen  kaster  et  stærkt  Skjær  over 
det  Hele,  Kaminilden  udbreder  en  behagelig  Temperatur,  og 
den  isnende  Luft,  der  af  Vinden  bæres  mod  Ruderne,  holdes 
ude  af  svære  gule  Silkegardiner. 

I  det  ene  Hjørne  af  Salen  staaer  et  Klaver  og  ved  Siden 
af  det  en  Harpe.  Ved  den  nærmeste  Sidevæg  er  der  rejst 
en  ganske  lav  Tribune,  hvortil  Trapper  føre  op  fra  tre  Sider. 
Hvad  der  forstærker  det  skjønne  Indtryk,  Salen  gjør  paa 
den  Indtrædende,  er  to  store  Malerier,  der  hænge  hver  paa 
sin  Side  af  Døren,  det  Ene  fremstillende  et  italiensk,  det 
Andet  et  schweizisk  Landskab.  Bordet  er  denne  x\ften  fjernet, 
og  i  den  Del  af  Salen,  der  er  fjernest  fra  Tribunen,  er  der 
stillet  Stole. 

Døren  gik  op,  og  ind  traadte  i  Procession  Peschier  med 
Fru  Frederikke  og  Konferensraaden  med  Frøken  Mariquitte 
Drejer  under  Armen ;  efter  dem  fulgte  den  unge  Tutein  og 
Hofjunker  Levetzau.  De  tog  alle  Plads  i  Armstole,  i  hvilke 
man   sad   magelig. 

Frøknerne  Ida  og  Charlotte  vare  i  deres  Værelser  for  at 
kostumere   sig. 

Fru  Frederikke  Bruns  Blik  faldt  paa  Schweizerland- 
skabet. 

„Ah,  Peschier,"  udbrød  hun,  „dette  bringer  mig  til  at 
tænke  paa  mit  Ophold  i  Kanton  Waadt,  paa  Coppet,  hos 
Madame  Stael  Holstein.  De  maa  da  som  født  Genfer  have 
seet  dette  Slot?" 

„Det  har  jeg  ogsaa,  Konferensraadinde ;  det  Indre  har 
jeg  ikke  besøgt,  men  jeg  har  spaseret  i  det  smukke  Have- 
anlæg ved   Genfersøens  Bred." 

„Hvilken  Naturskjønhed!"  sagde  Fruen  med  et  ildfuldt 
Blik;  „jeg  seer  saa  tydelig  i  Fantasien  hinsides  Søen  Alperne 
med  de  snebedækte  Toppe  og  Kastanieskovene  ved  deres  Fod. 
Vinrankerne,  der  snoer  sig  op  ad  Hytterne,  de  smaa  Bække 
med  Laurbær  og  Granater  ved  Bredderne.  Men  hvor  hen- 
rivende Naturen  end  er  der,  saa  foretrak  Madame  Staél  Hol- 
stein  dog  Tilværelsen   i   Paris   for   Opholdet  paa   Coppet." 

„Ja,  Smagen  er  jo  forskellig,"  ytrede  Peschier  noget 
adspredt.  Et  Kammerdugs  Lommetørklæde,  som  Frøken  Dreier 
tog  frem,    bragte    ham   til   at  tænke  paa  en   større   Forretning, 

han  netop  skulde  gjøre  i  Lærred.  Han  fulgte  derfor  ikke 
rigtig  Konferensraadinden  i  hendes  natursværmerske  Betragt- 
ninger. 

„Nej,  Madame  Staél  Holstein  —  min  kjære  Louise  Ger- 
main  —  følte  sig  mere  tiltalt  af  Salonens  Vittigheder  og 
Hoffets  Glans  end  af  Naturens  Majestæt.  „Rendez-moi  la 
rue  du  Bac!"  udbrod  hun  ofte  sorgfuldt,  da  Tyrannen  Bona- 
parte  havde  udvist  hende   af  Frankrig." 

Frøken  Dreier,  der  lyttede  til  Fru  Frederikkes  Veltalen- 
hed og  paavirkedes  af  hendes  varme  Stemning,  tilbød  sig  nu 
at  synge  til  Harpeakkompagnement  en  Hilsen  til  Genf.  Den 
unge  Dames  Tilbud  modtoges  med  levende  Bifald.  Hun  gik 
hen,  tog  Harpen  og  sang  til  Harpetoner  fint  og  yndefuldt 
nogle  Strofer,  blandt  hvilke  hun  især  gav  følgende  et  karak- 
teristisk  Udtryk: 

Um  Leman  weht  des  Friedens  Palmenzweig, 
In  Stadt  und  Land  erschallt  das  Lied  der  Freude ; 
Zufrieden  wåhnt  der  årmste  Hirt  sich  reicii. 
Und  Eintracht  schiitzt  der  Freiheit  Felsgebåude! 

Den  unge  Frøkens  Sang  henrev  den  lille  Tilhørerkreds 
til  stærkt  Bifald. 

Man  imødesaa  nu  med  Spænding  det  næste  Numer,  om 
hvilket  Fru  Frederikke  havde  truffet  Aftale  med  sin  Datter 
og  Frøken  Charlotte. 

Fruen  tog  Plads  ved  Klaveret  og  intonerede  en  Bolero, 
den  bekjendte  spanske  Dans. 

Døren  gik  op,  de  to  Damer  viste  sig,  holdende  hinanden 
i  Haanden.  De  vare  iførte  et  fantastisk  spansk  Ridderkostume, 
Frøken  Charlotte  som  Hidalgo,  Frøken  Ida  som  hans  Senno- 
rita.  Med  lette  Fjed  skred  de  hen  til  Tribunen  og  hilste 
med  en  Bevægelse,  i  hvilken  Ynde  og  Højhed  forenede  sig. 

Derpaa  dansede  de,  idet  de  med  beundringsværdig  Teknik 
slog  Kastagnetter,  den  menuetiignende  Bolero,  der  overvejende 
er  af  en  om  Karakter.  Med  et  uforligneligt  Skjælmeri  i 
Smilet    besvarede   Ida    sin  Tilbeders   forelskede   Blikke.       Hele 

Dansen  var  præget  af  den  ædleste  og  skjønneste  Plastik,  de 
Dansendes  Minespil  var  et  tro  Udtryk  for  skiftende  Stemnin- 
ger, og  Virkningen  af  den  tiltalende  Musik  forøgedes  ved  den 
ypperlige  Behandling  af  Kastagnetterne.  Aldrig  er  Nord  for 
Pyrenæerne  en  Bolero  bleven  udført  med  større  Korrekthed 
i   Stilen   og  inderligere   Forstaaelse   af  dens  Aand. 

Tilskuerne  sad  i  dyb  Beundring.  Konferensraad  Brun 
beklagede  kun,  at  Balletmester  Galeotti  ikke  havde  været  til 
Stede.  Hertil  bemærkede  Fru  Frederikke  ganske  iint,  at 
Savnet  af  ham  havde  været  mindre  føleligt,  eftersom  Gratierne, 
skjøndt  usynlige,   havde  været   nærværende.   • —   — 


Det  var  Nat.  Fra  den  klare  Frosthimmel  kastede  Maa- 
nen,  der  var  i  sidste  Kvarter,  sit  Skin  ud  over  de  sne- 
bedækkede  Marker.  Paa  Edelgave  laa  med  Undtagelse  af 
den  unge  Tutein  og  Levetzau  alle  i  dyb  Søvn.  En  højtidelig 
Stilhed  herskede  overalt,  kun  ikke  i  det  Værelse,  hvor  de  to 
nævnte  Herrer  vare  samlede;  det  var  i  Tuteins  eget  Paulun. 
Hver  af  dem  røg  med  Velbehag  af  en  lang  Pibe.  Værten 
laa  paa  Sofaen,  Gjæsten  sad  med  udstrakte  Ben  i  en  Læne- 
stol. Paa  Bordet  mellem  dem  stod  en  Porcellænskande,  fyldt 
med  kold  Rompunsch,  og  to  store  slebne  Glas,  der  funklede 
i   Lampens   Straaler. 

„Du  har  Ret,"  sagde  Tutein,  „den  Bolero  var  en  Kunst- 
præstation af  første  Rang.  Et  Glas  til!"  Han  fyldte  begge 
Glassene. 

„En  yderst  delikat  Rom,"  bemærkede  Levetzau,  der 
smagte  med  en  Slags  Kjendermine  paa  den  og  smækkede 
med  Tungen. 

„Den  har  ogsaa  passeret  Ækvator  to  Gange.  Men  for 
at  komme  tilbage  til  Dansen,  hvem  synes  Du  nu  bedst  om, 
Ida  eller  Charlotte?" 

„De    danser    Begge    med    samme    Virtuositet" ,    svarede 


Levetzau,  men  for  den  blonde  Frøken  Ida  ligger  det  Blide, 
det  Drømmende,  det  Sentimentale  bedst,  hvorimod  den  mørke 
Frøken  Charlotte  har  sin  Force  i  det  Fyrige,  Ildfulde,  Liden- 
skabelige." 

„Men  Du  taler  jo  som  en  Æsthetiker,"  udbrød  leende 
Tutein. 

„Ja,  jeg  har  nu  hørt  den  Tirade  saa  tidt  af  Baggesen 
og  adskillige  Andre,  at  jeg  kan  den  udenad.  Men  det  er 
ellers  ogsaa  min  Mening.  Skaal  Tutein !"  De  tømte  Glassene, 
der  igjen   bleve   fyldte. 

„Har  Du  haft  noget  Eventyr  paa  den  sidste  Maskerade 
i  Hoftheatret?" 

„Jeg  var  lige  paa  Nippet  til  at  fange  en  glimrende  polsk 
Maske",  ytrede  Levetzau,  „men  pludselig  forsvandt  „la  Cra- 
covienne"  for  mig.  Jeg  vilde  lede  hende  op,  men  da  trak 
Kammerjunker  Griiner,  der  tog  sig  prægtig  ud  som  ungarsk 
Husar,  mig  ind  i  Spillesalonen.  Der  fik  jeg  nogle  Partier 
Piquet  med   Hofjægermester  Svanenskjold." 

„Tak  Skjæbne!"  udbrød  Tutein,  „saa  tabte  Du;  han  er 
den   drevneste  Spiller,  jeg  kjender." 

„Ja,  jeg  maatte  af  med  mine  fleste  Kurantsedler;  men 
de  var  ham  vel  undte,  da  de  ikke  var  synderlig  værd. 
Veed  Du,  hvem  der  var  paa  Maskeraden,  maskeret  som 
Kosak?" 

„Nej,"  svarede  Tutein,  men  tilføjede  hurtig:  „Jo,  det 
var  vistnok  den  franske  Kaptajn  Flavigny,  „der  har  opholdt 
sig  her  i  Vinter.  Han  var  ogsaa  Kosak  paa  den  første 
Maskerade  og  tiltrak  sig  ved  sin  Goliathskikkelse  Alles  Op- 
mærksomhed." 

„Flavigny  er  en  Fandens  Karl,"  sagde  Levetzau.  „La- 
ferté,  den  franske  Attaché,  fortalte  mig  for  nylig  paa  et 
Bal  hos  Kammerherre  Bertouch  nogle  morsomme  Historier 
om  ham." 

„Lad  mig  høre  et  Par  af  dem.  Dit  Velgaaende  Levet- 
zau!"    De  to   Herrer  klinkede  igjen  med  hinanden. 

„Flagvigny  er  vist,  hvad  Franskmændene  kalder  „un 
diable   a  quatre","    ytrede  Tutein   med   et  spørgende   Smil. 

„Ja,  han  er  just  en  Pokkers  Karl.  I  Paris's  „haute 
volée"  berømmes  han  for  tre  store  Bedrifter.  Han  har  druk- 
ket Enhver,  der  parerede  med  ham,  under  Bordet;  han  har 
dræbt  to  Fægtemestre  i  Duel,  og  han  har  stukket  to  Søoffi- 
cerer ud  hos   deres  Kjærester." 

„Det  Sidste  var  dygtig  gjort,  især  da  han  er  Landofficer", 
udbrød  Tutein. 

„Laferté   lærte   mig  et  Epigram   om   Flavigny." 

„Lad   mig  høre   det." 

„Ja." 

Ce  diable  å  quatre 
Eut  le  triple  talent 
De  boire,  de  battre 
Et  d'étre  un  vert  galant. 

„Ah,  charmant,  Levetzau.  Kaptajn  Flavigny  er  ganske 
vist  en  stor  Mand,  men  jeg  vil  dog  hellere  tømme  en  Skaal 
for   Epigrammets   Forfatter  end   for  ham   selv." 

De  to  unge  Herrer  tømte  Glassene.  Kort  efter  gik  de 
begge  til  Ro. 


IH. 

Hos  Grev  Haxthausen  i  Amaliegade  var  man  beskjæf- 
tiget  med  Forberedelserne  til  hans  Afrejse  til  Korsør.  Han 
skulde  der  sammen  med  de  tidligere  nævnte  Herrer  modtage 
Kronprinsessen  af  Sverrig.  Greven  var  ugift,  men  hans  Mo- 
der, den  tredsindstyveaarige  Gehejmekonferensraadinde  Anna 
Haxthausen,  fodt  Juel,  skjænkede  sin  Søns  Sager  al  den  Tid, 
hun  havde  til  overs  fra  sine  Studier  i  Hlibners  „Genealogische 
Tabellen"  og  fra  Læsningen  af  Richardsons  Romaner,  hvilke 
hun   stadig   repeterede. 


—   35    — 

Terminstiden  havde  ført  flere  af  Grevens  Bekjendte 
ind  til  Hovedstaden,  og  næsten  daglig  havde  Huset  Formid- 
dagsvisiter. 

I  Dag  finde  vi  i  det  komfortable  Hjem,  hvor  Møble- 
ment og  Dekoration  ere  holdte  i  Rokokostilen,  Kammerherre 
Bertouch  og  Proprietær  Griiner.  Fremdeles  den  unge  Kom- 
tesse Amalie  Lynar  og  Marineløjtnant  de  Coninck;  endelig 
Agent  Søgaard,  der  af  og  til  fungerer  som  Grevens  Ban- 
kier. 

Haxthausen  selv  er  ikke  hjemme,  men  ventes  hvert  Øje- 
blik. Løjtnanten  sidder  i  Salonens  Baggrund  konverserende 
Komtessen. 

Gehejmeraadinden  lægger  de  nævnte  Tabeller  fra  sig  og 
lytter  med  synlig  Interesse  til  et  Ordskifte  mellem  Bertouch 
og  Griiner,  der  hidtil  havde  talt  med  hviskende  Stemme;  men 
nu   begyndte  at   blive  højrøstede. 

„Men,  Proprietær  Griiner,"  udbrød  Bertouch,  „veed  De 
da  ikke,  at  Staldmesteren  staar  i  Rangforordningens  anden 
Klasse  som  Nr.   6?" 

„Undskyld,  Hr.  Kammerherre,  jeg  troede,  at  han  var  i 
tredie   Klasse." 

„I  det  Punkt  bør  De  ikke  tro,  men  De  skal  vide," 
sagde  Gehejmekonferensraadinden  med  en  mildt  bebrejdende 
Stemme. 

„Tilgiv  mig,  Deres  Naade,"  sagde  Griiner,  „Tiderne  er 
saa  knappe  for  Landmændene,  at  vi  for  lutter  Bekym- 
ringer ikke  har  Stunder  til  at  tænke  paa  Rangforord- 
ningen." 

„Hvorledes  jeg  end  var  situeret  i  materiel  Henseende," 
ytrede  Bertouch  med  Varme,  „vilde  jeg  ikke  kunne  undlade 
daglig  at  studere  Rangforordningen.  Denne  er  ligesaa  vigtig 
for  Samfundet  som  Skelettet  for  Legemet;  uden  den  flød 
Menneskene  sammen  i  en  Masse:  det  Hele  blev  en  social 
Vælling." 

I  dette  Øjeblik  traadte  Grev  Haxthausen  ind  i  Salonen. 
Han   erkyndigede  sig  om   de  to   Herrers  Samtaleemne. 

„Proprietær  Griiner,"  sagde  han,  „holder  ikke  Skridt 
med  Begivenhederne;  han  troer,  at  Frederik  den  Femtes  Rang- 
forordning hel  og  holden  endnu  staaer  ved  Magt.  Ikke  sandt, 
Griiner?" 

„Der  traf  Greven  Sømmet  paa  Hovedet,"  svarede  Pro- 
prietæren, der  ikke  havde  nogen  Forestilling  om,  hvem  der 
havde  udstedt  Rangforordningen. 

„Næst  efter  Landboreformerne  i  forrige  Aarhundrede," 
sagde  Bertouch,  „betragter  jeg  den  forandrede  Rangforordning 
af  den  12.  August  1808  som  Hs.  Majestæts  mest  fortjenst- 
fulde Daad." 

„Rangforordningen  af  12.  August  1808,"  svarede  Haxt- 
hausen, „betegner  ganske  vist  et  betydeligt,  ja,  et  meget 
stort  Fremskridt." 

„Jeg  kan  ikke  Andet  end  beundre  Hs.  Majestæts  dybe 
Visdom,  naar  han  har  sat  Overstaldmesteren  i  første  Klasse 
Nr.  12  og  altsaa  gjort  ham  til  Excellence.  Hesten  er  et 
ædelt  Dyr." 

„Ja,"  sagde  Kammerherre  Bertouch.  „Kongen  har  ved 
sin  Forordning  virkelig  viist,  at  han  holder  Skridt  med  Tids- 
aanden." 

Løjtnant  de  Coninck,  der  just  stansede  i  sin  Sam- 
tale med  Komtesse  Lynar,  blev  opmærksom  paa  denne 
Ytring. 

Haxthausen  vendte  sig  mod  sin  Moder  med  Ordene: 
„Jeg  maa  rejse  i  Aften,  hvis  jeg  skal  være  i  betimelig  Tid 
i  Korsør  for  der  at  modtage  Hds.  kgl.  Højhed  Kronprinsessen 
af  Sverrig."      Han   betonede   med   et   ironisk   Smil  Titlen. 

„Ja,  det  er  næsten  til  at  fortvivle  over.  Ah,  jeg  tror 
jeg  faar  ondt.     Lille  Amalie,   ræk  mig  mit  Hovedvandsæg!" 

Komtesse  Lynar  ilede  hen  til  et  Sybord  og  tog  Hoved- 
vandsægget, som  hun  skyndsomt  rakte  Gehejmekonferensraad- 
inden.       De    fire    Herrer    stod   om    hendes  Stol.       Lugten   af 

Kølnervandet    virkede    oplivende    og    styrkende     paa    Hendes 
Naade,  der  hurtig  overvandt  sit  Ildebefindende. 

„Jeg  tænker  ganske  som  De,  kjære  Mama,"  sagde  Haxt- 
hausen, „men  denne  Dame  er  nu  en  Gang  kommen  til  at 
indtage  en  ophøjet  Stilling,  og  for  den  maa  man  bøje  sig. 
For  det  Første  har  jeg  Kongens  Befaling  til  at  gjøre  det,  for 
det  andet  er  det  politisk  klogt." 

„Du  har  Ret,"  ytrede  Gehejmekonferensraadinden,  „her 
maa  og  skal  man  glemme  Personen  og  kun  se  paa  StilHngen. 
Jeg  kommer  til  at  tænke  paa  Optrinet  mellem  Storkanslerinde 
Reventlow  og  Datteren,  Dronning  Anna  Sofie.  Ved  Kuren 
udbrød  Storkanslerinden:  „Main  de  ma  fille  je  méprise,  robe 
de  ma  reine  je  baise." 

„Det  var  fint  og  aandrigt,"  bemærkede  Haxthausen. 
„Har  De,  Kammerherre  Bertouch,  Lyst  til  at  se  et  smukt 
Bidsel?" 

Kammerherren  nikkede  bekræftende.  De  to  Herrer  gik 
ind  i  Kabinettet.  Geheimekonferensraadinden  bad  de  Tilstede- 
værende om  at  undskylde  hende  et  Øjeblik.  „Maaske  De 
vil  se  i  Hiibners  genealogiske  Tabeller,"  sagde  hun,  „jeg 
har  i   dette   Nu  ikke  nogen   bedre  Lekture  at  byde   Dem." 

Næppe  var  Hds.  Naade  forsvunden,  før  Løjtnant  de 
Coninck  ilede  hen  til  Proprietær  Griiner,  der  havde  sat  sig 
og  endnu  var  noget  benovet  over  den  Reprimande,  Kammer- 
herre Bertouch  havde  givet  ham. 

„Væk  baade  med  Rangforordninger  og  gamle  Stamtav- 
ler!" raabte  han.  „Under  mit  Ophold  i  Paris  lærte  jeg  at 
ryste  Fortidens  Støv  af  mig.  Jeg  hylder  Lighedsprincipet. 
Kun  Talentet,  ikke  Fødselen  skal  bestemme  Ens  Stilling  i 
Samfundet." 

Proprietæren   saa   forbavset  paa  de  Coninck. 

„De  er  nok  bleven  Jakobiner,  Hr.  Løjtnant,"  sagde 
leende  Komtesse  Lynar. 

„Aldeles  ikke,  Komtesse,  men  jeg  har  brudt  med  visse 
Fordomme." 

„Deri  har  De  vist  handlet  rigtig,"  bemærlcede  Komtes- 
sen. „Under  Samtalen  med  Dem  glemmer  man  Pudderstøvet; 
De  bringer  lige   som   en   frisk  Luftning   med   dem." 

„Rangforordningen  af  1808  holder  Skridt  med  Tids- 
aanden,"  vedblev  de  Coninck  med  et  Latterudbrud.  „Det 
sagde  virkelig  Kammerherre  Bertouch.  Lad  Dem  ikke  vild- 
lede, men  brug  Deres  sunde  Menneskeforstand,  Proprietær 
Gruner." 

„Det  skal  jeg,  Løjtnant." 

„Jeg  bekjender,"  sagde  de  Coninck,  „at  jeg  personlig 
ikke  har  meget  tilovers  for  Gejstligheden,  men  en  Rangfor- 
ordning, der  sætter  Staldmesteren  over  den  danske  Kirkes 
Primas,  er  et  Dokument,  som  baade  Lovene  og  min  Stilling 
forbyder  mig  at  karakterisere  nærmere.  Hestevennen,  Grev 
Haxthausen,   bifalder  det  dog  sikkert." 

Døren  aabnedes.  Agent  Søgaard  føres  ind  i  Salonen  af 
Tjeneren.  Denne  indbyder  Komtessen  og  Løjtnanten  hen- 
holdsvis til  Gehejmekonferensraadindens  og  til  Grevens  Kabi- 
net, medens  han  med  en  Undskyldning  fra  Haxthausen  beder 
Gruner  om  at  underholde  sig  selv  et  lille  Kvarter.  Komtesse 
Lynar  og  de   Coninck   fjernede  sig  med  Tjeneren. 

„Men  hvad  seer  jeg!"  udbrød  Agent  Søgaard;  „skal 
jeg  træffe  Dem  her,  Proprietær  Gruner;  det  var  da  mor- 
somt." 

„Goddag,  Goddag,  Agent,  takket  være  Skjæbnen  for 
dette   Møde." 

De  satte   sig  overfor   hinanden. 

„Naa,  hvorledes  gaar  det  ude  paa  Endrup?"  spurgle 
Søgaard.  „Kommer  Jespersens  fra  Maglekjær  der  som  sæd- 
vanlig?" 

„Ja,  de  gjør.  Hver  Tirsdag  har  vi  Whist-  eller  Lhombre- 
parti,  og  om  Søndagen  skiftes  vi  med  dem  og  Bondesens  paa 
Lønsgaard  til   at  holde  Middagsselskab." 

„Det  er  jo  ganske  gemytligt,"  sagde  Agenten.  „Jeg  har 
nu    i    henved    et   Aarstid    ikke   kunnet  besøge  Dem,    Gruner. 

Jeg  driver  Agentur  med  Kapergods  og  diskonterer.  Min  Tid 
er  stærkt  beslaglagt." 

„De  kan  nok  gjøre  os  den  Fornøjelse  at  spise  til  Mid- 
dag hos  os  paa  Endrup  førstkommende  Søndag.  Det  bliver 
næppe  fine,  men  solide  Retter.  Tiderne  er  jo  daarlige,  og  vi 
maa  holde  os  til,  hvad  Gaarden  selv  frembringer.  Jeg  tror 
nok,  Agent,  jeg  kan  love  Dem  Suder  i  Flødesauce  og  Gaase- 
steg   med   Surkaal." 

„Det  er  jo  superbt,"  udbrød  Agent  Søgaard,  idet  han 
smækkede  med  Tungen;  „siden  De  nævner  Surkaal,  kommer 
jeg  til  at  tænke  paa  en  bedre  Middag  hos  Grosserer  Krohns. 
Aa !  vi  fik  Hare  med  Surkaal ;  den  var  henrivende.  Derefter 
vankede  der  Bekkasiner  og  Æblekage.  Naa,  jeg  skal  se,  om 
jeg  kan  komme  ud  til  Endrup  paa  Søndag.  Tak  for  Ind- 
bydelsen." 

„Selvfølgelig  Punsch  om  Aftenen,"    ytrede   Griiner. 

„Selvfølgelig,"    gjentog  Søgaard. 

Grev  Haxthausen,  der  havde  Forretningsforbindelser 
baade  med  Proprietæren  og  Agenten,  traadte  i  dette  Øjeblik 
ind  i  Salonen  med  Bertouch  og  de  Coninck.  Efter  at  han 
havde  taget  Afsked  med  disse,  konfererede  han  sukcessivt  i 
sit  Kabinet  med  Griiner  og  Søgaard,  som  derpaa  begge  be- 
gav sig  til  deres  respektive   Hjem. 


Haxthausens  Afrejse  til  Korsør  skulde  finde  Sted  Kl.  6. 
En  Time  for  indtog  han  i  Forening  med  sin  Moder  Gehejme- 
konferensraadinden  og  Komtesse  Amalie  Lynar  en  let  Diner, 
bestaaende  af  klar  Suppe  og  Kalveroulade  med  Fiskesauce. 
Haxthausen  begav  sig  til  Kristian  den  Syvendes  Palæ  paa 
Amalienborg.  I  Gaarden  holdt  en  med  to  Heste  forspændt 
kongelig  Kareth.  I  den  steg  han  ind  tilligemed  Kammer- 
junker Løvenskjold   og   Hofjunker  Morgenstjerne. 

Kl.  7^/,  kjorte  Vognen  i  et  let  Snevejr  ud  gjennem  Vester- 
port.    Vognlygterne  kastede  deres  stærke  Lysskjær  hen  ad  Vejen. 
Kommandør  Lindholm  var  afrejst  Dagen   forinden. 


IV. 

Den  9.  November  1810  herskede  der  stærk  Bevægelse 
i  den  tidligere  Fyrste  af  Pontecorvos,  den  nuværende  svenske 
Kronprins'  pragtfulde  Hotel  i  Rue  d'Anjou-Saint-Honoré  i 
Paris.  Den  nye  Kronprinsesse  skulde  rejse  til  sin  Gemal  i 
Stockholm,  hvortil  han  var  ankommen  en  Uge  før.  Den 
sidste  Haand  lagdes  nu  paa  Indpakningen  af  Hds.  kgl.  Høj- 
heds Mobilier,  der  bragtes  til  de  i  Gaardsrummet  holdende 
fire  store  Deligencer,  som  skulde  befordre  hende  selv,  Sønnen 
Prins  Oskar  og  Følget,  bestaaende  af  tre  Damer  og  sex 
Herrer.      Overhofmesterinde  var  Madame   Elise  de   Flotte. 

Kronprinsesse  Desideria,  der  af  Naturen  var  godhjertet 
og  venlig,  var  dybt  bevæget  over,  at  hun  skulde  forlade 
Frankrig,  til  hvilket  hun  saa  at  sige  var  knyttet  ved  alle 
Hjertets  Traade.  Som  en  Følge  af  det  kølige  Forhold  mellem 
Kejser  Napoleon  og  hendes  Gemal  havde  hun  ikke  deltaget 
synderlig  i  det  pragtfulde  Hofliv,  af  hvis  stive  Etikette  hun 
iøvrigt  følte  sig  frastødt. 

Den  lille,  mørke,  muntre  Provenpalerinde  satte  Livet  i 
Paris  over  Alt  i  Verden.  Opholdt  hun  sig  som  Gjæst  hos 
sin  Søster  Julie  paa  dennes  Landsæde  i  Mortefontaine  med 
dets  dejlige  Park  og  rige  Blomsterflor,  længtes  hun  efter  faa 
Dages  Forløb  tilbage  til  Hovedstaden,  i  hvis  brogede  Vrimmel 
hun  befandt  sig  bedst.  Hun  elskede  Theatret,  sværmede  for 
smukke  Toiletter  og  vittigt  Selskabsliv  og  fandt  Politik  grund- 
kjedelig. 

Desideria  kunde  i  fuldt  Maal  nyde  et  forfinet  Verdens- 
livs  Glæder,  thi  hun  havde  ligesom  Søsteren  Julie  været  Lyk- 
kens Favoritinde.  Rundhaandet  havde  Skjæbnen  tildelt  de  to 
Kjøbmandsdøtre     fra     Marseille     Rigdom,     Højhed    og    Glans. 

Ved  sin  Gemals,  Josef  Napoleons  Side  var  Julie  Clary  1806 
dragen  ind  i  Neapel  som  dets  Dronning,  og  to  Aar  efter 
havde  den  mægtige  Imperators  Villie  kaldt  hende  til  Spaniens 
Trone. 

Og  hvilke  forunderlige  Omskiftelser  havde  Desideria  ikke 
oplevet!  For  femten  Aar  siden  havde  hun  en  Tidlang  følt 
sig  som  den  ulykkeligste  Kvinde  af  Verden  og  havde  ønsket 
sig  Døden.  Det  var,  da  Napoleon,  den  senere  Kejser,  hævede 
sin  Forlovelse  med  hende:  hun  elskede  den  unge,  smukke 
Korsikaner  med   den  glimrende   Begavelse. 

Men  hun  forvandt  Sorgen  og  ægtede  General  Berna- 
dotte.  Den  Yndest,  hvori  hun  vedblev  at  staa  hos  Kejseren, 
var  en  medvirkende  Aarsag  til  de  Naadesbevisninger,  for 
hvilke  Bernadotte  var  Gjenstand.  Fra  Generalinde  steg  Desi- 
deria til  Marskalinde,  derfra  til  Fyrstinde  af  Pontocorvo, 
og  samtidig  fik  hendes  Gemal  store  Dotationer  af  Na- 
poleon. 

Til  denne  ydre  Hæder  sluttede  sig  for  Ægteparret  Glæ- 
den over  Sønnen  Oskar,  der  udviklede  sig  smukt  og  gav  i 
aandelig  Henseende  lyse  Fremtidslofter. 

Endelig  valgtes  Fyrsten  af  Pontecorvo  til  Sverrigs  Tron- 
følger, og  det  nordiske  Riges  Krone  vinkede  saaledes  ham  og 
hans  Gemalinde.  Kejseren  gav  sit  Samtykke  til  Valget,  og 
i  Slutningen  af  September  forlod  Tronfølgeren  Paris  for  at 
begive  sig  til  sit  nye  F'ædreland. 

Nu  skulde  Desideria  følge  efter  med  den  elleveaarige 
Prins  Oskar. 

Hendes  Gemal  var  allerede  bleven  adopteret  af  Kong 
Karl  den  Trettende  og  havde  antaget  Navnet  Karl  Johan. 

Hds.  Durchlauchtighed,  Fyrstinden  af  Pontecorvo  var 
bleven  Hds.  kgl.  Højhed  Kronprinsessen  af  Sverrig,  men  i  sit 
stille  Sind  var  hun  hverken  stolt  deraf  eller  glad  derover. 
Hun  skjulte  ikke  sin  Sindsstemning  overfor  Nogen ,  heller 
ikke  overfor  Kejseren.  Efter  at  Napoleon  havde  ladet  sig 
skille   fra   Josefine,    der    nærede  venskabelige   Følelser    for  De- 

sideria,  havde  denne  indtaget  en  endnu  mere  tilbagetrukken 
Holdning  overfor  Hoffet,  og  den  blev  endnu  større,  da  den 
østerrigske  Erkehertuginde,  den  attenaarige  Marie  Louise,  blev 
P>ankrigs  Kejserinde. 

Næppe  var  Desideria  bleven  svensk  Kronprinsesse,  før 
Napoleon  gjorde  Skridt  for  at  knytte  hende  nærmere  til  Hoffet. 
Han  indbød  hende  til  Familiedineren,  der  hver  Søndag  af- 
holdtes i  Tuilerierne,  hvad  der  var  en  meget  stor  Gunst- 
bevisning, og  tog  i  det  Hele  med  Interesse  Del  i  hendes 
Anliggender. 

Han  anvendte  baade  sin  Autoritet  og  sin  Overtalelseskunst 
for  at  faa  hende  til  at  forsone  sig  med  den  nye  høje  Stilling, 
hvortil  hun  var  kaaret  i  det  fjerne  Norden.  Hun  gav  Kej- 
seren Løfte  om  at  forandre  Tænkemaade,  men  i  sit  stille 
Sind  holdt  hun  fast  ved  sine  Anskuelser,  og  disse  vare  især 
hvad  Sverrigs  klimatiske  og  geografiske  Forhold  angik,  meget 
mærkelige. 

„Er  det  sandt,"  spurgte  hun  en  Dag  sin  Hofmesterinde, 
Madame  de  Flotte,  „at  Sverrig  ligger  lige  ved  Nordpolen,  og 
at  dets  Indbyggere  paa  Grund  af  den  strænge  Kulde  gaar 
klædte  i  Sælhundeskind?" 

„Deres  kgl.  Højhed  har  aldeles  urigtige  Forestillinger  om 
Deres  fremtidige  Fædreland,"  lød  Svaret.  „Ved  det  sidste 
Bal,  som  Udenrigsministeren,  Hertugen  af  Cadore,  gjorde, 
fik  jeg  Lejlighed  til  at  tale  med  den  svenske  Gesandt,  Baron 
Lagerbjelke.  Han  gav  mig  en  Skildring  af  Stockholm.  Det 
er  en  dejlig  By,  dens  Beliggenhed  er  vidunderlig  og  dens 
Omegn   henrivende. 

„Naar  han  blot  ikke  overdriver",  sagde  Desideria,  som 
derefter  blev  tavs  ved  Tanken  om  den  Smerte,  det  vilde  koste 
hende  at  forlade  sine  Slægtninge  og  Venner  i  Frankrig 
og  drage  langt  bort  til  Egne,  der  vare  hende  aldeles 
ukjendte. 

Men  Afrejsens  Dag  nærmede  sig. 

I   Tuilerierne    gav    Napoleon    en   glimrende   Afskedsdiner 

for  Hds.  kgl.  Højhed,  der  sad  mellem  Kejseren  og  Kejser- 
inden. Hs.  Majestæt  udbragte  kort  og  sympathetisk  hendes 
Skaal. 

Desideria  hilstes,  da  hun  forlod  Residensslottet,  med 
kongelige  Æresbevisninger  og  en   Ovation   fra   Hoffets   Side. 

Hendes  Søster,  Dronningen  af  Spanien,  der  af  Hensyn 
til  Krigen  paa  den  pyrenæiske  Halvø  holdt  sig  borte  fra  sit 
Rige  og  residerede  i  Palais  Luxembourg  i  Paris,  samlede 
Desideria  og  deres  Fællesbekjendte  til  en  splendid  Souper. 
Den  nye  Kronprinsesse  rørtes  dybt  af  de  Hengivenheds- 
ytringer,  der  her  lød  hende  i  Møde.  Med  en  lille  udvalgt 
Kreds  af  dette  Selskab  tilbragte  Desideria  den  sidste  Aften  i 
Hotellet  i  Rue  d'Anjou. 

Paa  selve  Afrejsens  Dag  modtog  Kronprinsessen  utallige 
Bouketter  af  dejlige,   duftende   Provenceroser. 


Et  Par  Timer  efter  Kl.  12  forlod  Kronprinsessen,  Prins 
Oskar  og  Følget  i  de  iire  Deligencer  Paris.  Rejsens  første 
Maal  var  Bryssel.  Da  der  hyppig  skiftedes  Heste,  gik  det 
hurtig  fremad.  Dagene  vare  korte  og  kolde  og  Himlen  som 
Regel  overtrukken ;  men  bag  Skyerne  lyste  den  tiltagende 
Maane  om  Natten,  saa  denne  langt  fra  var  saa  sort,  som  den 
ellers  vilde  have  været.  Kronprinsessens  Vogn  eskorteredes 
af  en   lille  Afdeling  beredne  Gendarmer. 

Hds.  kgl.  Højhed  var  ypperlig  beskyttet  mod  den  barske 
Temperatur.  Hun  var  nemlig  iført  en  meget  kostbar  Kaabe, 
foret  med  Zobelskind.  Ved  den  berømte  Kongres  i  Erfurt 
1808  havde  Kejser  Alexander  af  Rusland  foræret  Napoleon 
tre  saadanne  Kaaber.  Den  ene  beholdt  Imperatoren  selv,  den 
anden  gav  han  sin  yngste  Søster  Pauline,  gift  med  Fyrst 
Borghese,  og  den  tredie  forærede  han  Fyrstinden  af  Ponte- 
corvo.  Hun  havde  jublet  af  Glæde,  maaske  mindre  over  den 
kejserlige   Opmærksomhed   end   over  den   storartede  Gave. 

Den  17.  November  ankom  det  kongelige  Rejsetog  til 
Bryssel,   hvor  der   udhviledes   en   Dag. 

Kronprinsesse  Desideria  mente ,  at  hun  fjernede  sig 
længere  og  længere  fra  Frankrig,  men  Kaptajn  Montcabrié  af 
Følget  gjorde  Hds.  kgl.  Højhed  opmærksom  paa,  at  hun  vilde 
vedblive  at  kjøre  paa  fransk  Grund  lige  til  hun  naaede  den 
danske  Stats  Grænse.  Napoleon  havde  nemlig  indlemmet 
Holland,  Oldenborg,  en  Del  af  Hannover  samt  Bremen,  Ham- 
borg og  Liibeck  i   det  franske   Kejserrige. 

Da  Montcabrié  nævnede  Holland,  blev  Kronprinsessen 
vemodig  stemt.  Hun  kom  til  at  tænke  paa  Napoleons  Bro- 
der, Kong  Ludvig  af  Holland,  der  træt  af  Imperatorens  de- 
spotiske Fremfærd  havde  nedlagt  Kronen  og  nu  levede  i 
Østerrig  under  Navnet  Greve  af  Saint  Luc. 

Maaske  ogsaa  en  Gang  den  store  Kejser  selv  —  den 
Tanke  foer  Kronprinsessen  gjennem  Hovedet  —  kunde  blive 
tvungen  til  at  frasige  sig  Tronen.  Efter  at  Bernadotte  var 
bleven  valgt  til  Tronfølger  i  Sverrig,  var  Desideria  flere 
Gange  bleven  overfalden  af  en  Anelse  om,  at  han  mulig  i 
Fremtiden  kunde    komme   til   at  bære  Vaaben   mod   Napolen. 

Hun  mindedes  her  en  Drøm,  Kejseren  havde  haft  Natten 
efter,  at  hendes  Gemal  havde  haft  Afskedsaudiens  hos  ham. 
Napoleon  fortalte  General  Ségur  Drømmen.  Det  synes  ham, 
at  han  var  sammen  med  Bernadotte  paa  et  bølgende  Hav 
uden  Horisont;  han  befandt  sig  i  en  Baad,  Bernadotte  i  en 
anden.  Begge  Baade  holdt  i  Begyndelsen  Fart  med  hinanden, 
men  derpaa  fjernede  Bernadotte  sig.  Pludselig  rejste  der  sig 
mellem  de  to  Baade  en  Taage,  gjennem  hvilken  Kejseren  kun 
med   sin   Kikkert  kunde  skimte  Bernadottes   Fysiognomi. 

Over  Amsterdam,  som  Kronprinsessen  forlod  under  Ka- 
nonsalut, gik  Rejsen  til  Hamborg,  hvortil  Ankomsten  fandt 
Sted  den  5.  December,  altsaa  omtrent  tre  Uger  efter,  at 
Rejsetoget  havde  forladt  Paris.  Hds.  kgl.  Højhed  og  Prins 
Oskar  tog  Bolig  hos  Senator  Schulte,  der  ogsaa  havde  aabnet 
sit  gjæstfri  Hus  for  Kronprinsen,   da  han  for  henved  halvanden 

Maaned  siden  rejste  gjennem  Hamborg  for  at  begive  sig  til 
sit  nye   Fædreland. 

Senatoren  og  Prinsen  af  Pontecorvo  vare  traadte  i  et 
venskabeligt  Forhold  til  hinanden,  da  Sidstnævnte  som  Chef 
for  den  franske  Hærstyrke  i  Nordtyskland  i  lang  Tid  havde 
haft  sit   Hovedkvarter  i   Rainvilles   Hotel   i   Altona. 

I  Hamborg  mødtes  Kronprinsessen  og  Prinsen  med  de 
svenske  Herrer,  som  Kong  Karl  den  Trettende  havde  udsendt 
til  deres  Modtagelse  og  Ledsagelse:  det  var  Baron  Werner 
Schwerin   og  Kaptejn   ved   Hestgarden   Jacob   Tersmeden. 

Den  Første  havde  tillige  det  Hverv  at  overrække  den 
unge  Prins  Serafimerordenens  Insignier.  Baronen  udførte 
dette  Hverv  med  en  Finhed  og  Takt,  der  mindede  om  de 
mest  slebne  Manerer  hos  en  af  „l'ancien  regime"s  Hofmænd 
og  vakte  Desiderias  højeste  Beundring. 

Prins  Oskar  var  henrykt  over  den  kostbare  Dekoration, 
hvis  gyldne  Halskjæde  bestod  af  Serafhoveder  og  Patriark- 
kors. 

Baronen  maatte  forklare  ham  Betydningen  af  Ordenens 
Indskrift:  Bogstaverne  „J.  H.  S.",  og  han  maatte  meddele 
Hovedtrækkene  af  dens  Historie.  Prinsen  hørte  opmærksom 
paa  Baronen,  men  havde  ikke  nogen  klar  Forstaaelse  af  hans 
Udvikling. 

Foruden  de  to  nævnte  Herrer  opholdt  der  sig  i  denne 
Tid  i  Hamborg  en  særdeles  interessant  Personlighed,  Grev  og 
Generalmajor  Robert  Rosen,  der  senere  skulde  blive  Stald- 
mester hos  Kronprinsessen.  Han  havde  ikke  blot  tjent  som 
Officer  i  den  franske  Marine,  men  han  havde  to  Gange 
været  hos  Napoleon  i  overordentlig  Sendelse  fra  sin  Regjering. 
Blandt  Hds.  kgl.  Højheds  Følge  var  Kaptajn  Montcabrié  hans 
personlige  Bekjendt. 

General  Rosen  gjorde  under  Audiensen  et  overordentlig 
heldigt  Indtryk  paa  Kronprinsessen. 

Hun   indbød  ham  til  i   Forening  med  Schwerin  og  Ters- 

meden  at  ledsage  hende  i  de  følgende  Dage,  medens  hun  tog 
Hamborg  i  Øjesyn. 

Handelslivet  i  Staden  kunde  den  Gang  ikke  tiltrække 
sig  Hds.  kgl.  Højheds  Opmærksomhed,  thi  det  var  i  denne 
Kontinentalsystemets  Tid,  da  britiske  Krigsskibe  blokerede 
Elbens   Munding  og  Tysklands  Nordsøkyst,   kun    meget  svag. 

I  fem  Dage  opholdt  Kronprinsessen  sig  i  den  gamle 
tyske  Hansestad,  der  nu  var  bleven  indlemmet  i  det  Napo- 
leonske Rige.  Hun  beundrede  de  store  Kirker  fra  Middel- 
alderen og  de  smukke  Partier  ved  Aister. 

Hds.  kgl.  Højhed  havde  her  en  udmærket  Fører  i  Kap- 
tajn Montcabrié,  der  havde  udmærket  Lokalkundskab,  da  han 
et  Par  Aar  havde  været  Chef  for  den  franske  Kanonbaads- 
flotille  paa  Nedre-Elben. 

Kronprinsessen  følte  sig  meget  tiltrukken  af  Samtalerne 
med  Baron  Schwerin.  Han  havde  for  treogtyve  Aar  siden 
som  sextenaarig  Kammerpage  ledsaget  Kong  Gustav  den 
Tredie  under  dennes  Besøg  ved  Hoffet  i  Kjøbenhavn,  og  de 
Indtryk,  han  der  havde  modtaget,  bevarede  han  endnu  tyde- 
lig i  sin   Erindring. 

Han  gav  en  træffende  Karakteristik  af  den  aandssvage 
Kong  Kristian  den  Syvende,  han  skildrede  med  Lune  Gustav 
den  Tredies  Kurmageri  overfor  Hertuginden  af  Augustenborg, 
den  yppige  Prinsesse  Louise  Augusta,  og  han  udkastede  et 
korrekt  Billede  af  den  daværende  Kronprinsregents  jævne, 
ærlige  Væsen. 

Da  Kronprinsesse  Desideria  nu  selv  skulde  besøge  Hoffet 
i  Kjøbenhavn,  hørte  hun  med  dobbelt  Interesse  paa  Schwerins 
Fortællinger.  Hun  udspurgte  ham  om  de  nuværende  For- 
hold ved  det  danske  Hof,  men  for  disses  Vedkommende 
maatte  Schwerin  bede  Hds.  kgl.  Højhed  om  at  skjænke  Løjt- 
nant Tersmeden  Opmærksomhed.  Han  gjæstede  nemlig  som 
Ven  af  den  svenske  Legationssekretær  Lorichs  ofte  Kjøbenhavn, 
han    havde     deltaget    i    Appartements    og    Baller    baade    hos 

Kongeparret  og  Prins  Kristian,  og  han  havde  Adgang  til 
nogle  af  de  notableste  Huse  i  Staden. 

Løjtnant  Tersmeden,  en  fem  og  tyveaarig  Mand,  omtalte 
da  med  ungdommelig  Liv  og  Varme  sin  Deltagelse  i  det 
store  Bal  paa  Frederiksberg  Slot  sidste  28.  Oktober.  Denne 
Dag  var  baade  Dronning  Maries  og  hendes  ældste  Datters, 
Kronprinsesse  Karolines   Fødselsdag. 

„Hvor  gammel  er  Kronprinsessen?"   spurgte  Desideria. 

„Hun  fyldte  den  Dag  sytten  Aar,  Deres  kongelige 
Højhed." 

„Er  hun  smuk?  Er  hun  blond  eller  brunet?" 

„Hun  er  ganske  lyshaaret.  Hun  er  just  ikke  præget  af 
Skjønhed,   men   hun   har  en  ypperlig  Figur." 

Løjtnant  Tersmeden  udtalte  sig  derefter  med  Beundring 
om  Prinsesse  Charlotte  som  Baldame  og  om  hendes  Broder, 
Prins  Kristian,   som   Balkavaller. 

„Han  er  maaske  det  danske  Hofs  bedste  Danser?"  sagde 
Desideria. 

„Nej,  Deres  kgl.  Højhed,  det  er  Kammerjunker  Løven- 
skjold. Han  vil  have  den  Ære  at  modtage  Kronprinsessen  i 
Korsør. " 

Om  Aftenen,  naar  Kronprinsessen  og  Prins  Oskar  vare 
gaaede  til  Ro,  samledes  de  svenske  og  de  franske  Herrer 
efter  Indbydelse  hos  Claes  Puyron,  Sverrigs  tidligere  Repræ- 
sentant ved  den  hanseatiske  Rigsstad.  Foruden  Marinekaptajn 
Montcabrié  modte  her  Oberst  Vilmain  og  Løjtnanterne  An- 
toine, Le  Jean  og  Hofmester  Le  Moin. 

Ved  disse  Sammenkomster  røg  man  Cigaretter  og  drak 
Rhinskvin,  medens  Samtalen  drejede  sig  om  Krigsbedrifter  og 
Elskovseventyr. 

General  Rosen  forstod  især  at  fængsle  de  franske  Offi- 
cerers Opmærksomhed.  Han  skildrede  sin  Deltagelse  som 
fransk  Søofficer  i  den  nordamerikanske  Uafhængighedskrig, 
da  Frankrig  stod  paa  Amerikas  Side.  Rosen  havde  tjent 
under  den   berømte   franske   Søhelt  La   Motte  Piquet,     og    han 

havde  været  med,  da  Franskmændene  bombarderede  Gibraltar, 
uden   at  de   formaaede  at  indtage   det. 

„Gibraltar!"  raabte  Baron  Schwerin,  idet  han  tømte  sit 
Glas,   hvorefter  han   brast  i   Latter. 

De   franske   Herrer  saa   forbavsede  paa-  ham. 

„Ah,  Messieurs, "  sagde  Rosen,  „jeg  veed,  hvad  Baronen 
sigter  til !  Ved  Gustav  den  Tredies  Hof,  hvor  kvindelig  Dyd 
var  en  Sjældenhed,  betegnede  man  en  virkelig  kj'sk  Dame 
som    „et  Gibraltar"."   — 


V. 

Kronprinsesse  Desideria  fandt  Behag  i  Opholdet  i  Ham- 
borg, hvortil  Senator  Schulte  væsentlig  bidrog,  idet  hans  Fa- 
miHe  var  meget  elskværdig,  hans  Hus  rigt  og  komfortabelt. 
Han  kunde  fortælle  en  Mængde  Træk  af  Fyrsten  af  Ponte- 
corvo  fra  den  Tid,  han  havde  haft  sit  Hovedkvarter  i 
Altona,  og  det  interesserede  naturligvis  i  højeste  Grad 
Desideria. 

I  fem  Dage  dvælede  Hds.  kgl.  Højhed  i  den  gamle 
Hansestad,  der  bragte  hende  en  Kanonsalut,  da  hun  drog 
bort  med   sit   Folge. 

Rejsen  gik  over  Neumiinster  og  Rendsborg  til  Gottorp. 
Her  hilste  hun  paa  Statholderen,  Landgrev  Karl  af  Hessen, 
og  dennes  Gemalinde,  den  danske  Prinsesse  Louise.  Kron- 
prinsesse Desideria  fik  en  sympathetisk  Modtagelse  af  Sidst- 
nævnte, der  var  Søster  til  den  svenske  Enkedronning,  Sofie 
Magdalene.  Landgreven  var  i  sin  Optræden  overfor  Kron- 
prinsessen ridderlig,  men  lidt  kølig:  han  nærede  en  vis  An- 
tipathi  mod  alle  Højheder,  der  enten  middelbart  eller  umid- 
delbart skyldte  den    „korsikanske  Lykkeridder"   deres  Stilling. 

Snevejr    og    Storm    lagde    en    enkelt    Dag    Hindringer 
Vejen   for  Rejsen  gjennem  Slesvig. 

Den    13.  December  naaede  Toget  endelig  Snoghøj,  hvor- 

fra  det  færgedes  om  Aftenen  i  Maaneskin  ov^er  til  Middelfart. 
Her  overnattedes  paa  Postgaarden. 

Den  følgende  Dag  var  det  stille  Vejr  med  et  Par  Gra- 
ders Frost.  Solen  straalede  fra  den  klare  blaa  Himmel,  paa 
hvilken  der  hist  og  her  viiste  sig  en  let,  lille  Fjersky.  Is- 
perlerne  i  de  hvide  Snemarker  funklede  i  Sollyset  som  Dia- 
manter; de  mørke  afløvede  Skove  dannede  ligesom  en  Iben- 
holtsramme  om  Vinterlandskabet,  i  hvis  Spurvekvidder  af  og 
til  Kragernes  Skrig  faldt  ind  som   en   Dissonans. 

Fra  Gjæstgivergaården  var  der  bragt  en  Dejeuner,  som 
udelukkende  bestod  af  danske  Retter;  et  Par  af  disse  vare 
de  franske  Damer  og  Herrer  aldeles  ukjendte,  men  de  spiste 
dem   med   megen   Appetit. 

Sognepræsten  i  Middelfart  talte  siden  spøgende  om  det 
Behag,  som  „Provences  Rose",  saaledes  kaldte  han  Kron- 
prinsessen,  havde   fundet  i  ristet  sort  Pølse. 

Ved  Ankomsten  til  Odense  komplimenteredes  Hds.  kgl. 
Højhed  af  Prins  Kristian  af  Hessen,  Stiftamtmanden  og  Bi- 
skoppen. Prinsen,  Kong  Frederik  den  Sjettes  Svigersøn,  var 
Inspektør  for  Kavalleriet  i  Danmark  og  Hertugdømmerne. 
Han  opholdt  sig  netop  i  Odense. 

For  Kronprinsessen  og  Følget  var  der  indrettet  Værelser 
i  Palæet.  Her  havde  Fyrsten  af  Pontecorvo  haft  sit  Hoved- 
kvarter i  August  1808.  Derfra  havde  han  forgjæves  søgt  at 
bevæge  det  frafaldne  spanske  Troppekorps  under  Marquis 
Romana  til  at  vende  tilbage  til  fransk  Tjeneste.  Men  Mar- 
quien  indskibede  sig  under  britiske  Orlogsmænds  Beskyttelse 
paa  Langeland  og  førtes  med  sine  Soldater  til  Spanien,  der 
kæmpede  mod  Imperatorens  Hære.  Kronprinsessen,  der  hver- 
ken skjøttede  om  Politik  eller  Krigsbegivenheder,  kom  til  at 
tænke  paa  det  fransk-spanske  Optrin  og  ønskede  at  høre  noget 
nærmere  om  det.      Montcabrié  fortalte  hende  om  det. 

Under  hans  Skildring  kom  hun  til  at  tænke  paa  sin 
Svoger,  Josef  Napoleon,    hvem   Imperatoren    havde  tvunget  til 

at  modtage   den  spanske  Krone.      Med   et  Suk  beklagede  hun 
sin  Søster,   Dronning  Julie. 

Desideria  ængstedes  i  dette  Øjeblik  ved  Tanken  om,  at 
hun  selv  var  bleven  Kronprinsesse  og  kgl.  Højhed.  Fyrste- 
lige Titler  og  Dekorationer  vare  hende  af  underordnet  Betyd- 
ning. Hun  tog  dem,  fordi  de  vare  tilfaldne  hendes  Gemal, 
men  de  vare  ikke  Maalet  for  hendes  Higen.  Hun  var  nær 
ved  at  tro,  at  de,  hvem  Skæbnen  begunstigede  i  den  Retning, 
vilde  blive  ramte  af  en  ødelæggende  Nemesis.  Nogle  Øje- 
blikke henfaldt  Kronprinsessen  til  slige  Betragtninger,  men 
vækkedes  af  dem,  da  Prins  Kristian  af  Hessen  og  Prins 
Oskar  kom   for  at   føre  hende  til   Middagstaflet. 

Hs.  Durchlauchtighed  var  meget  oprømt.  Han  forsikrede, 
at  det  vilde  glæde  hans  Forlovede,  Kronprinsesse  KaroHne, 
overordentlig  at  hilse  personlig  paa   Hds.   kgl.   Højhed. 

Prinsen  gik  derefter  over  til  at  tale  om  Rideheste  og 
roste  i  Forbigaaende  Kong  Joakim  Murat  af  Neapel  som 
Europas  første  Rytter.  Hs.  Durchlauchtighed  fortalte  Kron- 
prinsessen, hvorledes  hendes  Gemal  for  to  Aar  siden  havde 
holdt  et  stort  Gaiataffel  her  paa  Slottet  i  Anledning  af  Na- 
poleonsdagen.  Et  fransk  Musikkorps  havde  spillet  i  Haven, 
og  om  Aftenen  havde  Byen  været  illumineret,  hvad  der  havde 
taget  sig  prægtig  ud  i  Augustnatten. 

At  man  i  Transparentmalerier  havde  drevet  Kultus  med 
Napoleon  og  betegnet  ham  som  „le  heros  sans  pareil",  for- 
tiede Prins  Kristian  af  Hessen,  der  harmedes  ved  Tanken  om 
at  Imperatoren  havde  forjaget  hans  Onkel,  Kurfyrsten,  og 
givet  dennes  Krone   til  sin   Broder  Jerome. 

Prins  Oskar  underholdt  sig  hele  Tiden  levende  med 
Løjtnant  Tersmeden. 

Hs.  Durchlauchtighed  havde  spurgt  Kronprinsessen,  om 
det  vilde  konvenere  hende  at  deltage  i  en  Cercle  om  Aftenen ; 
men  hun  gav  yndefuldt  et  Afslag.  Hds.  kgl.  Højhed  erklæ- 
rede,   at    hun    var    for    fatigueret    af    Rejsen;    hun    ønskede 

at tilbringe   et  Par    Aftentimer    udelukkende    sammen    med   sit 
Følge. 

Her  fik  General  Rosen  Lejlighed  til  at  underholde  Kron- 
prinsessen om  Gustav  den  Tredies  Hof.  Hun  lyttede  til 
ham  med  stigende  Opmærksomhed,  da  han  fortalte  hende  om 
Kongens  Forkjærlighed  for  Frankrig,  om  hans  Sværmeri  for 
Skuespil  og  Balletter,  om  Maskeraderne  og  Bakkanalerne  i 
Stockholm  og  paa  Omegnens  Slotte,  og  om  den  Esprit  og 
Libertinisme,  der  havde  præget  hele  dette  brogede  Liv,  der 
alligevel   bevægede  sig  indenfor  Etikettens   fine   Former. 

Kronprinsessen,  der  trods  alle  Skildringer  i  den  modsatte 
Retning  havde  antaget,  at  Sverrig  var  de  iskolde  Taagers 
Land,  hvor  der  ikke  fandtes  Sans  for  Salonlivet  med  dets 
Gratie  og  Verve,  begyndte  virkelig  at  faa  Forestillinger  om  sit 
nye   Hjem,   der  saa  omtrent  svarede  til  Virkeligheden. 


Den  følgende  Morgen,  en  halv  Time  efter  Solopgang, 
satte  Toget  sig  i  Bevægelse;  afsted  gik  det  i  skarpt  Trav  til 
Nyborg,  hvor  man  ankom  Kl.  2,  altsaa  halvanden  Time  før 
Solnedgang.  Under  det  kortvarige  Ophold  boede  Kronprin- 
sessen paa  Postgaarden  i  de  samme  Værelser,  hvor  Chefen 
for  det  sjianske  Hjælpekorps,  Marquis  Romana,  for  et  Par 
Aar  siden  havde  haft  Hovedkvarter.  I  Gaardsrummet  var 
der  opstillet  et  Kompagni  af  Fæstningens  Garnison,  som 
gjorde  Honnør  for  Hds.  kgl.  Højhed  og  Prinsen,  der  efter 
Udstigningen  af  Vognen  komplimenteredes  af  Kommandanten, 
Oberstløjtnant  Mecklenburg.  Kronprinsessen  indtog  sammen 
med  Sønnen  og  Hofmesterinden  en  let  Dejeuner;  for  Følget 
var  der  dækket  i  en  særskilt  lille  Sal.  Hds.  kgl.  Højhed 
udtalte  sin  Tilfredshed  med  Kjøkkenet  og  hele  Anretningen; 
hun   fandt  især   Haren   delikat. 

Først  nu  indfandt  Kommandør  Lindholm  sig  til  Audiens ; 
han     havde    villet    lade    de    Rejsende    hvile    sig    lidt    ud    og 

rekreere  sig  efter  den  lange  og  kolde  Kjøretur.  Lindholm, 
hvem  Oberst  Vilmain  præsenterede  for  Kronprinsessen  som  Hs. 
danske  Majestæts  Jagtkaptajn,  priste  sig  lykkelig  over  det 
Hverv,  hans  høje  Herre  havde  overdraget  ham  :  at  føre  Hds. 
kgl.    Højhed   fra  Nyborg  til   Korsør. 

Kronprinsessen  fandt  meget  Behag  i  Lindholms  aabne 
Fysiognomi  og  elegante,  utvungne  Holdning.  Hun  rakte  ham 
sin  Haand,  som  han  kyssede.  Lindholm  hilste  derefter  med 
en  Bøjning  paa  Prins  Oskar,  der  stod  ved  Siden  af  sin 
Moder. 

„Hs.  Majestæt,"  sagde  Kronprinsessen  smilende,  „kunde 
ikke  have  givet   mig  nogen   bedre   Fører  over  Bæltet." 

„Jeg,  havde  ogsaa  den  store  Ære  at  sejle  over  Bæltet 
med  Deres  kgl.  Højheds  Gemal,  Kronprins  Karl  Johan,  da 
han   rejste  gjennem   Danmark." 

„Er  det  om  Bord  i  det  samme  Skib,  vi  skal  gaa  til  .  .  . 
til   .    .    .?" 

„Korsør.      Ja,   det  er  i   den   samme   Yacht." 

^,Det  gjør   mig   dobbelt  tryg,"    sagde   Kronprinsessen. 

„Hvis  det  maatte  behage  Ds.  kgl.  Højhed,  vilde  jeg 
foreslaa,   at  vi   kastede  los   snarest  muligt." 

Kronprinsessen   nikkede   bifaldende. 

Lindholm  begav  sig  til  Yachten,  der  laa  ved  den  lange 
Havnebro.  Denne  var  paa  begge  Sider  oplyst  med  Begfakler, 
og  Nyborgs  Borgervæbning  var  opstillet  i  Espalier  paa  den. 
I  Faklernes  matte  Skjær  saaes  de  røde  Uniformer  og  de  høje 
Chakots  kun  utydelig;  bag  Borgervæbningen  havde  der  samlet 
sig  en  betydelig  Skare  Tilskuere. 

Af  Opmærksomhed  mod  Befolkningen  kjørte  Kronprin- 
sessen, med  Prins  Oskar  ved  sin  Side,  i  aaben  Kalesche  fra 
Postgaarden  til  Havnen.  Langsomt  bevægede  hun  sig  med 
Følget  hen  ad  Broen.  Borgervæbningen  præsentqfede  Gevær, 
Tilskuerne  blottede  Hovederne.  Hds.  kgl.  Højhed  og  den 
unge  Prins  hilste  smilende  og  takkende  med  Haandbevæ- 
gelser. 

Ved  Ankomsten  til  Yachten  modtoges  de  af  Lindholm, 
der  strax  førte  dem  ned  i  Kahytssalonen.  Kort  efter  var 
hele   Følget   om   Bord. 

Yachten  kastede  los  og  hejsede  Sejl  og  stod  under 
Kanonsalut   fra   Fæstningen   ud   i   Bæltet. 

Tætte  Skyer  bedækkede  Himlen,  Vind  og  Strøm  vare 
uheldige,   og  Skibet  gyngedes  stærkt   af    de    fraadende  Bølger. 


VII. 

Oppe  i  Taarnet  ved  Kommandantbygningen  i  Korsør 
stod  Inspektøren  og  Oldermanden  ved  Færgelavet.  De  stir- 
rede ud  mod  det  bolgende,  brusende  Storebelt,  over  hvilket 
den  mørke,  skybedækkede  Himmel  hang  ned  som  et  tæt 
Slør.  Det  var  Kl.  3^/j^  om  Eftermiddagen  midt  i  December. 
Begge  holdt  de  Udkig  med  Yachten,  der  førte  Kronprinsesse 
Desideria  af  Sverrig,  Sønnen  Prins  Oskar  og  Følget  over  fra 
Nyborg. 

„Yachten  har  Vind  og  Strøm  mod  sig,"  sagde  Inspek- 
tøren til  Oldermanden,   Palle  Nielsen. 

„Ja  vel,"   svarede  denne,    „østlig  Vind,    sønden  Vande." 

„Den   har  maattet  krydse." 

„Bælgmørkt  er  det,"  udbrød  Inspektøren,  „og  hvad  der 
gjør  det  meget  værre,  er,  at  man  for  disse  forbandede 
Engelskmænds  Skyld  maa  holde   Fyrene  slukkede." 

„Ja,  Yachten  kan  ikke  en  Gang  ha'e  Lanterne  oppe," 
tilføjede  Oldermanden.  „Det  var  jo  det  Samme  som  Melding 
til  de  engelske  Fregatter,  der  ligger  med  Koffardifartøjerne 
der  nede  ved  Nordspidsen  af  Langeland.  Ja  selv  ikke 
Lygterne,  der  markerer  Havneindlobet  her,  kan  man  ha'e 
tændte." 

„Aa,  Lindholm  klarer  sig  nok,"  sagde  Inspektøren  med 
tillidsfuld  Stemme,  „især  naar  han  har  kongelig  Fragt  om 
Bord.  Han  har  tidligere  havt  langt  større  Vanskeligheder  at 
overvinde."      Inspektøren    holdt  en  Natkikkert  op   for  Øjnene 

„Seer  De  Noget?"   spurgte  Palle  Nielsen. 

„Endnu  intet  Andet  end  skummende  Bølger.  Det  fore- 
kommer mig,  at  Skyerne  mod  Syd  er  i  Færd  med  at 
sprede  sig." 

Imidlertid  arbejdede  Yachten  sig  op  mod  den  kontrære 
Vind  og  den  stridige  Sø.  Da  den  havde  passeret  Knuds- 
hoved, sattes  Kursen  mod  Sprogø,  her  vendte  den,  hvorpaa 
det  gik  ad  Aggersø  til,  og  nu  lagdes  Kursen  med  Styrbords 
Halse  mod  Korsør.  Der  holdtes  skarpt  Udkig  forude.  Lind- 
holm var  energisk  i  Kommando  og  hurtig  i  Bevægelse. 

Den  franske  Marinekaptajn  Montcabrié,  der  stod  indsvøbt 
i  sin  store  mørkeblaa  Kappe  i  Agterenden,  beundrede  sin 
danske  Kollega.  Hds.  kgl.  Højhed  Kronprinsessen  og  Hof- 
mesterinden,  Madame  de  Flotte,  havde  været  ved  godt  Mod, 
da  de  sejlede  ud  af  Nyborg  Havn,  og  de  franske  Landoffi- 
cerer havde  med  overlegent  Smil  gjennem  Skumringen  be- 
tragtet Bølgernes  Spil.  Men  da  Yachten  mellem  Knudshoved 
og  Sprogø  begyndte  at  duve  stærkt,  indfandt  Søsygen  sig  med 
sin  Kvalme,  og  snart  saa  man  de  martialske  Helte  ligge 
gispende  henstrakte  paa  Kanapeerne  i  den  store  Herrekahyt. 
Madame  og  Kronprinsessen  vare  ogsaa  stærkt  angrebne.  Hun 
sad  tilbagelænet  i  en  rummelig  og  blødt  polstret  Fløjlslæne- 
stol  i  Kahytssalonen ;  med  lukkede  Øjne  holdt  hun  fast  i 
Stolens  Arme,  medens  hendes  franske  Kammerjomfru  af  og 
til  lod  hende  indaande  Duften  af  Eau  de  Cologne.  Den 
unge  Dame  led  selv  af  et  stærkt  Ildebefindende,  men  hendes 
Hengivenhed  for  Kronprinsessen  gav  hende  Styrke  til  at  be- 
herske det.  Madame  de  Flotte  var  aldeles  overvunden.  Hun 
blev  ledet  ind  i  den  lille  Sovekahyt  ved  Siden  af  Salonen  og 
laa  der,  ofrende  til  Neptun. 

Skibets  voldsomme  Rullen,  naar  Kursen  reguleredes  eller 
forandredes,  havde  især  ødelæggende  Virkninger  til  Følge. 
Kronprinsessen  var  netop  falden  i  Slummer  kort  før  et  af 
disse  kritiske  Øjeblikke.  Hun  drømte,  at  hun  sejlede  paa 
Rhone  i   en   lille   blomsterkranset  Baad,    der   just   gyngede    hen 

gjennem  en  pragtfuld  Olivenlund  —  da  væltede  Yachten  fra 
den  ene  Side  til  den  anden,  en  Sø  slog  med  raslende  Lyd 
over  Dækket,  det  knirkede  og  knagede  i  Skibssiderne,  Alt  i 
Kahytterne  dirrede  og  klirrede,  det  var,  som  om  den  store 
Lampe  i  Loftet  skulde  blive  slynget  ud  af  sine  Hængearme. 
Madame  de  Flotte  udstødte  et  højt  Skrig,  Kammerjomfruen 
tumlede  om  paa  Gulvet,  over  hvilket  Flaconen  med  Eau  de 
Colognen  nu  udgjød  sit  Indhold;  Kronprinsessen  reves  brat 
bort  fra  Drømmens  skjønne  Billedverden  og  styrtede  saa  at 
sige  hovedkulds  ind  i  Virkeligheden,  hvor  Alt  syntes  at  have 
tabt  den  faste  Grund.  Forfærdet,  halv  forvildet  slog  hun  sit 
Blik  op.  Da  hun  i  det  Samme  hørte  de  franske  Officerer 
udbryde  i  Kor:  A  tous  les  diables!  troede  hun,  at  Skibet 
var  kommet  ind  i  et  Scylla  og  hvirvledes  ned  i  Afgrunden. 
Kronprinsessen  raabte  om  Hjælp.  Kaptajn  Montcabrié  ilede 
ned  i  Salonen,  greb  hendes  fremrakte  Haand  og  beroligede 
hende  ved  Forsikringen  om,  at  der  slet  ikke  var  nogen  Fare 
paa  Færde,  og  at  Yachten  var  sit  Maal  nær.  En  ombord- 
værende dansk  Kammerpige  sendtes  Hds  kgl.  Højhed  og  de 
to  andre   Damer  til  Assistance. 

Prins  Oskar  havde  forlængst  fundet  Opholdet  i  Salonen 
for  kvalmt  og  var  stegen  op  paa  Dækket  for  at  indaande 
frisk   Luft.      Tersmeden  gik  ved   hans  Side. 

Medens  Yachten  efter  Vendingen  ved  Aggersø  stod  op 
mod  Korsør,  indtraadte  der  en  Forandring  i  Belysningen. 
Mod  Sydvest  delte  de  sorte  Skyer  sig,  og  den  mørkeblaa 
Himmel,  besat  med  Stjerner,  kom  til  Syne.  Et  svagt  Lys- 
skjær  kastedes  hen  over  Bølgerne,  paa  hvilke  Maager  og 
Terner  vuggede  sig.  Ombord  begyndte  man  at  skimte  Kors- 
ørs Kommandantbygning  med  Taarnet.  Inspektøren  fik  nu  i 
Kikkerten   Øje   paa  Yachten. 

„Jeg  har  den  ganske  tydelig,"  sagde  han,  idet  han  rakte 
Oldermannen  Kikkerten.      „Se  en  Gang." 

„Ja,  der  kommer  den  skjærende,"   udbrød  Oldermanden. 

„Torebet  Storsejl  og  et  Reb  i  Stagfoggen.  Om  en  Snes  Mi- 
nutter er  den   inde." 

„Ræk  mig  Hornet,  som  jeg  hængte  fra  mig  paa  Væggen 
der  henne."      Oldermanden  opfyldte   Forlangendet. 

Inspektøren  satte  det  store  Messinghorn  for  Munden  og 
blæste  af  al  Kraft  i  det.  En  lang  og  dyb  Tone  lød  ud  over 
Havnen.  Det  var  det  med  Fæstningskommandanten,  Kaptajn 
Liitzau,   aftalte  Signal. 

Næppe  hørtes  det,  før  Alt  gjordes  klart  til  Kronprinses- 
sens Modtagelse.  Begpanderne  paa  begge  Sider  af  Havneind- 
løbet og  paa  Landgangsbroen  antændtes,  Liitzau  lod  sit 
Infanterikompagni  danne  Espalier  paa  Broen,  Kanonerne  hold- 
tes rede. 

Sex  lukkede  Vogne,  som  Borgerne  havde  stillet  til  Raa- 
dighed,  kom  kjørende  til  Havnen;  Haxthausen,  Løvenskjold 
og  Morgenstjerne  steg  ud  af  den  anden  i  Rækken;  i  den 
første  skulde  Kronprinsessen  og  hendes  Damer  have  Sæde. 
De  tre  Herrer  begav  sig,  naturligvis  hilste  med  militær  Hon- 
nør, til  Landgangsstedet,   hvor    et   rødt  Filttæppe  var  henlagt. 

Begfaklerne  kastede  deres  Skin  ud  over  Bæltet.  Pludselig 
viiste  Yachten  sig  i  Indløbet.  Nu  tordnede  den  kongelige 
Salut  fra  Kanonerne,  Sejlene  bleve  strøgne,  og  Yachten  gled 
sagte  hen  foran  Landgangsbroen,   hvor  den  fortøjedes. 

De  tre  danske  Kavallerer  gik  om  Bord,  hvor  Lindholm 
førte  dem   ind  i  sin   Kahyt. 

„Hds.  kgl.  Højhed,"  sagde  Lindholm,  „har  været  temme- 
lig søsyg;  det  Samme  gjælder  om  hendes  Damer  og  Herrerne 
af  Følget.  Kun  den  unge  Prins  Oskar  har  mærkelig  nok 
holdt  sig  bravt." 

„Saa  vil  han  snart  blive  akklimatiseret,"  ytrede  Hax- 
thausen med  et  selvtilfreds  Smil. 

„Prinsen  er  maaske  af  normannisk  Oprindelse,"  bemær- 
kede Morgenstjerne. 

„Nej,    der    tager    De    fejl,"     faldt    Løvenskjold    korrige- 


—    sy- 
rende ind,    „Faderen   er  en   Gascogner,    Moderen    er    fra   Mar- 
seille." 

„Ja,  saa  er  han  dog  altid  lidt  i  Familie  med  Middel- 
havet," udbrød  Lindholm  leende.  „Men  jeg  skal  nu  gjennem 
Kaptajn  Montcabrié  forhøre  mig,  om  Hds.  kgl.  Højhed  er 
rede  til   at  modtage   Herrerne." 

Kommander  Lindholm  gik  ud  og  vendte  nogle  Øjeblikke 
efter  tilbage  med  Kaptajn  Montcabrié,  for  hvem  han  fore- 
stillede de  tre  danske  Kavallerer.  Hds.  kgl.  Højhed  havde 
svaret,  at  hun  attraaede  inderlig  at  blive  ført  i  Land.  Hax- 
thausen, Løvenskjold  og  Morgenstjerne  afførte  sig  nu  Kap- 
perne og  ledsagede  Montcabrié  ned  i  Salonen. 

Midt  i  denne  stod  Kronprinsesse  Desideria  med  Sønnen, 
Prins  Oskar,  ved  sin  Side.  Hds.  kgl.  Højhed,  der  var  iført 
Zobelskindspels  og  paa  sit  smukke  mørke  Haar  bar  en  ele- 
gant Hue  af  samme  Stof,  var  meget  bleg  og  havde  et  lidende 
Udseende,  hvorimod  Prinsen  havde  et  frejdigt,  rødmusset 
Ansigt. 

Noget  fra  Kronprinsessen  til  Venstre  befandt  Madame  de 
Flotte  sig.  Følgets  Herrer  havde  taget  Stilling  paa  den  mod- 
satte Side. 

Kammerherre  Haxthausen  bød'  paa  Kongens  og  Dron- 
ningens Vegne  Hds.  kgl.  Højhed  og  Søn  Velkommen  og 
bevidnede  i  faa  Ord  den  store  Glæde,  Deres  Majestæter  følte 
over  at  kunne  modtage  Sverrigs  Kronprinsesse  og  Arveprins 
som   Gjæster  ved  deres  Hof. 

Hds.  kgl.  Højhed  svarede  med  et  venligt,  yndefuldt  Smil, 
at  hun  og  hendes  Søn  vare  henrykte  over  den  Modtagelse, 
de  havde  fundet  i  Danmark.  Naar  hun  kom  til  sit  nye  Hjem, 
skulde  hun  visselig  med  Erkjendtlighed  give  Kongen  og  sin 
Gemal  en  Skildring  deraf. 

Kronprinsessen  udstrakte  derpaa  sin  Haand,  som  Hax- 
thausen kyssede,  hvorpaa  han  gav  Prins  Oskar  et  Haandtryk. 

Derefter  præsenterede  Haxthausen  Kammerjunker  Løven- 

skjold    og    Hofjunker  Morgenstjerne    for  Hds.   kgl.   Højhed  og 
Sønnen. 

Kronprinsessen  forestillede  paa  sin  Side  Hofmesterinden 
og  Følget   for  de  danske  Kavalerer. 

•  Umiddelbart  efter  Præsentationen  forlodes  Kahytssalonen. 
I  Spidsen  gik  Kammerherre  Haxthausen  med  Kronprinsessen, 
efter  dem  kom  Kammerjunker  Løvenskjold  med  Prins  Oskar, 
derpaa  Hofjunker  Morgenstjerne  med  Madame  de  Flotte, 
endelig  de  svenske  og  franske   Herrer  af  Følget. 

Den  forste  af  de  tidligere  nævnte  Vogne,  en  stor  Kareth, 
holdt  nu  ved  selve  Landgangsstedet.  Saa  snart  Kronprin- 
sessen viste  sig,  præsenterede  vSoldaterne  Gevær  og  Fanen 
sænkedes.  En  kgl.  Lakai  stod  ved  Vogndøren,  som  han 
aabnede.  Ført  af  Haxthausen  traadte  Hds.  kgl.  Højhed  op 
i  Vognen,  i  hvilken  Prinsen  og  Hofmesterinden  ogsaa  tog 
Sæde. 

Afsted  gik  det  til  Postgaarden,  hvor  der  var  indrettet 
Bolig  til  de  to  kongelige  Personer  og  de  tvende  Damer.  Til 
Følgets  Herrer  var  der  derimod  bestilt  Værelser  i  Byen.  Til 
disse  bragtes  de  af  de  respektive  Vogne. 

Efter  Ankomsten  til  Postgaarden  gik  Hds.  kgl.  Højhed 
og  den  kvindelige  Suite'  strax  til  Ro  uden  at  nyde  Noget. 
Prinsen  drak  The,   hvortil  han   spiste  ristet  Franskbrød. 

Men  Herrerne  af  Følget  vare  af  Haxthausen  indbudte 
til  en  vSouper  i  Postgaardens  store  Sal.  Her  skulde  der 
bringes  Komus  en  Libation. 

I  Postgaardens  Sal  samledes  til  det  fastsatte  Tidspunkt 
Følgets  ni  Herrer,  hvoraf  de  sex  vare  Franskmænd,  de  tre 
Svenskere.  Foruden  Kammerherre  Haxthausen,  der  fungerede 
som  Vært  og  Præses,  vare  de  danske  Deltagere  Kommandør 
Lindholm,  Kammerjunker  Løvenskjold,  Kaptajn  Liitzau  og 
Hofjunker  Morgenstjerne.  Salen  oplystes  af  Lampetter  paa 
Væggene  og  af  Lysene  i  tre  Armstager  paa  det  dækkede 
Bord ;  den  var  dekoreret  smukt  med  de  danske,  franske  og 
svenske    Nationalfarver;    paa    mørkeblaa    Vaabenskjolde    vare 

som  Indskrift  anbragte  Initialbogstaverne  i  Frederik  den  Sjet- 
tes, Napoleons  og  Karl  den  Trettendes  Navne  i  Forgyldning. 
Opdækningen  var  smagfuld  og  Retterne,  som  det  snart  skulde 
vise  sig,   fortræffelige. 

Men  Hoffet  i  Kjøbenhavn  havde  ogsaa  draget  Omsorg 
for  begge  Dele.  Det  havde  et  Par  Dage  forinden  til  Korsør 
sendt  to  Kokke,  en  Kjøkkenkarl,  en  Fyrbøder  og  tvende 
Lakajer.  Hele  denne  kulinariske  Stab  medbragte  baade  Ser- 
vice, Vine  og  Proviant.  Gjæstgivergaarden  havde  maattet 
stille  sit  Kjokkenlokale  til  Raadighed,  hvad  Madamen  kun 
havde  gjort  meget  nødig,  da  hendes  Forretning  derved  hæm- 
medes. I  deres  stille  Sind  bandede  baade  hun  og  Manden 
Kronprinsessen  af  Sverrig,  men  aabenlyst  havde  de  kun  vovet 
at  takke  for  den  naadige  kongelige  Opmærksomhed,  der  var 
viist  deres  ringe  Hus.  Ved  Bordet  i  Posthussalen  besørgedes 
Opvartningen  af  de  to  Lakajer.  Alle  Deltagerne  vare  i 
Gaiadragt. 

Kammerherre  Haxthausen  havde  Baron  Schwerin  og 
Oberst  Vilmain  til  Bords  og  indtog  med  dem  Pladsen  midt 
for  det  lange  Bord.  Lige  overfor  dem  sad  Lindholm  med 
Kaptajn  Montcabrié  paa  den  ene  Side  og  den  franske  Husar- 
officer Antoine  paa  den  anden.  Lojtnant  Tersmeden  og  Hof- 
junker Morgenstjerne  vare  Vis-å-Vis'er.  Dette  internationale 
militære  Selskab  dannede  i  Uniformerne  med  de  røde,  blaa, 
gule  og  hvide  Farver,  med  Guld-  og  Sølvbroderierne  og  Orde- 
nerne, der  reflekterede  Lysstraalerne,  et  glimrende  Skue,  hvis 
Interesse  forøgedes  derved,  at  Konversationen  førtes  paa 
Fransk. 

Det  var  et  Militærkasino  i  napoleonsk  Stil  paa  korsøri- 
ansk   Grund. 

Da  første  Ret,  kogt  Kalkun  med  Østerssauce,  blev  om- 
baaren,  rejste  Haxthausen  sig  og  bød  Gjæsterne  Velkommen. 
Han  haabede,  at  Retterne  og  Vinene  maatte  smage  Gjæsterne, 
blandt  hvilke  dog  Franskmændene  sikkert  vare  meget  forvænte 
af  Pariserkjøkkenet.    Vinene,  bemærkede  han,  indskrænkede  sig 

til  Madeira  og  rød  og  hvid  Bordeauxvin.  Af  Hensyn  til,  at 
Hds.  kgl.  Højhed  Kronprinsessen  i  højeste  Grad  trængte  til 
Ro,  vilde  han  foreslaa,  at  man  frafaldt  Hurraraab.  Glassene 
fyldtes   og  tomtes. 

„Mine  Herrer!"  udbrød  derefter  Haxthausen  med  høj 
Stemme,    „nu   tager  vi   fat  paa  Kalkunen!" 

„Marche,  avancez!"  lød  det  fra  hele  Selskabet.  Alle 
vare  enige  om   at  lovprise  Østerssaucen. 

Oberst  Vilmain  foreslog  en  Skaal  for  Kejser  Napoleons 
trofaste  Forbundsfælle,  Kong  Frederik  den  Sjette,  og  for  Hs. 
Majestæts  ophøjede  Gemalinde,  Dronningen.  Selskabet  drak 
den  staaende. 

„Hvad  kommer  i  anden  Træfning?"  hørte  man  Kap- 
tajn Liitzau  spørge.  Den  ene  Lakaj  betroede  ham,  at  det 
var  Kalvesteg. 

Haxthausen  tilvejebragte  endnu  et  Øjeblik  en  højtidelig 
Stemning,  idet  han  proponerede  en  Toast  for  Kronprinsessen 
og  Arveprinsen  af  Sverrig,  der  naturligvis  tømtes  under  varm 
Tilslutning. 

Vinen  begyndte  at  flyde  hurtigere,  og  Stemningen  blev 
mere  og  mere  animeret  under  Resten  af  Taflet,  ved  hvilket 
der  serveredes  med  Fiskesalat,  Ost  og  Smør,  et  Stykke  Kage 
og  Frugt.  Madeiraens  Virkning  satte  stigende  Fart  i  Konver- 
sationen, der  ombølgedes  af  lette  Taageskyer  fra  Cigaretterne, 
som  antændtes,  saa  snart  Menuens  Slutning  var  naaet.  Sam- 
talen mellem  Gjæsterne  indbyrdes  steg  og  faldt  som  et  bru- 
sende Kildespring,  men  i  de  forholdsvis  stille  Øjeblikke  blev 
et  eller  andet  Ordskifte  mellem  et  Par  af  Deltagerne  særlig 
bemærket  af  alle  Deltagerne. 

„Hr.  Løjtnant  Antoine,"  sagde  Haxthausen,  „maa  jeg 
drikke  et  Glas  med  Dem.  De  er  her  Repræsentanten  for  det 
franske  Kavalleri,  som  jeg  i  højeste   Grad  beundrer." 

„Har  Hr.   Kammerherren  nogen  særlig  Grund  dertil?" 

„Ja,  har  man  nogen  Sinde  seet  Mage  til,  at  en  Kavalleri- 
afdeling   har  indtaget   et   befæstet  Bjergpas  ved  et  dristigt  Choc, 

saaledes  som  Napoleons  Landsenerer  gjorde  det  ved  Somo- 
sierra  i  Spanien?" 

„Det  var  ganske  vist  fortræffeligt,  Hr.  Kammerherre; 
men  det  Største,  vort  Kavalleri  har  præsteret,  var  dog  det 
berømte  Indhug  paa  Russerne  i  Slaget  ved  Eylan.  Det  er 
det  skjønneste  Blad  i  Kong  Joakim  Murats  Historie." 

„Ja,  det  var  excellent,  Hr.  Løjtnant,  men  Affæren  ved 
Somosierra  har  det  Ejendommelige  ved  sig,  at  Napoleon  her 
anvendte  Kavalleriet  paa  en  hidtil  ukjendt  Maade;  det  løste 
alligevel   Opgaven   forbavsende." 

„Det  er  sjældent,"  ytrede  Antoine,  „at  man  hører  en 
Infanteriofficer  udtale  sig  saa  varmt  om  Kavalleriet." 

„Jeg  interesserer  mig  levende  for  Heste,  Hr.  Løjtnant. 
Under  Konsulatet  var  jeg  i  Paris  og  besøgte  som  Officer 
stadig  Manegerne.  Jeg  har  seet  de  nuværende  Konger  Joa- 
kim Murat  og  Josef  Napoleon  ride  sammen,  men  hvilken 
Forskjel!" 

„De   har  Ret,   Hr.   Kammerherre." 

„Jeg  seer  tydelig  i  min  Fantasi  Kong  Joakim.  Der  sad 
han  paa  Hesten  med  omdrejede  Schenkler,  nedadvendte  Hæle, 
med  lige  Overkrop  og  Albuerne  sluttende  tæt  til  Krop- 
pen  .   .   .   ." 

„Kammerherren  har  et  skarpt  Blik  for  det  Essentielle 
ved  Ridekunsten,"  faldt  Løjtnant  Antoine  ind.  „Lad  os  ikke 
nævne  Kong  Josef  af  Spanien  i  samme  Aandedræt  som  Kong 
Joakim,  naar  der  er  Tale  om  Ridt.  Jeg  har  seet  ham  i  den 
skjødesløseste  Stilling  paa  Hesten:  Overkroppen  var  forover 
bøjet,  den  venstre  Skulder  hang  tilbage,  Albuerne  klaprede 
—  mit  Hjerte  blødte  ved  Tanken  om,  at  det  var  en  prægtig 
andalusisk  Hest,  han  red.  De  skjønne  andalusiske  Heste 
leve!"   raabte  Antoine  begejstret  og  løftede  Glasset. 

„Mine  Herrer,"  tilføjede  Haxthausen  med  Varme,  „den 
Skaal  tømmer  vi!"  Hans  Opfordring  fulgtes  med  Akkla- 
mation. 

„Med    al    Anerkjendelse    af    Hestene,"     raabte    Løjtnant 

Tersmeden  i  en  bakkantisk  Stemning,  ,,saa  foreslaaer  jeg,  at 
vi  ogsaa  bringer  de  skjønne,  de  henrivende  andalusiske  Kvin- 
der vor  Hyldest!  Der  gives  ikke  i  Sydeuropa  Damer,  som 
kan   maale   sig   med   dem." 

„Mod  den  Paastand  protesterer  jeg,"  sagde  Løvenskjold 
med  Eftertryk.  „Der  kan  ikke  tænkes  mere  fortryllende 
Skabninger  end  Damerne  i  Languedoc.  Jeg  mindes  tydelig 
mit  Ophold  i  Montpellier  for  otte  Aar  siden.  Hvilke  blæn- 
dende Skjønheder  saa  man  ikke  paa  Esplanaden  der!  Hvilke 
smægtende  Serenader  bragte  ikke  Elskeren  ved, Aftentid  sit 
Hjertes  Udvalgte!" 

„Ja,  jeg  foretrækker  nu  Kreolerinderne,"  bemærkede 
Lindholm  tørt. 

„Det  lader  til,  at  min  danske  Fa'erbro'er  er  helbefaren 
i  Kvindespørgsmaalet,"  raabte  med  et  Latterudbrud  Baron 
Schwerin. 

„Snilde  Bro'ersøn,  jeg  har  for  atten  Aar  siden  været  i 
Vestindien." 

„For  atten  Aar  siden!"  gjentog  Oberst  Vilmain.  „Men 
Kommandør  Lindholm,  De  seer  jo  ud  som  en  ganske  ung 
Mand. " 

„Det  kommer  af.  Oberst,  at  Landgrev  Karl  af  Hessen, 
Frederik  den  Sjettes  Svigerfader,  lod  mig  smage  paa  Ung- 
domsdrikken,  da  jeg  var  Adjudant  hos  ham.  Denne  mystiske 
Drik  havde  han  faaet  af  Grev  St.  Germain.  De  veed,  ham 
fra   Ludvig   den   Femtendes   Hof." 

„Bravo,"  faldt  Kaptajn  Montcabrié  ind,  „lad  mig  sige 
paa  jævn  Sømandsvis,  at  Kommandoren  er  en  vittig  Hund." 
Den  stærkt  animerede  Kaptajn  nikkede  til  Lindholm  og  drak 
et  Glas  med  ham. 

„De  ældre  Herrers  Passion  er  nok  enten  Heste  eller 
Kvinder,"    hviskede  Løjtnant  Tersmeden  til  Morgenstjerne. 

„Det  Sidste  kan  jeg  forstaa,"  svarede  denne,  „men  jeg 
for  mit  Vedkommende  har  ikke  saa  megen  Interesse  for  Heste 
som   for  Hunde." 

„Nej,  det  var  dog  morsomt,"  udbrød  Tersmeden,  „saa 
sympatiserer  vi  ganske   med  hinanden.      Skaal,   Bro'er!" 

„Er  russiske  Mopper  Løjtnantens   Favorithund?" 

„Fanden  i  Vold  med  Alt,  hvad  Russisk  er!"  raabte 
Tersmeden  med  stærk  Stemme.  Hele  Selskabet  blev  opmærk- 
som paa  ham.  „Nej,"  tilføjede  han,  „mit  Sværmeri  er  Græv- 
lingehunde." 

„Ja,  lad  os  nu  se  bort  fra  nationale  Antipathier,"  sagde 
Morgenstjerne.  „De  maa  dog  indrømme,  at  den  russiske 
Moppe  i  Kvaliteter  staaer  over  Grævlingehunden." 

„Hvor  kan  De  dog  tale  saaledes,  Hofjunker!"  replicerede 
Tersmeden.  „Tænk  Dem  Grævlingehunden  med  sin  slanke 
Krop,   med  sit  fine  sorte  og  gyldenbrune   Haarlag   .    .    .    ." 

„Javist,"  afbrød  Morgenstjerne  ham,  „og  med  sine  stygge 
Hjulben,  sin  spaltede  Snude   .   .   .   ." 

„Nej,  den  kan  ikke  saaledes  som  Moppen  sammenlignes 
med  en  skimlet  Rullepølse,  vraltende  paa  Grisetæer,"  sagde 
Tersmeden   ivrig. 

„Man  kalder  Grævlingen  ilter  af  Karakter,  men  Sand- 
heden er,  at  den  er  ondskabsfuld,  rigtig  gediegen  ondskabs- 
fuld, Løjtnant  Tersmeden.  Moppen  derimod  har  en  god,  en 
ædel  Karakter." 

„Nej,  lad  os  hellere  sige,  at  den  er  et  skikkeligt  Fæ, 
aldeles  blottet  for  Kritik.  Men  det  er  nok  ogsaa  Tilfældet 
med  visse  Mennesker."  Tersmeden  var  i  sin  Hidsighed  nær 
ved  at   forløbe  sig. 

Morgenstjerne  mærkede  det,  og  idet  ogsaa  han  følte  sig 
som  Vært,  ytrede  han  fint,  at  Nogle  forblindedes  af  deres 
Sympathi,  Andre  af  deres  Antipathi.  Tersmeden  smilte  venlig 
til  ham.      De   drak  atter  et  Glas  med   hinanden. 

Det  var  en  Time  før  Midnat.  Stemningen  havde  kul- 
mineret. I  Betragtning  heraf  og  med  Tanken  henvendt  paa 
den  følgende  Dags  lange  Rejse  besluttede  Haxthausen  at 
hæve  den  selskabelige  Sammenkomst.  Han  rejste  sig  og 
yttrede  med  høj  Stemme: 

„Mine  Herrer!  Jeg  veed,  at  jeg  taler  ud  af  Hs.  Maje- 
stæts Hjerte,  naar  jeg  bringer  Dem  en  Tak  for  Deres  Tilstede- 
værelse. Lad  os  for  i  Aften  tømme  Afskedsglasset,  til  hvilket 
vi  knj'tte  Ønsket  om,  at  Hds.  kgl.  Højhed  Kronprinsessens 
Tur  til  Kjøbenhavn  i  Morgen  maa  blive  begunstiget  af  et 
smukt   Vejr." 

Afskedsbægeret  blev  drukket.  Med  militær  Præcision 
forlod  de  blussende  Officerer  Salen  og  steg  ind  i  Vognene, 
der  kjørte  dem  til  deres  respektive  Kvarterer.  Kort  Tid  efter 
laa  Postgaarden  i  fuldstændig  Ro.  I  Gaden  hørtes  kun  Vægte- 
rens  Skridt. 

Derimod  gik  det  lystig  og  støjende  til  i  et  stort  Kammer 
i  Kommandantbygningens  nordlige  Ende.  Her  vare  de  fleste 
af  Færgelavets  Folk  forsamlede  under  Forsæde  af  Olderman- 
den,  Palle  Nielsen. 

De  vare  først  ankomne  til  Korsør  sent  om  Aftenen  med 
to  Smakker,  i  hvilke  de  havde  ført  Kronprinsesse  Desiderias 
og  hendes  Følges  Vogne  over  fra  Nyborg.  Hovmesteren  paa 
Yachten  havde  efter  Kommandør  Lindholms  Ordre  leveret 
Oldermanden  et  Kvart  Anker  Rom,  hvoraf  der  skulde  laves 
Grog  til  Smakkernes  Mandskab  og  hvem  andre  af  Lavet,  han 
vilde  indbyde. 

Nu  sad  de  paa  Bænke  paa  begge  Sider  af  et  langt  Træ- 
bord. Oldermanden  havde  taget  Plads  ved  Bordenden  i  en 
Halmstol.  Kamret  oplystes  svagt  af  to  Tranlygter,  der  vare 
anbragte  overfor  hinanden  paa  den  raa  Murstensvæg.  En 
Gang  imellem  maatte  Døren  ud  til  Pladsen  aabnes,  for  at 
den  alt  Andet  end  vellugtende  Tobaksrøg  fra  Kridtpiberne 
kunde  finde  en  Udgang. 

Foran  sig  havde  Palle  en  stor  hvid  Punschebolle,  hvoraf 
han  med  en  vældig  Ske  af  Tin  øste  Grog  op  i  Glas  af  for- 
skjellig  Form   og  Størrelse. 

Efter  at  der  var  drukket  en  Skaal  for  Lindholm  og 
dernæst    en    for    Oldermanden,    begyndte    Groggen    at    virke. 

Tobaksrøgen  blev  tættere,  efterhaanden  som  Humøret  steg,  og 
Talen   blev  mere  højrøstet. 

Man  drøftede  Kaperiet,  der  Aaret  før  var  blevet  forbudt, 
men  nu  var  tilladt  igjen,  rigtignok  med  Indskrænkninger. 
Tidligere  kunde  Enhver  faa  Kaperbrev,  men  nu  skulde  Ved- 
kommende fremvise  Patent  enten  som  Styrmand  eller  Skipper, 
og  det  fandt  man  aldeles  ubilligt.  Kautionen,  mente  man, 
var  for  høj. 

Da  Palle  Nielsen  bemærkede,  at  saa  maatte  Kaperskuden 
til  Gjengjæld  føre  Gjøs  med  kgl.  Navnechiffer,  gik  der  en 
Mumlen  gjennem  Forsamlingen;  dette  Privilegium  satte  man 
aabenbart  ikke  megen  Pris  paa. 

En  af  Færgemændene,  der  drak  tæt  og  ikke  deltog  syn- 
derlig i  Samtalen,  udbrød  pludselig,  efter  at  han  i  nogen  Tid 
havde  siddet  lige   som   fordybet   i  Tanker: 

„Men  hvorfor  Pokker  blev  Frederik  den  Sjette  ikke 
Kronprins  i  Sverrig!" 

„Hvor  kommer  Du   paa  det,   Ole?"    spurgte  Oldermanden. 

„Mine  Tanker  faldt  paa  Kronprinsessen,  og  fra  hende 
gik  de  til  Manden,  som  vi  ogsaa  satte  over  Beltet  her." 

„Det  kan  vel  være  et  Par  Maaneder  siden,"  yttrede  en 
Stemme. 

„De  sagde  den  Gang,  at  Kongen  vilde  ha'e  ha't  hans 
Post,"  vedblev  Ole;  „jeg  syntes,  det  var  saa  underligt,  de 
tog  en  Franskmand." 

„Seer  Du,  Ole,"  sagde  Oldermanden  forklarende,  „ved 
at  vige  for  denne  franske  General  gjorde  Kongen  sig  ham 
forbunden." 

„Saa  er  jeg  altid  sikker    fra    den  Kant,"    sa'e  Kongen." 

„Naa  saadan,"  mumlede  Ole,  han  tog  et  Drag  af  Kridt- 
piben og  en  Mundfuld  af  Groggen. 

„Det  kalder  man  for  Politik,"   sagde  Oldermanden. 

„Kan  nok  være,"    bemærkede  Ole;    „der   er  s'gu  Ingen, 

som  render  med  vor  Fa'er." 

5 

VII. 

Samme  Uge  som  Kronprinsesse  Desideria  var  under  Vejs 
til  Korsør,  befandt  Statsminister,  Grev  Henrik  Ernst  Schimmel- 
mann  sig  som  Gjæst  paa  Rygaard  lios  sin  Kollega,  Udenrigs- 
ministeren, Kammerherre  Niels  Rosenkrans.  Han  var  ledsaget 
af  sin  yndefulde  Hustru,  Grevinde  Charlotte,  født  Schubart, 
der  ved  et  særdeles  sympathisk  Venskabsbaand  var  knyttet  til 
Kammerherreinde  Barbara  Rosenkrans,  som  var  et  Led  af  den 
russiske  Adelsæt  Wasemskøi. 

Rygaard  ligger  paa  Halvøen  mellem  Roskilde  Fjord  og 
Isefjord,  lige  ved  Bramsnæs  Vig.  Den  største  Del  af  Aaret 
var  der  Stilhed  paa  Rygaard,  da  Herskabet  var  i  Hovedstaden, 
eftersom  Udenrigsministeren  var  stærkt  optagen  af  Embeds- 
forretninger. 

Men  i  denne  Tid  var  der  et  usædvanligt  Røre  paa 
Herresædet.  Familierne  fra  Ledreborg,  Egholm,  Lovenborg 
og  Eriksholm  aflagde  Besøg  paa  Rygaard.  Der  udfoldede  sig 
da  her  et  fint  selskabeligt  Liv,  hvis  materielle  Nydelser  vare 
krydrede  med  aandelige.  Det  grevelige  Par  Schimmelmann 
var  uudtømmeligt  i  at  fortælle  om  sit  Samhv  med  Digtere  og 
bildende  Kunstnere  i  Tyskland  og  Italien. 

Det  temmelig  tykke  Snelag,  hvormed  Jorden  var  bedæk- 
ket, indbød  i  Forening  med  de  stille  klare  Frostdage  og  det 
livlige  Solskin  til  Kaneture.  Daglig  foretog  de  to  Fruer 
saadanne. 

Mændene  derimod  foretrak  i  Reglen  at  gjøre  længere 
Fodvandringer,  under  hvilke  de  da  rigtig  kunde  udvexle  deres 
Tanker  med  hinanden  om  Landets  alt  Andet  end  lyse  poli- 
tiske Situation. 

Hyppig  gik  de  op  paa  en  af  de  høje  Bakker  ved  Krab- 
beslund,  hvorfra  der  var  en  vid  Udsigt  over  Bramsnæs  Vig 
og  Skovene  ved  Eriksholm.  Rosenkrans  og  Schimmelmann 
kunde  længe  staa  fortabte  i  Beskuelsen  af  det  solbelyste 
Vinterlandskab,    af    den    rene    blaa   Himmel   med    de    lysegraa 

Skyer,  af  den  halvt  tillagte  Vig,  paa  hvis  Is  Skarer  af  Krager 
og  Raager  samledes. 

En   Dag  fik  Rosenkrans  Øje  paa   en   Flok  Vildænder. 

„Seer  Du  dem,  Schimmelmann?"  spurgte  han  i  en  liv- 
lig Tone. 

„Ja,  hvad  mærkeligt  er  der  ved  dem?"  lød  Svaret,  med 
en  vis  Spænding. 

„Her  er  to  Delikatesser  her  ved  Bramsnæs,"  sagde 
Rosenkrans  smilende;  „den  ene  er  uforlignelige  Rejer,  den 
anden  er  storartede  Vildænder.  Du  skal  smage  dem,  Schim- 
melmann !" 

„Du  veed.  Rosenkrans,  at  jeg  ikke  har  lukulliske  Til- 
bøjeligheder." 

„Min  Skytte  skal  strax,  naar  vi  kommer  tilbage  til 
Gaarden,   faa  Befaling  til  at  skyde  nogle." 

Derpaa  gik  de  to  Herrer  ned  ad  Bakken  og  vare  snart 
fordybede   i   en   Samtale  om   politiske  Materier. 


Tidlig  Formiddag  næste  Dag  gik  Rosenkranses  Skytte, 
Henning  Grævlev,  hen  gjennem  Ry  By.  Han  kom  nede  fra 
Bramsnæs  Vig,  hvor  han  havde  skudt  Vildænder,  der  svøm- 
mede i  Vaagerne.  Han  havde  Jagttasken  fuld  og  desuden  et 
Par,   der  hang   ved   hans   Bælte. 

Jens  Skytte  var  en  velvoxen  Karl  med  livlige  graa  Øjne, 
blond  krøllet  Haar  og  Underskjæg.  Han  var  en  haandfast 
Karl  og  dygtig  i  sit  Fag,  hvorfor  han  var  en  Skræk  for 
Krybskytterne.  Det  var  vanskeligt  at  tælle,  hvor  mange  Ræve, 
Dyr  og  Harer  og  hvor  meget  Fjervildt  han  i  Tidens  Løb 
havde  nedlagt,  skjøndt  han  af  Alder  kun  var  i  Begyndelsen 
af  Trediverne. 

Kammerherren  var  udmærket  fornøjet  med  ham.  Det 
sidste  Bevis,  Jens  i  den  Retning  havde  modtaget,  var  det  Sæt 
Jagttøj,   Hs.  E.xcellence  havde  foræret  ham  paa  hans  Fødsels- 

dag:  lysegraa  Vadmels  Frakke  og  Benklæder,  en  rund  Hue, 
foret  og  kantet  med  Pelsværk,  et  Par  lange  Støvler  og  en  ny 
Hundepisk. 

Jens  Grævlev  blev  ganske  indtagen  i  sig  selv,  da  han 
saa  sig  i  Spejlet  i  den  Dragt,  og  han  var  sikker  paa,  at  han 
i  den  vilde  gjøre  endnu  større  Lykke,  end  han  ellers  plejede. 
Endnu  havde  Skolelærerens  Datter,  Kathinka,  ikke  havt  Lej- 
lighed til  at  betragte  ham  i  det  nye  Sæt,  og  da  han  holdt 
overordentlig  meget  af  hende,  ønskede  han,  at  hun  skulde 
se  ham. 

Jens  Skytte  begav  sig  hen  til  Skolen,  men  han  gik 
langsomt,  tittende  gjennem  Portene  ind  i  Gaardene,  for  at 
iagttage,   om   der   blev  lagt  Mærke   til   ham. 

Skolelæreren  i  Ry  var  en  midaldrende  Mand  ved  Navn 
Peder  Vig,  der  i  sin  Tid  havde  gjort  Tjeneste  som  Skriver 
hos  Greven  paa  Ledreborg. 

Peder  Vig  var  forlængst  bleven  Enkemand.  Hans  yderst 
tarvelige  lille  Husholdning  bestyredes  af  hans  Datter  og  eneste 
Barn,  Kathinka,  der  nu  var  en  fem  og  tyveaarig  Pige.  Hun 
var  høj,  smækker,  ganske  lyshaaret  og  havde  store,  blaa  Øjne. 
Hun  havde  havt  vanskeligt  ved  at  holde  sig  de  spanske  Sol- 
dater fra  Livet,  da  de  for  et  Par  Aar  siden  kamperede  der 
i  Omegnen.  I  Rj'^  og  viden  om  var  Kathinka  en  af  de  kjøn- 
neste  Piger. 

Jens  Skytte  traadte  ad  den  lave  Indgang  ind  i  den  lille 
Forstue,  hvor  han  bankede  paa  Døren  til  Venstre,  der  førte 
ind  til  det  Kammer,  hvor  Skolelæreren  og  Datteren  daglig 
opholdt  sig. 

Gjennem  Døren  til  Højre  gik  man  ind  i  Skolen,  hvor 
Skytten  netop  nu  hørte  Børnene  støje  og  Peder  Vig  tysse 
paa  dem   med  et  vældigt  Næveslag  i  Bordet. 

Jens  Skytte  bankede  igjen,  da  der  ikke  blev  lukket  op; 
men  nu  bemærkede  han,  at  Klinken  var  tagen  af  Døren:  der 
var  altsaa  Ingen  hjemme  der. 

Jens   gav    da  et  Slag  paa  Skolestuedøren,    men    med    en 

vis  Forsigtighed,  thi  den  var  baade  hullet  og  revnet  og  be- 
fandt sig  i   det  Hele   i   en   ynkelig   Forfatning. 

Et  højt  og  stærkt:  „Kom  ind!"  der  udtaltes  med  Bonde- 
dialekt, lød. 

Skytten  aabnede  Døren  og  saa  nu  ind  i  en  lille  Stue 
med  Lergulv,  skidne  hvide  Vægge,  hist  og  her  bedækkede 
med  grøn  Mug,  hvilken  Farve  de  bitte  smaa  Vinduesruder 
ogsaa  havde.  Loftet  var  et  umalet  Bjælkeloft.  Et  langt 
Træbord  hvilede  lige  som  Bænken  ved  hver  Side  paa  Pæle, 
nedrammede  i  Lergulvet.  Midt  for  den  ene  Væg  stod  en 
Bilæggerovn,  hvori  der  brændtes  Tørv.  I  det  ene  Hjørne  af 
Stuen  var  der  hensat  en  Spand,  en  Ballie  og  et  Svinetrug, 
hvilket  sidste  var  stillet  paa  Enden,  i  den  anden  Krog  fand- 
tes Ølflasker  og  Madposer,   som  Ungdommen   havde  medbragt. 

Børnene,  der  gjennemgaaende  havde  et  snavset  og  lurvet 
Udseende,  sad  klinede  op  ad  hinanden.  Ved  Bordenden 
tronede  i  en  stor  Armstol  af  Fyr  Skoleholderen,  Peder  Vig. 
Han  var  lille,  firskaaren  og  før.  Om  hans  røde,  nuprede 
skjægløse  Ansigt  hvælvede  sig  et  kraftigt,  graat  Haar,  paa 
hvilket  sad  en  spids  strikket  Uldhue.  Hans  Fodbeklædning 
var,  lige  som  Børnenes,  Træsko.  Han  var  i  dette  Øjeblik 
iført  en  Slobrok,  han  havde  medbragt  fra  Ledreborg,  da  han 
tiltraadte  Kaldet.  Den  Gang  havde  den  sikkert  været  præget 
af  sin  grevelige  Herkomst,  men  nu  havde  den  et  fedtet  og 
plebejisk  Ydre.  Ved  Peder  Vigs  højre  Side  laa  et  stort  Ris, 
ved  hans  venstre  en  Lineal.  Foruden  den  haardhudede  højre 
Haand,  hvormed  han  uddelte  Ørefigen,  var  det  Redskaberne, 
hvoraf  han   betjente  sig,   naar  han   vilde  revse   legemlig. 

For  Øjeblikket  var  der  Oplæsning  af  et  Stykke  i  Rah- 
beks Læsebog,  hvoraf  Kammerherre  Rosenkrans  havde  foræret 
Ry  Skole  et  halvt  hundrede  E.xemplarer.  Der  havde  vanket 
adskillige  Skjældsord,  Knubs  og  Haanddask,  da  Skytten 
viiste  sig. 

Jens,  der  kom  ude  fra  den  friske  Frostluft,  veg  et  Skridt 
tilbage    for    den    beplumrede  Atmosfære,   der    her    slog    ham   i 

Møde.  Medens  Skolelæreren  glad  tilraabte  ham  et  Goddag, 
stirrede  Børnene  paa  ham. 

„Rejs  Jer  op,  I  Fandens  Unger!"  skreg  Peder  Vig  og 
stampede  i  Gulvet.  „Av  av!"  udbrod  han,  „jeg  kom  til  at 
sætte  Træskoen  i  et   Hul.      Dem  har  Gulvet  nok   af." 

Børnene  vare  imidlertid  fløjne  op  og  stod  med  stiv  Hold- 
ning, saaledes  som   Skolelæreren  havde  lært  dem  det. 

„Lad  os  gaa  ind  i  Dagligstuen,"  sagde  Vig  og  tog  i 
det  samme  Klinken,  der  laa  paa  Bordet.  Han  greb  Riset  og 
stak  det  til  sig,  idet  han  med  en  barsk,  bydende  Stemme 
formanede  Børnene  til  Ro. 

Skolelæreren  og  Skytten  traadte  ind  i  Dagligstuen,  der  i 
Udseende  ikke  stod  synderlig  højt  over  Skolestuen  for  Gulvs, 
Lofts  og  Vægges  Vedkommende,  men  et  Par  tarvelige  Fag 
blomstrede  Gardiner  i  Forbindelse  med  et  Møblement,  be- 
staaende  af  et  lille  Langspejl  med  en  Konsol  under,  en  Drag- 
kiste, en  Sofa  med  et  brunmalet  Bord  foran  og  nogle  simple 
Træstole  gav  det  dog  et  ret  hyggeligt  Præg,  især  da  der  var 
en   behagelig  Temperatur  i   det. 

Jens  Grævlev  satte  Bøssen  fra  sig  og  lagde  Jagttasken 
og  Vildænderne  paa  en  Stol. 

„Jeg  skal  hente  noget  Brændevin  med  en  Kande  01  og 
noget  Rugkage;  Andet  har  jeg  ikke  at  byde  Dig,  Jens," 
sagde  Vig. 

„Det  skal  gjøre  godt  det,"  lød  Svaret,  „thi  jeg  har 
været  paa  en  anstrængende  Jagt  i  Nat." 

Peder  Vig  gik  ud  i  Kjøkkenet  og  kom  kort  efter  tilbage 
med  de  nævnte  Ting.  Han  skjænkede  i  Glassene  og  rakte 
Skytten  en  firdelt  Rugkage.  De  klinkede  med  hinanden,  drak 
Snapsen  og  tog  fat  paa  Kagen. 

„Du  har  været  paa  Vildandejagt,  Jens?" 

„Ja,  Ministeren,  Grev  Schimmelmann,  Kammerherrens 
Gjæst,  skal  smage  Bramsnæs'   Vildænder." 

„Det  kan  han  vist  ha'e  godt  af.     Et  Stykke  Kage  til?" 

„Nej,   ellers   mange  Tak,"    svarede  Jens. 

„Tobak  kan  jeg  ikke  byde  Dig;  den  Artikel  har  jeg 
ikke  Raad  til  at  kjøbe.  Det  er  dog  forskrækkeligt,  saa  disse 
Kurantsedler  er  værdiløse.  Sølv  seer  man  aldrig,  Kobber  kun 
sjælden." 

„Ja,  det  forstaaer  jeg  mig  ikke  paa,"  •  svarede  Skytten. 
„Jeg  lader  min  lille  Løn  staa  hos  Herren,  og  naar  jeg  en 
Gang  imellem  har  Brug  for  Penge,  faaer  jeg  baade  Sølv  og 
Kobber." 

„For  nylig,"  ytrede  Vig,  „afskrev  jeg  nogle  Dokumenter, 
der  skulde  sendes  fra  Ledreborg  til  Mægler  Holten  paa  Krab- 
besholm.  Greven  betalte  mig  et  Par  Specier.  Jeg  havde 
næsten  glemt,  hvordan  en  Specie  saa  ud.  Saa  maatte  Ka- 
thinka  forsyne  Huset;  vi  fik  da  nogle  Potter  af  den  Brænde- 
vin, vi  her  drikker.      Nok  et  Glas,  Jens?"      Vig  skjænkede  i. 

„Hvor  er  Jomfru  Kathinka?"   spurgte  Skytten. 

„Hun  er  henne  hos  Gaardmand  Anders  Larsen  for  at 
hente  Mælk.  Nu  er  vi  s'gu  blevne  kjede  af  den  Vandgrød ! 
Men  siden  Du  spørger  om  Kathinka,  saa  kommer  jeg  til  at 
tænke  paa  Slagsmaalet  i  Maltis  Kro  for  en  Ugestid  siden. 
Der  kom  Du  i   Hede,  Jens,   Du  ha'de  nok  ..." 

I  dette  Øjeblik  rejste  der  sig  et  frygteligt  Spektakel  i 
Skolestuen.  Drengene  kom  op  at  slaaes ;  medens  de  hujede 
og  skreg,  regnede  det  med  Næsestyvere;  det  ene  Parti  trængte 
det  andet  ind   mod  Døren  og  pressede  stærkt  paa. 

Skolelæreren  foer  afsted,  aabnede  med  et  rask  Tag 
Døren,  en  Del  af  Drengene  styrtede  baglænds  og  forlænds  ud 
paa  Forstuegulvet,  udstødende  et  øredøvende  Vræl.  Peder 
Vig  drev  Flokken  tilbage  til  Skolestuen  og  fik  Riset  i  Gang. 
Lussingerne  faldt  tæt,  hvorefter  Krabasken  dansede  paa  Bag- 
delene. Efter  en  almindelig  Hylen  og  Hvinen  indtraadte  da 
fuldstændig  Ro. 

Skolelæreren  vendte  derpaa  forpustet  tilbage  til  Jens 
Skytte. 

„Nu  trænger  vi  til  en  Dram,"  sagde  han.  Han  vilde 
skjænke  for  Jens. 

„Nej,  ellers  Tak,"  sagde  denne,  idet  han  holdt  Haanden 
over  Glasset.  „Ta'  Dig  selv  en  Snaps.  Jeg  vil  helst  ha'e 
en   Drik  01." 

„Du  ha'de  nok  nær  Jens,"  sagde  Peder  Vig,  idet  han 
skjænkede  Snapsen,  „knækket  et  Par  Ribben  i  Avisforpagteren 
paa   Eriksholm.      Kathinka   fortalte   mig  det." 

„Den  forbandede  Svensker,"  udbrød  Jens  Skytte  heftig; 
hans  Kinder  begyndte  at  blusse. 

„Hvad  var  der  i  Vejen   med  ham?" 

„Du  veed,  Peder  Vig,  at  jeg  holder  meget  af  Kathinka, 
og  jeg  mærkede,  at  jeg  ogsaa  gjorde  Indtryk  paa  hende. 
Men  gifte  mig  kan  jeg  næppe  før  om  et  Par  Aar.  Under 
Dansen  i  Maltis  Kro  søgte  Avisforvalteren  nu  stadig  hen  til 
Kathinka,  smiskede  for  hende,  trykkede  hende,  naar  han 
dansede  med  hende  —  jeg  saa  det  tydelig  - —  og  det 
endte  med,  at  hun  smilede  lidt  vel  ømt  til  ham.  Det  kan 
ikke  nægtes,  han  seer  godt  ud,  og  man  siger,  han  har 
Penge." 

„Du  blev  skinsyg,  Jens,"   sagde  Peder  Vig. 

„Jeg  blev  rasende.  Mellem  Tyroler- Valsen  og  Sexturen 
kom  vi  op  at  toppes.  Jeg  satte  ham  op  mod  Væggen  og 
sa'e,  at  hvis  han  ikke  dyede  sig  overfor  Kathinka,  skulde  jeg 
nok  tvinge  ham  til  at  stryge  Flag,  men  det  skulde  blive  i 
hans  eget  Lands  Kulører." 

„Hvad  skulde  det  sige?" 

„Jeg  skulde  slaa  ham  baade  gul  og  blaa!  Men  jeg 
maa  afsted   nu."      Jens  Skytte  rejste  sig. 

„Aa,  Jens,"  sagde  Peder  Vig,  „giv  mig  nogle  Hagl, 
noget  Krudt  og  et  Par  Fænghætter. " 

„Javel."  Vig  tog  to  Kopper  ned  fra  Dragkisten.  I  den 
ene  udtømte  Jens  en  Del  af  sin  Haglpungs  Indhold,  i  den 
anden  heldte  han  ud  af  sit  Krudthorn  en  Dosis,  —  derefter 
aabnede  han  en  lille  Æske,  heftet  til  Bæltet,  og  rakte  Vig 
nogle  Fænghætter.    Han  tog  nu  Jagttasken  paa,  hængte  Vild- 


ænderne  ved  Bæltet,  kastede  Bøsseremmen  over  Skulderen  og 
satte  Pelsværkshuen  paa. 

„Farvel,"    sagde  han  til  Skolelæreren  med  et  Haandslag. 
„Hils  Kathinka!" 


Paa  Rygaard  var  der  den  Gang  i  Hovedbygningens 
første  Etage,  ud  til  Haven,  et  Værelse,  der  kaldtes  det 
„grønne  Kabinet".  Baade  i  Formiddagsbelysning,  og  naar 
Lamperne  vare  tændte,  havde  det  noget  overordentlig  Hygge- 
ligt ved  sig.  Det  lysegrønne  Fløjistapet  med  det  hvide,  smag- 
fuldt dekorerede  Panel  gjorde  et  behageligt  Indtryk,  den  orna- 
menterede Gesims  dannede  en  smuk  Overgang  fra  Frisen  til 
det  hvide  Gibsloft.  Foran  en  stor  flojlsbetrukken  Sofa  stod 
et  Skrivebord,  besat  med  Bøger  og  belagt  med  Manuskripter. 
Stolene  vare  rummelige  og  magelige.  Paa  Væggene  hang 
Portræter  af  den  Rosenkransske  Æt,  en  af  de  ældste  i  Dan- 
mark. Paa  en  Piedestal  ved  Siden  af  et  Bogskab  stod  Thor- 
valdsens fortræffelige  Buste  af  Udenrigsministeren,  Grev  A.  P. 
Bernstorff.  Over  de  to  Døre,  der  fandtes  i  Kabinettet,  var 
der  anbragt  Malerier,  det  ene  forestillende  Aurora,  det  andet 
et  Landskab  efter  et  hos  Poussin  laant  Motiv.  Paa  Gulvet 
laa  et  blomstret  Brysselertæppe.  For  Vinduerne  hang  folde- 
rige lysegrønne  Silkegardiner.  Ruderne  dækkedes  af  en  Per- 
sienne. Om  Aftenen  kom  Lyset  fra  to  Astrallamper  paa 
Skrivebordet.  Ilden  knitrede  livligt  i  Kaminen,  hvad  der  her 
var  det  eneste  Vidnesbyrd  om  Vinteren  udenfor. 

Op  til  dette  Kabinet  stødte  et  andet,  der  var  noget 
større;  men  her  var  Farven  mørkerød,  og  her  fandtes  paa 
kanellerede  Sokler  i  Hjørnerne  antike  Statuer.  Midt  paa 
Gulvet  indtoges  Pladsen  af  et  lille  rundt  Mahognibord  med 
fire  Lænestole  omkring.  Ved  den  ene  Væg  stod  et  Klaver, 
over  hvilket  der  hang  Kobberstik,  af  Handel  og  Mozart; 
Væggen  modsat  Klaveret  var  smykket    med   tre  Basreliefer^  af 

Thorvaldsen:  Musernes  Dans  paa  Helikon,  Akhilles  og  Briseis, 
Prometheus  og  Minerva.  Paa  den  mørkerøde  Baggrund  tog 
de  sig  dobbelt  skjont  ud. 

Konferensraad  Brinck-Seidelin  med  Frue,  Kammerherre 
Schubart,  Kaptajn  Rothe  og  to  Frøkner  Haffner  fra  Egholm 
vare  indbudte  til  Rygaard  til  Middag  og  havde  nylig  ind- 
fundet sig.      Kun   de  to   Frøkner   Haffner  havde  sendt  Afbud. 

Rothe,  der  Aaret  forinden  var  bleven  optagen  i  den 
danske  Adelsstand,  saa  med  dyb  Veneration  hen  til  Rosen- 
kranserne,  hvis  Stamtavle  gik  tilbage  til  Middelalderen.  Efter 
at  han  havde  hilst  paa  Kammerherren  og  Hds.  Naade,  paa 
Grev  og  Grevinde  Schimmelmann,  paa  Brinck-Seidelin  og 
dennes  Ægtefælle,  udbad  han  sig  Tilladelse  til  at  gjennem- 
blade  en  haandskreven  Slægtebog  over  Rosenkranserne,  hvilken 
netop  var  fremlagt  paa  Bordet  i  det  mørkerøde  Kabinet. 
Han  satte  sig  i  en  af  Lænestolene  der  og  var  snart  fordybet 
i  den  genealogiske  Læsning,  der  plejer  at  udøve  en  mag- 
netisk Tiltrækningskraft  paa  gentilhommes  de  parchemin. 

Konferensraadinde  Brinck-Seidelin  havde  nedladt  sig  i 
Sofaen  i  det  grønne  Kabinet;  Kammerherreinde  Rosenkrans 
tog  Plads  ved  hendes  Side.  Schimmelmann  og  Rosenkrans 
sad  i  Lænestole  overfor  dem.  Grevinde  Schimmelmann  stod 
ved   Bernstorffs  Buste   i   Samtale   med   Konferensraaden. 

En  Tjener  anmeldte  Kammerherre  Herman  Schubart,  ved 
hvis   Indtræden   i  Kabinettet  hele   Selskabet  rejste  sig. 

Rosenkrans  gik  ham  i  Møde,  tog  ham  hjertelig  i  Haan- 
den  og  præsenterede  ham  for  Brinck-Seidelin  og  Frue.  Med 
et  venligt  Smil  trykkede  Schubart  Grevens  og  Grevindens 
Haand  og  førtes  derefter  ind  i  det  andet  Kabinet,  hvor  han 
forestilledes  for  Kaptajn  Rothe,  der  rejste  sig  med  stram 
militær  Holdning  og  bukkede  dybt. 

Efter  at  de  to  Herrer  gjensidig  havde  forsikret,  at  det 
var  dem  en  Ære  at  stifte  hinandens  Bekjendtskab,  vendte 
Schubart    med    Rosenkrans    tilbage    til    det   grønne    Kabinet, 

medens  Rothe  satte  sig  igjen  og  fordybede  sig  i  sin  genea- 
logiske Granskning. 

Kammerherre  Schubart  var  en  lille  livlig  Mand  midt  i 
Halvtredserne,  med  graasprængt  Haar  og  brune  Øjne.  Op- 
rindelig havde  han  været.  Militær,  men  var  derefter  traadt  i 
Diplomatiets  Tjeneste.  Han  havde  været  Attaché  ved  det 
sachsiske  Hof  og  derefter  Gesandt  ved  den  bataviske  Repu- 
blik, hvor  han  i  det  verdenshistoriske  Aar  17  89  havde  ægtet 
Jakobine  v.  Wieling.  Schubart  var  derefter  bleven  forflyttet 
som  Gesandt  til  det  strængt  legitimistiske  Hof  i  Neapel,  ved 
hvilket  Dronning  Maria  Karoline,  den  ulykkelige  Marie  An- 
toinettes Søster,   var  den   ledende   Aand. 

Han  havde  været  Vidne  til,  hvorledes  Kong  Ferdinand 
og  hele  Hoffet  vare  blevne  forjagede  af  den  franske  Impe- 
rator  og  som   Flygtninge  havde   begivet  sig  til  Sicilien. 

Da  Kong  Josef  Napoleon  og  hans  Gemalinde,  Søster  til 
den  svenske  Kronprinsesse  Desideria,  holdt  sit  Indtog  i  Nea- 
pel, havde  han  med  Frederikke  Brun  og  hendes  to  Døtre  ved 
sin  Side  været  Tilskuer  deraf. 

Med  det  nye  Regimente,  over  hvilket  der  hvilede  en 
Duft  af  Revolutionen,  havde  han  dog  ikke  kunnet  forsone 
sig,  og  han  havde  for  tre  Aar  siden  taget  sin  Afsked.  Han 
levede  i  Italien  og  var  nu  blot  paa  et  kort  Besøg  i  Dan- 
mark. 

Grevinde  Schimmelmann  og  Schubart  tog  Plads  overfor 
hinanden,  hver  i  sin  Lænestol.  Schimmelmann  rejste  sig  og 
stillede  sig  midt  imellem  dem,  med  den  ene  Haand  hvilende 
paa  sin  Gemalindes  Stoleryg. 

„Hvorledes  har  din  Jakobine  det?"  spurgte  Grevinden 
sin  Broder.  „Siden  hun  havde  den  afskyelige  gule  Feber  i 
Italien  for  nogle  Aar  siden,  forekommer  det  mig,  at  hun 
aldrig  har  været  rigtig  rask." 

„Det  har  hun  heller  ikke,  Charlotte,"  svarede  Schubart. 
„Men  Opholdet    paa  Brahe-Trolleborg  i   Fyen  i  Efteraaret  har 

imidlertid  havt  en  gavnlig  Virkning  paa  hende.  Vor  Ser- 
ster,  Enkegrevinde  Sybille,  har  været  saa  elskværdig  imod 
hende." 

„Har  Du  for  nylig  haft  Brev  fra  Thorvaldsen?"  spurgte 
Grevinden. 

„Det  er  noget  siden,  at  jeg  har  hørt  fra  vor  danske 
Fidias,"    svarede  Schubart. 

„Saa  Du  Konferensraad  Brun  og  Fru  Frederikke  i  Kjø- 
benhavn?"   spurgte  Schimmelmann. 

„Nej,  de  ere  Gjæster  paa  Edelgave  hos  Tuteins.  Den 
nye  svenske  Kronprinsesse  skal  bo  i  deres  Gaard;  hun  ventes 
i  den  allernærmeste  Fremtid  hertil." 

„Lad  os  ikke  tale  om  hende,"  ytrede  Grevinden  i  en 
noget  affejende  Tone. 

„Har  Du  heller  ikke  haft  Brev  fra  din  Ven  og  Om- 
gangsfælle  i  Rom,  den  preussiske  Minister,  Vilhelm  von  Hum- 
boldt?"    spurgte   Greven   Schubart. 

„Det  har  jeg.  Han  kan  ikke  glemme  de  herlige  Dage, 
vi  henlevede  der,  især  1807,  sammen  med  Fru  Brun  og 
Thorvaldsen." 

„Ja,  Du  har  tidligere  omtalt  denne  Tid  for  mig,"  be- 
mærkede Grevinden.  „Men  Du  har  dog  betegnet  Aaret  1809 
som   Blomsten   af  Dit  Ophold   i   Italien." 

„Du  tænker  paa  Opholdet  i  Albano,  hvor  der  den  Gang 
var  en  lille  Koloni  af  danske  Kunstnere  og  Skjonaander. 
Jeg  mindes,  hvorledes  Thorvaldsen  paa  Guitar  akkompagnerede 
Ida  Bruns   smukke  Sange,"   ytrede   Schubart. 

„Er  der  nogen  Natur,  der  kan  begejstre  en  Kunstnersjæl, 
da  er  det  Naturen  i  Albano,"  udbrød  Grevinden  med  Varme, 
idet  hun   saa  paa   Schimmelmann. 

„Du  har  en  levende  Skjønhedssans,  min  elskede  Char- 
lotte," sagde  han  idet  han  bøjede  sig  og  trykkede  et  Kys 
paa  hendes  Pande. 

„Jeg  seer  endnu  tydelig  i  min  Fantasi,"  ytrede  Grev- 
inden  stemningsfuldt,     „den    krystalklare   Albanerso,     Kastanie- 

skovene,  Vinplantagerne.  Naturen  der  har  noget  Hemmelig- 
hedsfuldt ved  sig,  og  det  Samme  er  Tilfældet  med  Albanos 
skjønne  Kvinder ! " 

„Deres  plastiske  Former  har  unægtelig  været  en  fortræffe- 
lig Model   for  Thorvaldsen,"    faldt  Schubart  ind. 

„I  Albano  har  nok  Oehlenschlåger  faaet  Inspirationen 
til   sin  Tragedie    „Correggio","    bemærkede   Schimmelmann. 

„Oehlenschlåger,"  sagde  Schubart,  „læste  den  der  højt 
for  Thorvaldsen,  og  flere  Partier  af  den  maatte  han  hyppig 
gjentage." 

„Der  tindrede  en  Taare  i  Thorvaldsens  Øjne,  naar  han 
hørte  Stedet,  hvor  Correggio,  efter  at  Michelangelo  har  brudt 
Staven  over  hans  Kunst,  udbryder:  „Nuvel,  saa  vil  jeg  aldrig 
male  mer!  Gud  veed,  jeg  gjorde  det  ej  for  at  glimre;  jeg 
gjorde  det,  som  Bien  gjør  sin  Celle,  som  Fuglen  bygger  i  et 
Træ  sin   Rede." 

„Jeg  forstaaer  det  godt,"  ytrede  Grevinden  i  Stemning, 
„er  der  nogen  Kunstner,  som  ikke  higer  efter  ydre  Glans,  da 
er  det  Thorvaldsen." 

Under  hele  denne  Samtale,  havde  Konversationen  ogsaa 
gaaet  ganske  livlig  mellem  Kammerherreinde  Rosenkrans  og 
Fru  Brinck-Seidelin.  Det  sammenknyttende  Baand  mellem 
disse  to  Damer  var  Sidstnævntes  Erindringer  om  det  russiske 
Hof  i  Horsens.  Konferensraadinde  Brinck-Seidelins  Fader 
havde  været  Læge  ved  dette  Hof,  der  bestod  af  to  Storfyrster 
og  to  Storfyrstinder,  den  danske  Dronning  Juliane  Maries 
Broderbørn. 

Kammerherreinden,  den  fødte  russiske  Fyrstinde,  inter- 
esserede sig  overordentlig  for  disse  ulykkelige  Medlemmer  af 
Kejserhuset,  der  vare  blevne  Ofre  for  Katharina  den  Andens 
Frygt  og  Mistænksomhed. 

Konferensraadinden  huskede  tydelig  Storfyrst  Peter  og 
Storfyrstinde  Katharina,  hvilken  Sidste  var  død  for  tre  Aar 
siden.  Hendes  Skildring  af  dem  fulgtes  med  levende  Op- 
mærksomhed,   ikke    blot    af    Kammerherreinde    Barbara,     men 

ogsaa  af  hendes  Ægtefælle,  Udenrigsministeren.  Rosenkrans 
havde  tre  Gange  været  Gesandt  i  St.  Petersborg.  Han  var 
fortrolig  med  det  russiske  Samfund,  og  han  havde  personlig 
følt  Virkningen  af  en  Czars  Vrede.  Kejser  Poul  havde  uden 
videre  viist  ham  ud  af  Riget,  da  han  ved  Krænkelse  af  Brev- 
hemmeligheden var  kommen  til  Kundskab  om,  at  Gesandten 
havde  karakteriseret  ham  som   lunefuld   og  uberegnelig. 

Medens  Kunst  og  Hofliv  saaledes  vare  Konversations- 
emner  i  det  grønne  Kabinet,  udspandt  der  sig  i  det  mørke- 
røde mellem  Konferensraad  Brinck-Seidelin  og  Kaptajn  Rothe 
en  Samtale  af  en  mere  praktisk  Beskaffenhed.  Lige  som 
Rothe  lukkede  Slægtebogen  og  lagde  den  fra  sig,  traadte 
Brinck-Seidelin  ind  i  Kabinettet.  Da  de  begge  havde  stor 
Interesse  for  Landbruget,  bragte  en  større  Skovning,  der 
netop  foretoges  paa  Eriksholm,  dem  ind  paa  hint  Emne. 
Rothe  fortalte,  hvorledes  det  havde  frydet  hans  Øje  at  se  de 
muskelstærke  Karle  i  Loen  tærske  Byg  og  Hvede.  Brinck- 
Seidelin  bekræftede,  at  det  var  et  højst  fornøjeligt  Syn.  Han 
ønskede  blot,  at  det  udførte  Arbejde  maatte  bringe  et  godt 
Pengeudbytte  i  den  indeværende  Termin.  Rothe  samstemmede 
med  ham,  men  tilføjede,  at  efter  hans  Opfattelse  var  under 
de  ødelagte  Handelsforhold  Situationen  heldigere  for  Bønderne 
end   for  Kjobstadsbefolkningen. 

Disse  landøkonomiske  Betragtninger  afbrødes,  da  Tjene- 
ren  meldte,   at  Bordet  var  dækket. 

„Glæd  Dig  til  Vildanden,"  sagde  Rosenkrans  med  et 
velbehageligt  Smil  til  Schimmelmann. 

Han  bød  Grevinden  Armen  og  aabnede  Processionen  til 
Spisesalen;  efter  ham  fulgte  Grev  Schimmelmann  med  Kam- 
merherreinde Rosenkrans  og  efter  dem  Kammerherre  Schubart 
med  Konferensraadinde  Brinck-Seidelin.  Toget  sluttedes  af 
Rothe  og  Konferensraaden,  hvilke  som  en  Følge  af  Frøknerne 
Haffners  Udeblivelse  vare  uden  Borddamer.  Rosenkrans  be- 
klagede som  Vært  i  høj  Grad  dette  Brud  paa  „Middagssel- 
skabets  Symmetri". 

Fra  den  rummelige  Spisesal  slog  en  behagelig  Kolighed 
i  Møde;  med  sine  høje,  egetræesmalede  Paneler,  sine  blaa 
Vægge  og  svære  gule  Gardiner  gjorde  den,  stærkt  oplyst  som 
den  var  af  Kronen  i  Loftet,  et  indbydende  Indtryk,  som  det 
nydelig  dækkede  Bord  forhøjede.  Retterne  vare  ikke  mange, 
men  de  vare  fortræffelig  tillavede.  Vinene  vare  kun  to  i 
Tallet:  Margaux  og  Chablis,  men  af  de  bedste  Mærker.  Op- 
vartningen besørgedes  [^flinkt  af  Rosenkrans'  Jæger  og  en 
Lakaj. 

Selskabet  tog  Plads.  Rosenkrans  og  Schimmelmann 
havde  henholdsvis  Rothe  og  Brinck-Seidelin  ved  deres  venstre 
Side.  Den  første  Ret  var  Nudelsuppe.  Den  var  kraftig  og 
delikat.  Schubart  kom  ved  Synet  af  Nudlerne  til  at  tænke 
paa  Neapel  og  Lazzaronerne.  Grevinde  Schimmelmann  gav 
sig  til  at  le,  da  hun  fandt  det  komisk,  at  Suppen  fremkaldte 
slige  poetiske  Erindringer  hos  ham.  Brinck-Seidelin  og  hans 
Frue  berømmede  Begge  de  italienske  Nudlers  Kvalitet,  men 
mente,  at  de  aldeles  ikke  overgik  dem,  der  fabrikeredes  i 
Erfurt. 

Rosenkrans  fyldte  Glasset  med  Margaux,  hvilket  Exem- 
fulgtes  af  de  øvrige  Herrer.  Han  løftede  Glasset,  saa  med 
Smil  rundt  i  Kredsen  og  tømte  det;  Herrerne  gjorde  det 
Samme. 

Anden   Ret  var   Blomkaalsbudding  med   rørt  Smør. 

„Det  er  et  non  plus  ultra  af  Kogekunst,"  bemærkede 
Rothe  til   Rosenkrans. 

„Min  Kok  er  uddannet  baade  i  Paris  og  i  London," 
var  Svaret. 

Derefter  ombares  Fiskerouletter,  der  betegnedes  som  en 
meget  betydelig  gastronomisk  Præstation.  Man  var  henrykt 
over  den  ypperlige  Chablis. 

Da  kom  som  fjerde  Ret  Vildænder. 

Rosenkrans  saa  med  spørgende  Blik  hen  paa  Schimmel- 
mann, der  med  spændt  Forventning  tog  et  Stykke  Bryst. 
Han  hældte  Saucen  over  og  smagte  paa  Fuglen. 

„Nej,"  udbrød  han  højt,  „det  er  jo  et  kulinarisk 
Under !" 

„Kjødet  har  jo  en  paradisisk  Smag,  og  saa  er  det  saa 
mørt,   at   det  smelter  i   Munden." 

„Du  mærker,  at  Bramnæs'  Vildænder  har  hævdet  deres 
Ry,"    ytrede   Rosenkrans. 

Brinck-Seidelin  fandt  det  især  forbavsende,  at  der  her 
ikke  var  Spor  af  en  vis  ufin  Eftersmag,  som  hyppig  fandtes 
hos  Hav-Vildænder.  Under  Berømmelsen  baade  af  Vild- 
ænderne og  Kokken  nød  man  et  Stykke  Æblekage.  Diner'en 
var  til   Ende. 

I  en  lille  Salon,  hvortil  en  Dor  fra  Spisesalen  førte  ind, 
blev   Kaffen   drukken. 

Selskabet  fordelte  sig  derpaa  i  de  to  Kabinetter.  I  det 
mørkerøde  satte  Grevinde  Charlotte  Schimmelmann  sig  ved 
Klaveret  og  sang  med  et  fint  og  sjælfuldt  Foredrag  en  Arie 
af  Boyeldieus  „Kalifen  i  Bagdad".  Schubart,  Ægteparret 
Brinck-Seidelin,  Husets  Værtinde  og  Rothe  stod  lyttende  om 
hende;   det  var  sand   Kunst,   der  her  ydedes. 

Imidlertid  havde  Rosenkrans  og  Schimmelman  taget  Plads 
i  det  grønne  Kabinet. 

Lige  som  de  traadte  derind,  havde  Tjeneren  meldt  Ro- 
senkrans, at  Karlen,  der  havde  hentet  Posten  i  „Skomager- 
kroen", havde  foruden  „Statstidenden"  medbragt  et  Brev, 
som   han.   Tjeneren,   havde  lagt  paa  Skrivebordet. 

Ministeren  bad  Schimmelmann  tage  Sæde,  satte  sig  selv 
og   aabnede  Brevet.      Det  var   fra   Overhofmarskal   Hauch. 

Hs.  Excellence  meddelte  deri  Udenrigsministeren,  at 
Kronprinsesse  Desideria  af  Sverrig  ventedes  til  Kjobenhavn 
den  følgende  Dags  Aften,  og  at  hun  vilde  blive  modtagen  af 
Deres  Majestæter  Dagen  derpaa. 

„Jeg  havde  ikke  troet,  at  Kronprinsessens  Ankomst  var 
saa  nær  forestaaende,"  sagde  Rosenkrans,  idet  han  lagde 
Brevet  fra  sig. 

„Det  er  anden    Gang,    at    vi    i    Løbet    af   to   Maaneder 

maa    gjøre    Opvartning    for    en    kongelig  Person   af  Napoleons 
Fabrik,"    udbrød  Schimmelmann   med   Bitterhed. 

„Glem  ikke,  at  F^'^rsten  af  Pontecorvo  er  valgt  til  Tron- 
følger af  de  svenske   Rigsstænder,"   ytrede   Rosenkrans. 

„Rigtig,  men  hvorfor  valgte  de  ham?  Fordi  de  troede, 
at  det  var  Napoleons  Ønske.  Hele  Europa  danser  jo  efter 
Soldaterkejserens   Pibe." 

„Jeg  forstaanr  nok,  at  disse  napoleonske  Konger  og 
Dronninger,  Prinser  og  Prinsesser  er  Legitimisterne  en  Torn 
i  Øjnene,  og  hvad  troer  Du,  Schimmelmann,  jeg  selv  føler 
som  Efterkommer  af  en  gammel  adelig  Familie?  Men  Kongen 
er  nu  Napoleons  Forbundsfælle;  Kongen  holder  urokkelig 
fast  ved  sit  en  Gang  valgte  System  udadtil;  hvad  Kongen 
viser  Sympathi,   maa   vi   behandle   med   loyal   Ærbødighed." 

„Overfor  Danmark  er  Napoleon  kun  en  topmaalt  Egoist", 
udbrød  Schimmelmann  heftig. 

„Jeg  har  selv  erfaret  det,"  svarede  Rosenkrans,  „under 
mine  to  Sendelser  til  ham,  baade  i  1808,  da  jeg  overbragte 
ham  Eelefantordenen,  og  i  Aar,  da  jeg  lykønskede  ham 
i  Anledning  af  hans  Ægteskab  med  den  østerrigske  Erke- 
hertuginde." 

„Hvad  har  den  franske  Alliance  udrettet?"  vedblev 
Schimmelmann.  „Den  har  ødelagt  vor  Handel  og  forstyrret 
vort  Pengevæsen.  Landet  er  oversv^ømmet  af  Papirspenge, 
der  er  næsten  værdiløse,  men  Fabrikationen  af  dem  varer  ved, 
skjøndt  jeg  har  paaviist   de   skrækkelige   Følger." 

„Men  Kongens  Villie  er  nu  en  Gang  Statens  Lov", 
sagde  Rosenkrans.  „Vi  maa  bøje  os  for  den,  saa  længe  vi 
tjener  ham  som  Embedsmænd,  og  kun  med  hans  Tilladelse 
kan  vi  forlade  Tjenesten." 

„Nu  vel,  Ære  være  Kongen,  vor  ophøjede  Herre,"  ud- 
brød Schimmelmann.  „Men  overfor  en  Ven  og  Kollega 
kan  man  nok  en  Gang  imellem  løfte  Sløret  lidt  for  sine  inderste 
Tanker." 

De  to   Ministre  gav  hinanden   et   Haandtryk. 

Da  Musikken  og  Sangen  ophørte  i  det  mørkerøde  Ka- 
binet, gili  Rosenkrans  derind.  I  Forening  med  det  øv^rige 
Selskab   komplimenterede   han   Grevinde   Charlotte. 

Han  meddelte  derefter,  at  Hds.  kgl.  Højhed  Kronprin- 
sesse Desideria  af  Sverrig  vilde  besøge  Hoffet  i  Kjøbenhavn 
om  et  Par  Dage.  Et  Opbrud  fra  Rygaard  vilde  blive  nød- 
vendigt. 

Efterretningen  bragte  Bevægelse  hos  Kammerherreinde 
Rosenkrans  og  Grevinde  Schimmelmann,  der  havde  glædet 
sig  til  endnu  en  Uges  uforstyrret  Samliv  i  de  landlige  Om- 
givelser. 

„Ah,  Hds.  kgl.  Højhed  Kronprinsesse  Desideria!"  ud- 
brød Schubart ;  „jeg  overværede  som  Gesandt  det  Indtog, 
hendes   Søster  holdt    1806   i   Neapel  som   Dronning." 

„Som  Dronning,"  hørte  man  Grev  Schimmelmann  gjen- 
tage  højt  i   det   andet  Kabinet,   hvorefter   han   rømmede  sig. 


IX. 

Kronprinsesse  Desideria  faldt  efter  Overfartens  Besvær- 
ligheder strax  i  en  dyb  Søvn  paa  Postgaarden  i  Korsør. 
Henad  Daggry  vaagnede  hun,  Storebelts  Brusen  lød  for  hendes 
Øren,  hun  blev  lidt  forvirret  og  kaldte  paa  sin  Hofmester- 
inde,  der  tillige  med  Kammerjomfruen  sov  i  Værelset  ved 
Siden   af. 

„Madame  de   Flotte,   hvor  er   jeg?" 

„I  Korsør  paa  Sjælland,   i  Danmark,   Deres  kgl.   Højhed." 

„Rigtigt.      Har  min   Oskar   det  godt?" 

„Utvivlsomt,  Prinsen  sover  vist  paa  det  grønne  Øre." 

Hofmesterinden  stod  op,  indhyllede  sig  i  en  vid  Nat- 
kjole og  traadte  ind  til  Kronprinsessen,  i  hvis  Værelse  en 
Lampe  med  en  mat  grøn  Kuppel  brændte.  Madame  de  Flotte 
trak  Rullegardinet  noget  til  Side.  Paa  den  klare  blaa  Vinter- 
himmel skinnede  Maanen  i  sidste  Kvarter,  Stjernerne  tindrede. 

Hun    lod     Gardinet    falde    til     og    vendte    sig    mod    Kronprin- 
sessen. 

Hun  saa  paa  Stueuhret.  „Kl.  er  4^/3,  Deres  kgl.  Høj- 
hed, Rejsen  til  Kjøbenhavn  er  lang.  Først  om  et  Par  Timer 
skal  vi  efter  det  trufne  Arrangement  kjøre.  De  kan  godt 
tage   Dem   endnu   et   lille   Blund." 

„Jeg  vil  forsøge  derpaa."  Kronprinsessen  sov  atter 
ind.  Denne  Gang  var  hendes  Søvn  let,  og  hun  havde 
Drømmesyner. 

Det  forekom  hende,  at  hun  var  i  Paris,  i  en  stærkt 
oplyst  pragtfuld  Sal  i  Palais  Luxembourg  hos  sin  Søster,  den 
nuværende  Dronning  af  Spanien.  Julie  kom  imod  hende 
med  sorgfulde  Miner,  greb  hendes  Haand  og  udbrød  med 
taarefyldte  Øjne:  „Min  ulykkelige  Josef!  Spanien  bliver  Kej- 
serens Undergang!'' 

Derefter  vexlede  Billedet.  Desideria  befandt  sig  i  Fon- 
tainebleau under  et  af  Napoleons  glimrende  Jagtpartier.  Hun' 
næsten  blændedes  af  Damernes  diamantbesatte  Toiletter  ved 
Soireen  og  af  Officerernes  straalende  Uniformer.  Pludselig 
veg  alle  ærbødig  til  Side,  og  Napoleon  viste  sig  triumferende 
med  Kejserinden,  den  unge  østerrigske  Erkehertuginde,  ved  sin 
Haand.  Da  steg  med  Et  tykke  Taagesøjler  frem  fra  Salens 
fire  Hjørner  og  indhyllede  hele  Selskabet  i  et  uigjennem- 
trængeligt  Slør.  Da  dette  løftede  sig,  var  Billedet  forvandlet 
til  Tilskuerpladsen  i  den  store  Opera.  Paa  Scenen  stod  el 
broget  Kor  med  Catalani  i  Midten.  Desideria  sad  i  Parkettet. 
Hun  saa  op  til  den  kejserlige  Loge,  og  hun  blev  ganske  for- 
bavset, da  hendes  Øjne  der  mødte  Greven  af  Lille,  Ludvig 
den  Sextendes  Broder.  Hendes  BHk  vendtes  nu  mod  Scenen, 
hvor  Catalani  aabnede  Munden  for  som  sædvanlig  at  henrive 
Publikum  med  sin  skjønne,  sølvrene  Stemme;  da  udgik  fra 
hendes  Læber  en  hæs  og  pibende  Lyd,  Desideria  foer  for- 
skrækket sammen  og  vaagnede  —  —  —  det  var  Vægteren 
udenfor  paa  Gaden  i  Korsør,  der  Klokken  5  sang  det  sidste 
Vægtervers ! 

Kronprinsessen  greb  den  lille  Klokke,  der  stod  paa 
Toiletbordet,  og  ringede.  Hofmesterinden  og  Kammerjom- 
fruen  vaagnede,   stod   skyndsomst   op   og  ilede  ind  fil   hende. 

„Deres  kgl.  Højhed   befaler?"    sagde   Madame   de   Flotte. 

„Jeg  kan   ikke  sove   mere.      Hvad   er  Klokken?" 

„Den   nærmer  sig   S^/g." 

„Nuvel,  saa  er  det  ikke  for  tidligt  at  begynde  paa 
Rejsetoilettet." 

„Ønsker   Deres  kgl.    Højhed   The   eller  Kaffe?" 

„Under  almindelige  Forhold  veed  De,  at  jeg  foretrækker 
The,  men  efter  Gaarsdagens  Misere,  tror  jeg,  at  Café  au  lait 
vil  være  heldigst." 

„Som   De  ønsker." 

Madame  de  Flotte  gav  Kammerjomfruen  Ordre  til  at 
foranstalte  det  Fornødne  og  sørge  for,  at  der  blev  lagt  i 
Ovnen  og  tændt  i  det  lille  Modtagelsesværelse  fra  den  fore- 
gaaende  Aften. 

Kammerjomfruen  overbragte  en  af  de  kgl.  Lakajer,  der 
havde  holdt  Vagt  udenfor  Modtagelsesværelsets  Dør,  Hof- 
mesterindens  Forskrift.  Lakajen  var  sat  paa  denne  Post, 
fordi  han  tidligere  havde  gjort  Tjeneste  hos  den  franske  Ge- 
sandt i  Kjøbenhavn  og  kunde  Sproget  i  den  Udstrækning,  en 
Funktion  som   den   herværende   krævede   det. 

Medens  Modtagelsesværelset  sattes  i  Siand  og  Servicet 
anbragtes  paa  Bordet,  assisterede  Kammerjomfruen  Kionprin- 
sessen  ved  Paaklædningen.  Just  som  Hds.  kgl.  Højhed  steg 
ud  af  Sengen,  tog  hun  sig  med  Haanden  til  Panden  og 
udbrød ,  idet  hun  hurtig  nedlod  sig  i  den  hosstaaende 
Lænestol: 

„Ah,   det  er,  som  om  jeg  endnu  sejler!" 

Kronprinsessen  iførte  sig  en  mørkeblaa  Halvklædeskjole 
med  et  Fløjlsfichu. 

Kort  efter  at  hun  \\ar  traadt  ind  i  Modtagelsesværelset, 
hvor  der  var  lyst,  lunt  og  hyggeligt,  indfandt  hendes  Søn, 
Prins  Oskar,   sig.      Han  ilede  hen  til  Moderen,  kyssede  hende 

og  fortalte,  at  han  havde  haft  en  dejlig  Drøm.  Han  havde 
seet  sin  Fader  i  en  prægtig  blaa  og  gul  Uniform.  Han  havde 
seet  smilende  ud  og  havde  spurgt  Sonrien,  hvor  hans  elskelige 
Moder  var. 

Kronprinsessen  blev  glad  bevæget  ved  Prinsens  For- 
tælling. 

Medens  Hds.  kgl.  Højhed  i  Forening  med  Sønnen  og 
Madame  de  Flotte  nød  Café  au  lait  med  frisk  bagte  Smaa- 
tvebakker.  samledes  Følgets  Herrer  og  de  danske  Kavallerer 
paa  Postgaarden.  Spøgende  og  leende  talte  de  om  det  nat- 
lige Conviviums  heldige  Forløb  og  ytrede  Forventninger  om, 
at  Besøget  i   Kjøbenhavn   ville   kunne   bringe  en   Fortsættelse. 

Imidlertid  begyndte  det  at  gry  ganske  svagt  i  Østen. 
Karetherne,  hvis  Lygter  vare  tændte,  kjørte  frem,  hver  med 
et  Forspand  af  fire  Heste.  Den  kgl.  Staldetat  havde  stillet 
Kuske  og  Forspand. 

Paa  Slaget  syv  begav  Kammerherre  Haxthausen,  Baron 
Schwerin  og  Løjtnant  Tersmeden  sig  til  Modtagelsesværelset. 
Efter  at  de  vare  meldte  af  Kaptajn  Montcabrié,  kom  Kron- 
prinsessen og  Prinsen,  der  begge  vare  rejseklædte,  dem  smi- 
lende i  Møde. 

Fint  og  yndefuldt  bød  Hds.  kgl.  Højhed  Herrerne  God- 
morgen. Som  den  tre  og  trediveaarige  Prinsesse  stod  der  i 
sin  Friskhed  og  Kraft  med  de  livlige  Øjne  og  det  fyldige 
sorte  Haar,  paa  hvilket  en  Zobelskindshue  hvilede,  med  den 
til  hendes  Taille  tæt  sluttende  Pelsværkskaabe  og  med  de 
graciøse  Bevægelser,  gjorde  hun  et  overordentlig  vindende 
Indtryk.  Det  var,  som  om  en  romantisk  provencalsk  Skik- 
kelse var  bleven  hentlyttet  til  en  sjællandsk  Snemark.  Ja, 
fra  Provence  var  Desideria  ganske  vist,  men  af  Romantik 
fandtes  der  ikke  synderligt   i   hendes  Karakter. 

Ledsagede  af  Herrerne  begav  Kronprinsessen  og  Prins 
Oskar  sig  til  Vognene.  Hds.  kgl.  Højhed  steg  ind  i  den 
første,  hvor  de  to  franske  Damer  ogsaa  tog  Plads.  I  den 
næste    Vogn     havde     Prins    Oskar    tillige     med    Kammerherre 

Haxthausen  og  Løjtnant  Tersmeden  Sæde.  Derefter  fulgte 
Ekvipagerne  med  de  øvrige  Herrer  og  Kavallerer. 

Lidt  over  Klokkeii  7  rullede  Vogntoget  ud  af  Korsor  og 
hen  ad  Vejen  til  Slagelse.  Denne  Stad  naaedes  ved  Sol- 
opgang ;  den  tiltrak  sig  naturligvis  Kronprinsessens  Opmærk- 
somhed, men  afvandt  hende  ikke  videre  Interesse.  Vogn- 
toget stansede  her  et  Øjeblik,  medens  Lygterne  bleve  sluk- 
kede. 

En  Forespørgsel  af  Haxthausen,  om  Hds.  kgl.  Højhed 
ønskede  en  Cicerone,  blev  besvaret  bekræftende,  hvorefter  han 
selv  underdanigst  tilbød  sin  Tjeneste,  der  blev  modtagen. 
Han  steg  ind  i  Vognen  til  de  tre  Damer  og  kom  snart  i  et 
livligt  Ordskifte  med  Kronprinsessen  og  Madame  de  Flotte. 
Vejret  var  3'^pperligt:  ikke  en  Vind  rørte  sig,  saa  man  mær- 
kede aldeles  ikke,  at  det  frøs  et  Par  Grader,  Himlen  var 
skj'^fri,  saa  Solen  Ij'^ste  i  sin  fulde  Glans,  Solstraalerne  spillede 
paa  det  tynde  Snedække,  der  hist  og  her  funklede  og  glim- 
rede, af  og  til  hørtes  Spurvekvidder ;  ikke  kunde  en  skjønnere 
sjællandsk  Vinterdag  have  modtaget  Provences  Rose. 

Da  Kronprinsessen  fik  Øje  paa  Sorø  Kirke  og  Akademi, 
spurgte  hun  med  synlig  Interesse  om  disse  Bygningers  For- 
tid. Haxthausen  tilstod,  at  han  kun  kunde  forsyne  Hds,  kgl. 
Højhed  med  magre  Oplysninger,  men  han  vidste  dog,  at 
Kirken  var  grundet  af  en  Biskop  Absalon,  der  havde  studeret 
i  Paris.  Denne  sidste  Meddelelse  gjorde  stærkt  Indtryk  paa 
Kronprinsessen.  Mindre  afficeredes  hun  af  Oplysningen  om, 
at  den  svenske  Kong  Karl  Gustav  havde  studeret  paa  Aka- 
demiet. Kronprinsessen  gjorde  en  Bemærkning  om  Skovenes 
store  Udstrækning.  Hun  ytrede,  at  Landskabet  her  maatte 
være   meget   frudigt   og  skjønt  om   Sommeren. 

Ankomsten  til  Ringsted   fandt  Sted  Kl.  1. 

Kronprinsessens  og  Prins  Oskars  Vogne  kjørte  til  By- 
foged Petersens  Gaard,  medens  Følgets  Ekvipager  tog  til 
Gjæstgivergaarden.  Her  i  Ringsted  skulde  der  skiftes  Heste 
og  bedes  mindst  en  Time. 

Byfogden  og  hans  Frue  modtog  ved  Foden  af  Fa9adens 
Stentrappe  de  kgl.  Gjæster  og  takkede  dem  for  den  høje  Ære, 
de  viiste  dem  ved  deres  Besøg.  Han  bad  Kronprinsessen  om 
Tilladelse  til  at  føre  hende  til  de  for  hende  bestemte  Værel- 
ser, hvad  der  blev  besvaret  med  et  venligt  bifaldende  Nik. 
Han  hjalp  Hds.  kgl.  Højhed  med  Nedstigningen  af  Vognen 
og  førte  hende  derpaa  ved  Haanden  op  ad  Stentrappen  gjen- 
nem  Forstuen  ind  i  Selskabssalen.  Prins  Oskar  førte  Fru 
Petersen,  Haxthausen  Madame  de  Flotte,  Løjtnant  Tersmeden 
Kammerjomfruen,    der    følte    sig   ganske   overordentlig  smigret. 

Lakajer  og  kongeligt  Kjøkkenpersonale  havde  forberedt 
Alt  til  Modtagelsen.  Foruden  Salen  var  et  særskilt  Værelse 
stillet  til  Raadighed  baade  for  Kronprinsessen  og  Prinsen. 
Hds.  kgl.  Højhed  var  sulten  og  glædede  sig  til  det  Maaltid, 
hun  skulde  indtage  her  i  Ringsted. 

Medens  hun  ordnede  sit  Toilette,  indtraf  til  Byfoged- 
boligen nogle  Damer,  der  ønskede  at  blive  præsenterede  for 
Kronprinsessen,  nemlig  to  Konventualinder  fra  Gisselfeldt: 
Frøknerne  Henriette  Falkenskjold  og  Cornelia  Liitken  og  en 
Konventualinde  fra  Roskilde  Kloster,  Frøken  Marie  de  Fonte- 
nay.  De  samledes  i  Dagligstuen,  hvorfra  de  fortes  til  Salen 
af  Madame  de  Flotte,  der  forestillede  dem  for  Hds.  kgl.  Høj- 
hed. Kronprinsessen  forsikrede  dem,  at  hun  glædede  sig 
ganske  overordentlig  ved  at  kunne  hilse  paa  dem.  Særlig 
fængslede  Frøken  de  Fontenays  Navn  hendes  Opmærksomhed. 
Det  interesserede  Kronprinsessen  synlig  at  erfare,  at  Fonte- 
nayerne  vare  en   gammel    fransk  adelig  Familie  fra  Picardiet. 

Taflet  var  dækket  i  Byfogdens  Spisestue.  Til  den  af 
Haxthausen  fastsatte  Tid  indfandt  Følgets  Herrer  sig.  By- 
fogden  var  som  Vært  Kronprinsessens  Bordkavaller,  Prins 
Oskar  valgte  Frøken  de  Fontenay  til  sin  Dame,  Montcabrié 
bød  Fru  Petersen  Armen,  Baron  Schwerin  og  Kammerjunker 
Lovenskjold  fik  hver  en  Konventualinde.  Kammerjomfruen 
faldt  i  Morgenstjernes  Lod,  men  han  var  henrykt.  Menuen 
var    ikl#s    righoldig,    men    excellent;    den    bestod    af    Oxehale- 


suppe,  kogt  Gjedde,  stegt  Kalkun,  Rødvinsfromage.  Aldrig 
havde  nogen  Diner  i  Rue  d'Anjou-Saint-Honoré  i  Luxembourg 
eller  i  Tuillerierne  smagt  Hds.  kgl.  Hojhed  bedre.  Hun 
ytrede  det  ikke,  men  i  sit  stille  Sind  tænkte  hun,  at  Ringsted 
vistnok  var  et  nordisk  Sybaris,  hvor  man  i  Kogekunsten  havde 
naaet   Fuldendthedens  Trin. 

Som  Tegn  paa  sin  Erkjendtlighed  forærede  Kronprinsessen 
Byfogden  en  Brystnaal  med  en  Diamant  og  hans  Frue  en 
meget  smuk  Vifte. 

Kl.  2^/2  satte  Toget  sig  i  Bevægelse  i  den  tidligere 
Orden ;  i  skarpt  Trav  gik  det  til  Roskilde,  hvor  der  igjen 
skiftedes  Heste,  men  dertil  indskrænkede  Opholdet  sig.  Solen 
var  allerede  gaaet  ned  Kl.  3Y.2»  det  sidste  røde  Skjær  var 
forsvunden  fra  den  vestlige  Himmel  ved  Ankomsten  til  Ros- 
kilde, men  det  var  stjerneklart,  og  Konturerne  af  Domkirken 
og  dens  Taarne  kunde  derfor  tydelig  sees.  Kronprinsessen, 
der  i  Ringsted  havde  indhentet  Oplysninger  om  Roskilde, 
ytrede,  idet  hun  saa  ud  gjennem  Vinduet:  „Nu  er  vi  i  Dan- 
marks Saint-Denis." 

Omtrent  Kl.  7  ankom  Hds.  kgl.  Højhed  til  Damhuset, 
hvor  der  holdt  en  Afdeling  beredne  kgl.  Staldfolk  med  Fakler. 
De  rangerede  sig  paa  begge  Sider  af  Vognen  for  at  lyse 
Kronprinsessen  ind  til  Hovedstaden.  Ved  Frederiksberg  Slot 
standsede  Vognen  for  at  modtage  en  Eskorte  af  Hestgardister. 
I  det  røde  Fakkelskin  tog  disse  sig,  med  deres  gule  Collets 
og  Skindbuxer,  med  deres  Kasker  og  dragne  Sabler,  meget 
imponerende  ud.  Afsted  gik  det  ad  Vesterbro,  gjennem  de 
af  Tranlygter  mat  oplyste  kjøbenhavnske  Gader,  over  Kongens 
Nytorv ,  om  ad  Bredgade  til  Bruns  Gaard  paa  Hjørnet  af 
Dronningens  Tværgade. 

Kl.  8  steg  Hds.  kgl.  Højhed  af  i  Porten  der,  hvor  hun 
og  Prins  Oskar  modtoges  og  komplimenteredes  af  Hs.  Excel- 
lence Overhofmarskal  Hauch,  der  førte  hende  og  Sønnen  op 
ad  den  stærkt  oplyste  store  Trappe  til  hendes  Modtagelses- 
salon.  ^ 

Overhofmarskallen  trak  sig  derpaa  tilbage  for  at  melde 
Majestæterne  paa  Amalienborg  Hds.  kgl.   Højheds  Ankomt. 

Følget  samledes  derefter  i  Salonen,  hvor  det  fik  Ind- 
bydelse til  Souperen  Kl.  9,  hvorpaa  Herrerne  spredtes  for  at 
begive  sig  til  de  respektive  Værelser,  der  vare  dem  anviiste. 
Kommunikationen  med  Amalienborg  blev  i  Løbet  af  en  halv 
Time  meget  livlig,  og  den  Brun'ske  Gaard  blev  Skueplads 
for  stærk  Bevægelse.  Fire  kgl.  Karether,  hver  med  to  Heste 
for,  kom  kjørende  og  stilledes  til  Hds.  kgl.  Højheds  og 
Følgets  Raadighed.  Medens  Kuskene  vare  i  fuld  Virksomhed 
i  Remisen,  arbejdede  to  kgl.  Kokke  af  alle  Kræfter  i  Kjok- 
kenet  paa  at  faa  vSouperen  færdig,  og  fire  Lakajer  vare  i  det 
saakaldte  pompejianske  Kabinet  i  Færd  med  at  dække  Bordet, 
hvortil  anvendtes  kgl.   Service. 

Med  Et  lød  militære  Kommandoraab :  en  Afdeling  Hest- 
garde indtraf  marscherende  og  afgav  to  Mand  til  Vagt  uden- 
for Kronprinsessens  Gemakker.  Et  Øjeblik  efter  ankom  en 
lille  Deling  af  Fodgarden,  hvoraf  to  Mand  stilledes  paa  Vagt 
ved  Porten,  to  ved  Foden  af  den  store  Trappe.  Disse  høje, 
holstenske  Karle,  der  bar  røde  Kjoler,  hvide  Benklæder  og 
trekantede  Hatte,  tog  sig  prægtig  ud. 

Det  Røre,  der  saaledes  opstod  i  den  Brun'ske  Gaard, 
havde  imidlertid  tiltrukket  sig  Publikums  Opmærksomhed.  En 
stor  Menneskemængde  samlede  sig  udenfor  paa  Gaden  og 
stirrede  op  mod  de  høje,  oplyste  Vinduer  paa  første  Sal. 
Man  vidste,  at  Kronprinsessen  af  Sverrig  havde  faaet  Bolig 
der;  men  man  havde  ikke  nærmere  Kendskab  til  denne 
Prinsesse. 

Da  lød  det  gjennem  Sværmen:  det  er  den  franske  Mar- 
skalinde  Bernadotte,  hvis  Mand  Napoleon  har  gjort  til  Kron- 
prins af  Sverrig. 

En  kgl.  Ekvipage,  der  kom  fra  Amalienborg,  kjorte  ind 
i  Porten.  En  graahaaret  Herre  i  højrod  Kammerherreuniform 
steg  ud.     Gardisterne  ved  Trapperne   præsenterede  Gevær:   det 

var  Overkammerjunker  Bosc  de  la  Caimette,  der  skulde  over- 
bringe Kronprinsessen  en  Velkomsthilsen  fra  Majestæterne. 
Hds.  kgl.  Højhed,  der  var  iført  en  lysegrøn  Atlaskes  Kjole 
og  havde  hvide  Perler  i  Haaret,  gjorde  et  overordentlig 
vindende  Indtryk  paa  Calmelte  strax,  da  han  traadte  ind  i 
Modtagelsessalonen.  Den  lille  Mand,  hvis  spillende  brune 
Øjne  vidnede  om  hans  sydlandske  Fødsel,  tiltalte  ogsaa  ved 
sin  Livlighed  og  naturlige  Elskværdighed  Provencalerinden. 
Hendes  Interesse  for  ham  steg  betydelig,  da  han  meddelte 
hende,  at  han  under  Fyrsten  af  Pontecorvos  Ophold  i  Altona 
mange  Gange  havde  været  sammen  med  Fyrsten  hos  Senator 
Schulte  i  Hamborg.  Kronprinsessen  takkede  i  de  forbindt- 
ligste Udtryk   for   den   fra  Majestæterne   overbragte   Hilsen. 

Efter  at  Caimette  havde  trukket  sig  tilbage,  meldte  Kam- 
herrerne Biilow  og  Bardenfleth  sig  til  Audiens.  De  kompli- 
menterede Hds.  kgl.  Højhed  henholdsvis  fra  Prinserne  Kristian, 
Frederik  og  Ferdinand.  Da  Prins  Oskar  ikke  kom  tilsyne, 
men  holdt  sig  inde  i  sit  Værelse,  spurgte  de,  hvad  ogsaa 
Caimette  havde  gjort,  til  hans  Befindende  og  bad  Kronprinses- 
sen om  naadigst  at  overbringe  Prinsen  en  Hilsen  fra  deres 
respektive   Herskaber. 

Til  Kronprinsessens  Souper,  der  kun  var  kortvarig,  var 
den  svenske  Gesandt,  Karl  Gustav  Oxenstjerna  med  Frue,  og 
Legationssekretær  Lorichs  indbudte.  Oxenstjerna,  en  Mand 
paa  henved  tredsindstyve  Aar,  var  en  Diplomat,  der  havde 
seet  sig  meget  om  i  Verden  og  havde  gjort  en  rig  Høst  af 
Erfaringer.  Kronprinsessen  havde  af  Baron  Schwerin  faaet 
Oplysning  om,  at  han  hørte  til  Sverrigs  berømteste  Adels- 
slægter, og  hun  modtog  ham  derfor  med  en  vis  Udmærkelse. 
Oxenstjerna  havde  i  sin  Tid  repræsenteret  Hs.  svenske  Maje- 
stæt hos  de  emigrerede  franske  Prinser  i  Koblenz.  Derefter 
havde  han  i  nogle  Aar  været  Afsending  ved  det  portugisiske 
Hof  og  beklædte  nu  paa  tolvte  Aar  Gesandtskabsposten  her 
i    Kjøbenhavn.      Kronprinsessen    følte    sig    særdeles    tiltalt    af 

Oxenstjernas  Frue,  en  livlig  blond  Englænderinde  i  Begyn- 
delsen  af  Trediverne. 

Under  Taflet  havde  Hds.  kgl.  Højhed  flere  Gange  sin 
Opmærksomhed  henvendt  paa  Kabinettets  pompejianske  Deko- 
ration, hvilken  hun  fandt  rig  og  smagfuld.  Hun  erkyndigede 
sig  om  Gaardens  Ejer,  og  hun  blev  ganske  glad  ved  at  høre, 
at  hans  Frue,  Konferensraadinde  Brun,  var  en  Veninde  af 
Fru  Staél-Holstein,  hvis  Ægtefælle  havde  været  Gesandt  i 
Paris. 

Fra  Staél-Holstein  henlededes  Samtalen  paa  Kong  Gu- 
stav den  Tredie.  Nu  fortalte  Baron  Schwerin  med  meget 
Lune  og  til  stor  Moro  for  Prinsessen,  hvorledes  Kong  Gustav 
under  sit  Ophold  i  Danmark  paa  Fredensborg  havde  aflagt 
Enkedronning  Juliane  Marie  en  mærkelig  Visit.  Ved  Mid- 
natstid styrtede  han  med  forvildede  Miner  og  Haaret  i  Uorden 
ind  i  den  gamle  Dronnings  Soveværelse  og  raabte,  at  han  var 
det  ulykkeligste  Menneske  i  Verden!  Dronningen  vaagnede 
forskrækket  op  og  fik  ham  beroliget,  hvorefter  han  vendte 
tilbage  til   sine  Værelser. 

Kl.  10  hævede  Hds.  kgl.  Højhed  Taflet  og  begav  sig 
tilligemed  Prins  Oskar  til  Ro. 

Selskabet  gik   fra   hinanden. 

Den  folgende  Dag  Kl.  1  holdt  Kronprinsessen  Kur.  Hun 
bar  de  svenske  Farver:  en  blaa  Fløjlskjole  med  et  gult  Liv- 
baand,  hvis  Spænde  var  diamantbesat;  paa  Hovedet  havde 
hun  et  Diadem.  Ved  hendes  Side  stod  Prins  Oskar,  der 
havde  anlagt  Serafimerordenens  Insignier.  Først  modtog  Hds. 
kgl.  Højhed  de  danske  Statsministre:  Greverne  E.  H.  Schim- 
melmann  og  C.  D.  F.  Reventlow  samt  Gehejmeraaderne  Niels 
Rosenkrans   og  Frederik  Moltke. 

Efter  dem  kom  det  fremmede  diplomatiske  Korps,  blandt 
hvis  Medlemmer  hun  især  udmærkede  den  franske  Gesandt 
Didelot  og  den  spanske  Gesandt,   Grev  Yoldi. 

Fremdeles  modtog  Kronprinsessen  en  Række  af  de  højere 
Embedsmænd,   Hofkavallerer  og  Stabsofficerer. 

Under  hele  Kuren  førte  Kronprinsessen  sig  med  Værdig- 
hed og  Ynde,  der  vakte  almindelig  Anerkjendelse,  selv  hos 
Spidserne  af  det  danske  Aristokrati,  der  saavel  i  hende  som 
i  enhver  af  de  kongelige  Personer,  Napoleon  skabte,  vare 
tilbøjelige  til  kun  at  se  den  borgerlige  Parvenue.  Efter  at 
Modtagelsen  var  til  Ende,  udhvilede  Kronprinsessen  sig  en 
halv  Time  i  en  Lænestol. 

En  kgl.  Ekvipage  kjørte  nu  ind  i  Porten.  Hds.  kgl. 
Højhed  kastede  en  kort  hermelinsforet  Kaabe  om  sig  og  steg 
tillige  med  Prins  Oskar  ind  i  Vognen,  der  bragte  dem  til 
Kongens  Palæ  paa  Amalienborg. 

Ved  Ankomsten  til  Kongens  Palæ  modtoges  Hds.  kgl. 
Højhed  og  Prins  Oskar  ved  Trappen  af  de  samlede  Kavallerer 
og  Damer,  blandt  hvilke  sidste  vi  fremhæve  Grevinde  Miinster, 
Komtesse  Sigfred  Knuth  og  Frøknerne  Haxthausen,  Diiring, 
Levetzow  og  Sneedorf.  Det  var  i  det  Hele  en  Flor  af  Damer, 
hvoraf  flere  vare  smukke,  men  Alle  karakteriseredes  de  ved 
Finhed  i  Væsen  vg  Optræden. 

Kavallererne  og  Damerne  betragtede  med  ærbødig  Hold- 
ning, men  med  skarpe  Blikke  Kronprinsesse  Desideria  og 
Prins   Oskar. 

Overhofmarskal  Hauch  førte  de  to  kgl.  Gjæster  op  til 
Dronningens  Damegemak.  Her  modtoges  de  af  Kong  Frederik 
den  Sjette,  Dronning  Marie  og  den  syttenaarige  Kronprinsesse 
Karoline.  Det  var  første  Gang,  at  Kronprinsesse  Desideria 
og  hendes  Søn  stod  overfor  et  Kongepar,  der  repræsenterede 
et  af  de  ældste  Fyrstehuse  i  Europa.  Som  ellevte  Mand 
nedstammede  i  lige  Linie  Kong  Frederik  fra  Kristian  den 
Første;  Dronning  Marie  førte  sin  Stamtavle  tilbage  til  den 
berømmelige  FiHp  den  Højmodige  af  Hessen. 

Den  nye  Prinsesse  ombølgedes  her  saa  at  sige  af  en 
legitimistisk  Atmosfære,  men  hun  var  sig  sit  franske  Fædre- 
lands Magtstilling  og  Europas  Beundring  for  Napoleons  Geni 
altfor  bevidst,  til  at  hun  ikke  deraf,  naar  hun  begyndte  at 
føle   sig  noget   forlegen,   skulde  have  øst  Kraft  og   Fasthed. 

Da  de  første  Hilsener  med  Kongeparret  og  Kronprinsesse 
Karoline  vare  udvexlede,  begav  de  fem  kongelige  Personer 
Sig  ind  i  de  inderste  Gemakker,  hvor  Landgrev  Vilhelm, 
Landgrevinde  Charlotte,  Prinsesse  Juliane  og  Prinserne  Kri- 
stian, Frederik  og  Ferdinand  indfandt  sig.  Kongefamilien  var 
altsaa   nu   samlet. 

Efter  at  Spørgsmaal  og  Svar  angaaende  Rejsen,  Tempera- 
turen og  Vejrliget  vare  vexlede,  søgte  Dronning  Marie  at  ud- 
finde Kronprinsesse  Desiderias  Interesser.  Dronningen  havde 
en  levende  Sans  for  religiøse  Spørgsmaal,  for  Historie  og 
Genealogi.  Men  i  ingen  af  disse  Retninger  bevægede  Hds. 
kgl.  Højheds  Interesser  sig.  Hun  sværmede  for  Teatre  og 
Toiletter,  fandt  Historie  og  Politik  kjedelige,  følte  sig  af  gode 
Grunde  ikke  hendragen  til  Genealogien  og  hyldede  i  religiøs 
Henseende  ubevidst  voltaire'ske  Anskuelser. 

Dronningen  kom  hurtig  til  Erkjendelse  af,  at  hun  og 
den  nye  Kronprinsesse,  aandelig  talt,  stod  hinanden  meget 
fjærnt. 

Frederik  den  Sjette  spurgte  Kronprinsessen,  om  hendes 
Gemal  i  sine  Breve  til  hende  havde  udtalt  sig  om  de  svenske 
Troppers  Manøvrer.  Hun  svarede  benægtende  og  tilføjede,  at 
hun  oprigtig  talt  ikke  havde  Interesse   for  Excercits  og  Parader. 

„Saa?"  udbrød  Kongen  med  høj  Stemme:  „der  forbavser 
Deres  kgl.  Højhed  mig!"  Han  mumlede  sagte:  „En  Marskals 
Gemalinde!" 

Prins  Kristian  Frederik,  der  opmærksomt  havde  fulgt 
alle  de  faldne  Udtalelser,   kunde  her  ikke  undertrykke   et  Smil. 

Imidlertid  havde  Prins  Oskar  og  Prins  Ferdinand  staaet 
i  livlig  Samtale  med  hinanden.  Til  Moro  for  den  fremmede 
Prins  fortalte  Ferdinand  om  sin  Evne  til  at  efterhgne  Dyrenes 
Stemme.  Forleden  Nat  havde  han  galet  saa  livagtig  som  en 
Hane,  at  Palæets  Staldkarle  og  Kuske  vare  farede  ud  af 
Sengene  i  den  Tro,  at  det  var  Morgengry. 

De  kgl  Herskaber  traadte  derpaa  ud  i  Damegemakket, 
hvor  de  Herrer  og  Damer,   der  havde  faaet  Tilsigelse   til  Taflet, 

vare  forsamlede.  Her  præsenterede  Dronningen  Damerne  for 
Kronprinsesse  Desideria,  medens  Herrerne  i  hendes  Følge 
bleve  forestillede  for  Kongen. 

Efter  at  Præsentationen  var  til  Ende,  begav  man  sig  i 
Procession  over  Kolonnaden  til  Taflet  i  Riddersalen.  Foran 
gik  Lakajer   med   Voxlys. 

Processionen  aabnedes  af  Dronning  Marie,  der  førte 
Kronprinsessen  af  Sverrig,  derpaa  kom  Kongen  med  Prinsesse 
Juliane,  efter  dem  Prins  Oskar  og  Kronprinsesse  Karoline  og 
derpaa  Prins  Kristian  Frederik  med  Landgrevinde  Charlotte. 
Bag  hver  af  de  kongelige  Damer  gik  en  Page,  som  holdt 
Slæbet.  Prins  Ferdinand  og  Landgrev  Vilhelm  sluttede  Teten. 
Derefter  fulgte  de  indbudte  Damer  og  Herrer,  halvandet  hun- 
drede i  Tallet.  Den  svenske,  den  franske  og  den  spanske 
Gesandt  havde  blandt  Diplomatiets  Medlemmer  faaet  Ind- 
bydelse. 

Riddersalen,  der  oplystes  stærkt  af  Lampetterne,  Lyse- 
kronerne og  Voxkjærterne  i  Taflets  Armstager,  tog  sig  prægtig 
ud.  For  de  Kongelige  serveredes  der  paa  Guldservice,  og 
de  opvartedos  af  ti  Kammerjunkere.  Naar  man  saa  al 
denne  Glans,  maatte  man  glemme  Landets  ynkelige  økono- 
miske  Forfatning. 

Champagnen  skummede,  men  ved  det  kgl.  Bord  ved- 
blev alligevel  Stemningen  at  være  noget  mat.  Man  følte 
Savnet  af  Taffelmusik.  Dertil  kom,  at  der  ikke  herskede 
nogen  aandelig  Affinitet  mellem  Kongeparret  og  Kronprinsesse 
Desideria ,  der  sad  mellem  Kongen  og  Dronningen.  Hvad 
der  vakte  Hds.  kgl.  Højheds  største  Opmærksomhed  og  Liter- 
esse, var  Porcellænet  Flora  Danica,  hvorpaa  Desserten  serve- 
redes. 

Da  de  Kongelige  rejste  sig  fra  Taflet,  begav  de  sig  til 
det  grønne  Gemak,  hvor  Kaffen  blev  indtaget.  Processionen 
gik  derefter  tilbage  til  Kongens  Palæ.  Hds.  kgl.  Højhed 
Kronprinsesse  Desideria  overværede  derpaa  en  musikalsk 
Underholdning,   der  gaves   af  det  kongelige  Kapel. 

Efter  Koncerten  bleve  Statsministrene  Niels  Rosenkrans 
og   Schimmelmann   præsenterede   for  Kronprinsessen. 

Hds.  l<gl.  Højhed  smilede  yndefuldt,  da  Rosenkrans' 
Navn  nævntes;  derefter  berørte  hun  let  Øjenbrynene  med  den 
venstre  Haand  og  sagde  med   en   eftertænksom  Mine: 

„Jeg  kjender  jo  Deres  Excellence  personlig;  men  i  Øje- 
blikket mindes  jeg  ikke,   hvor  jeg  sidst  saa  Dem  i  Paris." 

.,Ved  en  soirée  musicale  hos  Hertuginden  af  Abrantes, 
Deres   kgl.   Højhed." 

„Og  ved  et  lignende  Amusement  mødes  vi  her;  hvilket 
interessant  Sammentræf.  Deres  Excellence  husker  maaske  et 
eller  andet  lille  Træk  fra  Hertugindens  Salon   den  Aften?" 

„Jeg  mindes  tj^delig,  at  Hertuginden  noget  bidende  an- 
greb den  tidligere  Kejserinde  Josefine  for  hendes  totale  Mangel 
paa  Interesse  for  Theater  og  Literatur;  men  Deres  kgl.  Høj- 
hed tog  Kejserinden  i  Forsvar  paa  en  Maade,  der  berørte  mig 
meget  sympatethisk." 

„Jeg  har  aldrig  kunnet  forstaa  Kejserinde  Josefines  Ulyst 
til  Theatret;  men  ellers  har  jeg  altid  følt  mig  tiltalt  af 
hende ! " 

„Jeg  seer  endnu  for  mine  Øjne,  hvorledes  Deres  kgl. 
Højhed  lo  i  Forening  med  Kejserinden  ved  en  Fest  for  et 
Par  Aar  siden  i  Malmaison." 

„Nej,  virkelig,  og  Anledningen  til  vor  Munterhed,  Deres 
Excellence?" 

„Intermezzoet  i  Slotsparken  med  Abekatten  og  Fyrst 
Primas,   den   højærværdige   Erkebiskop   Dalberg." 

„Den   Episode   husker   Deres   Excellence!" 

„Jeg  maa  endnu  le,  naar  jeg  tænker  paa  den.  Fyrsten 
kom,  under  Samtale  med  en  lærd  Herre,  uforvarende  Kejser- 
indens Abekat  for  nær;  denne  sprang  til,  rev  en  Tot  af 
Fyrstens  Haar  og  en  Flænge  i  Professorens  Pantalons. 
Under  Angstraab  flygtede  de;  hele  Hoffet  lo.  En  tragikomisk 
Situation!" 

Kronprinsessen  nikkede  smilende  til  Rosenkrans,   der  med 

en  elegant  Bøjning  trak  sig  tilbage,  hvorefter  Grev  Schimmel- 
mann  forestilledes  for  hende. 

„Deres  Excellences  Navn   forekommer  mig  bekjendt. " 

,.Jeg  besøgte  hyppig  Altona  og  Hamborg,  mens  Deres 
kgl.  Højheds  Gemal  havde  Hovedkvarter  i  Rainvilles  Hotel 
som   Chef  for   det   fransk-spanske   Auxiliærkorps." 

„Ja  saal  Maaske  Deres  Excellence  kjender  Senator 
Schulte?" 

„Særdeles  godt.  Hans  Hus  var  den  Gang  et  Samlings- 
sted  for  spanske   Officerer." 

„Jeg  har  der  hilst  paa  de  spanske  Troppers  Overgeneral, 
Marquis  Romana,"  sagde  Kronprinsessen.  „Traf  Greven 
nogen  Sinde  den  exalterede  Hertuginde  af  Lerma  hos 
Schulte?" 

„Jeg  var  just  til  Stede,  da  hun  fik  det  mærkelige  Til- 
fælde: hun  besvimede  ved  Efterretningen  om,  at  hendes 
Fætter,  Grande  af  tredie  Klasse,  havde  sat  Hatten  paa  Hove- 
det,  før  Kong  Karl  havde   besvaret  hans   Spørgsmaal." 

„Det  var  grundkomisk!"   udbrød  Kronprinsessen. 

„Slig  Følelse  maa  man  dog  respektere,  Deres  kgl.  Høj- 
hed,  naar  man  er  af  gammel  Adel." 

„Min  Svoger,  Kong  Josef,  har  afskaffet  Granderne.  Men 
Grevens  Navn?   Det  faldt  mig  ud   af  Hukommelsen." 

„Schimmelmann. " 

„Ah,  nu  har  jeg  det!  Deres  Fader  var  Kornhandler  1 
Hamborg!" 

„Med  Silke  drev  han  ikke  Forretning,  Deres  kgl.  Høj- 
hed,"   svarede   Schimmelmann   sarkastisk. 

Kronprinsessen  følte  Ytringens  Brod  og  afbrød  Sam- 
talen. 

Da  Kronprinsessen  var  træt,  vilde  hun  ikke  deltage  i 
Aftentaflet.  Hds.  kgl.  Højhed  tog  derfor  tilligemed  Prins 
Oskar  Afsked  med  Kongefamilien  og  kjørte  tilbage  til  den 
Brunske  Gaard.      Efter  at  det  store,  glimrende  Selskab  havde 

forladt  Palæet,  sad  Kong  Frederik  og  Dronning  Marie  tavse, 
indadvendte  overfor  hinanden. 

Hds.  Majestæt  brød  pludselig  Stilheden,  og  med  et  del- 
tagende Smil,  der  vidnede  om,  at  hun  forstod  Kongens  hemme- 
ige  Inspirationer,   spurgte   hun,    hvad   han  tænkte  paa. 

„Det  bæres  mig  for,  Marie,"  svarede  han,  „at  dette  nye 
franske  Dynasti  i  Sverrig  maaske  kan  blive  skjæbnesvangert 
for  Riget  her." 

Dronning  Marie  rejste  sig,  gik  hen  til  sin  Gemal,  lagde 
sin  venstre  Haand  paa  hans  Skulder,  og,  idet  hun  tog  hans 
højre,   saa   hun   ham   ind   i   Øjnene. 

„I  dette  Øjeblik,"  sagde  hun,  „rinder  mig  Schillers  „Die 
Glocke"  i  Hu,  der  hvor  det  hedder:  „Doch  mit  des  Ge- 
schickes  Måchten  ist  kein  ew'ger  Bund  zu  flechten,  und  das 
Ungliick  schreitet   schnell." 

„Det  var  netop  min  Tanke,  Marie,"  svarede  Kongen, 
„men  jeg  kan   ikke  udtrykke   den   i   saa   smukke   Ord." 

Den  følgende  Formiddag  kjørte  Kronprinsesse  Desideria 
omkring  i  Kjøbenhavn  for  at  tage  Staden  nærmere  i  Øjesyn. 
Ved  hendes  Side  sad   Komtesse  Knuth  som   Cicerone. 

Komtessen  viiste  hende  selvfølgelig  de  smukkeste  Partier 
af  Byen,  men  det  kunde  dog  ikke  undgaaes,  at  hun  fik  de 
ødelæggende   Virkninger  af  Bombardementet    1807    at  se. 

Hds.  kgl.  Højhed  udtalte,  da  Sagen  blev  forklaret  hende, 
sin  Harme  over  Englændernes  Fremfærd.  Kristiansborg  Slots 
Ruin  tiltrak  sig  hendes  Opmærksomhed  og  aflokkede  hende 
et  Klagesuk  over  Tilintetgjørelsen  af  saa  megen  Glans  og 
Pragt. 

Kronprinsessen  besøgte  Rosenborg,  der  allerede  ved  sit 
Ydre  vakte  hendes  Interesse.  Hun  var  begejstret  over  de 
historisk  mærkelige  Kostbarheder,  der  fandtes  her  i  saa  rigt 
Maal.  Særlig  dvælede  hun  med  Beundring  ved  det  diamant- 
besatte Smykkeskrin,  som  Dronning  Anna  af  England  havde 
foræret  sin   Svigermoder,    Enkedronning  Sofie  Amalie. 

Medens    Hds.   kgl.   Højhed    var    fortabt    i    Beskuelsen    af 

alle  disse  Herligheder,  overværede  Prins  Oskar  en  militær 
Parade  paa  Exercerpladsen.  Han  var  ledsaget  af  Prinserne 
Kristian  og  Ferdinand.  Landgrev  Vilhelm  af  Hessen  førte 
Tropperne  forbi  ham,  og  den  unge  Prins  tilkjendegav  flere 
Gange  sin  Beundring  over  Soldaternes  stramme  Holdning  og 
taktfaste  Bevægelser. 

Efter  at  Kronprinsessen  og  Prinsen  vare  vendte  tilbage 
til  deres  Bolig  i  Bredgade,  dejeunerede  de  her  sammen  med 
Følget  og  den  svenske  Gesandt  Baron  Oxenstjerna. 

Derpaa  ankom  Overkammerjunker  Caimette  og  Kammer- 
herre Biilow,  der  henholdsvis  overbragte  Hds.  kgl.  Højhed  og 
Sønnen  en  Afskedshilsen  fra  Kongeparret  og  den  øvrige 
kongelige  Familie. 

Den  19.  December  Kl.  3^2 »  altsaa  ved  Solnedgang, 
kjørte  fire  Karether  ud  gjennem  Østerport.  Den  første,  i 
hvilken  Kronprinsesse  Desideria  og  Prins  Oskar  sad,  var  led- 
saget af  en  Afdeling  af  den  kgl.  Hestgarde.  Toget  bevægede 
sig  ad  Kongevejen  til   Helsingør. 

Ved  Ankomsten  hertil  hindredes  Hds.  kgl.  Højhed  og 
Prinsen  et  Par  Dage  fra  at  kunde  blive  overførte  til  Sverrig, 
da   der  rasede   en   Storm  i  Sundet. 


Medens  Hds.  kgl.  Højhed  kjorte  Nord  paa,  sejlede  en 
svensk  Yacht  i  en  stiv  Kuling  fra  Helsingborg  til  Helsingør, 
hvorfra  den  Dagen  efter  skulde  føre  hende  til  Sverrig.  Om 
Natten  ankom  Kronprinsessen  til  den  gamle  Stad  ved  Ind- 
sejlingen til  Øresund.  Hun  tog  Ophold  hos  den  svenske 
Konsul  Gloerfeldt  i  Steengade.  Fire  Værelser  vare  smukt  og 
hyggeligt  indrettede  til  hendes  og  Prinsens  Modtagelse.  I 
Konsulens  Gaard  var  der  tændt  Fakler.  Ved  Udstigningen 
komplimenteredes  Kronprinsessen  og  Sønnen  ikke  blot  af  Kon- 
sulen, men  ogsaa  Borgmesteren  i  Helsingør,  Etatsraad  Bjørn- 
sen,  og  Kommandanten  paa  Kronborg,   Oberst  Moritz  v.  Scheel, 

havde  indfundet  sig  for  at  gjøre  hende  deres  Opvartning. 
Agentinde  Gløerfelt  overrakte  hende,  da  hun  traadt  ind  i 
Vestibulen,  en  Blomsterbuket,  i  hvilken  der  fandtes  et  Par 
Provenceroser  fra  Gartner  Fransens  Drivhus.  Hds.  kgl.  Høj- 
hed takkede  i  forbindlige  Udtryk  for  denne  Gave  fra  Syden, 
der  overraskede  hende  her  i  det  høje  Nordens  Vinter.  Efter 
at  de  to  nævnte  Herrer  havde  taget  Afsked  med  Kronprin- 
sessen og  Prinsen,  førtes  disse  henholdsvis  af  Agentinden  og 
Agenten  til  deres  Værelser.  Paa  Forespørgsel  om  det  kgl. 
Herskab  ønskede  en  Forfriskning,  svaredes,  at  det  hele  blot 
maatte  indskrænke  sig  til  en  Kop  The.  Da  denne  var 
bleven  nydt  i  Kronprinsessens  Modtagelsesværelse,  begav  Alle 
sig  til   Ro. 

Om  Natten  indtraadte  der  en  streng  Frost  og  der  rejste 
sig  en  stærk  Storm,  der  holdt  sig  den  følgende  Dag  over. 
Der  kunde  derfor  ikke  være  Tale  om  at  fore  Kronprinsessen 
over  Sundet.  Men  Befolkningen  i  Helsingør,  der  i  denne 
Øresundstoldens  Tid  baade  var  velhavende  og  internationalt 
dannet,   forstod   at  underholde  Hds.  kgl.   Højhed. 

Om  Formiddagen  stededes  Kaptajnen  og  Officererne  paa 
den  svenske  Yacht  til  Audiens  hos  Kronprinsessen. 

Kaptajnen  forsikkrede  hende  om  sine  loyale  Følelser  og 
beklagede  den  høje  Kuldegrad.  Hds.  kgl.  Højhed  svarede 
med  et  indtagende  Smil,  at  Frosten  kunde  blive  lige  saa 
streng  det  skulde  være,  den  vilde  alligevel  ikke  formaa  at 
afkøle   hendes   varme  Sympathi   for  Svenskerne. 

Denne  Ytring  gjorde  umaadelig  Lykke  hos  Officererne, 
der  fandt  den  ligefrem  genial.  Ja,  hele  denne  Familie  Bo- 
naparte, tænkte  de  ved  sig  selv,  bestaaer  dog  af  lutter  gode 
Hoveder. 

Hds.  kgl.  Højhed  modtog  derpaa  den  franske  og  den 
spanske  Konsul. 

Konsul  Gloerfelt  spurgte  efter  Frokosten  Kronprinsessen, 
om  det  maaske  vilde  behage  hende  at  tage  Marienlyst  Slot  i 

øjesyn,   hvad   hun   bejaede.      Hun    itbite    sig    sin    Zobelskinds- 
pels  og  kjørte,   med  Konsulen  ved  sin  Side,   derud. 

Kronprinsessen  fandt  det  lille  Slot  ganske  net  og  ytrede 
at  om  Sommeren  maatte  Udsigten  fra  dets  øverste  Etage  være 
henrivende.  Hun  ønskede  at  vide,  hvorfor  Slottet  benævntes 
saaledes.  Da  Gloerfelt  fortalte,  at  Kristian  den  Syvende  havde 
opkaldt  det  efter  sin  Stedmoder  Juliane  Marie,  tilstod  hun, 
at  hun   ikke  kendte   det  allermindste  til   denne  Dronning. 

Hds.  kgl.  Højhed  aflagde  derefter  en  Visit  paa  Kron- 
borg, hvor  Oberst  Scheel  var  hendes  Fører.  Paa  Grund  af 
Stormen  og  Temperaturen  var  Besøget  kun  flygtigt  og  ind- 
skrænkede sig  til,  at  hun  kun  saa  noget  af  den  gamle  Borgs 
Indre. 

Oberst  Scheel  foreviste  hende  de  Værelser,  den  ulykke- 
lige Dronning  Karoline  Mathilde  havde  beboet  der  efter  sit 
Fald. 

Hds.  kgl.  Højhed  lyttede  med  stor  Interesse  til  Oberstens 
Fortælling  om  Dronningens  Skæbne  og  berørte  i  Udtryk, 
laante  fra  Hofmandsstilen,   hendes  intime  Forhold  til  Struensee. 

„Ah,  jeg  forstaaer  Dem,  Hr.  Kommandant,"  udbrød 
hun ;  „det  minder  mig  om  den  bekjendte  entente  cordiale 
mellem  Hertugen  af  Alcudia  og  Dronning  Marie  Louise  af 
Spanien. 

Forinden  Diner'en  havde  Sognepræsten  ved  St.  Olai 
Kirke,   Provst  Schrøder,  Audiens  hos  Kronprinsessen. 

„Kjender  De,  Hr.  Pastor,  Erkebiskop  Lindblom  af  Up- 
sala?"   spurgte   Hds.   kgl.   Højhed. 

Det  var  ham,  overfor  hvem  Kronprinsen,  hendes  Gemal, 
for  et  Par  Maaneder  siden  her  i  Helsingør  havde  skiftet 
Troesbekjendelse   og  var   bleven   Protestant. 

Præsten  bejaede  Spørgsmaalet  med  den  Tilføjelse,  at 
Lindblom  var  en  meget  fremragende  Prædikant.  Han  ønskede 
i  sit  stille  Sind,  at  Kronprinsessen  vilde  følge  sin  Gemals 
Exempel   og   forlade  Katholicismen. 

Om  Aftenen  deltog  Kronprinsessen  i  et  Bal  i   „Øresunds 

Klub".  Udenfor  stormede  og  sneede  det;  Tranlygterne  blæstes 
ud  i  det  tætte  Morke.  Men  indenfor,  i  Balsalen,  straalede 
Lysekronerne  og  Lampetterne.  Dekorationer  af  Grønt  og  kun- 
stige Blomster  prydede   Væggene. 

Her  saae  Kronprinsessen  Eliten  af  Helsingørs  for- 
muende Handelsstand  med  dens  Hustruer  og  Døttre;  her 
vare  de  fremmede  Konsuler  med  deres  Damer  til  Stede,  lige- 
som flere  Embedsmænd  ved  Øresunds  Toldkammer  med  Fa- 
milie havde  indfundet  sig. 

Hds.  kgl.  Højhed,  der  var  i  en  lys  Silkedrasjt  og  havde 
et  Diadem  paa  Haaret,  gjorde  ved  sit  smukke  Ydre  og  sin 
graciøse  Dans  megen  Lykke.  De  ældre  Herrer  erklærede, 
at  hun  var  ligefrem    „fortjusande". 

Kronprinsessen  bevidnede  paa  sin  Side  den  franske 
Konsul  Laville,  at  Befolkningen  i  denne  lille  By  havde  for- 
bavset hende.  Hun  fandt  Damernes  Toiletter  smagfulde. 
Herrerne  havde  megen  savoir-vivre.  Hun  kaldte  Helsingør  et 
dansk   Caiais. 

Hds.  kgl.  Højhed  underholdt  sig  livligt  med  Direktøren 
for  Toldkamret,  Gehejmekonferensraad  Numsen,  og  havde  ham 
til   sin   Kavaller  i   en   Kvadrille. 

Det  morede  hende  overordentlig  at  se  en  Reel  udført 
af  unge  Herrer  og  Damer,  kostumerede  som  Amagerbønder 
og  Fiskerpiger. 

Formiddagen  den  22.  December  deltog  Kronprinsessen 
og  hendes  Søn  i  en  kirkelig  Akt.  De  overværede  Daaben  af 
Konsul  Gloerfelts  Søn,  der  opkaldtes  efter  sine  kongelige 
Faddere. 

Blæsten  var  stærk,  Vinden  stik  Østen,  Sundet  i  Oprør; 
men   Overfarten   kunde   dog  nu   foretages. 

Ved  Ankomsten  til  Yachten  blev  Hds.  kgl.  Højhed  og 
Prins  Oskar  modtagne  med  Hurraraab  af  Officererne  og  Mand- 
skabet. Et  Kompagni  af  Kronens  Regiment  paraderede  som 
Æresvagt.  En  stor  Menneskemængde  havde  forsamlet  sig  ved 
Havnen. 

Kort  efter,  at  Kronprinsessen  og  Prinsen  vare  gaaede 
om  Bord,  hejste  Yachten  Sejl  og  lettede.  Medens  Kanonerne 
paa  Kronborg  saluterede  og  Mængden  udbrød  i  Hurraraab, 
stod  Hds.  kgl.  Højhed  og  Sønnen  paa  Dækket  og  tilviftede 
et  Farvel. 

Som  Følge  af  Modvinden  varede  det  henved  et  Par 
Timer,  inden  den  korte  Strækning  tilbagelagdes.  Kronprin- 
sessen kom  til  at  tænke  paa  Farten  over  vStore  Belt ;  men 
hun   forskaanedes  her   for  Søsyge. 

Hds.  kgl.  Højhed  steg  ned  i  Kahytten,  hvor  hun  tog 
Plads  i  en  blød  Lænestol,  der  var  naglet  til  Gulvet.  Por- 
træter af  det  svenske  Kongepar  vare  indfattede  i  den  egetræs- 
malede   Væg  overfor  hende. 

Hun  betragtede  Karl  den  Trettende  og  Dronning  Hedevig 
opmærksomt.  Det  forekom  hende,  som  om  Dronningen  be- 
svarede hendes  Blikke  med  et  bittert  Smil. 


VII. 

Kaptajnen  underrettede  Hds.  kgl.  Højhed  med  Søn  og 
Følge,  om,  at  Yachten  var  ved  Helsingborg.  De  steg  Alle  op 
paa   Dækket. 

Dagen  var  paa  Hældning ;  men  Belysningen  dog  endnu 
stærk  nok  til,  at  de  enkelte  Træk  kunde  sees  i  det  Billede, 
der  mødte  de  Ankommendes  Blikke.  Et  mægtigt  svensk 
Banner  vajede,  hvor  Yachten  lagde  til  ved  Broen,  længere 
tilbage  var  det  franske  Flag  hejst.  Paa  Broens  ene  Side 
stod  Officerer  af  det  sydsvenske  Hærkorps  opstillede,  paa  den 
anden  Stadens  Magistrat  og  civile  Autoriteter,  og  i  Baggrun- 
den viste  sig  en  tæt  Menneskemængde.  Militæruniformerne 
med  Ordenerne  afgav  et  pragtfuldt  Skue,  Gejstlighedens  Or- 
nat og  de  borgerlige  Embedsdragter  gjorde  et  højtideligt  Ind- 
tryk. Da  Hds.  kgl.  Højhed  og  Prins  Oskar  betraadte  Broen 
tordnede  en  Kononsalut  og  et  tusindstemmigt  Hurra  dem  i 
Møde.      De   vare  nu   paa   deres   nye   Fædrelands  Grund. 

Skaanes  Generalkommandant,  Feltmarskal  ToU,  bød  den 
nye  Thronfølgers  Gemalinde  og  Søn  det  forste  Velkommen. 
Derefter  forestillede  han  Hofmesterinde,  Grevinde  Levenliaupt, 
for  dem. 

Hds.  kgl.  Højhed  og  Prinsen  kjørte  nu  gjennem  det 
nævnte  Espalier,  under  fornyede  Hurraraab,  til  Hofmarskal 
Kammerherre  Achates  Platens  Hus,  hvor  hun  og  Prinsen 
havde  Bolig  under  Opholdet  i  Helsingborg.  Piaten  var  Enke- 
mand, hvorfor  Grevinde  Levenhaupt  fungerede  som  Husfruens 
Repræsentant,  og  ved  hendes  Side  stod  den  unge,  yndefulde 
Hoffrøken,   Mariane   KoskuU. 

Prins  Oskar  følte  sig  ganske  overordentHg  tiltalt  af  Pla- 
tens Søn,  der  var  Løjtnant  i  Livgarden.  Ulrik  Piaten  var  i 
Besiddelse  af  et  betydeligt  Konversationstalent  og  havde  sat 
sig  nøjagtigt  ind  i  Fyrsten  af  Pontecorvos  Historie  som 
Militær. 

Ved  Mørkets  Frembrud  blev  Helsingborg  illumineret. 
Hds.  kgl.  Højhed,  der  ønskede  at  se  Illuminationen,  kørte, 
med  Kammerherre  Piaten  ved  sin  Side,  omkring  i  Byen.  Hun 
fik  nye  Beviser  paa  Befolkningens  Sympathi.  Særlig  glædede 
hun  sig  over  flere  Transparenter,  der  viste  Forbogstaverne  i 
hendes  Navn,  med  en  kongelig  Krone  ovenover,  og  med  Ordet 
„Velkommen!"    nedenunder. 

Ved  Souperen  gav  Kammerherre  Piaten  hende  en  Skil- 
dring af  Gustav  den  Tredies  Enke,  Dronning  Sofie  Magdalene, 
hos  hvem  han  havde  været  Hofmarskal.  Kronprinsessen  vilde 
vide,  hvorledes  hun  var  i  Familie  med  Frederik  den  Sjette. 
Piaten  svarede,  at  hun  var  Kongen  af  Danmarks  Tante.  Det 
randt  h-am  i  Hu,  at  Enkedronningen  var  Søster  til  den  af 
Napoleon  fordrevne  Kurfyrstinde  af  Hessen.  Men  som  ægte 
Hofmand  fremdrog  han  naturligvis  ikke  Mindet  herom.  Hds. 
kgl.  Højhed  forsikkrede,  at  hun  længtes  overordentlig  efter  at 
komme  til  at  hilse  paa  Enkedronningen. 

Dagen  efter,  en  Søndag,  holdt  Kronprinsessen,  der  havde 
bevaret  den   katholske  Troesbekjendelse,    stille   Andagt.       Der- 

paa  modtog  hun  Deputationer  fra  Skaanes  Stænder  og  Afsen- 
dinge  fra  Lunds  Universitet. 

Senere  kom  Kronprinsessen  i  en  livlig  Konversation  med 
Grevinde  Levenhaupt,  der  steg  overordentlig  i  hendes  Inter- 
esse, da  hun  hørte,  at  Grevinden  var  i  Slægt  med  den  be- 
rømte franske  Marskal  Morits  af  Sachsen,  og  at  l.endes  Fa- 
der havde  været  hans  Adjudant.  Desuden  havde  hendes 
Gemal  tjent  i  den   franske   Hær. 

Madame  de  Flotte  følte  sig  fra  dette  Øjeblik  af  ligesom 
nærmere  knyttet  til   Grevinden. 

Om  Aftenen  gav  Staden  et  Bal  paa  Raadhuset  til  Ære 
for  Kronprinsessen  og  Prins  Oskar.  Raadhussalen  var  pragt- 
fuldt oplyst,  Væggene  vare  smykkede  med  svenske  og  franske 
Emblemer. 

Hds.  kgl.  Højhed  vai  klædt  i  de  svenske  Farver:  Blaat 
og  Gult.  Hendes  Diadem  og  Collier  vare  henholdsvis  Præ- 
senter fra  Napoleon  og  Kejserinde  Marie  Louise.  Hun  havde 
et  straalende  Udseende. 

Det  samme  var  Tilfældet  med  de  franske  Kavallerer  i 
hendes  Følge,  der  fandt  de  svenske  Damer  ligesaa  fine  og 
elskværdige  som  de  franske.  De  kom  alle  i  Glød  ved  Synet 
af  Frøken  Mariane  Koskull:  Alle  vilde  de  danse  med 
hende. 

I  Menuetten,  i  hvilken  Hds.  kgl.  Højhed  havde  Grev 
Gustav  Frederik  v.  Rosen  til  Kavaller,  udfoldede  hun  en 
Værdighed  og  en  plastisk  Elegance,  der  aftvang  to  gamle 
Grevinder  af  streng  ligitimistisk  Tænkemaade  et  enstemmigt 
Udbrud  af  Beundring. 

Den  følgende  Dag  indtraadte  Juleaften.  Denne  henrandt 
i  Stilhed  i   Kammerherre   Platens   Hus. 

Løjtnant  Ulrik  Piaten  og  Frøken  Koskull,  der  begge 
havde  en  smuk  Stemme,  sang  en  Julehymne  for  Kronprin- 
sessen. Hun  roste  den  Følelse,  de  forstod  at  lægge  i  deres 
Foredrag. 

Den   følgende    Eftermiddag   hentede    Ekvipager   Kronprin- 

sessen  og  hendes  Følge  til  Ramløsa,  hvor  Grev  Erik  Ruuth 
foranstaltede   en   Fest  for  dem. 

Kronprinsen  havde  under  sit  Ophold  i  Helsingborg  været 
i  Besøg  hos  denne  skaanske  Magnat.  Hds.  kgl.  Højhed 
bragte   ham   en   Hilsen   fra  sin   Gemal. 

Grev  Ruuths  Frue  var  en  Mademoiselie  Wahrendorf  fra 
Stockholm,  en  Grossererdatter,  men  hun  bevægede  sig  i  det 
aristokratiske  Samfund  med  en  Sikkerhed  og  en  Takt,  som 
om   hun  var  fremgaaet  af  dets   Rækker. 

Ruuth,  der  oprindelig  havde  været  Marineofficer  og  havde 
anløbet  flere  franske  Havne,  fortalte  skæmtende  Herrerne  i 
Følget  nogle   af  sine   Sømandseventyr  og  vakte   megen  Moro. 

Grev  Erik  Piper  og  Baron  Sixten  Sparre  blev  her  med 
deres  respektive  Fruer  forestillede  for  Hds.  kgl.  Højhed. 
Begge  vare   de  noble  Typer  paa   en  svensk   Adelsmand. 

Forinden  Kronprinsessen  forlod  Helsingborg  sendte  hun 
anonymt  Sognepræsten  en  Pengesum  til  Uddeling  blandt  de 
Fattige. 

Den  26.  December  om  Formiddagen  Kl.  10  tiltraadte 
det   kgl.    Herskab   i  Diligencer   Rejsen   til   Halmstad. 

Om  Aftenen  Kl.  8  kom  Toget  til  denne  gamle  Stad, 
hvor  Modtagelsen  var  overordentlig  festlig.  Paa  Broen  over 
Nissaa  var  der  rejst  en  Æresport,  ved  hvilken  Gejstligheden 
og  Magistraten  stod.  En  Eskadron  af  det  skaanske  Husar- 
regiment paraderede.      Byen  var  illumineret. 

Borgermester  Elis  Nolleroth  bød  i  faa  hjertelige  Ord 
Kronprinsessen  og  den  unge  Prins  Velkommen.  Hds.  kgl. 
Højhed  blev  bevæget.  Hun  svarede,  at  det  svenske  Navn 
altid  havde  været  hende  kært,  og  siden  hendes  Hus  var 
bleven  knyttet  til  Sverrig,  var  hendes  Hengivenhed  for  det 
ædelmodige  Folk  ubegrænset. 

Kronprinsessens  Udtalelse  var  paa  Fransk,  men  fra  de 
Nærmeststaaende  forplantede  den  sig  strax  i  Oversættelse  til 
Mængden,  der  hilste  hende  med  begejstrede  Hurraraab  paa 
Vejen  til  Slottet. 

En  Banket  afholdtes,  ved  hvilken  Lagmand  Dahl  sad  ved 
Hds.  kgl.  Hojheds  Side,  da  Landshøvdingen  af  Upasselighed 
var  forhindret  fra  at  kunne  være  til  Stede.  Publikum  ind- 
lodes og  betragtede  med  Glæde  den  smukke  Kronprinsesse  og 
Sønnen,  Prins  Oskar. 

I  Slottet,  denne  gamle  Borg  fra  Kristian  den  Fjerdes 
Tid,  overnattede  Herskaberne. 

Med  Kavalerieskorte  fortsattes  Rejsen  mod  Nord.  I 
Varberg  overnattede  Kronprinsessen,  men  derfra  gik  det  di- 
rekte til  Gøteborg,  der  naaedes  den  28.  December  hen  paa 
Eftermiddagen. 

Snevejr  hindrede  i  Reglen  Kronprinsessen  i  at  tage  de 
vinterlige  Naturomgivelser  i  Betragtning,  men  heldigvis  stillede 
Vejrliget  sig  dog  saaledes,  at  et  Par  Solnedgange  kunde  sees 
i  hele  deres  Farvepragt. 

Goteborg  var  ved  Hds.  kgl.  Højheds  Ankomst  illumineret. 
Synet  heraf  var  saa  storartet,  at  det  aflokkede  hende  og 
Følget  et  Udbrud   af  Beundring. 

Efter  den  officielle  Modtagelse  med  Kanonsalut  og  Hurra- 
raab  trak  Hds.  kgl.  Højhed  sig  tilbage  til  Landshøvdingens 
Bolig,  hvor  der  var  indrettet  Apartements  til  hende.  Hun 
følte  Trang  til   Hvile. 

Langt  ud  paa  Natten  sad  Landshøvdingen,  Grev  Rosen, 
og  Borgermester  Brusevitz  i  en  livlig  Samtale  med  hinanden 
om  Sverrigs  politiske  Situation,  som  de  fandt  i  højeste  Grad 
mærkelig.  Officielt  var  Sverrig  i  Krig  med  England  og  havde 
lukket  sine  Havne  for  det.  Men  hemmelig  drev  de  to  Lande 
Handel  med  hinanden,  og  Regjeringerne  vexlede  i  det  Skjulte 
Venskabsforsikringer. 

Og  det  skete,  efter  at  en  Franskmand,  en  fransk  Mar- 
skal, var  bleven  svensk  Thronfølger  —  baade  Landshøvdingen 
og  Borgermesteren   fandt  det  overmaade   mærkeligt. 

De  rykkede  derefter  nærmere  sammen  og  talte  med 
dæmpet  Stemme  og  med  et  diplomatisk  Smil. 

Samtalens    Gjenstand    var    den    engelske    Orlogseskadre, 

der  laa  udenfor  Gøteborg,  ved  Vinga.  Admiralen,  Sir  James 
Saumaretz,  havde  for  nylig  modtaget  den  afsatte  Gustav  den 
Fjerde  med  kgl.  Æresbevisninger  om  Bord  i  sit  Skib.  Kong 
Gustav,  der  havde  begivet  sig  til  England,  var  ogsaa  der 
bleven  behandlet  med  udsøgt  Opmærksomhed  fra  Prins-Re- 
gentens Side. 

Mon  England  vilde  fore  ham  tilbage  til  Sverrigs  Throne? 
Det  var  Spøgsmaalet,  som  de  to  Herrer  havde  vanskelig  ved 
at  klare.  Maaske  vilde  da  den  nye  Kronprinsesse,  som  nu 
sov  trygt,  kun  komme  til  Stockholm  for  at  hente  sin  Gemal 
tilbage  til  Frankrig.  Da  havde  hans  Thronfølgertilværelse 
kun  været  et  politisk  Glansnumer  af  kort  Varighed. 

Landshøvding  Rosen  og  Borgermester  Brusevitz  skiltes 
derpaa ;   de  gik  hver  til  sit,   optagne  af  politiske  Reflexioner. 

Da  Hds.  kgl.  Højhed  den  følgende  Dag  slog  sine  Øjne 
op,  ringede  Kirkeklokkerne ;  det  var  nemlig  Søndag.  Nu  var 
hun  ganske  vist  ikke  religiøst  anlagt,  men  ved  Tanken  om, 
at  hun  næsten  daglig  fjernede  sig  længere  fra  sit  skjønne 
Barndoms-  og  Ungdomshjem,  blev  hun  bevæget.  En  from 
Stemning  gjennemzittrede  hende.  Hun  foldede  sine  Hænder 
og  bad   en   kort  Bøn. 

Vejret  var  denne  Dag  klart  og  Temperaturen  forholdsvis 
mild.  Hds.  kgl.  Højhed  var  i  en  mørkegrøn  Silkefløjlsdragt 
og  havde  Perler  i  Haaret.  Hun  befandt  sig  efter  sin  Lever 
i  et  lyst  og  livligt  Humør.  Hertil  bidrog  meget  den  Om- 
stændighed, at  hun  for  nogle  Øjeblikke  siden  havde  modtaget 
et  hjerteligt  Brev  fra  Kronprinsen,  hvori  han  meddelte  hende, 
at  hun  vilde  komme  til  at  møde  ham  i  Ørebro. 

Efter  Kronprinsessens  Ønske  blev  der  serveret  en  særdeles 
let  Frokost,  der  indtoges  i  Hurtighed.  Derpaa  gav  hun 
Audiens  til  Deputationer  fra  de  civile  og  militære  Myndig- 
heder. 

Efter  Audiensen  steg  Hds.  kgl.  Højhed  og  Prinsen  op 
i  en  aaben  Kaleche,  i  hvilken  ogsaa  Landshøvdingen  tog 
Plads. 

De  kjørte  forbi  det  saakaldte  Salgrenske  Hus.  Grev 
Rosen  benyttede  Lejligheden  til  at  fortælle  Kronprinsessen  et 
Par  Historier  om  Aandeseeren  Svedenborg,  der  plejede  at  bo 
der,  naar  han  opholdt  sig  i  Goteborg.  Med  spændt  Opmærk- 
somhed hørte  Hds.  kgl.  Højhed,  hvorledes  Svedenborg  i  et 
muntert  Selskab  der  intuitivt  havde  sagt,  at  en  Del  af  Stock- 
holm brændte,  og  hans  Syn  viste  sig  siden  at  have  været 
rigtigt. 

Til  Ære  for  Hds.  kgl.  Højhed  og  Prinsen  foranstaltede 
Staden  om  Aftenen  et  Bal  i  Frimurerlogens  store  Sal,  der 
i  den  Anledning  var  dekoreret  med  svenske  og  franske 
Bannere. 

I  Havnegade,  gjennem  hvilken  Kronprinsessen  korte, 
havde  der  samlet  sig  en  talrig  Menneskemængde,  der  hilste 
hende   ærbødigt. 

Ved  Indgangen  til  Bygningen  modtoges  Hds.  kgl.  Høj- 
hed af  Borgermester  Brusevitz.  Med  ham  ved  den  ene  Side 
og  Landshøvdingen  ved  den  anden  begav  hun  sig  til  Balsalen. 
Hun  var  i  hvidt  Silkemoiré  og  havde  et  Par  Blomster  i  sit 
mørke  Haar.  Hendes  firre,  smukke  Ydre  gjorde  et  ypperligt 
Indtryk  paa  det  gøteborgske  Samfund,  hvis  Elite  var  her  til 
Stede. 

Det  forekom  Hds.  kgl.  Højhed,  at  der  i  Selskabet  gjorde 
sig  ligesom  en  engelsk  Tone  gjældende.  Som  fransk  Dame 
havde  hun  et  skarpt  Blik  herfor.  Goteborg  stod  ogsaa  i  den 
livligste   Forbindelse   med   E^ngland. 

Medens  Goteborgs  Kommandant ,  Oberst  Ehrenstrøm, 
dansede  en  Vals  med  Kronprinssessen,  konverserede  Kaptajn 
Moncabrié  og  Chefen  for  Goteborgs  Eskadre,  Admiral  Stedingk, 
livligt  hinanden.  Admiralen,  der  bar  Ordenen:  „Pour  les 
mérites  militaires",  havde  som  fransk  Søofficer  deltaget  i  den 
nordamerikanske  Uafhængighedskrig.  Han  og  Montcabrié 
havde  vel  ikke  Minder  tilfælles;  men  flere  Officerer  i  den 
kejserlige  Marine  vare  dem  begge  bekjendte,  og  om  disse 
drejede  Samtalen   sig. 

Prins  Oskar  gjorde  overordentlig  Lykke  hos  de  unge 
Damer.  Han  var  aimabel  mod  alle  dem,  der  præsenteredes 
for  ham,  og  med  hvem  han  dansede.  En  Frøken  Lagerstråle 
syntes   dog  særlig  at  interessere   ham. 

Dagen  efter  overværede  Hds.  kgl.  Højhed  en  Koncert 
samme  Sted.  Hvad  der  præsteredes  af  Instrumental-  og  Vo- 
kalmusik, vandt  hendes  Bifald.  Ganske  særlig  følte  hun  sig 
tiltalt  af  et  Par  svenske  Folkemelodier  og  af  nogle  Bell- 
manske  Sange.  Skønt  hun  ikke  forstod  Indholdet  af  disse 
sidste,  morede  de  hende  dog  overordentlig;  thi  de  bleve  fore- 
dragne med   smukke   Stemmer  og  levende   Mimik. 

Paa  Aarets  sidste  Dag  forlodes  Goteborg.  Over  Lid- 
koping  og  Mariestad  ved  Veneren  gik  det  kgl.  Tog  til  Ørebro. 
Kanonsalut,  Illumination,  Æresporte,  Militærparader,  Hurraraab, 
Velkomsttaler  og  Baller  betegnede  dets  Veje.  Det  var  klart 
Frostvejr,  og  efter  den  tidlige  Solnedgang  fik  Kronprinsessen 
ret  Lejlighed  til  at  beundre  den  nordiske  Vinterhimmels 
Stjernepragt.  Hun  henryktes  flere  Gange  over  Befolkningens 
Modtagelse.  Den  fyldige  blonde  Haarvæ.xt,  de  livlige  blaa 
Øjne,  den  friske  Lød  og  det  venlige  Smil,  der  mødte  hende 
overalt  blandt  Mængden,   gjorde  et  løftende  Indtryk  paa  hende. 

I  Ørebro  gensaa  Hds.  kgl.  Hojhed  sin  Gemal,  med  hvem 
hun  for  omtrent  tre  Maaneder  siden  havde  taget  Afsked  i 
Paris.  Gensynet  mellem  det  høje  Ægtepar  var  hjerteligt  og 
bevæget.  Kronprinsen  indesluttede  Hustru  og  Søn  i  sine 
Arme.  De  kgl.  Herskaber  boede  paa  Slottet,  der  stammer  fra 
Gustav  Vasas  Tid. 

Den  6.  Januar  1811  Kl.  QVa  om  Aftenen  holdt  Kron- 
prinsessen og  Prins  Oskar,  under  Kanontorden,  Illumination 
og  Folkehyldest,  deres  Indtog  i  Stockholm.  Kronprinsen 
forestillede  strax  sin  Gemalinde  og  sin  Søn  for  Kongeparret, 
der  modtog  dem  med  megen  Venlighed.  Den  følgende  Dag 
fulgte  Præsentationen  for  Enkedronning  Sofia  Magdalene,  og 
Kongens  Søster,  Prinsesse  Sofia  Albertine. 

Her    skal    den    Række    glimrende,    officielle    Festligheder, 

som  knyttede  sig  til  Kronprinsessens  og  Prinsens  Indtog  i 
Hovedstaden,  forbigaaes.  Kun  maa  et  lille  Intermezzo,  der 
forefaldt  ved  Modtagelsen  af  det  diplomatiske  Korps  den  13. 
Januar,  ikke  lades  uberørt.  Da  den  danske  Gesandt,  Grev 
Dernath,  forestilledes  for  Kronprinsessen,  blev  han  i  højeste 
Grad  forundret  over,  at  hun  ikke  sagde  et  eneste  Ord  om 
hendes  Ophold  ved  de  danske  Majestæters  Hof  og  den  Op- 
mærksomhed, der  var  viist  hende  fra  deres  Side.  Ikke  den 
mindste  erkendtlige  Yttring  lød  fra  hendes  Læber.  Derimod 
mindede  Hds.  kgl.  Højhed  Grev  Dernath  om  den  Tid,  hun 
havde  seet  ham  jævnlig  i  Hamborg,  medens  han  var  dansk 
Regjeringskommissær  hos  den  daværende  Fyrste  af  Ponte- 
corvo. 

Hds.  kgl.  Højhed  spurgte  derefter  Grev  Dernath,  om 
han   ikke  længtes  efter   Hamborg;   thi   hun  gjorde   det. 

Gesandten  svarede  benægtende  med  et  dybt  Buk. 

Med  et  Blik  til  den  franske  Gesandt,  Baron  Alquier,  der 
stod  ved  Siden  af  Dernath,  beklagede  Kronprinsessen,  at  For- 
holdene i  Hamborg  desværre  nu  ikke  vare  saa  gode  som 
tidligere. 

Denne  Snert  til  det  napoleonske  Regimente  i  Hamborg 
undlod  naturligvis  ikke  at  gjøre  sin  Virkning  paa  Alquier. 

Hds.  kgl.  Højhed  var  aabenbart  ikke  i  rigtig  godt 
Lune. 

Vinteren  gik,  Foraaret  og  Sommeren  kom  med  deres  rige 
Fylde  af  Naturskjønhed.  Stockholms  henrivende  Omegn 
straalede  i  hele  sin  Pragt.  Men  Kronprinsesse  Desideria 
længtes  alligevel  tilbage  til   Syden,   til   Frankrig. 

Enkedronning  Sotia  Magdalene,  hvis  ulykkelige  Søn 
flakkede  om  i  Europa  som  en  Flygtning,  og  som  sikkert  et 
Øjeblik  havde  næret  Forhaabninger  for  sin  Sønnesøn,  var 
kold   mod  den  nye  Kronprinsesse. 

Heller  ikke  Dronning  Hedevig  var  sympathetisk  stemt 
mod  Kronprinsessen.  Som  hertugelig-oldenborgs  Prinsesse  var 
hun  nemlig  forbitret  paa  Napoleon,    fordi    han  havde  forjaget 

hendes  Familie  fra  Landet.  Hendes  Stemning  var  derfor 
ogsaa  bitter  mod  de  Fyrstehuse,  der  skyldte  den  mægtige 
Imperator  deres  Ophøjelse. 

Under  Navnet:  Grevinde  af  Gotland  rejste  Kronprinsesse 
Desideria  i  Juni  1811  til  Paris.  Først  efter  tolv  Aars  For- 
løb  og  syv  Aar  efter  sin   Tronbestigelse  gjensaa    hun  Sverrig. 

Hvilke  mægtige  Forandringer  vare  ikke  indtraadte,  siden 
hun  hin  Decemberdag  1810  havde  sat  Foden  paa  sit  nye 
Fædrelands  Grund ! 


En  Duel. 

Af  en  Hofmands  Erindringer. 


I. 

Overkammerjunker  Caimette  havde  visselig  ikke  opfundet 
Krudtet,  men  i  en  enkelt  Retning  var  han  udrustet 
med  en  saa  skarp  Opfattelsesevne  og  Dømmekraft,  at  de 
Fleste  ubetinget  bøjede  sig  for  hans  Kjendelse:  det  var  i 
Spørgsmaalet  om  Kvindeskjønhed. 

„Finder  Deres  Excellence  virkelig,"  spurgte  Hofjæger- 
mester Peter  de  Svanenskjold  ham  en  Dag  i  November  1810, 
„at  Frøken  Henriette  v.  Diiring  er  en  overordentlig  smuk 
Pige?" 

„Ja,  hun  er  en  af  de  skjønneste  Damer  her  i  Kjøben- 
havn." 

„Men  hendes  Næsevinger,  Deres  Excellence,  dem  har 
Naturen,  forekommer  det  mig,  ikke  formet  blødt  og  rundt  nok." 

„De  tager  fejl,  Hofjægermester  Svanenskjold,  de  ere 
klassiske. " 

Med  disse  Ord  aabnede  Caimette  en  Mappe,  indbunden 
i  Marokin,  hvilken  han  tog  fra  Bordet  midt  i  Salonen.  Han 
fremdrog  et  Kobberstik :  en  Afbildning  af  den  medicæiske 
Venus,  holdt  den  hen  for  Hofjægermesteren,  idet  han  pegede 
paa  den  antike  Statues  Næsevinger. 

„De  kjender  jo  Frøken  v.  Diirings  Ansigt  særdeles  nøje. 
Svanenskjold;  kan  De  se,  at  hun  og  Gudinden  paa  dette 
Punkt  ligner  hinanden  fuldstændig?  Jeg  siger  Dem,  Frøken 
v.   Diiring    er    klassisk    skjøn.      De    skulde    have    seet    hendes 

Hals  og  Skuldre  paa  Ballet  hos  den  osterrigske  Gesandt, 
Baron  Binder,   forleden  Aften." 

„Deres  Excellence  har  et  Falkeblik  for  skjønne  Former 
hos  Damer;  men  De  har  jo  ogsaa  været  Overfalkonermester." 
Svanenskjold   fandt  sin  Vittighed  ypperlig   og  lo  højt  ad  den. 

„Hofjægermester,"  sagde  Caimette,  der  lagde  Mappen 
paa  Bordet,  „jeg  har  faaet  et  fortræffeUgt  Kobberstik  efter 
Rubens'  Maleri  „de  tre  Gratier";  det  hænger  i  mit  Kabinet; 
da  De  interesserer  Dem  for  det  Robuste  og  Kjødfulde,  maa 
De    følge    med    ind  og  se  paa  disse  tre  flamske  Skjønheder." 

„Det  skal  jeg  med  største  Glæde,  Excellence.  Men  jeg 
kjender  iøvrigt  Kobberstikket  fra  den  svenske  Minister,  Baron 
Oxenstierna." 

„Jeg  veed.  Hofjægermester,  at  De  er  indbudt  til  hans 
store  Souper  i   næste  Uge;   der  vil  vi  mødes." 

Caimette  aabnede  sin  ciselerede  Sølvsnustobaksdaase,  og 
efter  at  han  havde  rakt  den  frem  mod  Hofjægermesteren, 
der  takkede  afvisende,  tog  han  sig  en  Pris. 

De  to   Herrer  gik  ind  i  Kabinettet. 


Frøken  Henriette  Dtiring  hørte  paa  det  Tidspunkt  til  en 
af  de  mest  feterede  Damer  i  Kjøbenhavn,  hvad  der  var  let 
forklarligt,  eftersom  hun  var  ung,  smuk  og  Datter  af  en 
fornem  Mand.  Hendes  Fader,  som  Døden  havde  bortrevet 
for  et  Aar  siden,  var  Generalløjtnant  i  Kavalleriet;  hendes 
Moder,  Sofie  v.  Reden,  hørte  til  en  fin  hannoveransk  Slægt. 
Hun  var  Dekanesse  paa  Vallø. 

Frøken  Henriette,  der  var  fem  og  tyve  Aar  gammel, 
var  en  velvoxen,  slank  Pige  med  et  fyldigt  kastaniebrunt 
Haar  og  livlige  blaa  Øjne.  Figur,  Hals  og  Skuldre,  som 
Datidens  stærkt  nedringede  Kjoler  lod  fremtræde  tydelig,  vare 
skjønt  formede.  Ansigtstrækkene  vare  regelmæssige  og  noble; 
over  den  klare,  hvide  Teint  laa,  paa  Kinderne,  en  let  Farve- 

tone  af  Karmin.  Hænderne  og  Fødderne  vare  smaa,  og  de 
sidste  fik  man  især  Lejlighed  til  at  beundre,  naar  hun  sylfide- 
let  og  graciøst  svingede  sig  i  Dansen.  Til  denne  lykkelige 
ydre  Udstyrelse  fra  Naturens  Haand  sluttede  sig  en  god  Be- 
gavelse og  et  hurtigt  Nemme.  Hun  spillede  med  Færdighed 
og  Foredrag  paa  Klaver,  hun  havde  ikke  nogen  stærk,  men 
en  kjøn  Sangstemme,  og  hvad  hendes  øvrige  kunstneriske 
Kvaliteter  angik,  da  klippede  hun  kvikt  Silhouetter  og  tegnede 
med  Talent  baade   Dyr  og  Planter. 

Men  ved  Siden  af  disse  Egenskaber,  der  altid  udøve 
Tiltrækning  paa  Omgivelserne,  var  der  en,  som  gjorde  Hen- 
riette V.  Diiring  til  en  dobbelt  interessant  Personlighed  især 
for  la  haute-volée;  den  unge  Dame  havde  nemlig  tilbragt  et 
Par  Aar  i  Paris  og  i  al  den  Tid  bevæget  sig  meget  i  de 
napoleonske  Hofkredse. 

Vor  Frøken  havde  under  et  Ophold  i  Kassel  ved  Kong 
Jeromes  Hof  stiftet  Bekjendtskab  med  Hertuginden  af  Cadore, 
den  franske  Udenrigsministers  Gemalinde,  der  havde  fundet 
ganske  overordentligt  Behag  i  hende.  Hertugen,  der  nærede 
megen  Interesse  for  Kong  Frederik  den  Sjette,  „Kejserens 
trofaste  Allierede",  delte  ogsaa  Hertugindens  Følelser 
for  den  unge  Dame  fra  Danmark.  Hun  blev  indbudt  af 
dem  til  at  tage  med  til  Paris,  hvad  hun  gjorde,  efter  at 
hendes   Forældres  Tilladelse  var  indløben. 

Kort  efter  Ankomsten  til  Verdensstaden  mistede  Henriette 
V.  Diiring  sin  gamle  Fader,  og  hun  sørgede  oprigtig  over 
Tabet.  Men  i  sin  nedtrykte  Sindsstemning  fandt  hun  en 
Trøsterinde  i  Husets  Veninde,  Hertuginden  af  Monte  Bello, 
bedre  kjendt  under  Navnet  Marskalinde  Lannes,  der  selv 
samme  Aar  var  bleven  hjemsøgt  af  Skjæbnen:  hendes  Gemal 
var  falden  i  Slaget  ved  Aspern  og  Esslingen. 

Men  i  Henriettes  unge  Pigesind  satte  Sorgen  ikke  uud- 
slettelige Mærker.  I  det  brogede  Liv,  som  i  Paris  udfoldede 
sig  for  hendes  Blikke  og  spredte  Tankerne,  blev  den  hurtigere 
forvunden,   end  det  ellers  vilde  være  skeet.     Hun  deltog  i  en 

Række  Fester  i  Diplomatiets  og  Militæraristokratiets  Kredse, 
men  til  selve  det  kejserlige  Hof  kom  hun  ikke,  før  Napoleon 
var  bleven  gift  med  den  osterrigske  Erkehertuginde,  Marie 
Louise. 

Det  danske  Aristokrati  og  det  tyske  Ridderskab  i  Hertug- 
dømmerne, særlig  det  sidste,  kunde  ikke  forsone  sig  med 
Napoleon.  De  havde  beundret  ham,  da  han  var  General 
Bonaparte  og  Førstekonsul,  men  efter  at  han  havde  iført  sig 
det  kejserlige  Purpur  og  forjaget  det  ene  leghime  Dynasti 
efter  det  andet  for  at  sætte  sine  Brødre  og  Slægtninge  paa 
de  ledige  Troner,  var  han  dem  en  Afsk}?^,  skjøndt  deres 
allernaadigste   Herre,   Kongen,   var  hans   Forbundsfælle. 

Da  Erkehertuginden  maatte  række  den  kronede  Soldat 
Haanden,  havde  de  dybt  beklaget  det  ulykkelige  Offer  og 
med  skarpere  Betoning  end  ellers  stemplet  Napoleon  som  en 
tyrannisk  Parvenu.  Men  næppe  var  Ægteskabet  en  fuldbragt 
Kjendsgjerning,  før  der  efterhaanden  i  de  nævnte  aristokra- 
tiske Kredse  indtraadte  et  Stemningsomslag  over  for  det 
napoleonske  Hof;  den  habsburgske  Erkehertuginde  kastede 
dog  en  vis  legitimistisk  Glans  over  det  og  selve  Imperatoren, 
og  han  var  nu  i  det  gamle  Aristokratis  Øjne  ikke  fuldt  saa 
utaalelig  som  tidligere. 

I  det  Mindste  lyttede  man  hos  Schacks  og  Reventlows, 
hos  Rantzaus  og  Buchwalds  med  den  største  Interesse  til 
Henriette  v.  Diirings  Fortællinger  om  Formælingen  i  Paris. 
Kvikt  og  anskueligt  skildrede  hun  „Mars"'  Forbindelse  med 
„Flora"  eller  „Zeus'"  og  „Latonas  Bryllup".  Frøken  Henriette 
ikke  blot  fortalte  om  de  fyrstelige  Damer  ved  Kejserhoffet, 
men  hun  efterlignede  med  dramatisk  og  plastisk  Talent  deres 
Mimik,   Holdning  og  Gang. 

Tilhørerne  udbrød  altid  i  Latter  og  Bifald,  naar  hun 
gjengav  de  mopsede  Ansigtstræk,  hvormed  Dronningerne  af 
Spanien,  Westfalen  og  Holland  bar  Kejserinde  Marie  LouisesSlæb 
ved  den  kirkelige  Vielsesakt. 

Frøken    v.   Diiring  var   kommen    tilbage    fra  Paris  i  Sep- 

tember  og  havde  opholdt  sig  et  Par  Maaneder  paa  Vallø  hos 
sin  Moder,  Dekanessen.  Indbydelser  fra  Herregaardene  og 
Herresæderne  i  Omegnen  strømmede  ind,  hun  flagrede  om 
fra  det  ene  Selskab  til  det  andet,  og  gjorde  stormende  Lykke 
paa  tre  Baller,  der  sukcessive  gaves  af  Grev  Bille-Schack  paa 
Giesegaard ,  Justitsraad  Scavenius  paa  Giorslev  og  Grev 
Moltke  til  Bregentved. 

Overalt  afficerede  hun  stærkt  den  erotiske  Følelse  baade 
hos  unge  og  gamle  Kavallerer,  overalt  vakte  hun  Damernes 
Misundelse  og  Skinsyge,  overalt  fejrede  hendes  Skjønhed 
Triumfer. 

Kammerherre  v.  Krogh  bevarede  en  hvid  Handske,  hun 
havde  tabt,  som  en  Relikvie,  hvilken  han  tog  frem  en  Gang 
imellem  og  kyssede.  Jægermester  v.  Lerche  gjemte  en  af 
hendes  Tøfler  som  et  dyrebart  Minde;  hans  Frue  kom  under 
Vejr  dermed,  og  fra  den  Dag  fik  Jægermesteren  dobbelt 
stærkt  at  føle;  at  han  stod  under  hendes  Tøfler. 

Fra  Vallø  begav  Frøken  Henriette  sig  til  Kjøbenhavn, 
hvor  hun  boede  elegant  og  komfortabelt  hos  en  rig  Slægtning 
i  Amaliegade,   hos  Onkel  Kaspar  og  Tante  Ernestine. 

Frøken  v.  Diiring  kunde  her  fortsætte  den  Levemaade 
og  den  Dagsorden,  hun  var  bleven  vant  til  i  Paris. 

Naar  hun  var  staaet  op  om  Morgenen,  tog  hun  sig 
strax  et  tempereret  Bad  og  svøbte  sig  derefter  ind  i  et  med 
Eau  de  Cologne  bestænket  Tæppe.  Hun  iførte  sig  en  lys 
Musselins  Morgenkjole,  besat  med  Kniplinger,  og  tog  Plads 
foran  Toiletspejlet,  medens  Kammerpigen  foreløbig  ordnede 
hendes  smukke,  kastaniebrune  Haar,  paa  hvilket  der  blev 
sat  en  koket  lille  Bobinets  Kappe.  Hun  tog  sig  fortryllende 
ud  i   denne  lette  Dragt. 

En  Morgen  stak  Staldmester  Ropstorf,  ved  en  Fejltagelse, 
Hovedet  ind  til  hende. 

„Hvilken  himmelsk  Apparition !"   udbrød  han  uvilkaarlig. 

Frøkenen    vendte    forbavset    Øjnene    fra    Spejlet.      Hun 

saa  kun  den  vixede  Ende  af  en  graa  Moustache  forsvinde  i 
Døren. 

Staldmesteren  havde  Hs.  Majestæts  allernaadigste  Til- 
ladelse  til  at  bære  Knebelsbart. 

Frøkenen  rejste  sig  fra  Kabinettet  og  gik  ind  i  et  lille 
et  Fags  Kabinet,  hvor  der  blev  serveret  The  med  Franskbrød 
for  hende.  Her  modtog  hun  i  Reglen  Besøg  af  sin  Mode- 
handlerinde,  Jomfru  EUin,  med  hvem  hun  førte  lange  For- 
handlinger om  Haarpynten;  thi  en  Række  Router  og  Assem- 
bleer  stod  i  Udsigt,  deriblandt  en  hos  den  svenske  Gesandt, 
Baron   Oxenstierna. 

Naar  Theen  med  Tilbehør  var  nydt,  afbrød  Frøkenen 
Samtalen,  og  Modehandlerinden  fjernede  sig.  Derefter  tog 
Kammerpigen  af  Bordet  og  skjød  dette  hen  i  et  af 
Hjørnerne. 

Henriette  v.  Diiring,  der  vilde  uddanne  sin  Plastik  yder- 
ligere og  tilegne  sig  større  Sikkerhed  i  Dansen,  fik  nemlig  i 
denne  Tid  Undervisning  af  Stahl ,  Figurant  ved  det  kgl. 
Theater.  Hun  indøvede  sig  under  hans  fine  og  smagfulde 
Vejledning  i   Menuet,   Fandango   og   Fran9aise. 

Saasnart  dette  Kursus  var  til  Ende,  begav  Frøkenen  sig 
ind  i  en  stor  Dagligstue,  hvor  hun  sagde  Godmorgen  til  sin 
„kjære  Onkel  og  Tante",  som  hun  kaldte  dem.  Hun  under- 
holdt sig  med  dem  en  halv  Timestid,  idet  man  fra  begge 
Sider  udtalte  sig  om  Indtrykkene  fra  den  foregaaende  Aften. 
Efter  Hjemkomsten  fra  Theatret,  en  Koncert,  et  Selskab  eller 
et  Bal,  skiltes   man  nemlig  strax  fra  hverandre. 

Frøken  v.  Diiring  trak  sig  derefter  tilbage  til  sine 
Værelser,  og  naar  hun  viiste  sig  igjen,  bar  hun  Formiddags- 
dragt:  i  Dag  var  [det  en  grøn  Kachemirskjole,  der  klædte 
hende  ypperligt.  Hendes  Hals  var  bedækket  af  et  Fichu,  om 
Haaret  havde   hun   et  Baand   af  hvide   Perler. 

Da  hun  traadte  ind  i  Dagligstuen,  traf  hun  der  sin  otte 
Aar    ældre    Søster,    Sofie    v.   Diiring,    der    var    Hofdame    hos 

Dronning  Marie,  og  sin  Broder  August,  Major  ved  Livregi- 
mentet lette   Dragoner. 

„Det  er  længe  siden,  jeg  har  seet  Dig,  Sofie,'*  sagde 
Henriette  med  et  venligt  Smil  og  rakte  hende  Haanden. 
Søsteren  tog  denne,  men  rejste  sig  ikke  fra  Stolen.  Hun 
yttrede  kølig: 

„Vore  Veje  mødes  jo  ikke.  Du  farer  jo  om  fra  det 
ene  Selskab  til  det  andet,  jeg  derimod  maa  føre  et  stille  Liv, 
beskjæftiget  med  Dronningens  Bibliothek." 

„Dronningens  Bibliothek!'"  udbrød  Major  Diiring,  idet 
han  sprang  op  fra  Sofaen.  Han  stillede  sig  foran  Spejlet  og 
rettede  paa  sin   røde  Kjole   med   dens  sorte   Rabat. 

„Hds.  Majestæt  elsker  især  gudelig  og  historisk  Læsning; 
hun  anskaffer  sig  mange  Bøger.  Forleden  Dag  fik  Dron- 
ningen et  prægtigt  Exemplar  af  Stefanius'  Udgave  af  Svend 
Aagesens  Danmarks  Krønike.   Du   skulde  seet  hendes  Glæde." 

„Stefanius!  Svend  Aagesen!  Jeg  har  ikke  den  For- 
nøjelse at  kjende  disse  to  Herrer.  De  har  vist  ikke  indlagt 
sig  Fortjenester  af  Kavalleriet." 

„Nej,  og  maaske  allermindst  af  de  lette  Dragoner,'' 
sagde  med  et  Latterudbrud  Frøken  Henriette.  „Det  Hele  er 
uimodstaaelig  komisk.      Du  er  en  let  Ka valler,  August!" 

„Er  Damerne  virkelig  saa  højlærde?  Det  skulde  man 
ellers  ikke   se  paa  dem." 

Tjeneren  meldte,  at  Frokostbordet  var  dækket.  De  be- 
gav sig  alle  tre  ind  i  Spisestuen,  et  tre  Fags  Værelse  med 
hvidmalet  Panel,  gult  blomstret  Tapet  og  lysegrønne  Gar- 
diner. 

Onkel  Kaspar  og  Tante  Ernestine  satte  sig  først,  der- 
efter tog  de  Andre  Sæde.  Frokosten  var  som  sædvanlig  i 
dette  Hus  meget  god,  men  langt  fra  flot.  I  Dag  bestod  den 
af  Kalvekotelet  med  Kartofler  og  Rosenkaal.  En  let  Frugtvin 
erstattede  den  ægte  Drue.  Efter  den  varme  Ret  fulgte  Ost, 
Smør  og  Brød,   tilsidst  serveredes   Kaffe. 

Da  Tjeneren   var   færdig   med   Ombæringen   af  den   varme 

Ret,  indtraadte  der  nogle  Minutters  Stilhed,  som  kun  af- 
brødes af  Knivenes   og  Gaflernes   Klirren   mod  Tallerknerne. 

Pludselig  pegede  Frøken  Henriette  hen  paa  et  stort 
Frugtmaleri,  der  hang  paa  Bagvæggen;  det  skyldtes  den  for- 
træffelige hollandske   Kunstner,   Willem   van  Aelst's   Pensel. 

„Hvor  ypperligt  er  ikke  Druerne  malede,"  udbrød  hun, 
„hvor  mesterligt  er  ikke  Krystalfadenes  og  Sølvkandernes 
Glans  gjengivet.  Synet  af  dette  Billede  ansporer  sandelig 
Appetiten." 

„Det  troer  jeg  virkelig  ogsaa,"  bemærkede  Major  Diiring, 
idet  han  forsynede  sig  med  en  Kotelet  til  og  tog  mere 
Rosenkaal. 

„Jeg  for  mit  Vedkommende  forstaaer  mig  ikke  paa 
Kunstværker,"  sagde  Frøken  Sofie  .  .  .  „Den  Frugtvin  er 
magnifik." 

„Men  saa  har  Du  til  Gjengjæld  Din  Styrke  i  Literatur, 
min  kjære  Pige.  Jeg  veed,  at  Hds.  Majestæt  har  rost  Dig," 
føjede  Tante  Ernestine  til  med  højtidelig  Mine. 

Tjeneren  saa  beundrende  paa  Frøken  Sofie,  men  han 
forstod  ikke  et  Ord  af  det  Hele. 

„Ja,  det  er  et  herligt  Billede,"  sagde  Onkel  Kaspar; 
han  betragtede  det  gjennem  en  af  Pegefingeren  og  Tommel- 
fingeren dannet  Ring.  „Der  er  et  storartet  Perspektiv  i  det. 
Jeg  fik  det  billigt.  Jeg  lod  Sekretæren  kjøbe  det  ved  Auk- 
tionen over  den  kaprede  engelske  Brig  „Glenorchy"'s  Ladning." 

„Var  det  ikke  Kaperen  „Harpunen",  der  tog  Briggen?" 
spurgte  Majoren. 

„Jo,  den  var  bestemt  til  Sverrig,  men  ved  Nattetid  blev 
den   skaaren  ud   af  Konvoyen  og  opbragt." 

Efter  Frokosten  fulgte  Majoren  sin  Søster  til  Kongens 
Palæ,   hvor  han  tog  Afsked  med  hende  i  Kolonnaden, 

Onkel  Kaspar  gik  til  sit  Arbejdsværelse,  hvor  han 
tændte  sin  Meerskumspibe  og  gjennemlæste  „Dagen".  Derpaa 
saa  han  sit  Regnskab  igjennem :  han  var  Revisor  ved  Banken 
i   Kjøbenhavn. 

Medens  vor  værdige  Onkel  sad  fordybet  i  Avisen,  kjørte 
en  Kaleche  frem  foran  Husets  Hovedindgang.  Kusken  slog 
et  højt  Smæld  med  Pisken,  men  Onkel  Kaspar  hørte  det 
ikke;  han  var  aandelig  fuldstændig  beslaglagt  af  Beretningerne 
om  Kampene  mellem  den  franske  Marskal  Massena  og  den 
engelske  General  Wellington  ved  Torres  Vedras  i  Portugal. 

Derimod  lød  Piskesmældet  som  liflig  Musik  i  Frøken 
Henriettes  Øren :  hun  skulde  nu  foretage  sin  daglige  Kjoretur, 
denne  Gang  i  Selskab  med  Tante  Ernestine. 

Vejret  var  mildt  og  klart,  hvorfor  Vinduerne  i  Kalechen 
ikke  behøvede  at  slaaes  ned. 

Tante  steg,  iført  en  Plydses  Kaabe  og  en  foret  Silke- 
kyse,  ind  i  Vognen.  Frøkenen  tog  Plads  ved  hendes  venstre 
Side.  Hun  bar  en  blaa  Ræveskindskaabe,  Hue  og  Muffe  af 
samme    Stof  —  det    var    en    Gave    fra    Hertugen    af   Cadore. 

De  to  Damer  kjørte  gjennem  Esplanaden  og  Østerport 
ud  til  Strandveien.  Lige  ved  Porten  mødte  de  Hofjunker  v. 
Knesebeck,  hvem  Frøkenen  kendte  fra  de  Conincks.  Han 
var  Sekondløjtnant  i  Kavalleriet;  han  udmærkede  sig  ved  en 
nobel  Holdning  og  en  sydlandsk  Kolorit.  Med  ridderlig  An- 
stand gjorde  han  Honnør  for  Damerne. 

„Hvem  var  den  smukke  Officer?"  spurgte  Tante  Erne- 
stine. 

„Det  var  Hofjunker  Frederik  v.  Knesebeck.  Førend  jeg 
rejste  til  Kassel  og  Paris,  kom  jeg  flere  Gange  sammen  med 
ham  hos  de  Conincks.  Han  skal  være  Kjøbenhavns  første 
Billardspiller." 

Tante  Ernestine  skjænkede  ikke  Frøken  Henriettes  Ud- 
talelse synderlig  Interesse.  Derimod  fulgte  hun  med  stor 
Opmærksomhed  Kragerne,  der  i  tætte  Flokke  bevægede  sig 
hen  over  Markerne  langs  Strandvejen. 

Frøken  Henriette,  der  sad  lænet  tilbage  i  Kalechen,  var 
imidlertid  falden  i  dybe  Tanker.  Ved  Synet  af  Hofjunker 
Knesebeck  vaktes  hos  hende  Mindet  om  en  spansk  Marine- 
officer,   Don   Rafael   Lobo. 

Hun  havde  for  et  Par  Aar  siden  tilbragt  nogle  Dage 
sammen  med  ham  hos  Grev  Schacks  paa  Giesegaard,  hvortil 
han  var  bleven  indbudt  som  Gjæst  hos  den  spanske  Le- 
gationssekretær, Sennor  Xara,  der  var  en  intim  Ven  af 
Greven. 

Don  Antonio,  en  otte  og  tyveaarig  Adelsmand,  var  en 
Type  paa  en  ægte  Spanier;  han  var  fyrig  og  heftig  af  Tem- 
perament, men  hans  Hjerte  var  deltagende  og  ædelt.  Han 
spillede  med  Virtuositet  Guitar  og  havde  en  hel  Fond  af 
Serenader  inde,  hvilke  han  foredrog  med  den  inderligste 
Følelse.  Paa  Kvinder  kunde  han  gjøre  en  bedaarende  Virk- 
ning, og  det  kunde  ikke  nægtes,  at  han  havde  afficeret 
Frøken  Henriette.  Men  hvor  stærkt  hun  end  følte  sig  tiltalt 
af  ham,  var  hun  alligevel  ikke  rigtig  klar  over  sine  Følelser 
for  ham. 

Løjtnant  Rafael  Lobo  havde  imidlertid  skyndsomt  for- 
ladt Danmark  i  Slutningen  af  August  1808;  det  var  den 
Gang,  de  spanske  Hjælpetropper  her  i  Landet  havde  gjort 
Oprør  mod  Franskmændene  og  vare  gaaede  om  Bord  i  engelske 
Orlogsskibe.  Frederik  den  Sjette  maatte  som  Napoleons 
Forbundsfælle  se  skjævt  til  Spanierne;  Temperaturen  i  de 
officielle   Kredse   i   Danmark  var  ikke  behagelig   for  dem. 

Don  Rafael  tog  Afsked  med  Henriette  v.  Diiring  i  Giese- 
gaards  Have.  Han  takkede  hende  med  en  vis  Varme  for 
de  dejlige  Sommerdage,  han  havde  tilbragt  sammen  med 
hende  i  den  smilende  danske  Natur.  Han  rakte  hende  en 
Buket  Roser,  med  hvilken  hun  fra  et  aabent  Vindue  til- 
viftede ham  Farvel,  da  han  i  Forening  med  Legationsraad 
Xara   kjørte  bort. 

Hun  gik  op  paa  sit  Værelse  for  at  sætte  Buketten  i  et 
Glas  Vand,  men  lige  som  hun  var  i  Færd  dermed,  opdagede 
hun,  at  der  laa  en  lille  sammenrullet  Seddel  i  den.  Hun 
aabnede  den  nysgjærrig  og  læste  følgende  Strofer  skrevne 
paa  Spansk: 

Ej  saa  jeg  nogensinde  i  mit  Hjem 
En  skjønnere,  en  mere  aandfuld  Kvinde, 
End  her  jeg,  Frøken,  skuet  har  i  Dem! 
Oh!  tro,  De  vil  mig  ikke  gaa  af  Minde! 
Med  Blomsterne  i  Deres  brune  Haar 
Er  De  Symbolet  paa  den  danske  Vaar. 

I  Erindringen  om  Sommerdagene  paa  Giesegaard  ved 
den  spanske  Marineofficers  Side  var  Frøken  Henriette  for- 
dybet under  Kjoreturen  lienad  Strandvejen.  Hun  ænsede 
hverken  Sundet,  paa  livilket  kun  nogle  faa  Skibe  viiste  sig, 
eller   Himlen,   der  var  bedækket  med  sønderrevne  Sneskyer. 

Hun  vaagnede  dog  pludselig  op  af  sine  Drømme,  da  en 
Skovshovedkone  udenfor  Indkjørslen  til  Charlottenlund  raabte 
ind  i  Kalechen:  „Vil  det  naadige  Herskab  skille  mig  af 
med  et  Knippe  Torsk?"  Fra  Fantasiens  Verden  faldt  hun 
ved  denne  Forespørgsel  ned  paa  den  terrestriske  Virkeligheds 
solide  Grund. 

Tante  Ernestine,  der  var  Godheden  og  Velvillien  selv, 
lod  Kusken  holde  og  saa  paa  Fiskene.  Hun  syntes  om  dem 
og  gav  Konen  Ordre  til  at  bringe  dem  til  Amaliegade,  idet 
hun   opgav  Adressen. 

Vognen  satte  sig  atter  i  Bevægelse.  Tanten  beklagede 
de  pjaltede  Børn,  hun  saa  ved  Fiskerlejet,  men  til  Gjengjæld 
glædede  hun  sig  over  deres  rødmussede  Kinder  og  sunde 
Udseende  i  det  Hele.  De  lob  ved  Siden  af  Vognen  for  at 
faa  en  Skilling,  og  Kusken  tilkastede  dem  flere  efter  hendes 
Befaling. 

Frøken  Henriette  faldt  atter  i  Tanker.  Hun  kom  i  Hu, 
at  hun  efter  Besøget  paa  Giesegaard  havde  sammen  med  en 
ung  Pige  fra  Juellund  besøgt  en  Spaakone  i  Herfølge. 
Konen  var  berømt  paa  Egnen,  thi  det  hed,  at  den  engelske 
General  Wellesley,  den  senere  Wellington,  havde  ladet  sig 
spaa  af  hende  1807,  og  at  hun  havde  forudsagt  ham  hans 
tilkommende  Storhed  i  Spanien. 

Gamle    Ane    Spaakvinde    havde    til    stor    Forbavselse    for 

Frøken  Henriette  seet  i  Kortene,  at  der  var  en  fremmed  Offi- 
cer i  Familie  med  Spaniolerne,  der  gjorde  Haneben  til  hende. 
Frøkenen;  men  —  her  pegede  Ane  paa  Hjerterknægt  —  laa 
en  anden  Ungkarl,  vistnok  en  Franskmand,  der  kunde  blive 
en  farlig  Medbejler  for  Spanieren.  Begge  Damerne  morede 
sig  over   denne  Spaadom. 

Frøken  Henriette  lo  nu  højt  ved  Tanken  derom.  Hen- 
des Tante  saa  spørgende  paa  hende. 

Synet  af  en  Ravn,  der  forfulgte  en  Hare,  som  foer  over 
den  snebedækkede  Mark  til  Venstre,  vakte  Frøkenen  af  Drøm- 
men. Hun  saa  Haren  forsvinde  i  et  Buskads,  hvorefter  dens 
Forfølger  kredsede  nogle  Gange  rundt  i  Luften  og  fløj  ned 
til  Strandkanten,  hvor  den  begyndte  at  spadsere  nikkende  med 
Hov^edet. 

Da  dette  lille  Billede  af  Naturlivet  var  draget  forbi 
Frøkenens  BHkke,  hørte  hun  Hovslag,  og  snart  saa  hun  i  det 
Fjerne  to  Ryttere. 

Nogle  Øjeblikke  efter  naaede  Klangen  af  deres  Stemmer 
hende.  Det  forekom  Frøkenen,  al  Rytterne  talte  med  hin- 
anden i  et  fremmed  Sprog.  De  vare  iførte  mørkeblaa  Ka- 
vajer, bar  lange  Ridestøvler  og  havde  en  Pelsværkshue 
paa  Hovedet.  De  red  i  Luntetrav,  ivrigt  samtalende  med 
hinanden. 

Den  ene  af  de  to  Ryttere,"  sagde  Tante  Ernestine, 
„forekommer  mig  at  være  den  spanske  Legationssekretær 
Xara." 

„Kan   De  se  saa   langt.   Tante?" 

„Hans  Træk  kan  jeg  endnu  ikke  skjelne,  men  jeg  kan 
kjende  hans  Hest.  Den  Hest  der  har  i  det  Mindste  samme 
Tegning  paa  Bringen  som  hans." 

Rytterne  vare  nu  ganske  nær.  „De  taler  Spansk," 
sagde  Frøkenen.  „Den  ene  af  de  to  Herrer  er  ganske  rigtig 
Xara,   men   hvem   er  den   anden?" 

Da  Rytterne  kom  ved  Siden   af  Vognen,  holdt  de,  gjorde 

Front  med  Hestene  mod  den  og  blottede  ærbødigt  Hovederne 
for  Damerne. 

Disse  hilste,  men  Frøken  Henriette  kunde  ikke  tilbage- 
holde et  Udbrud  af  Forbavselse  og  Overraskelse :  den  Herre, 
som  red  ved  Siden  af  Legationssekretæren,  var  —  Don  Ra- 
fael  Lobo. 

Rytterne  satte  derefter  i  skarpt  Trav  ind  mod  Kjøben- 
havn.  Vognen  kjørte  gjennem  Skovshoved,  hvorpaa  den 
vendte  om.      Frøkenen   var  øjensynlig  i   en  vis  Affekt. 

„Hvad   fattes  Dig,   Henriette?"    spurgte  Tanten. 

Frøkenen  fortalte,  at  hun  kjendte  Don  Lobo  fra  Giese- 
gaard,  og  var  bleven  meget  overrasket  ved  Synet  af  ham, 
da  hun  ikke  havde  mindste  Anelse  om,  at  han  var  i  Kjø- 
benhavn. 

Efter  Hjemkomsten  til  Amaliegade  begav  Frøken  Hen- 
riette sig  strax  til  sine  Værelser.  Hun  skiftede  Dragt,  idet 
hun  anlagde  et  mørkebrunt  Toilette  med  sort  Flojl.  Hendes 
smukke,  hvide  Teint  blev  derved   mere  fremtrædende. 

Hun  tog  Plads  i  Lænestolen  i  sit  Kabinet  og  gjenop- 
friskede  i  Fantasien  Billederne  fra  det  muntre  Sommerbesøg 
paa   det  sjællandske   Herresæde  hos  Grev  Schacks. 

Hun  rejste  sig  og  gik  ind  i  Dagligstuen,  hvor  Kancellist 
Skrike  i  det  udenrigske  Departement  just  var  i  Visit  hos 
Onkel  Kaspar.      Kancellisten   hilste   beundrende  paa   Frøkenen. 

Efter  at  han  igjen  havde  taget  Sæde,  fortalte  han,  at 
han  Dagen  før  havde  været  hos  den  svenske  Legationssekre- 
tær, Kammerjunker  Lorichs,  og  at  han  der  havde  truffet  paa 
en  interessant  spansk  Søofficer,  som  havde  et  usædvanligt 
Kjendskab  til   Danmark. 

„Han  hed  Don  Lobo,"  sagde  Skrike,  „hans  Fornavn 
husker  jeg  ikke." 

„Don  Rafael,"    faldt  Henriette  ind. 

„Ah,  Frøkenen  har  en  vidunderlig  Divinationsgave,"  re- 
plicerede Skrike,  idet  han  rejste  sig  op  og  bukkede  for  hende. 
Henriette  saa  paa  ham   med  et  skjælmsk  Blik. 


—    128   — 

„Der  er  iøvrigt,"  tog  Onkel  Kaspar  til  Orde,  „mange 
Spaniere,  som  ere  fortrolige  med  Danmark.  Husk,  et  helt 
Armeekorps   laa  jo   over  Aar  og   Dag   Landet  til  Byrde." 

„Ja,  men  Don  Rafael  Lobo  er  sikkert  i  den  Retning  den 
eneste  fremragende  blandt  sine  Landsmænd,"  sagde  Skrike. 
„De  vil  iøvrigt  faa  ham  at  se  ved  den  store  Soirée  hos  den 
svenske  Gesandt,  Baron  Oxenstjerna.  Lorichs  viste  mig  Listen 
over  de  Indbudte;  han  stod  paa  den.  Jeg  læste  ogsaa 
Navnene  paa  den  højtærede  Herre  og  Frue  i  Huset  her  samt 
paa   den   dydsirede   Frøken   der." 

Denne  Meddelelse  interesserede  øjensynlig  Henriette  von 
Diiring  meget  stærkt. 

Efter  Middagsbordet  klippede  Frøkenen  Silhouetter  af 
tre  gamle  Stiftsdamer  paa  Vallø.  Derefter  fortsatte  hun 
Tegningen  efter  et  lille  Dyremaleri  af  van  de  Velde  i  Kob- 
berstik. 

Om  Aftenen  spillede  hun  og  sang  „Le  chant  du  de- 
part."      Som  Slutningsnummer  gav  hun   en  Vals. 

Onklen  og  Tanten  beundrede  den  Færdighed,  hvormed 
hun  paa  Klaveret  udførte  Dansemusik. 

Da  Frøkenen  efter  at  have  sagt  Godnat  traadte  ind  i 
sit  Kabinet,  aabnede  hun  Kommoden  og  fremtog  af  en  lille 
Æske  Don  Rafael  Lobos  Digt.  Hun  læste  det  tænksomt  igjen- 
nem  og  lukkede  det  atter  inde.      Derpaa  gik  hun  til  Hvile. 


II. 

I  Midten  af  December  1810  rejste  Sverrigs  nyvalgte 
Kronprinsesse  Desideria,  den  tidligere  Marskalinde  Bernadotte 
og  Fyrstinde  Pontocorvo,  tilligemed  sin  Søn,  Prins  Oskar,  og 
et  fransk  Følge  gjennem  Danmark  for  at  begive  sig  til  sit 
nye  Fædreland.  Overalt  modtoges  hun  med  de  Æresbeviis- 
ninger,  der  skyldtes  hendes  høje  Rang.  Frederik  den  Sjette 
og  Dronning  Marie  viiste  hende  den  største  Imødekommen. 
Kongeparret    foranstaltede    en    Gaiadiner    for    hende    i    Ridder- 

salen  i  Kristian  den  Syvendes  Palæ.  Den  franske  Fyrstinde, 
Napoleonstidens  Datter,  følte  sig  alligevel  ikke  tiltalt  af  det 
danske  Hof.  Politik  bekymrede  Kronprinsesse  Desideria  sig 
ikke  om,  og  Tanken  om,  at  Danmark  var  Frankrigs  Allierede 
lod  hende  ganske  kold. 

Derimod  berørtes  hun  levende  af  den  Fornemmelse,  at 
man  i  de  høje  danske  Hofkredse  opfattede  de  Mænd  og 
Kvinder,  der  skyldte  Napoleon  enten  en  fyrstelig  eller  en 
kongelig  Udmærkelse,  som  Parvenuer,  hvis  Indtræden  ved  de 
gamle  Hoffer  af  de  legitimistiske  Kredse  kun  maatte  betragtes 
som  en  Invasion. 

Hds.  kgl.  Højheds  Ophold  i  den  danske  Hovedstad 
varede  omtrent  to  Dage,  hvorefter  hun,  eskorteret  af  en  Af- 
deling af  Hestgarden,  kjørte  til  Helsingør.  Derfra  førte  en 
kongelig  Yacht  hende  over  til  Helsingborg. 

I  Kronprinsesse  Desiderias  Følge  var  den  franske  Hu- 
sarofficer Antoine,  en  høj,  smuk  Mand,  der  paa  dette  Tids- 
punkt var  tredive  Aar  gammel.  Han  stammede  fra  Norman- 
diet,  havde  et  krøllet  blond  Haar,  klare  blaa  Øjne  og  en 
slank  Figur.  Men  Antoine  udmærkede  sig  ikke  blot  ved  et 
vindende  Ydre,  han  havde  ogsaa  ved  sin  Tapperhed  og  Dyg- 
tighed som  Officer  vundet  et  anseet  Navn  baade  i  Hæren  og 
i  Samfundet  overhovedet. 

Antoine  havde  indlagt  sig  Hæder  i  Slagene  ved  Auster- 
litz,  Jena  og  Eylau.  Kavalleriets  Chef,  Joakim  Murat,  havde 
i  sine  Rapporter  til  Kejseren  fremhævet  hans  ypperlige  mili- 
tære Egenskaber,  og  Napoleon  havde  personlig  dekoreret  ham 
med  Æreslegionens  Kors. 

Antoine,  den  ridderlige  Skikkelse,  gjorde  overordentlig 
Lykke  hos  Damerne.  Paa  de  store  Baller  hos  Udenrigs- 
ministeren, Hertugen  af  Cadore,  hvortil  Diplomatiet  med  dets 
Damer  vare  indbudte,  havde  Antoine  i  de  to  sidste  Vinter- 
sæsoner hørt  til  Løverne.  Han  havde  ikke  blot  bedaaret 
unge  Piger,  men  havde  ogsaa  tændt  Ild  i  nogle  fem  og 
fyrretyveaarige  Damers  Hjerter. 

Prinsesse  Pauline,  Napoleons  smukke  Søster,  kunde  ikke 
ønske  en  Maler,  der  vilde  fremstille  Mars,  nogen  bedre  Model. 
En  russisk  Fyrstinde  Galitzin  fandt,  at  man  fra  hans  Ydre 
vilde  kunne  laane  Motiver  til  en  plastisk  Behandling  af  Don 
Juan-Skikkelsen. 

Efter  sin  Ankomst  til  Kjøbenhavn  benyttede  Antoine  sine 
Fritimer  til  at  bese  nogle  af  Stadens  Mærkværdigheder  og 
foretage  en   Ridetur  i   dens   Omegn. 

Sammen  med  den  franske  Legationssekretær  Desaugiers 
red  han  ud  til  Sorgenfri.  Paa  Tilbagevejen  foer  i  Lyngby 
en  stor  Hund  gjøende  frem  imod  ham.  Hesten  kastede  sig 
med  en  voldsom  Bevægelse  til  den  ene  Side,  og  Antoine,  der 
just  var  midt  i  en  livlig  Samtale  med  sin  Landsmand,  sprang 
hurtig  af,  men  var  saa  uheldig  i  Springet  at  forvride  sin 
Ankel.  Det  var  kun  en  let  Forvridning;  men  den  gjorde 
ham   dog   for  en   kort  Tid   utjenstdygtig. 

Da  Kronprinsesse  Desideria  rejste,  maatte  Antoine  blive 
tilbage  i  Kjøbenhavn.  Han  opholdt  sig  hos  Desaugiers  og 
var  under  Behandling  af  Fenger,   Kongens  Livkirurg. 

Da  Antoine  var  restitueret,  anmodede  den  svenske  Ge- 
sandt, Baron  Oxenstjerna,  ham  om  at  medtage  nogle  De- 
pescher  til  Udenrigsministeren  i  Stockholm,  Engestrøm.  Sam- 
tidig indbød   Gesandten   ham   til  sin   Soirée. 


IH. 

Baron  Oxenstjernas  Lejlighed  i  Bredgade  var  stærkt  op- 
lyst. Ad  den  tæppebelagte  Trappe  kom  man  til  et  rummeligt 
Forværelse,  fra  hvilket  to  Døre  forte  ind  til  Kabinetter,  i 
hvilke  henholdsvis  Herrerne  og  Damerne  skiltes  af  med  Over- 
tøjet, og  hvor  de  redresserede  de  smaa  Ukorrektheder,  som 
Kjøreturen  fra  Hjemmet  til  Gesandtens  Bolig  kunde  have 
medført   for  Toilettet,   særlig   for  Frisuren. 

Fra  Forværelset  traadte  man  ind  i  en  stor  Salon,  bag 
hvilken   der  i   lige   Flugt   laa  to   mindre.      I   hver  af  Salonerne 

hang  en  forgyldt  Lysekrone,  der  kastede  et  stærkt  Skjær  ud 
over  de  blaamalede  Vægge,  som  indfattedes  af  Guldlister. 
Gule  Damaskes  Gardiner  dækkede  for  de  høje  Vinduer.  .  De 
hvidlakerede  Sole  vare  betrukne  med  blaat  Atlask,  og  samme 
Farve  havde  Betrækket  paa  Divanerne  og  Sofaerne  ved  Væg- 
gene. I  Modtagelsessalonen  hang  oliemalede  Portrætter  af 
Kong  Karl  den  Trettende  og  Dronning  Hedvig;  paa  den 
modsatte  Væg  saaes  Billeder  af  Kronprins  Karl  Johan  og 
hans  Gemalinde. 

Gesimsen  af  den  store  Fajancekakkelovn  i  Salonens  ene 
Hjørne  var  prydet  med  Oxenstjernarnes  Vaaben,  i  de  tre 
andre  Hjørner  stod  Piedestaler  med  mythologiske  Figurer 
efter  Originaler  af  Canova,  Thorvaldsen  og  »Sergei.  Paa  Kon- 
solerne  under  de  lange  Spejle,  der  dækkede  Vinduespillerne, 
var  der  henstillet  antike  Vaser  af  Alabast.  Det  Hele  frembød 
et  imponerende  Skue  for  de  Indtrædende,  og  gik  man  gjen- 
nem  de  tre  Saloner,  forstærkede  Lysreflexerne  fra  Spejlene 
Indtrykket. 

Midt  i  Modtagelsessalonen  stod  Baronesse  Mariane  Oxen- 
stjerna,   Englænderinde   af  Fødsel. 

En  Schweizer,  der  var  iført  Liberiet  fra  Gustav  den 
Tredies  Tid,  opraabte  de  Indtrædendes  Navne,  hvorefter  Ba- 
ronen præsenterede  dem   for  sin   Gemalinde. 

Selskabet  var  meget  fint:  det  bestod  af  det  diplomatiske 
Korps'  Medlemmer,  de  to  første  Klasser  i  Rangen,  enkelte 
Personer  af  tredie  Klasse  og  nogle  literære  Notabiliteter  af 
Gesandtens  Bekjendtskab. 

En  Skare  bureaukratiske,  bestjernede  Herrer  havde  alle- 
rede passeret  Indgangens  Fløjdør  og  vare  blevne  forestillede 
for  Hds.  Naade  Baronessen,  da  Schweizeren  med  løftet  Stav 
og  forstærket  Stemme  raabte :  „Hs.  Excellence,  den  keiserlige 
og  kongelige  Gesandt  Baron  Didelot  og  Gemalinde." 

Da  dette  Par  viiste  sig,  veg  Selskabet  til  begge  Sider. 
Den  franske  Gesandt  var  en  lille,  graahaaret  Mand  med 
spillende  Øjne  og  skarptskaarne  Træk.      Paa  hans   rode  guld- 

broderede  Kjole  glimrede  Æreslegionens  Kommandørkors  og 
Dannebrogsordenens  vStorkors.  Hans  Gemalinde  var  en  Bru- 
nette med  en  smuk  Figur  og  yndefulde  Bevægelser.  Forsam- 
lingen hilste  dette  Par,  der  repræsenterede  den  mægtige  Im- 
perators  Hof,  enten  med  en  paatrængende  Forekommenhed 
eller  med  tavs  ydre  Ærbødighed,  eftersom  den  hyldede  mere 
fordomsfri  Ideer  eller  var  stokkonservativ  og  legitimistisk. 

Da  Didelot  fik  Øje  paa  Universitetets  Rektor,  Etatsraad 
Bugge,  indlod  han  sig  strax  i  Samtale  med  ham,  medens 
hans  Gemalinde  fik  sig  en  Konversation  med  Overhofmarskal 
Hauch. 

Den  preussiske  Gesandt,  Grev  Dohna  var  efter  Præsen- 
tationen strax  omringet  af  Baronerne  Kaas-Lehn  og  Holck, 
der  i  Forening  med  et  Par  af  de  Deputerede  i  det  slesvig- 
holstenske Kancelli  udtalte  deres  Beundring  af  den  for  nogle 
Maaneder  siden  afdøde  Dronning  Louise,  Frederik  Vilhelm 
den  Tredies  Gemalinde. 

Schweizerens  Raab  hørtes  med  stedse  kortere  Mellemrum ; 
de  Indbudte  med  deres  Fruer  og  Døtre  passerede  forbi  Baro- 
nesse Oxenstjerna  og  fordelte  sig  i  Salonerne,  der  gjenlød  af 
fransk   Konversation. 

Et  Øjebliks  Stilhed  indtraadte,  der  pludselig  afbrødes  af 
Raabet:  „Gehejmelegationsraad  Friman!  Frøken  Henriette  von 
Dtiring!"  Da  Frøkenens  Onkel  og  Tante  ikke  følte  sig  vel, 
havde  de  sendt  Afbud.  Gehejmelegationsraaden,  der  hørte  til 
Husets  gamle  Venner  og  havde  modtaget  Indbydelse  af  Oxen- 
stjerna, tilbød  da  at  føre  den  unge   Dame. 

Frøken  Henriette,  der  bar  en  blegrød  Silkekjole  og  kun 
havde   en   Rose  i   sit  kastaniebrune   Haar,   saa   fortryllende  ud. 

Man  beundrede  hendes  formskjønne  Hals,  hendes  blæn- 
dende hvide  Arme,  hendes  smukke  Figur,  hendes  yndefulde 
Smil.  Gehejmelegationsraaden  var  stolt  af  at  være  hendes 
Kavaller, 

Efter  at  Husets  Frue  havde  udtalt  sin  Glæde  over  at 
se  hende,    førte  Friman    hende  til  den  mellemste  Salon,    hvor 

hun  tog  Plads  paa  en  Divan  og  blev  komplimenteret  af  Grev 
Schack   fra  Giesegaard. 

Der  blev  nogle  Minutters  Tavshed,  da  de  fire  Gehejme- 
statsministre :  Greverne  Schimmelmann,  Reventlow  og  Moltke 
samt  Kammerherre  Niels  Rosenkrans  med  deres  Gemalinder 
skred  frem  gjennem  Salonen.  Alle  disse  Hs.  Majestæts  Raad- 
givere  vare  dekorerede  med  Elefantordenen  og  med  Danne- 
brogsordenens Storkors. 

Konversationen  tog  dog  hurtig  Opsving  og  blev  især  liv- 
lig, da  den  lille  graahaarede  spanske  Gesandt,  Grev  Yoldi 
viiste  sig,  ledsaget  af  Legationssekretær  Xara  og  Marineofficer 
Don  Rafael  Lobo.  Denne  Sidste  tildrog  sig  ved  sit  spanske 
Fysiognomi  og  sin  rigt  guldbroderede  højrøde  Uniform  almin- 
delig  Opmærksomhed. 

Baron  Oxenstjerna  præsenterede  Don  Lobo  for  Diplo- 
materne og  deres  Fruer.  Derefter  gik  han  sammen  med  Xara 
ind   i   den   mellemste  Salon. 

Næppe  fik  de  Øje  paa  Grev  Schack,  før  de  skyndsomt 
ilede  ham  i  Møde. 

„Kjære  Hr.  Lehnsgreve!"  udbrød  Don  Lobo,  „hvor  det 
glæder  mig  at  se  Dem  igjen.  Opholdet  paa  Giesegaard  for 
to  Aar  siden  glemmer  jeg  aldrig!" 

„Overordentlig  venligt  af  Dem!"  sagde  Greven  idet  han 
trykkede  hans   Haand. 

„Ja,"  bemærkede  Legationsraad  Xara,  „Aranjuez  og 
Giesegaard  er  de  to  Centrer,  om  hvilke  hans  Tanker  stadig 
kredser." 

„Hvor  de  er  vittig!"  udbrød  Greven.  „Maa  jeg  nu  føre 
Dem,  mine  Herrer,  til  den  skjonne  Prinsesse   Eboli." 

„Ah,"  ytrede  Xara,  „Navnet  Aranjuez  minder  Dem  strax 
om  Schillers   „Don  Carlos"." 

„Deres  Viden  burde  præmieres,"  sagde  leende  Grev 
Schack ;  „aldrig  havde  jeg  troet,  at  en  spansk  Diplomat  var 
saa  bevandret  i  Literaturen!" 

Derpaa  tog  Grev  Schack  hver  af  de  to  Herrer  ved 
Haanden   og  gik  med  dem  hen  til  Frøken  v.   Diiring. 

„Sennora  Henriette,"  udbrød  Don  Rafael  Lobo  henrykt, 
da  han  saa  Frøkenen.  Hun  rejste  sig  rødmende  og  rakte 
ham  Haanden,  som  han  kyssede.      Hun  nejede  for  Xara. 

Medens  Grev  Schack  og  Legationsraaden  vendte  sig  mod 
den  russiske  Gesandt,  Gehejmeraad  Lisakevitz,  der  kom  hen 
til  dem,  tog  Don  Lobo  Plads  i  Divanen  ved  Siden  af  Frøken 
Henriette. 

„Efter  to  Aars  Forløb  mødes  vi,"  sagde  Don  Rafael; 
„smuk  var  De,  den  Gang  vi  skiltes,  men  nu  synes  De  mig 
skjønnere." 

„Hvor  De  er  bleven  galant.  Don  Rafael,"  svarede 
Henriette  von  Diiring  leende.  „De  erindrer  mig  virkelig 
tydelig ! " 

Hun  udstrakte  sin  Haand  for  at  pege  paa  et  Maleri, 
der  forestillede  et  Optrin  fra  Glemselens  Flod  Lethe.  Don 
Lobo  greb  Haanden,  trykkede  den  og  citerede  med  Varme 
Ordene : 

„Med  Blomsterne  i  Deres  brune  Haar, 
Er  De  S3'mbolet  paa  den  danske  Vaar!" 

Frøken  Henriette  tilsmilede  ham  venlig.  Den  franske 
Gesandt,   Baron  Didelot,  kom  i  dette  Øjeblik  hen  imod  hende. 

„Har  De  været  ved  Kong  Josefs  Hof?"  spurgte  hun 
Don   Rafael. 

„Kong  Josef  Bonaparte?  Nej,  min  naadige  Frøken!" 
Med  disse  Ord  rejste  den  spanske  Søofficer  sig  hurtig,  hilste 
med  sympathiske  Blikke  paa  Frøken  Henriette  og  maalte 
den  franske  Gesandt  med  et  vredt  Øjekast,  idet  han  fjer- 
nede sig. 

Desaugiers'  og  Antoines  Navne  raabtes  i  dette  Øjeblik 
af  Schweizeren.  Ved  Siden  af  den  lille,  sortsmuttede  Lega- 
tionssekretær tog  Antoine  med  sin  høje,  ridderlige  Skikkelse 
sig  dobbelt  imponerende  ud.  Den  blaa  Husaruniform  klædte 
ham  udmærket. 

Da  han  var  bleven  præsenteret  for  Baronessen,  førte 
Desaugiers  ham  hen  til  Didelot,  med  hvem  han  straks  kom 
i  livlig  Samtale  om  Kronprinsesse  Desiderias  Afrejse  fra 
Paris. 

Damernes  Blikke  vare  især  henvendte  paa  Antoine. 
Men  de  fængsledes  ogsaa  af  en  ung  Officer,  Løjtnant  Gustav 
Arbin  af  den  svenske  Livgarde  til  Hest.  Han  var  i  den  hvide 
Trøje  med  de  lyseblaa  Opslag  og  de  gule  Skindpantalons  en 
fin,  indtagende  Personlighed,  i  hvis  klare,  mørke  Øjne,  der 
laa  noget  Drømmende. 

„Han  er  charmant,"  sagde  Frøken  Arenstorf  til  Kom- 
tesse Stolberg. 

„Han  har  nogen  Lighed  med  den  saakaldte  svenske 
Alkibiades,  Grev  Armfeldt,"  svarede  Komtessen.  „De  mindes 
ham  nok  fra  Ballet  hos  den  russiske  Gesandt  Lisakewitz. 
Kun   er  Greven   meget  ældre." 

„Jeg  husker  ham  tydelig.  Det  var  ham,  der  kunde  kom- 
plimentere Damerne   i   næsten   alle  Sprog." 

I  den  inderste  Salon  stod  de  to  Statsministre  Reventlow 
og  Moltke.  De  betragtede  et  Portræt  af  den  afsatte  Gustav 
den  Fjerde.  „Nu  flakker  han  om  i  Europa  under  Titlen: 
Greve  af  Gottorp,"  udbrød  Moltke.  „Han  besværer  Hs-  Maje- 
stæt med  sin  Korrespondance.  Han  var  Danmarks  Fjende. 
Nemesis  har  ramt  ham." 

„Den  nye  svenske  Thronfølger,  denne  Franskmand,  er  os 
sikkert  lige  saa  fjendtlig  sindet,"  bemærkede  Reventlow  i  en 
temmelig  høj  Tone;  han  saa  sig  strax  omkring.  Men  Ingen 
syntes  at  have  lyttet  til  Samtalen. 

I  den  mellemste  Salon  havde  Udenrigsminister  Rosen- 
krans og  Baron  Oxenstjerna  taget  Plads  hver  i  sin  x\rmstol. 
Gesandterne  talte  om  Prinsen  af  Wales,  der  som  en  Følge  a  f 
Georg  den  Tredies  Afsind  netop  skulde  overtage  Regentskabet. 
Oxenstjerna,  der  havde  holdt  Bryllup  i  London  17  90,  var 
uudtømmelig  paa  Anekdoter  og  Historier  om  den  daværende 
otte    og    tyveaarige    Prins,    der    betegnede   sig    selv   som    Eng- 

lands  første  Gentleman  og  utvivlsomt  var  dets  første  roué. 
Oxenstjerna  skildrede  livlig  Prinsens  hemmelige  Ægteskab  med 
den  smukke  Irlænderinde,  Mrs.  Fitzherbert,  der,  skjondt  hun 
var  otte  Aar  ældre  end  han,  udøvede  et  fuldstændigt  Trylleri 
over  ham. 

„De  veed,  hun  var  katholsk,  Gehejmeraad,  og  Forbin- 
delsen kunde  have  kostet  Prinsen  Thronfølgen,  hvis  den  ikke 
var  bleven  officielt  dementeret." 

„Jeg  kjender  Sagen,"  svarede  Rosenkrans.  „Vor  tid- 
ligere Gesandt  i  London,  Grev  Wedel-Jarlsberg,  kunde  give 
mange  interessante  Bidrag  til  en  Karakteristik  af  Prins  Georg. 
Da  han  var  færdig  med  Mrs.  Fitzherbert,  kom  han  i  en 
Liaison  med  en  anden  Irlænderinde,  Lady  Jersey.  Hun  var 
nok  i  Fyrrerne?" 

„Rigtigt,  Gehejmeraad,  den  Hovedfordring,  Prinsen  den 
Gang  stillede  til  en  Kvinde,  var,  at  hun  skulde  være :  fat, 
fair  and   fourty." 

Rosenkrans  lo  hjertelig.  „De  siger  nok  Baron,  at  Prin- 
sen prætenderede  at  være  sit  Lands  første  Gentleman ;  men 
sin  Gemalinde,  Prinsesse  Karoline,  behandlede  han  ikke  gentle- 
manlike.  Da  han  første  Gang  saa  hende  efter  hendes  Land- 
stigning i  Enlang,  rekvirerede  han  strax  et  Glas  brandy." 

„Ja,"  sagde  Oxenstjerna,  „man  kommer  her  til  at  tænke 
paa,  at  Henrik  den  Ottende,  ved  sin  første  Sammenkomst  med 
sin  udvalgte  Gemalinde,  Anna  af  Cleve,  kaldte  hende  en 
flamsk  Hoppe." 

„Plumphed,  blot  under  forskjellige  Former,"  bemærkede 
Rosenkrans.  „Wedel-Jarlsberg  forsikrede,  at  Prins  Georg  af 
Wales  ved  Vielsen  i  Kapellet  i  St.  James  var  saa  beruset, 
at  han  knapt  formaaede  at  staa  paa  Benene." 

„Jeg  har  i  Windsor  Castle,"  sagde  Oxenstjerna,  „selv 
seet  de  stor  Whisky-Glas,  som  han  tømte  hver  Morgen,  naar 
han  var  staaet  op.  Brandy'en  var  ikke  blandet  med  Vand, 
men  med  Champagne." 

„Ja,"   ytrede  Rosenkrans,    „men   hvor  omtaaget  Hs.   kgl. 

Højhed  end  kunde  være,  holdt  han  dog  paa  Etiketten.  Selv 
naar  han  laa  under  Bordet,  glemte  han  den  ikke." 

„Det  var  maaske  hans  bedste  Præstation  som  Gentle- 
man,"   replicerede   leende  Oxenstjerna. 

De  to  Diplomater  gik  derpaa,  efter  Konversationen  om 
galante  Eventyr  i  high  life  i  London,  over  til  at  omtale  det 
pikante  Liv,  der  omtrent  samtidig  var  blevet  ført  ved  de 
emigrerede  Prinsers  Liv  i   Coblenz. 

Løjtnant  Antoine  fik,  efter  at  hans  Konversation  med 
Baron  Didelot  var  til  Ende,  Øje  paa  Kammerjunker  Krabbe, 
dansk  Legationssekretær  i  St.  Petersborg..  De  havde  stiftet 
Bekjendtskab  med  hinanden  ved  de  Feter,  der  vare  gjorte  i 
Paris  i  Anledning  af  Napoleons  Formæling  med  den  oster- 
rigske  Erkehertuginde.  Antoine  gik  med  udstrakte  Arme  hen 
imod  ham. 

„God  Aften,  Kammerjunker,"  udbrød  han,  „hvor  Gjen- 
synet  glæder  mig!" 

„Sandelig  ogsaa  mig.  Løjtnant  Antoine.  Der  er  vistnok 
en  af  Damerne,  som  vil  dele  min  Følelse,  naar  jeg  præsen- 
terer Dem   for  hende." 

„En  Dame!  Hvilken  overordentlig  Ære  for  mig!"  ytrede 
Antoine  livlig  og  med  nysgjerrig  Mine. 

Krabbe  tog  Antoine  ved  den  venstre  Haand.  De  pas- 
serede den  westfalske  Gesandt,  Grev  Hammerstein,  der  i  For- 
ening med  den  franske  Konsul  Laville  med  Beundring  stod 
og  betragtede  en  Statuette  af  Afrodite  Kallipygos,  som  var 
opstillet  paa  en  lille  Konsol.  Derpaa  gik  de  forbi  Kammer- 
herre Bourke,  der  sad  i  en  livlig  Samtale  med  Don  Rafael 
Lobo.  Bourke  var  dansk  Gesandt  i  Madrid,  men  befandt  sig 
i  Gonge  i  Kjøbenhavn. 

Krabbe  og  Antoine  standsede  ved  Divanen.  Frøken 
Henriette  v.  Diiring  var  lige  i  Færd  med  at  rejse  sig,  efter 
at  hun  havde  vexlet  nogle  Replikker  med  Frøken  Elisabeth 
Løvenørn,   da  de  to  Herrer  stod  overfor  hende. 

„Min   naadige   Frøken,"    sagde    Krabbe,     „maa    jeg    have 

den  Ære  at  præsentere  for  Dem  en  fransk  Kavalleriofficer, 
som  muligt  ikke  er  Dem  ganske  fremmed." 

„Løjtnant  Antoine?"  udbrød  Henriette.  „Hvilket  over- 
raskende  Møde!" 

„Hvilken  Lykke,  at  jeg  atter  faaer  Dem  at  se,  Made- 
moiselle ! " 

„Hvor  galant,"  svarede  skjælmsk  Henriette.  „Følelsen 
er  maaske  gjensidig. " 

I  dette  Øjeblik  vinkede  Kammerherreinde  Heinen  ad 
Frøken  Løvenørn,  der  med  en  yndefuld  Haandbevægelse  fjer- 
nede sig  fra  Frøken  Diiring  og  de  tvende  Herrer. 

Legationssekretær  Krabbe,  der  var  Diplomat  nok  til  at 
gjennemskue,  at  Antoine  helst  vilde  være  ene  med  Frøkenen, 
begav  sig  hen  til  Major  Zepelin  af  Fodgarden,  med  hvem 
han  for  nogle  Aftener  siden  havde  været  til  en  højst  vel- 
lykket Symposion.  Kammerjunker  Løvenskjold  havde  ved 
dette  udbragt  en  Skaal  for  Danserinden  Madame  Schall,  og 
den  havde  gjort  umaadelig  Furore.  Endnu  var  den  Samtale- 
æmnet  blandt  Gardens  Officerer. 

Frøken  v.  Diiring  satte  sig  igjen  i  Divanen.  Løjtnant 
Antoine  tog  Plads  ved  hendes  Side. 

Don  Rafael  Lobo  blev  opmærksom  derpaa.  Temmelig 
aandsfraværende  besvarede  han  Bourkes  Spørgsmaal,  efter- 
som   han   søgte    at    opfange  Meningen   af  Antoines  Udtalelser. 

„Der  er  nu  snart  hengaaet  tre  Fjerdingaar,  siden  vi 
saaes,   Frøken." 

„Ja,  Løjtnant  Antoine,  det  var  paa  Ballet  hos  Hertugen 
af  Istrien,  hos  Marskal  Bessiéres;  det  var  Slutningen  af  Fe- 
sterne i  Anledning  af  Prinsesse  Elise  Bonapartes  Fødselsdag." 

„Hvilke  straalende  Fester,  Frøken!  De  deltog  i  nogle  af 
dem,  men  intet  Sted  gjorde  De  en  saa  fulminant  Lykke  som 
paa  Ballet  hos  Bessiéres.  Dagen  efter  var  De  et  af  Samtale- 
æmnerne  ved  Hoffet.  Endog  Kejseren  lyttede  med  Interesse 
til  Fortællingen  om  Dem." 

„De  maler  med  stærke  Farver,  Løjtnant  Antoine,  men 
jeg  kjender  jo  Deres  livlige  Fantasi." 

Frøken  Henriette  tilkastede  ham  et  Blik,  der  tydede  paa, 
at  hun  nærede  levende  Interesse  for  ham.  Han  kyssede 
hendes  Haand,  idet  han  forsikrede,  at  hans  Udtalelser  kun 
vare    en    Gjenklang    af,    hvad    han    havde   hørt   fra  alle  Sider. 

„De  er  en  chevaleresk  Kavaller,"  udbrød  Henriette  dri- 
stig;   „jeg  kaarer  Dem  for  i  Aften  til   min   Ridder." 

„Jeg  skal  være  Deres  Bay  ard!" 

Don  Rafael  Lobo  skiltes  i  dette  Øjeblik  fra  Kammer- 
herre Bourke,  der  afbrød  Samtalen,  da  han  mærkede,  at 
Spanierens  Tanker  vare  andet  Steds.  Lobo  gav  sig  til  at 
betragte  et  Par  smaa  antike  Vaser,  som  stod  paa  en  Gueridon ; 
men  han  fulgte  med  spændt  Opmærksomhed  ethvert  Ord.  der 
blev  vexlet  mellem  Antoine  og  Henriette.  Skinsygen  begyndte 
at  vaagne  hos  ham.  Hvert  sympathisk  Blik  og  Ord  fra  hen- 
des Side  til  Antoine  var  ham  som  et  Stik  i  Hjertet.  Hvert 
smigrende  Udtryk,  Antoine  henvendte  til  hende,  bragte  ham 
i  Ophidselse. 

Don  Lobo  gik  forbi  dem. 

Frøken  Henriette  skjænkede  ham  et  venligt  Smil;  men 
var  strax  igjen   fordybet  i  Konversationen  med  Antoine. 

„Denne  Franskmand,"  sagde  Don  Lobo  ved  sig  selv, 
„er  i  Færd  med  at  berøve  mig  den  Kvinde,  jeg  havde  tænkt 
skulde  blive  Perlen  i  min  Tilværelse.  I  dette  Nu  føler  jeg 
først   ret,   hvor  hojt  jeg   elsker  hende." 


Fløjdørene  til  en  bag  den  inderste  Salon  liggende  Sal 
gik  i  dette  Øjeblik  op;  den  var  festlig  oplyst,  og  paa  en 
Estrade  i  dens  Baggrund  stod  et  Klaver. 

Baron  Oxenstjerna  og  hans  Gemalinde  bad  Selskabet  om 
at  træde  ind  og  tage  Plads  paa  Stolene  for  at  lytte  til  et 
lille  musikalsk   Divertissement. 

Parvis  begav  Selskabet  sig  ind  i  Salen.  Løjtnant  Antoine 
førte  Frøken  Henriette.  Lobo  med  Grevinde  Bernstorff  tog 
Plads  ved  Siden  af  dem.  Frøkenen  præsenterede  Antoine  for 
Grevinden  og  de  to  Officerer  for  hinanden. 

Jomfru  Sølver  ved  det  kgl.  Theater  sang  med  megen 
Følelse  og  Ynde  nogle  Melodier  af  d'Aleyracs  Syngestykke 
„Azemia",  smagfuldt  akkompagneret  af  Professor  Zinck.  Der- 
efter udførte  Violinist  Thræn  i  Kapellet  med  stor  Virtuositet 
et  Par  smaa  iørefaldende  Kompositioner  henholdsvis  af  Kunzen 
og  Schall. 

Alle  Numre  modtoges  med  stærkt  Bifald  af  det  disting- 
verede Publikum.  Den  russiske  Gesandt  Lisakewitz  vakte 
ved  sin  vældige  Klappen  og  sine  høje  Bravoraab  almindelig 
Moro. 

Efter  Divertissementet  vendte  Selskabet  tilbage  til  Salon- 
erne, hvor  Damerne  tog  Plads  i  Sofaerne,  Divanerne  og  paa 
Stolene,  hvorefter  man  nød  en  excellent  kold  Souper,  der 
var  anrettet  paa  Fade  af  sachsisk  Porcellæn,  i  den  største 
Sal.  Herrerne  fungerede  som  opvartende  Kavallerer.  'De 
bragte  Damerne  Tallerkenerne  og  forsynede  dem  med  de 
smagfuldt  og  rigt  dækkede  Bordes  Herligheder.  Imidlertid  gik 
Tjenere  rundt  og  skjænkede  Rødvin  eller  Madeira  i  Glassene. 

Løjtnant  Antoine  førte  Frøken  Henriette  v.  Diiring  til 
en  blød  Flojels  Lænestol  og  bragte  hende  Taflets  forskjellige 
Delikatesser,  af  hvilke  han  ogsaa  selv  nød  med  stort  Vel- 
behag. 

„Frøken,"  sagde  han,  idet  han  rakte  hende  Tallerkenen, 
„maa  jeg  byde  Dem  et  Stykke  Haresteg;  Skoven  ved  Fon- 
tainebleau  leverer  ikke   Dyr  af  en   bedre  Kvalitet." 

Hun  smagte  paa  det.  „Det  er  fortræffeligt,"  udbrød 
hun,  „men  Harerne  fra  Rambouillet  staa  maaske  dog  højere," 
tilføjede  hun  leende. 

„Storartet  Bemærkning,  Frøken,  De  tillader,  at  jeg  for- 
ærer Dem   det   gastronomiske   Kort  over   Frankrig." 

Løjtnant    Lobo,    hvem    Grev  Yoldi   havde   præsenteret   for 

den  gamle  Enkegrevinde  Bernstorff,  og  som  paa  et  hemme- 
ligt Vink  af  Gesandten  havde  udbedt  sig  Æren  af  at  være 
hendes  Kavaller,  fulgte,  saa  vidt  det  kunde  ske  uden  An- 
stød for  hans  Dame,  Antoines  Optræden  og  Samtale  med 
Frøken   Henriette. 

„Den  Rodvin  er  fyldig,  men  alligevel  blød,"  hørte  man 
Forstmester  v.  Linstow  udbryde  med  en  dyb  Basstemme  henne 
fra  den  modsatte  Side  af  Salen.  Jægermester  Lerche  tyssede 
smilende  paa   ham. 

Hele  Selskabet  i  Salonen  rettede  Blikkene  mod  ham  og 
lo,  da  han  i  det  Samme  greb  et  Glas  Madeira  og  tømte  det 
med  et  dybt  Buk  for  et  paa  Væggen  hængende  Basrelief, 
der   forestillede   Amor  ridende   paa   en  Panther. 

„Maa  jeg  have  den  Ære  at  række  Deres  Naade  et 
Stykke  Gaasesteg,*'  sagde  Professor  Rathke  med  en  veltilfreds 
Mine  til  Grevinde  Knuth.  „Det  er  Kjød  af  en  Efterkommer 
af  en  af  Junos  hellige  Gjæs,  der  i  den  graa  Oldtid  frelste 
Rom   fra  Undergang." 

Grevinden  spiste  det  med  Appetit,  idet  hun  med  For- 
undring ytrede:  „En  saa  gammel  Gaas,  og  dog  saa  mør!" 
Arkæologen  Etatsraad  Schow,  der  stod  lige  ved,  havde 
vanskeligt  ved  at  undertrykke  sin  Latter.  „Maaske  jeg  maa 
byde  Deres  Naade  et  Stykke  af  Clodius  Pulchers  Høns?" 
spurgte  han  sarkastisk  og  udstrakte  Haanden  mod  hendes 
Tallerken,   som   hun   mekanisk   lod   ham   tage. 

„Etatsraaden,"  sagde  Grevinde  Knuth  til  Rathke,  idet 
Schow  fjernede  sig,  „taler  om  Høns;  han  er  selv  en  rigtig 
Hane." 

I  den  nærmeste  Vinduesfordybning  sad  den  smukke 
Froken  Marie  Mansbach,  der  havde  Løjtnant  Arbin  til  Ka- 
valler. „Det  forekommer  mig,  de  taler  om  en  Høne,"  ytrede 
hun   hviskende. 

I  dette  Øjeblik  gik  en  Tjener  forbi,  ombydende  Madeira 
til  Damerne  og  Herrerne.  Arbin  løftede  Glasset  med  et  Buk 
overfor  Frøkenen.    „Jeg  tænkte  kun  paa  Duer,"   udbrød  han. 

„Paa  Duer,   hvorfor  det,   Hr.  Løjtnant?" 

„Fordi  Duer  er  helliget  Venus!"  replicerede  han  med 
Blikket  fæstet  paa  Frøkenen. 

„Det  var  vist  et  Bonmot  af  Deres  staaende  Repertoire," 
bemærkede  Frøkenen   med  et  skjælmsk  Smil. 

Legationssekretær  Xara  kom  med  Don  Lobo  hen  til 
Frøken  Henriette  netop  i  det  Øjeblik,  da  Antoine  havde  for- 
ladt hende   for  at  hidkalde  en  Tjener. 

„Don  Rafael  og  jeg  bringer  Dem  vor  Hyldest  i  en  stum 
Toast,"    sagde  Xara;   de  løftede  begge  Glasset. 

„Deres  Hyldest  smigrer  mig,  men  De  træffer  mig  af- 
væbnet." Med  en  Haandbevægelse  hentydede  Frøkenen  til 
at  hun  var  uden  Glas.  I  samme  Nu  vendte  Antoine  tilbage 
med  Tjeneren,   af  hvis   Bakke   hun   tog   et  Glas. 

„Hr.  Legationssekretær !"  udbrød  hun  med  en  diplomatisk 
Betoning.  „Don  Rafael  Lobo!"  tilføjede  hun  med  en-  vis 
Sympathi  i  Stemme  og  Blik. 

Da  Toasten  for  Frøken  v.  Diiring  var  drukken,  greb 
Antoine  et  Glas;  de  to  Spaniere  fulgte  hans  Exempel,  idet 
de  vendte  sig  imod  hinanden.  „Deres  Skaal,  mine  Herrer," 
tog  Løjtnant  Antoine  til  Orde,  „men  paa  Soldatervis  støder 
vi  Glassene  mod  hinanden." 

Legationssekretæren  efterkom  Opfordringen. 

Don  Lobo  traadte  derimod  et  Par  Skridt  tilbage,  og 
nippede  med  et  afmaalt  Nik  til  Glasset.  Han  rettede  sig 
stramt  overfor  Antoine,  bukkede  med  et  Smil  for  Frøkenen 
og  forsvandt. 

„Undskyld !  Jeg  maa  nødvendigvis  tale  med  min  Mi- 
nister!" udbrød  Xara  og  gik  hurtig  hen  til  Grev  Yoldi,  der 
viiste  sig  i  den  inderste  Salon. 

Løjtnant  Antoine  fulgte  nogle  Sekunder  med  Øjnene 
Don  Lobo. 

„Falder  De  i  Tanker,  Hr.  Løjtnant?"  spurgte  Henriette 
V.  Diiring,   der  sad  let  tilbagekastet  i  Divanen. 

„De   Spaniere    plejer    ellers    at    være    varmblodige,"    be- 

mærkede   Antoine,    „men   denne  Don  Rafael,   synes  mig,   er  af 
et  særdeles  køligt  Temperament." 

Han  tog  Plads  paa  en  lille  Taburet  ved  Siden  af  Di- 
vanen. Snart  var  han  igjen  i  en  livlig  Konversation  med 
Frøken  Henriette;  den  drejede  sig  om  en  Aftenunderholdning 
hos  Kejseren  i  St.  Cloud. 


Atter  aabnedes  Fløjdørene  til  Salen  bag  den  inderste 
Salon ;  et  stærkt  Lys  strømmede  fra  Kronerne  og  Lampetterne 
Selskabet  i  Møde ;  fra  Orkestret  paa  Estraden  lød  Tonerne  af 
en  Festmarsche.  Med  Et  holdt  Orkestret  inde ;  der  blæstes 
en  Fanfare;  det  var  Tegnet  til  Engageringen.  Da  denne 
havde  fundet  Sted,  begyndte  Festmarchen  igjen. 

I  Procession  bevægede  hele  denne  glimrende  Skare  sig 
ind  i  Salen,  hvor  en  behagelig  kølig  Temperatur  og  Duften 
af  Eau  de  Cologne  slog  den   i  Møde. 

Det  var  et  straalende  Optog.  De  guld-  og  sølvbroderede 
Diplomat-  og  Militæruniformer,  Damernes  Brillanter  og  Guld- 
smykker funklede  og  tindrede  i  Lysstraalerne,  de  mange  for- 
skjellig  farvede  Toiletter  frembød  et  broget  Skue,  der  for- 
tryllede Øjet;  men  hvad  der  ganske  særlig  gav  hele  Billedet 
Relief,  var  dog  den  lange  Række  af  unge,  smukke,  kvindelige 
og  mandlige  Skikkelser,  af  hvilke  hine  vare  prægede  af  Ynde, 
disse  af  Kraft. 

I  Spidsen  gik  Baron  Oxenstierna  med  den  franske  Ge- 
sandts Gemalinde,  Baronesse  Didelot,  klædt  i  violet  Silke- 
fløjl;  derefter  kom  Didelot,  som  førte  Baronesse  Oxenstierna, 
der  var  iført  blaa  Brokade. 

Kun  Enkelte  af  Processionen,  der  tildrog  sig  mere  end 
almindelig  Opmærksomhed,  kunne  vi  fremhæve  her. 

Den  spanske  Gesandt,  Grev  Yoldi,  betragtede  med  Stolt- 
hed sin  Dame,  Geheimeraadinde  Rosenkrans,  født  Fyrstinde 
Wiasemski.      Hendes    hoje,    ranke    Skikkelse    tog    sig   prægtig 

ud  i  den  grønne  Atlaskes  Robe.  Paa  Hovedet  bar  hun  en 
med  hvide  Fjer  smykket  Baret.  Det  Samme  var  Tilfældet 
med  Grevinderne  Schimmelmann,  Reventlow  og  Moltke,  der 
Alle  vare  i  mørkerøde  Fløj  eiskjoler,  og  førtes  af  deres  respek- 
tive Gemaler,   Statsministrene. 

Gravitetisk  skred  Etatsraad  Schow  frem  ved  Siden  af 
Grevinde  Knuth,  der  var  i  sort  Fløjl  og  havde  en  Turban 
paa  Hovedet.  En  ung,  svensk  Komtesse  Helene  Løvenhjelm 
tog  sig  i  sin  lysegule  Silketyllsdragt,  med  den  perleomslyn- 
gede  Frisure,  særdeles  tiltalende  ud.  Hendes  Kavaller,  Kap- 
tajn Holstein  i  Fodgarden,  saa  sig  om  med  en  Mine,  der 
udtrykte   Følelsen   heraf. 

Løjtnant  Don  Lobo  havde  haft  i  Sinde  at  engagere 
Frøken  v.  Diiring,  men  Løjtnant  Antoine  havde  allerede  sikret 
sig  hende.  Frøken  Løvenørn,  en  nydelig  Pige  i  hvidt  Silke- 
flor med  romerske  Perler  i  Haaret  var  blevet  hans  Dame. 
Den  svenske  Løjtnant  Elof  Arbin  fulgte  efter  med  Frøken 
Mansbach,  der  bar  hvidt  MuU  og  mørkerøde  Blomster  som 
Haarsmykke.  Legationssekretær  Xara  havde  udkaaret  sig 
Komtesse  vStolberg  til  Baldame  og  fandt  hende  indtagende  i 
hendes  lyseblaa  Tafts'  Kjole.  Et  diademlignende  Smykke  paa 
Hovedet  gav  hende  et  Anstrøg  af  Grandezza,  der  netop  var 
efter  hendes   Kavallers  Smag. 

Men  det  skjønneste  Par  i  hele  Processionen  var  dog 
Frøken  Henriette  v.  Diiring  og  Løjtnant  Antoine,  der  kom 
foran   Helene  Løvenhjelm  og  Kaptajn  Holstein. 

Da  Festmarchen  var  til  Ende,  tog  Damerne  Plads  paa 
de  hyndebedækte  Sæder  langs  Salens  Vægge.  Enhver  fik  nu 
Lejlighed  til  at  overskue  hele  Rækken  og  foretage  Sammen- 
ligninger, og  man  lod  sandelig  ikke  Øjeblikkene  gaa  ubenyt- 
tede hen.  Men  hvor  forskjellige  Domme  Kavallererne  end 
fældede  over  Damerne,  de  mødtes  dog  med  Hensyn  til 
Frøken  v.  Diiring  Alle  i  den  Opfattelse,  at  i  denne  Kreds  af 
Repræsentanter  for  det  smukke  Kjøn  burde  Skjønhedspalmen 
rækkes  hende. 

Hvad  Damernes  Dom  om  Kavallererne  angik,  da  var 
det  kvindelige  Areopag  enstemmig  af  den  Anskuelse,  at  An- 
toine var  i  sit  Ydre  en  sand  Type  paa  en  ridderlig  Skik- 
kelse, 

Første  Dans  var  en  Wienervals  i  hurtigere  Tempo.  I 
den  brillerede  Ungdommen;  Antoine,  Arbin,  Don  Lobo,  Xara 
og  nogle  Gardeofficerer  fløj  saa  at  sige  hen  ad  Gulvet.  De 
dansede  Alle  med  Lethed  og  Gratie;  intet  af  Parrene  dog  i 
saa  høj  Grad  som  Løjtnant  Antoine  og  Frøken  Henriette 
V.  Diiring;  den  franske  Husarofficer  og  hans  sylfideagtige 
Dame  stillede   de  andre   i   Skygge. 

Da  Wienervalsen  var  til  Ende,  og  Kavallererne  havde 
ført  Damerne  til  deres  Pladser,  indtraadte  der  en  Pavse, 
under  hvilken  der  engageredes  til  den  følgende  Dans:  en 
Kvadrille. 

Frøken  v.  Diiring  havde  under  Valsen  med  Antoine 
ganske  hengivet  sig  til  Dansen;  men  hun  havde  alligevel 
lagt  Mærke  til,  at  hendes  Kavaller  med  et  særlig  interesseret 
Blik  betragtede  den  unge  svenske  Komtesse  Løvenhjelm,  hver 
Gang  de  svævede  forbi  hende.  Da  han  med  en  Kompliment 
havde  takket  hende  for  Dansen,  fjernede  han  sig;  han  begav 
sig  hen  til  Baron   Oxenstierna. 

Dette  Øjeblik  benyttede  Don  Lobo.  Skyndsomst  enga- 
gerede han  Frøken  v.  Diiring  til  Kvadrillen.  Hun  nikkede 
bejaende  med  et  yndefuldt  Smil.  Derefter  bøjede  hun  sig 
tilbage  og  slog  Viften  ud.  Hun  saa  efter  Antoine  og  fik 
Øje  paa  ham,  ligesom  Oxenstierna  præsenterede  ham  for 
Komtesse  Helene  Løvenhjelm. 

„Antoine  hilser  paa  denne  Dame  med  en  ganske  over- 
ordentlig Courtoisie,"  tænkte  hun  ved  sig  selv.  Det  forekom 
hende,   at  han   temmelig  hurtig  var  gaaet  sin   Vej. 

Kvadrillen  bestod  i  alt  af  sexten  Par.  Don  Lobo.  og 
Frøken  v.  Diiring  dansede  i  den  ene  Kvadrille,  Løjtnant  An- 
toine og  Komtesse  Lovenhjelm  i  den  anden. 

Don    Lobo  var  i  sin  guldbroderede  Søofficersuniform  en 

10 


—   146  — 

smuk  Skikkelse ;  han  var  i  Dansen  livlig  i  Bevægelser  og 
havde  et  fyrigt  Minespil,  naar  Konversationen,  han  førte, 
interesserede  ham  særlig.  Leende  talte  han ,  hvert  Øjeblik 
afbrudt  af  Dansen,  med  Frøken  Henriette,  der  replicerede 
skjælmsk  og  vittig.  Men  trods  Samtalen  dansede  de  med 
instinktiv  Sikkerhed  og  gjorde  ikke  et  Øjeblik  Brud  paa  Kva- 
drillens Harmoni. 

Løjtnant  Antoine  forstod  hele  Tiden  at  fængsle  sin  Dame, 
saa  at  hun  ikke  mærkede,  at  han  af  og  til  var  lidt  fra- 
værende: det  var  i  de  Sekunder,  da  han  saa  hen  til  Don 
Lobo  og  Frøken  v.  Diiring.  Det  tyktes  ham,  at  hun  blev 
mere  og  mere  elskværdig  mod  sin  spanske  Kavaller,  det  fore- 
kom ham  endog,  at  de  i  en  af  Dansens  Vendinger  gav  hin- 
anden et  Haandtryk.  Antoine  blev  skinsyg  paa  den  spanske 
Søofficer. 

Efter  Kvadrillen  fulgte  en  længere  Pavse,  under  hvilken 
Selskabet  blandede  sig  mellem  hinanden  og  fordelte  sig  i 
Salonerne.  Konversationen  var  overalt  i  fuld  Gang.  Diplo- 
matiske Bonmots  og  smaa  pikante  Træk  fra  Hoffets  Felter 
gaves  hist  og  her  til  Bedste,  og  hilstes  af  Damerne  med 
smaa   Latterudbrud,   idet  de   bag  Viften  saa  paa  hinanden. 

Baron  Oxenstierna  og  Baron  Schubart,  tidligere  dansk 
Gesandt  ved  det  neapolitanske  Hof,  sad  i  en  Kanapé  i  den  mel- 
lemste Salon  i  en  livlig  Samtale  med  hinanden.  De  havde 
begge  begyndt  deres  diplomatiske  Lobebane  som  Attachéer 
ved  Hoffet  i  Dresden.  Oxenstjerna,  der  kunde  sin  „Saxe 
galante"  paa  Fingrene,  gav  komiske  Skildringer  af  August  den 
Stærkes  herkuliske  Præstationer  paa  det  erotiske  Felt.  Lige- 
ledes sad  han  inde  med  en  Mængde  Træk  at  den  saxiske 
Minister,  Grev  Briihl,  der  holdt  et  Par  Hundrede  Kammer- 
herrer, Pager  og  Tjenere  i  sit  pragtfulde  Palæ  og  tilvendte 
sig  over  fem  Millioner  Thaier  af  Statskassen. 

Til  Gjengjæld  kunde  Schubart  fortælle  tørt  og  mor- 
somt om  Lady  Emma  Hamilton,  der,  forinden  hun  blev  gift 
med    den    engelske   Gesandt  i  Neapel,    Sir  William   Hamilton, 

havde  gjennemløbet  forskjellige  mærkelige  Livsfaser.  I  et  af 
sin  afvexlende  Tilværelses  Stadier  havde  hun  været  simpel 
Hetære  i  London.  Efter  sin  Ophøjelse  blev  hun  den  nea- 
politanske Dronning  Karolines  Veninde  og  den  berømte  Ad- 
miral Nelsons  Elskerinde.  Med  stor  Virtuositet  og  mimisk 
Begavelse  optraadte  hun  i  Tableaux  vivants  som  Fryne, 
Aspasia  eller  Kleopatra. 

Schubart  havde  ikke  seet  hende  personlig,  men  hun  var 
det  almindelige  pikante  Samtaleæmne,   da  han  kom  til  Neapel. 

Medens  Konversationen  netop  drejede  sig  om  Lady  Ha- 
milton,  gik  den  preussiske  Gesandt  Grev  Dohna  forbi.  Efter 
Indbydelse  af  de  to  Diplomater  tog  ogsaa  Greven  Plads  i 
Kanapéen.  Da  Dohna  erfarede,  at  de  havde  talt  om  Lady 
Hamilton,   lo   han. 

„Hver  Gang  jeg  hører  hendes  Navn,"  udbrød  han, 
„kommer  jeg  til  at  tænke  paa,  hvorledes  Frederik  Vilhelm 
den  Andens  Maitresse,  Grevinde  Lichtenau,  spillede  Poly- 
hymnia   i  græsk  Draperi." 

I  Dansesalen  underholdt  Baron  Didelot  sig  med  Frøken 
Henriette   v.  Diiring,   i   hvem   han   var  charmeret. 

Hun  talte  om  den  Fest,  Napoleons  Søster,  Prinsesse 
Pauline  havde  foranstaltet  i  Neuilly,  i  Anledning  af  Broderens 
Ægteskab   med   Erkehertuginde  Marie   Louise. 

Prinsessen  havde  med  Finfølelse  i  Haven  ladet  anbringe 
Dekorationer,  der  skulde  minde  den  unge  Kejserinde  om 
hendes  Hjem:  her  saaes  Slottet  Schonbrunn  med  den  Fløj, 
hun  havde  beboet  som  Erkehertuginde,  der  —  bag  en  mægtig 
Plæne  i  Parken  —  det  kejserlige  Lystslot  Laxenburg. 

Frøken  Henriettes  livlige  Fremstilling  interesserede  Ge- 
sandten meget. 

Den  spanske  Gesandt,  Grev  Yoldi,  havde  imidlertid 
søgt  hen  til  Komtesse  Helene  Løvenhjelm,  der  sad  lige  over- 
for, paa  den  modsatte  Side. 

„Tillad  mig  at  rette  et  Spørgsmaal  til  Dem,  Komtesse," 
sagde  Yoldi.  10- 

„Jeg  haaber,   at  jeg  kan  besvare  det,  Hr.  Greve." 

„Min  Kollega,  Chevalier  de  Bouligny,  der  har  været 
spansk  Gesandt  i  Stockholm,  fortalte  mig  tidt  om  tre  Grev- 
inder ved  Gustav  den  Tredies  Hof,  der  blev  kaldte  de  tre 
Gratier.  Der  var  en  Grevinde  Løvenhjelm  blandt  dem.  Maa- 
ske  hun  hører  til  Komtessens  Stamtræ?" 

„Det  veed  jeg  virkelig  ikke,"   udbrød  Komtessen  leende. 

„Hun  gjør  det,"  sagde  Yoldi  to  Gange  med  Betoning. 
„Man  seer  jo  øjeblikkelig,  at  en  Gratie  har  sat  sit  Stempel 
paa  Komtessen. 

„De  burde  have  været  akkrediteret  ved  Gustav  den 
den  Tredies  galante  Hof,  Hr.  Greve,"  bemærkede  Komtesse 
Løvenhjælm  skjælmsk. 

I  den  inderste  Salon  sad  Geheimelegationsraad  Friman, 
betragtende  et  Kobberstik  efter  Davids  berømte  Maleri:  „Na- 
poleons Kroning".  Friman  tænkte  just  paa,  hvorledes  den 
mægtige  Imperator  i  Anledning  af  dette  Kunstværk  havde 
bukket  for  den  store  Maler  med  Udbrudet:  „David,  jeg 
hilser  Dem." 

Gehejmelegationsraaden  saa  derefter  over  paa  den  mod- 
satte Væg,  hvor  Billedet  af  den  dethroniserede  Gustav  den 
Fjerde  af  Sverrig  tiltrak  sig  hans  Blik.  „Hvilken  Modsæt- 
ning mellem  disse  to  Mænds  Skjæbne,"  sagde  han  stille  hos 
sig  selv. 

I  dette  Øjeblik  traadte  Don  Lobo  og  Antoine  ind  i  Sa- 
lonen hver  fra  sin  Side.  Antoine  stansede  foran  Kong 
Gustavs  Portræt.  Efter  at  han  et  Par  Minutter  havde  seet 
paa  det,  vendte  han  sig  hurtig  om  og  udbrød  til  Don  Lobo, 
der  just  stod  foran  ham : 

„Det  er  gaaet  denne  Monark  som  alle  Napoleons  Mod- 
standere; deres  Forblindelse  har  styrtet  dem  i  Ulykke." 

„Jeg  nærer  Højagtelse  for  den  afsatte  Monark,"  sva- 
rede Lobo.  * 

„Det  gjør  maaske  Deres  Hjerte,  men  ikke  Deres  For- 
stand   Ære,"    replicerede    Antoine.      „Deres    eget    Kongehus," 

tilføjede  han  overlegent,  „har  erfaret,  hvad  det  vil  sige  at 
sætte  sig  op   mod  Kejseren." 

Don  Lobo  tilkastede  Antoine  et  mørkt  Blik.  Geheime- 
legationsraad  Friman  lyttede  spændt  til  Samtalen  mellem  de 
to  Officerer.  I  Balsalen  begyndte  Orkestret  at  spille  en  Menuet; 
der  engageredes,   og  snart  var  Dansen  i  fuld  Gang. 

„Nu  bærer  Kong  Josef  Napoleon  Spaniens  Krone,"  fort- 
satte Antoine,  „medens  Deres  Ferdinand  den  Syvende  sidder 
som  Fange  i  Frankrig  og  skriver  ydmyge  Breve  til  Kejseren. 
Det  harmonerer  godt  med  spansk  Grandezza."  Antoine  lo 
haanlig. 

Don  Lobos  Blod  kom  i  Kog;  han  var  en  trofast  Til- 
hænger af  det  gamle  Dynasti  og  hadede  det  franske  Fremmed- 
herredomme.  „Jeg  foragter  de  Spaniere,  der  tjener  Josef 
Napoleon,"    sagde  han  heftig. 

„Hvorledes  kan  De  da,  Løjtnant  Lobo,  være  Gjæst  hos 
Grev  Yoldi  og  Legationsraad  Xara,  der  er  hans  diplomatiske 
Repræsentanter?"   spurgte  Antoine. 

Spanieren  blev  forlegen.  „Mit  Forhold  til  dem,"  sva- 
rede han,  „har  Intet  med  Politiken  at  gjøre;  de  er  mig  begge 
kjære,  personlige  Venner.  Nuvel,  jeg  havde  vistnok  handlet 
rigtigst  i  at  holde  mig  borte  fra  Danmark ;  men  der  kan  jo 
være  andre  Baand,  som   knytter  mig  til  dette." 

Her  standsede  Don  Lobo  pludselig!  det  angrede  ham, 
at  denne  sidste  Ytring  var  kommen  over  hans  Læber. 

Løjtnant  Antoine  saa  spørgende  paa  ham. 

„Andre  Baand?"  tænkte  han;  „denne  Spanier  er  sikkert 
forelsket  i  Frøken  v.  Diiring."  Antoine  fik  et  Anfald  af 
Skinsyge. 

„Lad  os  afbryde  vor  Samtale,  Løjtnant  Antoine,  vi  for- 
maaer  ikke  at  blige  enige."  Med  disse  Ord  hilste  Don  Lobo 
formelt  paa  Franskmanden  og  begav  sig  ind  i  Balsalen.  An- 
toine fulgte  efter.  I  dette  Øjeblik  ophørte  Menuetten.  En 
kort  Pavse  indtraadte. 

Den  følgende  Dans  var  en  Vals,  til  hvilken  Antoine 
havde  engageret  Frøken  v.  Diiring. 

Da  Parrene  stod  opstillede,  passerede  Legationsraad  Xara 
og  Don  Lobo  forbi  dem.  „Atter  danser  Frøkenen  med  den 
franske  Løjtnant"  —  det  var  den  Tanke,  der  foer  ham  gjen- 
nem  Hovedet.  Han  bøjede  sig  ærbødig  for  hende,  hilste 
koldt  paa  hendes  Kavaller  og  fjernede  sig  sammen  med 
Xara. 

Efter  at  de  havde  taget  Afsked  med  Baronen  og  Baro- 
nessen,  forlod  de  Selskabet. 

Don  Rafael  Lobo  erklærede  overfor  sin  Ven,  Legations- 
raaden,  at  han  helst  vilde  undgaa  at  mødes  igjen  med  An- 
toine. 


Den  følgende  Formiddag,  i  klart  og  frisk  December-Vejr 
spaserede  Frøken  v.  Diiring  sig  en  Tur.  Hun  bar,  for  første 
Gang,  en  sort  Plydses  Kaabe,  der  var  en  Gave  fra  hendes 
Onkel,   og  paa  Hovedet  havde  hun  en  elegant  Pelsværks  Hue. 

I  Bredgade  mødte  hun  Premierløjtnanterne  Anker  og 
Holck  i  Garden.  Hun  kjendte  dem  fra  Admiral  Billes.  De 
standsede  og  gjorde   Honnør  for  hende. 

Da  hun  havde  passeret  dem,  saa  de  paa  hinanden  og 
udbrød   paa  samme  Tid  uvilkaarlig: 

„Hvor   Frøken  v.  Diiring  dog  er  henrivende!" 

Da  hun  gik  over  Amalienborg  Plads  og  lige  havde  naaet 
Kolonnaden,  raabtes  Garden  i  Gevær. 

Den  østre  Port  i  Prins  Kristian  Frederiks  Palæ  aabnedes, 
og  en  Vogn,  hvori  Landgrev  Vilhelm  af  Hessen- Kassel  og 
hans  Gemalinde,  Prinsesse  Charlotte  sad,  kjørte  over  Pladsen 
mod  Amaliegade.  Frøken  v.  Diiring  var  bleven  staaende  i 
Kolonnaden,  indtil  Vognen  var  kommen  forbi  hende.  Hun 
nejede  dybt  for  det  fyrstelige  Par,  da  det  passerede  hende. 
Hun  saa,  hvorledes  de  Nyformælede  smilede  lykkeligt  og 
kjærligt  til  hinanden. 

Maalet  for  Frøken  Henriettes  Gang  var  Geheimelegations- 
raad  Friman,  der  boede  ved  Holmens  Kanal.  Hun  traadte 
ind  til  ham,  da  han  efter  endt  Frokost  var  i  Færd  med  at 
begive  sig  lil  det  udenrigske  Departement. 

„God  Dag,  dydsirede  Frøken,"  udbrød  han  ved  Synet 
af  hende.      „Hvad   skylder  jeg  Æren  af  Deres  Besøg?" 

„Først  takker  jeg  Dem,  Geheimelegationsraad,  for  den 
Opmærksomhed,  De  viiste  mig  igaar  Aftes.  Dernæst  maa 
jeg  bede  Dem  om  en  lille  Oplysning,  der  vilde  interessere 
mig    meget." 

„Hvis  jeg  kan  besvare  Deres  Spørgsmaal,  da  med  den 
største  Glæde.  Men  jeg  tvinges  til  at  fatte  mig  i  Korthed. 
Udenrigsminister  Rosenkrans  venter  mig.  Behag  at  tage  Plads, 
Frøken." 

Friman  skød  her  en  Lænestol  frem  for  hende,  i  hvilken 
hun   satte  sig. 

„Maaske  er  den  franske  Gesandt  ogsaa  til  Stede,"  til- 
føjede han.    Han  kastede  et  Blik  ind  i  Spejlet. 

„Siig  mig,  Froken,  sidder  min  Kjole  godt;  jeg  fik  den 
imorges  fra  Skrædderen.  Har  mit  Kalvekrøs  det  rette  Fald? 
Undskyld  jeg  spørger  Dem,   dydsirede   Frøken!" 

„Geheimelegationsraaden  er  jo  Elegancen  selv,"  svarede 
Frøken  Henriette  smilende. 

Friman  stillede  sig  op  bag  en  Armstol  lige  overfor 
hende.  „Den  lille  Oplysning?"  sagde  han  med  et  spør- 
gende Blik. 

„Igaar  Aftes  hos  Baron  Oxenstiernas  var  Geheimelega- 
tionsraaden i  Salonen  alene  sammen  med  Løjtnanterne  Antoine 
og  Don  Lobo.    Blev  de  ikke  uenige?" 

„De  kom  begge  i  stærk  Affekt!" 

„Hvad  var  Motivet  dertil?" 

„Saa  vidt  jeg  kunde  skjønne,  leverede  de  ikke  hinanden 
en  Bataille  om  en  eller  anden  diva,"  sagde  Friman  med 
et  lunt  Smil.  „Nej,  det  var  Politiken,  der  gav  Anledning  til 
Sammenstødet." 

„Politiken?"  gjentog  Frøken  v.  Diiring.  „Ja  saa,  den 
interesserer  mig  ikke  synderlig." 

Med  Overbevisningen  om,  at  denne  Konflikt  mellem  de  to 
Løjtnanter  nok  vilde  blive  udjævnet  i  Mindelighed,  forlod  hun 
Gehejmelegationsraadens  Hus. 


IV. 

En  klar  Frostdag  henimod  Slutningen  af  December  her- 
skede der  stærk  Bevægelse  i  Bredgade.  Paa  Fortovene  stod 
en  betydelig  Menneskemængde  opstillet,  og  Vinduerne  i  den 
fashionable  Gades  Huse  vare  optagne  af  Tilskuere.  Ud  gjen- 
nem  Gitterporten  til  det  Schimmelmanske  Palæs  Gaard  kom 
ti  elegante  Kaner  kjørende.  Kanerne  spillede  i  gule,  røde  og 
blaa  Farver  med  Guld-  eller  Sølvstjerner,  og  Hestene  frembød 
med  Topperne,  Bjælderne  og  de  lange  hvide  Snetæpper  et 
prægtigt  Skue.  Det  var  et  rigt  og  fornemt  Selskab,  der  her 
kjørte  fra  Hovedstaden  ud  til  Jægersborg;  derom  vidnede  Ud- 
styrelsen i  det  Hele,  men  særlig  det  kostbare  Pelsværk,  som 
Togets  Herrer  og  Damer  bar.  Kuskene  knaldede  med  Kane- 
piskene, og  afsted  gik  det  over  det  tynde  Snedække  til 
Strandvejen. 

I  Spidsen  kjørte  Grev  Schimmelmann  med  sin  Gemal- 
inde ved  sin  Side.  I  den  følgende  Kane  sad  Prins  Ferdinand 
og  Prins  Vilhelm  af  Hessen-Filipsthal-Barchfeld.  Paa  For- 
sædet havde  Prins  Ludvig  af  Say n-Wittgenstein,  dansk  Kap- 
tajn, taget  Plads.  I  Baron  Oxenstjernas  Kane  indtoges  Bag- 
sædet af  Gesandtens  Gemalinde  og  Frøken  Henriette  v.  Diiring. 
Paa  Forsædet  sad  Løjtnant  Lobo  ved  Siden  af  Oxenstjerna. 
I  den  følgende  Kane  kom  den  franske  Gesandt,  Baron  Didelot. 
Han  havde  Løjtnant  Antoine  ved  Siden,  overfor  dem  sad 
Baronessen   og  Komtesse  Lovenhjelm. 

Filipsthal  og  Wittgenstein  morede  sig  over  Prins  Ferdi- 
nand, der  slog  Gjækken  los,  da  de  naaede  Strandvejen. 
Først   fløjtede  han    med    stor    Virtuositet    Melodien    til    et    Par 

Gadeviser,  dernæst  forvrængede  han  sit  Ansigt  saaledes,  at 
Wittgenstein   fandt  ham   næsten   ukjendehg. 

„Har  Deres  Hojhed  gjort  mimiske  Studier?"  spurgte 
Prins  Wittgenstein. 

„Nej,  Deres  Durchlauchtighed,  det  er  en  ren  Naturgave. 
Naar  det  bliver  Sommer,  skal  De  tage  mig  med  til  Berleburg; 
jeg  har  saadan  Lyst  til  at  se  Stutteriet  og  de  kraftige  west- 
falske  Piger." 

Prins  Vilhelm  af  Filipsthal  var  imidlertid  falden  i  Tan- 
ker. Han  dvælede  i  Erindringen  ved  en  Thé  dansant,  der 
for  en  Maanedstid  siden,  paa  Prins  Ferdinands  Fødselsdag, 
var  bleven  afholdt  hos  det  nyformælede  Landgrevepar.  Han 
havde  fundet  Landgrevindens  Søster,  den  toogtyveaarige  Prin- 
sesse Juliane,  saa  henrivende.  Filipsthal  var  aldeles  ind- 
tagen i  hende.  Da  Frederik  den  Sjette  var  særdeles  vel  til- 
freds med  hans  Tjeneste  som  Major  i  Husarregimentet,  kunde 
han   maaske  gjøre  sig   Forhaabninger. 

„Deres  Durchlauchtighed  sidder  saa  tavs,"  sagde  Prins 
Ferdinand,  idet  han  med  et  let  Slag  lagde  Haanden  paa  hans 
Arm.      „Er   De   maaske   falden   i   Giftetanker?" 

Prins  Filipsthal  saa  paa  ham  med  en  vis  Forbavselse. 
„Jeg  kom  saamænd  til  at  tænke  paa  Deres  Højheds  Fød- 
selsdag. " 

„Slaa  bare  den  af  Hovedet.  Veed  De,  hvad  man  hemme- 
lig sendte   mig  i   Present?" 

Prins  Vilhelm  rystede  benægtende  paa  Hovedet. 

„En  Kjæphest  og  et  Klokkefaar ;  det  var  passende  Pre- 
senter til  en  Generalmajor  i  Dragonerne  og  en  Ridder  af 
Elefanten!"  Prins  Ferdinand  lo  højt;  Filipsthal  og  Wittgen- 
stein istemte  hans  Latter. 

„Finder  De  ikke  Sundet  med  Isen  og  de  snebedækkede 
Bredder  skjønt,"  spurgte  Frøken  v.  Diiring  Don  Lobo.  „Se, 
som  Diamanter  funkler  Sneen  i  Solskinnet." 

„Vinterlandskabet  er  her  overordentlig  smukt.  Men  i 
mit   Fædreland,    paa    den   kastilianske   Højslette,    har    vi   ogsaa 

Vintre  snart  med  bidende  Kulde  og  heftige  Snestorme,  snart 
med  klar,  solbelyst  Himmel  og  stille  Frost  saadan  som  her." 

„Ja,  men  ingen  Steder  fremtræder  dog  Vinteren  saa 
storartet  som  paa  de  svenske  Lapmarker,"  udbrød  Baron 
Oxenstjerne.      „I  den  Henseende  bærer  Sverrig  Prisen!" 

Hurtig  bevægede  Kanetoget  sig  hen  ad  Strandvejen. 
Kragerne  fløj  forskrækkede  op  ved  Piskenes  Smæld  og 
Bjældernes  Klingen ;  hist  og  her  foer  en  Hund  gjøende  ud 
mod  det. 

„Naar  vi  kommer  til  Charlottenlund",  sagde  Grev  Schim- 
melmann  til  sin  Kusk,  „svinger  vi  ind  gjennem  Skoven  og 
kjører  op  ad  Jægersborg  Allee." 

Af  og  til,  hvor  Vejen  bugtede  sig  noget,  iagttog  man 
fra  de  enkelte  Kaner  hinanden.  Antoine  bemærkede,  at  Sam- 
talen mellem  Frøken  v.  Diiring  og  Don  Lobo  gik  meget  livlig. 
„Skulde  min  Skjønne,"  tænkte  han,  „virkelig  nære  varmere 
Følelser  for  Spanieren  end  for  mig?" 

„Har  De  under  Deres  Ophold  i  Kjøbenhavn,  Løjtnant 
Antoine,"  spurgte  Didelot,  „taget  Stadens  vSeværdigheder  i 
Øjesyn?" 

„Flygtigt,  Hr.  Baron!  Der  er  dog  to  Ting  her,  som  jeg 
maa  beundre.  Den  første  er  Kavalleriet.  Det  er  fortræffelig 
indøvet.  Hvor  Folkene  sidder  ypperlig  til  Hest,  hvor  de 
holder  Overkroppen  lige,  og  hvor  Albuerne  slutter  tæt  til  den. 
Og  hvor  de  hugger  excellent,  især  det  fjerde  Hug,  nedenfra 
op  efter." 

Disse  tekniske  Udtryk  bragte  Baronesse  Didelot  og  Kom- 
tesse Løvenhjelm  til  at  le  højt.  „Den  anden  Ting,  der  har 
vakt  min  Beundring,"   vedblev  Antoine,    „er  .   .   .   ." 

„Det  kgl.  Theaters  Ballet",  afbrød  Helene  Løvenhjelm 
ham. 

„Rigtigt,  Komtesse!  Aldrig  har  jeg  set  noget  mere  ynde- 
fuldt og  sjælfuldt  end  Madame  Schalls  Dans  og  Mimik  i 
„Rolf  Blaaskjæg"." 

„Kancellipræsident  Kaas  viiste  Smag,  da  han  lierede  sig 
med  hende,"    hviskede  Baron  Didelot  hen  for  sig. 

Under  Farten  gjennem  Charlottenlund  og  Jægersborg 
Allee  vakte  Slottene  de  fremmede  Officerers  Opmærksomhed. 

Frøken  v.  Diiring,  der  var  ganske  godt  inde  i  Hof- 
historien, fortalte  Don  Lobo,  at  Charlottenlund  havde  Navn 
efter  Kristian  den  Sjettes  Søster.  Hun  gav  en  pikant  lille 
Skildring  af  Dronning  Sofie  Magdalenas  Pragtlyst  og  det  da- 
værende Hofs  stive  Ceremoniel. 

Don  Lobo  lyttede  med  Interesse  til  hendes  Fortælling. 
Han  bemærkede,  at  disse  Former  mindede  om  Etiketten  ved 
det  gamle  Hof  i  Madrid. 

„Igjen  et  lille  Slot!"  udbrød  Antoine,  da  han  passerede 
forbi  Indkjørselen   til   Bernstorf. 

„Ja,"  sagde  Baron  Didelot,  „det  er  bygget  af  den  for- 
rige Udenrigsministers  Onkel.  Han  havde  været  dansk  Gesadt 
i  Paris." 

„Er  det  længe  siden?"    spurgte  Antoine. 

„Det  var  ved   Ludvig  den  Femtendes  Hof." 

„Hvor  prægtig  tager  Skoven  sig  ikke  ud,"  ytrede  Kom- 
tesse Løvenhjelm  livfuldt.  „Som  en  Ibenholts  Ramme  inde- 
slutter den   det   store  Snefelt!" 

„Derude,"  sagde  Baronesse  Didelot  pegende  mod  Øre- 
sund,   „skimter  man  Sverrig,   Komtessens  Fædreland." 

Da  Kanetoget  var  lige  ved  Jægersborg,  udtalte  Prins 
Vilhelm  af  Hessen-Filipsthal  en  Beklagelse  af,  at  Jagtslottet 
var  bleven  brudt  ned. 

„Hvorfor  skete   det?"    spurgte   Prins   Sayn-Wittgenstein. 

„Min  Bedstefader,  Frederik  den  Femte,"  svarede  Prins 
Ferdinand,  „faldt  udenfor  det  og  brækkede  sit  Ben.  Det 
skete,  da  han  steg  af  Hesten.  Jeg  kan  kun  sige,  at  saa  rev 
man  Slottet  ned. 

„Fik  Hs.  Majestæt  maaske  et  Anfald  af  Svimmelhed?" 
udbrød  Wittgenstein 

„Det  var  vist  nok  Centrifugalkraften,  der  havde  Over- 
haand,"  bemærkede  tørt  Prins  Ferdinand.  „Det  gjorde  den, 
efter  livad  der  siges,  temmelig  hyppig  lios  Bedstefader." 

Prins  Vilhelm  og  Sayn-Wittgenstein  saa  med  et  Smil 
paa  hinanden. 


V. 

Chefen  for  Husarregimentet  i  Jægersborg,  Generalløjtnant 
Valentin  v.  Berger,  ventede  paa  Kanetoget.  Hele  Selskabet 
var  efter  Aftale  mellem  ham  og  Grev  Schimmelmann  indbudt 
til  en  Dejeuner,  der  skulde  indtages  i  Salen  i  Kavallerbyg- 
ningen,  hvor  Generalen  havde  sin  Bolig.  Under  stærke 
Piskeknald  kjørte  det  pragtfulde  Kanetog  ind  paa  den  store 
Plads.  Hans  Excellence  stod,  iført  en  elegant  sort  Civildragt 
med  Dannebrogsordenens  Storkors,  i  Vestibulen  for  at  bringe 
Selskabets  Damer  og  Kavallerer  den  første  Hilsen,  efterhaan- 
den  som  de  steg  ud  af  Kanerne,  hvormed  fem  Tjenere  vare 
dem   behjælpelige. 

Overtojet  og  Hovedbeklædningen  ophængtes  i  Vestibulen, 
hvorpaa  man  begav  sig  ind  i  to  rummelige  Værelser,  hvor 
Temperaturen  var  mild  og  behagelig.  Kaneturen  havde  eftei 
Alles  Mening  været  særdeles  vellykket.  Vejret  havde  været 
overordentlig  smukt,  Kulden  ikke  generende,  og  hele  Stræk- 
ningen  var  bleven   tilbagelagt  i   en   Time. 

Generalløjtnant  v.  Berger  præsenterede  to  af  Husar- 
regimentets Officerer,  Løjtnanterne  v.  Wedel  og  v.  Funch,  for 
Selskabet. 

Efter  at  Hs.  Excellence  havde  henvendt  nogle  galante 
Ord  til  enhver  af  Damerne,  gik  han  hen  til  Antoine  og  Don 
Lobo  og  bevidnede  dem  sin  Glæde  over  at  se  dem  som  Gjæ- 
ster  paa  Jægersborg.  Med  den  Attraktion,  som  yngre,  frem- 
mede Officerer  kunne  udøve  paa  hinanden,  var  det  let  for- 
klarligt, at  man  snart  saa  Wedel  og  Funch  i  livlig  Samtale 
henholdsvis  med  Antoine  og  Lobo. 

Baron  Didelot  havde  vendt  sig  mod  Frøken  v.  DUring, 
hvis  tiltrækkende  Apparition  han  komplimenterede  med  et  Par 
forslidte  Fraser.  Løjtnant  Elof  Arbin  var  elskværdig  overfor 
Komtesse   Løvenhjelm. 

To  Tjenere  aabnede  Dørene  til  den  store  Sal.  General- 
løjtnant Berger  tog  Grevinde  Schimmelmann  til  Borddame  og 
gik  i  Spidsen.  Don  Lobo  sikrede  sig  hurtig  Froken  v.  Du- 
ring;  Antoine  vilde  da  byde  Komtesse  Løvenhjelm  sin  Arm, 
men  Arbin  kom  ham  i  Forkjøbet.  Antoine  gik  skuffet  hen 
til  Frøken  Mansbach,  bukkede  med  militær  Holdning  for 
hende  og  førte  hende  til  Bords. 

Frokosten  —  en  déjeuner  dinatoire  —  bestod  af  Bouil- 
lon, Croustader  med  Honseragout  og  Haresteg;  Vinene  vare 
Margeaux  og  Madeira.  Kaneturen  og  den  kolde  Luft  havde 
forøget  Appetiten. 

Stemningen  blev  hurtig  animeret.  Nogle  Jagthistorier 
fra  Dyrehaven,  som  Generalløjtnant  Berger  fortalte,  vakte 
almindelig  Munterhed.  Man  loftede  Glassene  og  hilste«  paa 
hverandre. 

Antoine,  der  stadig  havde  observeret  Frøken  v.  Diiring 
og  Don  Lobo,  bemærkede,  at  hun  viiste  ham  Sympathi  i 
Blikke  og  Miner.     Det  krænkede  den  franske  Løjtnant. 

Frokosten  endte  med  Serveringen  af  Kaffe.  Derefter 
rejste  Selskabet  sig,  og  Damerne  førtes  tilbage  til  de  to  Væ- 
relser, hvorfra  man  var  kommen.  I  det  inderste  af  disse 
henstilledes  der  Madeira  til  Herrerne.  En  Del  af  disse  tog 
Plads  her,  medens  Resten  sluttede  sig  til  Damerne,  der  under 
Ledelse  af  General  Berger  vilde  tage  Jægersborg  i  Øjesyn. 
Alle   Damerne  vare   passionerede   Hestejmdere. 

De  tire  Officerer:  Antoine,  Don  Lobo,  Wedel  og  Funch, 
deltog  ikke  i  Expeditionen  til  Staldene.  De  satte  sig  i  Læne- 
stole og  tomte  hver  et  Glas,  som  en  Tjener  skjænkede  op 
for  dem. 

Det  forekom  Antoine,  at  der  om  Lobos  Læber  spillede 
et  veltilfreds  Smil,    som   mulig  var  et  Udtryk  for  indre   Sejrs- 

bevidsthed.      Gjaldt  dette  Smil   Frøken  v.  Diiring?    Skinsygen 
begyndte  at  ulme  hos  Antoine. 

Kammerherre  Warnstedt,  der  hørte  til  Selskabet  og 
havde  taget  Plads  i  et  Sofahjørne,  rejste  sig  pludselig.  Idet 
han  pegede  paa  den  modsatte  Væg,  sagde  han  til  Funch: 
„Pardon,  Hr.  Løjtnant!  Hvad  er  det  for  et  Billede,  som 
hænger  der?" 

„Det  er  den  engelske  Hærs  Indskibning  ved  Coruna  i 
Spanien,   Hr.   Kammerherre. " 

„Ved   Coruiia?" 

„Ja,"  udbrød  Antoine,  „det  var  der.  Marskal  Soult, 
Hertugen  af  Dalmatien,  jog  de  engelske  Tropper  om  Bord  i 
deres  Skibe.  Havde  Kejseren  selv  kommanderet,  var  ikke  en 
eneste  Englænder  undsluppen.  Det  havde  ogsaa  været  for- 
tjent Straf  for  den   Støtte,   de  ydede  de  spanske   Rebeller." 

Antoine  kastede  her  et  Blik  paa  Don  Lobo,  der  blev 
bleg  af  Harme. 

'En  Tjener  traadte  i  samme  Stund  ind  med  en  Anmod- 
ning fra  Berger  til  Warnstedt  om,  at  han  endelig  maatte  komme 
ned  paa  Ridebanen  for  at  se  en  Skimmel  fra  Gladsaxe  gjøre 
Kaprioler.      Kammerherren  fjernede  sig  strax. 

„Hverken  Englænderne  eller  mine  Landsmænd,"  ytrede 
Don  Lobo,  „kjender  til  at  kapitulere.  Det  lader  de  Fransk- 
mændene om.  General  Dupont  gjorde  det  med  Glans  ved 
Baylen,  Marskal  Junot  fulgte  hans  Exempel  ved   Cintra." 

Lobos  Kinder  begyndte  nu  at  blusse.  Antoine  var 
synlig  irriteret.  Krænket  Nationalstolthed  sluttede  sig  til 
Skinsygen. 

„Disse  Uheld  for  Kejserens  Vaaben,"  sagde  Antoine, 
„er  mange  Gange  hævnede.  løvrigt  veed  jeg  gjennem  Baron 
Didelot,  at  det  spanske  Oprør  mod  Kong  Josef  ligger  i  sine 
sidste  Trækninger.  Marskal  Masséna,  Hertugen  af  Rivoli, 
holder  den  engelske  Hjælpehær  under  Wellington  indesluttet 
ved    Torres    Vedras    i    Nærheden    af   Lissabon.       Naar    disse 

Hjælpetropper  er  kastede  ud  i  Vandet,  er  det  forbi  med  In- 
surrektionen   paa  hele   Halvøen.'" 

„Mine  Landsmænd  er  ikke  Insurgenter,  Løjtnant  Antoine, 
de  kæmper  for  Ret  og  Fædreland  mod  fremmed  Vold  og  Un- 
dertrykkelse;  de  bevarer  Troskaben  mod  deres  nationale  Dy- 
nasti,  som  rænkefuldt  er  blevet  dem  berøvet." 

„Deres  Ytringer,  Løjtnant,  indeholder  dybe  Fornærmelser 
mod  vor  store  Kejsers  IMajestæt.  Hvad  mener  De  om  den 
guddommelige  Napoleon,  Aarhundredets   Heros?" 

„Jeg  gjentager  i  Samklang  med  den  Katekismus,  der 
indprentes  de  spanske  Børn:  Napoleon  er  vor  Lykkes  Fjende; 
han  er  en  djævelsk  Natur,  han  er  Hovmodets  og  Despotis- 
mens Legemliggjørelse. " 

„Morbleu!"  raabte  Antoine,  „saaledes  vover  De  at  ka- 
rakterisere den  store  Nations  ophøjede  Suveræn,  den  franske 
Hærs  uovervindelige  Chef!  Som  fransk  Officer  fordrer  jeg, 
De  skal  tage  Deres  Ord  tilbage  og  gjøre  mig  en  Undskyld- 
ning!" 

„Jeg  opretholder  ethvert  af  mine  Udtryk,"  sagde  Lobo, 
der  var  kommen  til  Ro,   med   fast  og  bestemt  Stemme. 

„Da  skal  jeg  skaffe  mig  Oprejsning  ved  Vaaben.  Jeg 
udfordrer  Dem,  Løjtnant  Lobo." 

„Jeg  er  rede  til  at  møde  Dem,  Løjtnant  Antoine" 

Løjtnanterne  Wedel  og  Funch  gik  ind  paa  at  være  de 
to  fremmede  Officerers  Sekundanter.  Don  Lobo  valgte  som 
den  Udfordrede  Kaarde.  Sekundanterne  enedes  om,  at  Du- 
ellen skulde  udkæmpes  den  følgende  Dag  i  Dyrehaven  paa  et 
Sted,  de  nærmere  vilde  bestemme. 

Lige  som  dette  Optrin,  der  stod  i  en  saa  grel  Modsæt- 
ning til  den  fornøjelige  Udflugts  hele  Karakter,  var  forbi, 
vendte  Selskabet  konverserende  og  leende  tilbage.  Da  man 
vilde  være  hjemme,  inden  det  blev  fuldstændig  mørkt,  maatte 
Kanerne  strax  kjøre  frem.  I  en  Fart  var  hele  Selskabet 
rejseklædt,    og    hurtig   steg  det  i  Kanerne,  efter  at  det  havde 

takket  General  v.  Berger  for  hans  Gjæstfrihed  og  Elskvær- 
dighed. 

Man  kjørte  tilbage  i  den  Orden,  hvori  man  var  tagen 
ud,  og  enhver  indtog  den  samme  Plads.  Afsted  gik  det  igjen 
med  Bjældeklang  og  Piskeknald.  Aftenen  faldt  paa,  hist  og 
her  begyndte  en  Stjerne  at  titte  frem.  Samtalen  var  for 
Alles  Vedkommende  skjæmtefuld  og  let ;  kun  Don  Lobo  og 
Antoine  gjorde  i  den  Retning  en  Undtagelse,  hvor  meget  de 
end   bestræbte  sig  for  at  fremkunstle  Munterhed. 

Baade  Froken  v.  Diiring  og  Komtesse  Løvenhjelm  mær- 
kede, at  der  laa  ligesom  en  Skygge  over  deres  Kavallerers 
Stemning;  men  de  formaaede  ikke  at  forklare  sig  denne  Frem- 
toning,  eftersom   Grunden   til   den   var  dem   aldeles   ukjendt. 


VI. 

Da  Løjtnant  Antoine  om  Aftenen  traadte  ind  hos  Lega- 
tionssekretær Desaugiers,  hos  hvem  han  boede,  maatte  han 
give  denne  en  Skildring  af  Kaneturen. 

Desaugiers  fandt,  at  Selskabet  havde  været  excellent  og 
den  varme  Frokost  superb.  Men  det  forekom  ham,  at  An- 
toine  ikke   havde  været  rigtig  med. 

„Hvor  kan  man  være  kold,"  udbrød  under  Fortællingen 
Legationssekretæren,  „naar  to  saadanne  Gratier  som  Frøken 
v.   Diiring  og  Komtesse  Løvenhjelm  var  med!" 

Antoine  følte  Trang  overfor  sin  Landsmand  til  at  ud- 
tale sig  om  Optrinet  med  Don  Lobo  og  Udfordringen,  men 
han  beherskede  sig,  ikke  et  Ord  om  denne  Sag  kom  over 
hans  Læber. 

„Kjære  August,"  sagde  han  til  Desaugiers,  „Du  vil  til- 
give mig,  naar  jeg  beder  Dig  om  at  maatte  gaa  tidlig  til 
Hvile  i  Aften,  jeg  føler  mig  træt.  I  Morgen  tidlig  kommer 
Løjtnant  Wedel  til  mig;  jeg  har  en  vigtig  Forhandling  med 
ham." 

„Jeg  havde  ellers  glædet  mig   til  at  spille  et  Parti   Skak 

med  Dig,  Antoine,"  ytrede  Desaugiers.  „Nuvel,  det  vil  jeg 
give  Afkald  paa,  men  jeg  fordrer  bestemt,  at  Du  sammen 
med  mig  skal  smage  paa  en  Urfugl,  som  den  kgl.  Mundkok 
Gosseth  har  sendt  mig."  Desaugiers  rejste  sig  og  ringede  paa 
sin  Tjener. 

„Selv  om  man  serverede  Fugl  Fønix  for  mig,  troer 
jeg  ikke,  at  jeg  vilde  have  Appetit  til  den,"  bemærkede  An- 
toine. 

„Nej,  det  troer  jeg  nok,  udbrød  leende  Desaugiers,  „den 
var  baade  gammel  og  brændt." 

Tjeneren  lukkede  Døren  op  til  ej  Kabinet,  hvor  der  var 
dækket  et  Bord  med  to  Couverter.  Antoine  og  Desaugiers  tog 
Plads.      Urfuglen  smagte  dem   fortræffelig. 

„Du  rejser  nu  til  Sverrig,  Antoine;  der  faaer  Du  Urfugl, 
hvortil  man  ikke  har  Mage  i  Danmark.  Skaal  for  Sverrig, 
for  dets  nye  Kronprins  og  Kronprinsesse!"  De  tømte  hver 
et  Glas  Chateau   Latour. 

„Jeg  haaber  da,  at  jeg  faar  Sverrig  at  see,"  sagde 
Antoine. 

„Du  kuldsejler  næppe  mellem  Helsingør  og  Helsingborg," 
udbrød  Desaugiers  leende,  „thi  Barometret  tyder  nu  paa 
roligt  Vejr." 

Efter  Souperen  skiltes  de  to  Venner  strax.  Antoine  be- 
gav sig  op  paa  sit  Værelse  i  anden  Etage,  hvorfra  han  havde 
Udsigt  til  Kongens  Have.  Han  gik  hen  til  Vinduet  og  be- 
tragtede den  stjerneklare  Himmel.  Han  havde  særlig  sin 
Opmærksomhed  henvendt  paa  det  straalende  Stjernebillede 
Orion.  En  Fortælling,  han  havde  hørt  i  sin  tidlige  Ungdom, 
randt  ham  i  dette  Øjeblik  i  Hu.  „Orion,"  sagde  han  ved 
sig  selv,  „dræbtes  til  Straf  for  sit  Overmod  af  et  Skorpion- 
stik, men  Zeus  satte  ham  blandt  Stjernerne.  Maaske  falder 
Du  for  et  Kaardestød,  men  da  vil  Du  være  hjemfalden  til 
Glemsel." 

Antoine  gik  hen  til  Værelsets  Bagvæg,  hvor  der  paa  en 

lille  Mahogni-Knagerække  var  ophængt  en  Jagtbøsse,  et  Par 
Pistoler  og  en  Kaarde. 

Han  tog  denne  sidste,  trak  den  ud  af  Skeden  og  be- 
gyndte at  fægte  med  en  fingeret  Modstander.  I  Militærskolen 
i  Fontainebleau  havde  Antoine  været  en  af  de  dygtigste 
Elever  i  Fægtning.  Han  havde  et  Par  Gange  vundet  Prisen 
ved  den  offentlige  Prøve.  Marskal  Ney  og  Fyrst  Talleyrand 
havde  beundret  hans  Finter  og  Riposter,  Sidstnævnte  havde 
endog  udtalt,  at  han  førte  Kaarden  med  en  vis  diplomatisk 
Finhed.  Senere  havde  Antoine  som  Husarofficer  naturligvis 
lagt  Hovedvægten  paa  Hugning.  Efter  at  han  havde  taget 
endnu  et  Par  Udfald  og  Parader,  stak  han  Kaarden  igjen  i 
Skeden  og  hængte  den  op. 

Hans  Blik  faldt  paa  en  over  et  lille  Skrivebord  hæn- 
gende Medaillon,  der  indfattede  et  Billede  af  Pauline  Bona- 
parte. „Der  er,"  tænkte  han,  „ved  hendes  smukke  Øjne 
Noget,  som   minder  om  Frøken  v.  Diirings  Blik." 

Antoine  lagde  sig  paa  Lejet  i  Alkoven  og  faldt  træt  af 
Dagens  Adspredelse  og  Sindsbevægelse  snart  i  Søvn. 

I  Drømme  forekom  det  ham,  at  hans  Regiment  blev 
præsenteret  for  Kejseren  paa  Marsmarken.  Marskal  Bessiéres 
red  ved  Siden  af  Napoleon.  Da  de  kom  forbi  Antoine,  stan- 
sede de.  „Løjtnant  Antoine  der,"  sagde  Marskallen,  „har  i 
det  høje  Norden  sejrrigt  forsvaret  Deres  Majestæts  Ære  mod 
en  spansk  Officer,  som  vovede  at  krænke  den."  „Jeg  skal 
erindre  det,"  ytrede  Napoleon  med  et  sympatethisk  Blik  til 
Antoine  og  red  videre.  Antoine  fulgte  ham  med  Øjnene; 
han  syntes  at  mørke  Skyer  sænkede  sig  ned  over  ham;  til- 
sidst  forsvandt  han  i  dem,  men  da  gjennembrød  pludselig 
stærke  Lysstraaler  det  sorte  Skylag,  og  paa  klar  blaa  Himmel- 
grund  viste  sig  det  spanske  Vaaben   laurbæromkranset. 

Ved  sin  Hjemkomst  til  Legationssekretær  Xara  fandt  Don 
Rafael  Lobo  denne  i  en  meget  oprømt  Stemning.  Han  havde 
nemlig  faaet  Brev  fra  den  spanske  Chargé  d'affaires  i  Stock- 
holm, Don  Moreno,  der  bebudede  sin  forestaaende  Ankomst 
til  Kjøbenhavn  sammen  med  sin  yngste  Søster  Donna  Elvira. 
Hun  var  Xara's  Sværmeri;  under  Omgangen  med  hende  var 
det,  som  Alt  forandrede  sig  for  ham :  Mørket  blev  til  Lys, 
Vinteren   til   Foraar. 

Don  Lobo  kjendte  ogsaa  Elvira  og  mente,  at  hun  var 
indtagende,  men  i  dithyrambisk  Stemning  kunde  Synet  af 
hende  aldeles  ikke  bringe  ham.  „Men",  tænkte  i  sit  stille 
Sind  Lobo,  „Forelskelse  indeholder  nu  en  Gang  noget  Gaade- 
fuldt,   der  ikke   lader  sig  gjennemklare   i   Reflexion. 

„En   lille   let  Souper?"    spurgte  Xara. 

„Føler  ikke  Trang  til  det  Mindste",  svarede  Lobo. 
„Men  i  Morgen  en  Time  tidligere  end  sædvanlig  maa  der 
nok  foruden  Chokoladen  blive  bragt  mig  en  Kop  stærk 
Kaffe.« 

„Som  Du  ønsker  det,  Lobo.  Men  Du  skal  drikke  et 
Glas  Tinto  di  Rota  med  mig  i  Anledning  af  Morenos  og  hans 
Søsters  Besøg." 

Fra  en  Konsol  tog  Xara  en  Sølvbakke,  hvorpaa  der 
stod  en  Karaffe  med  to  Glas.  Han  skjænkede  den  mørkerode 
Vin   op. 

„Paa  glædeligt  Gjensyn  med  Moreno  og  Donna  Elvira!" 
udbrød  Xara  med  et  Smil  og  et  lysende  Blik,  idet  han  løf- 
tede  Glasset.      Skaalen   tomtes. 

„Hvis  man  oplever  deres  Ankomst,"  sagde  Don  Lobo 
med   Eftertryk,   idet  han   satte  Glasset   fra  sig. 

„Nu  henfalder  Du  nok  til  melankolske  Griller.  Det  vil 
forhaabentlig  vare  længe,  inden  Charons  Baad  skal  have 
Dig  med  som  Passager.  Du  hører,  jeg  kan  min  Mytho- 
logi." 

Endnu    blev    der    nydt    et  Glas  Tinto   di   Rota,     hvorefter 

ir 

de  to  Herrer  skiltes.  Lobo  trykkede  ved  Afskeden  Xaras 
Haand  hjerteligere  end  sædvanlig. 

Legationssekretæren  bemærkede  det,  men  han  skrev  den 
potenserede  Stemning  paa  Vinens  Regning. 

Don  Lobo  beboede  et  lille  Kabinet,  der  vendte  ud  imod 
en  Have.  Skjøndt  Rullegardinet  var  nede,  trak  han  dog  de 
svære  grønne  Gardiner  sammen.  Han  vilde  lige  som  afsondre 
sig  saa  meget  som  muligt  fra  Omverdenen,  for  at  han  ufor- 
styrret kunde  hengive   sig  til  sine  Betragtninger. 

Han  satte  sig  ved  et  lille  firkantet  Bord,  hvorpaa  der 
laa  en  Mappe.  Denne  aabnede  han  og  udtog  et  Papir  i 
Kvartformat.  Han  prøvede  de  paa  Skrivetøjet  liggende  Fjer- 
penne ved  at  trykke  dem  mod  Neglen.  Endelig  fandt  han 
en,  der  passede  ham,  og  nu  begyndte  han  at  skrive,  efter 
at  han  havde  skruet  Lampen  noget  op,  Papiret  reflekterede 
Lysskæret  paa  Don  Lobos  Ansigt,  som  derved  blev  endnu 
mere  blegt.  Han  skrev  et  Brev  til  Frøken  Henriette  v.  Dii- 
ring.  Da  han  havde  endt  det,  lagde  han  Pennen  fra  sig  og 
sad  nogen  Tid  tankefuld  med  Hovedet  støttet  til  venstre 
Haand.  Han  lagde  derpaa  Brevet  sammen,  forseglede  det 
med  Lak,  i  hvilket  han  med  sin  Signetring  trykkede  sit 
Navns  Begyndelsesbogstaver.  Brevet  gjemte  han  i  sin 
Tegnebog. 

Don  Lobo  rejste  sig  og  gik,  med  Tanken  henvendt  paa 
den  forestaaende  Duel,  flere  Gange  frem  og  tilbage.  Han  var 
sig  bevidst,  at  han  fægtede  godt:  han  førte  Kaarden  med 
Smidighed  og  Sikkerhed,  men  han  var  ikke  Fægtemester 
„par  excellence".  Hans  Troskab  mod  Kong  Ferdinand  havde 
i  sin  Tid  indviklet  ham  i  Tvekamp  med  et  Par  „Josefinos" 
eller  Spaniere,  der  vare  traadte  i  Kong  Josef  Napoleons  Tje- 
neste, og  han  var  gaaet  heldig  ud  af  dem  begge. 

Medens  han  syslede  med  disse  Minder,  gik  han  til  Hvile, 
efter  at  han  havde  kysset  en  lille  Amulet,  som  han  bar  paa 
sit  Bryst.  I  Begyndelsen  sov  han  urolig;  endelig  faldt  han 
hen   i   en  stille  Slummer.      Ogsaa   han  havde    et  Drømmesyn. 

Han  stod  paa  en  snebedækket  Mark,  i  hvis  Baggrund  der 
laa  et  lille  Kapel  omgivet  af  høje  Træer.  Fra  Kapellet  tonede 
Musik  og  Sang.  Dets  Dør  aabnedes,  og  ud  traadte  en  sort- 
klædt;  tilsløret  Kvinde,  der  nærmede  sig  ham.  Hun  overrakte 
ham  en  Buket  hvide  Roser,  hvis  Stilke  vare  omvundne  med 
et  rødt  og  et  gult  Silkebaand :  de  spanske  Farver.  Gjennem 
Sløret  syntes  han  at  kunne  skimte  Frøken  v.  Diirings  Træk. 
Don  Lobo  tog  Buketten,  men  da  han  betragtede  Roserne  nær- 
mere, saa  han,  at  de  vare  besprængte  med  Bloddraaber. 
Hans  Øje  søgte  atter  Skikkelsen.  Men  da  var  denne  for- 
svunden tilligemed  Kapellet  og  Skoven.  I  dette  Øjeblik 
vaagnede  Don  Lobo. 

Det  var  Daggry.      Tjeneren    bragte   ham    Chokoladen    og 
Kaffen. 


VII. 

I  Dyrehaven  Syd  for  Eremitagen  var  der  henimod  Sko- 
vens Udkant  en  aaben  rund  Plads  omgiven  af  høje  Hassel- 
buske, som  skjulte  den  for  de  Vejfarendes  Blikke.  Paa  denne 
Plet  havde  i  Tidens  Løb  flere  Officerer  ved  Regimentet  i 
Jægersborg  i  Hemmelighed  udkæmpet  deres  Dueller,  og  de  to 
Sekundanters   Valg   faldt   derfor  paa  den. 

Det  var  tidlig  Formiddag.  Himlen  skjultes  af  et  graat 
Skylag,  en  temmelig  tæt  Taage  hvilede  over  det  snebedækkede 
Landskab.  Kl.  10  kom  to  lukkede  Vogne  kjørende  og  holdt 
omtrent  samtidig  ud  for  Pladsen.  I  den  førstankomne  Vogn 
sad  Antoine,  Løjtnant  Wedel  og  en  Læge;  en  Forbindings- 
kasse stod  ved   dennes  Side. 

De  tre  Herrer  steg  ud,  og  næppe  havde  de  naaet  Plad- 
sen, før  Vognen  med  Lobo  og  Løjtnant  Funch  indtraf.  Et 
Par  Minutter  efter  vare  de  Alle  samlede  paa  den  Plet,  hvor 
Tvekampen  skulde  finde  Sted. 

„Løjtnant  Funch,"  sagde  Lobo,  „skulde  jeg  her  finde 
Døden,    beder   jeg  Dem    om    at   besørge   dette   Brev   til   Ådres- 

såten.  Det  er  et  Tillidshverv  fra  en  spansk  Officer  til  en 
dansk  Kammerat.  Det  er  fra  Deres  Side  en  Venskabstjeneste 
mod  mig." 

„Stol  trygt  paa  mig  i  den  Retning,"  svarede  Funch;  de 
trykkede   hinandens   Haand. 

„Skal  vi  saa  krydse  Klinger?"  udbrød  Antoine  utaal- 
modig. 

Sekundanterne  rakte  hver  af  Duellanterne  en  Kaarde. 
Vaabnene   vare   aldeles   ensartede. 

Antoine  og  Lobo  indtog  En-garde-Stillingen,  til  hvilken 
de  vendte  tilbage  efter  at  have  hilst  paa  Sekundanterne  og 
paa  hinanden. 

Løjtnant  Antoine  gjorde  et  Skridt  fremad  med  Appel. 
Han  søgte  Løjtnant  Lobos  Klinge  med  Kvart  -  Engagement, 
der  fulgtes  af  Lobo  med  Kontra -Changement  og  Engage- 
ment. 

De  to  Officerer  vare  dødblege,  men  i  deres  Øjne  flam- 
mede Lidenskabens  Ild.  Sekundanterne  fulgte  med  den  største 
Spænding  enhver  af  deres  Bevægelser.  Lægen,  der  som  Di- 
lettant dyrkede  Fægtekunsten,  havde  paa  Fornemmelsen,  at 
Franskmanden   var  Spanieren   overlegen. 

Duellen  gik  sin  Gang.  Antoine  udførte  nu  et  Double- 
ment,  der  af  Lobo  afværgedes  med  Dobbelt-Kontra-Kvart- 
parade.  Antoine  kom  i  den  højeste  Affekt,  Lobo  blev  et 
Øjeblik  usikker.  Han  tog  sig  dog  strax  sammen  og  efter  en 
halv  Flankonade  rettede  han  mod  sin  Modstanders  Bryst  et 
Kvartstød,  der  pareredes.  Men  nu  foretog  Antoine  lynsnart 
og  kraftig  et  Changebattement  og  markerede  En — To.  Lobo 
saaredes   haardt  i   den   højre  Arm. 

Sekundanterne  erklærede  Duellen   for  endt. 

Armen  blødte  meget  stærkt,  men  alligevel  rakte  Lobo 
Haanden  frem  mod  sin  Modstander,  der  greb  den  og  tryk- 
kede den. 

Antoine  hilste  derefter  paa  de  to  Andre  og  gik  ledsaget 

af  Løjtnant  Wedel  hurtig  hen  til  Vognen,  der  kjørte  dem 
tilbage  til  Kjøbenhavn. 

Lægen  forbandt  Don  Lobo,  der  klagede  over  heftige 
Smerter  i  Armen.  Derpaa  steg  de  ind  i  deres  Vogn  og  holdt 
en  god  Time  senere  udenfor  Legationssekretær  Xaras  Bolig  i 
Bredgade.  Lobo  fulgtes  til  sit  Værelse  af  Lægen,  der  til- 
raadede  ham  fuldstændig  Ro.  Løjtnant  Funch  gav  Xara  en 
Skildring  af  Duellen,  som  de  to  Modstandere  dog  ønskede 
maatte  forblive  en  Hemmelighed. 

Om  Eftermiddagen  vendte  Funch  tilbage  til  Jægersborg. 
Lægen,  der  praktiserede  i  Hovedstaden,  vedblev  at  føre  Til- 
syn med  Lobo.  Denne  havde  henimod  Aften  en  stærk  Saar- 
feber  og  gik  i  Seng.  Hans  Søvn  var  i  Løbet  af  Natten 
urolig;  han  plagedes  af  uhyggelige  Drømme.  Han  befandt 
sig  i  Spanien;  det  forekom  ham,  at  han  stod  i  den  bræn- 
dende Sol  ved  en  gammel  Ruin  i  Granada ;  da  foer  en  vSkor- 
pion  ud  af  et  Hul  i  Muren  og  tilføjede  ham  et  Stik  i  Armen. 
Don   Lobo   vaagnede ;   Saaret  gjorde   meget  ondt. 

Medens  Lobo  saaledes  laa  paa  Lejet  i  febersyge  Fanta- 
sier, deltog  Antoine  med  Liv  og  Lyst  i  en  Souper  hos  Etats- 
raad  de  Coninck.  Han  komplimenterede  med  Finhed  Damerne 
og  blev  beundret  af  disse;  han  var  Aftenens  Love.  De 
elegant  udstyrede,  stærkt  oplyste  Saloner,  hvor  Vinen  perlede 
i  Glassene  og  Kvinderne  vare  saa  tiltrækkende,  lagde  fuld- 
stændig Beslag  paa  hans  Tanker.  Derfor  randt  Billedet  af 
det  blodige  Optrin  om  Formiddagen,  i  den  taageomhyllede 
Skov,  paa  den  snebedækkede  Jord,   ham  ikke  et  Øjeblik  i  Hu. 


VIIL 

Den  folgende  Formiddag  overrakte  den  franske  Legations- 
sekretær Desaugiers  Løjtnant  Antoine  et  Brev  fra  Kaptajn 
Montcabrié,  der  havde  fungeret  som  Hofmarskal  hos  den 
svenske  Kronprinsesse  Desideria  under  hendes  Rejse  fra  Paris 
til  Stockholm.      Lojtnanten   fik  deri  en  bestemt  Opfordring  til 

snarest  muligt  at  komme  til  Sverrig  og  slutte  sig  til  Hds.  kgl. 
Højheds  franske  Følge. 

„Jeg  maa  rejse,"  sagde  Antoine  til  Desaugiers,  idet  han 
viiste  ham   Brevet. 

„Det  er  en  kategorisk  Befaling,"  ytrede  denne.  „Men 
benyt  Dig  nu  af  det  stille  Vejr." 

„Depecherne  til  den  svenske  Udenrigsminister,  hvorom 
Baron   Oxenstierne   talte?"    spurgte   Antoine. 

„De  ligger  hos  Legationssekretær  Lorichs  og  kan  øje- 
blikkelig aflientes." 

„Nej,"  svarede  Antoine,  „vel  haster  det  med  Afrejsen; 
men  jeg  maa  dog  først  gjøre  Overhofmarskal  Hauch,  Baron 
Didelot  og  Baron  Oxenstjerna  min  Opvartning." 

„Ja,  det  bør  Du,  Antoine.  Til  de  øvrige  skal  jeg  nok 
besørge  din  Afskedshilsen  og  fortælle  dem,  at  Du  skynd- 
somst maatte  tage  afsted." 

„Derved  viser  Du  mig  en  stor  Tjeneste,  Desaugiers,  for 
hvilken  jeg  er  Dig  forbindlig.  Først  maa  Du  bringe  Løjt- 
nant Lobo   min   Hilsen." 

„Dernæst,"  faldt  Legationssekretæren  ham  i  Talen,  „Frø- 
ken  Henriette  v.   Diiring." 

„Ja,  en  sympatethisk  Afskedshilsen  til  hende!"  udbrød 
Antoine  livfuld,   med   straalende  Øjne. 

Løjtnanten  steg  et  Kvarter  senere  ind  i  en  lukket  Vogn, 
der  holdt  for  Porten  i  Desaugiers'  Hus.  Han  aflagde  de 
nævnte  Visiter.  Hos  den  svenske  Gesandt  traf  han  Kammer- 
junker Lorichs,  og  kort  efter  var  han  i  Besiddelse  af  De- 
pecherne. 

I  Skumringen  forlod  Antoine  Kjøbenhavn  i  en  Kaleche. 
Han  kjørte  ad  Kongevejen  til  Helsingør,  hvorfra  han  havde 
en  heldig  Overfart  til   Helsingborg. 

Da  han  betraadte  Skibsbroen  der,  vendte  han  sig  om 
og  betragtede  nogle  Minutter  Sjællands  Kyst.  Kun  faa  Dage 
havde  han  opholdt  sig  paa  den  skjønne    danske  0 ;    men    de 

forekom  ham    at    have   været  lige  saa  rige  paa  Begivenheder, 
som  et  helt  Aar  af  et  Menneskes  Liv. 


Frøken  v.  During  var  i  Visit  hos  Baron  Oxenstjerna. 
Hun  sad  i  en  livlig  Konversation  med  Baronessen,  der  med 
Lune  forstod  at  fortælle  en  Mængde  Smaatræk  fra  den  engelske 
Kong  Georg  den  Tredies  Hof.  Hun  havde  netop  givet  en 
livlig  Skildring  af,  hvorledes  Kongen  i  et  Anfald  af  Sindssyge 
ved  Parlamentets  Aabning  havde  kaldt  Underhusets  Med- 
lemmer „Skovsnepper",  da  Tjeneren  meldte  Legationssekretær 
Desaugiers. 

Den  franske  Diplomat  traadte  ind  i  Kabinettet  med  et 
Smil  om  Læben  og  hilste  med  en  chevaleresk  Holdning  paa 
de  to  Damer.  Baronessen  bad  ham  om  at  tage  Plads. 
Efter  at  Desaugiers  havde  takket  Hds.  Naade  for  den  særdeles 
behagelige  Aften,  han  fornylig  havde  tilbragt  hos  hende  og 
Baronen,   vendte  han   sig  mod   Frøken    Henriette. 

„Da  jeg  træffer  Dem  her,"  sagde  han,  „vil  jeg  med 
Baronessens  Tilladelse  overbi'inge  Dem  en  Afskedshilsen  fra 
Løjtnant  Antoine.      Han   har  givet  mig  det   Hverv." 

„Ja  Løjtnanten  er  rejst  pludselig,"  udbrød  Baronessen. 
„Jeg  har  hørt  det  af  min  Gemal,  gjennem  hvem  han  sendte 
mig  en   Hilsen." 

„Han  fik  Befaling  til  hurtigst  muligt  at  komme  til  Stock- 
holm, Deres  Naade." 

Næppe  nævntes  Antoines  Navn,  før  Frøken  v.  Diirings 
Fysiognomi  vidnede  om,  at  hendes  Interesse  for  dette  Sam- 
taleæmne  var  vakt.      Hun  takkede  varmt  for  Hilsenen. 

„Løjtnant  Antoine  er  altsaa  rejst!  Besøger  han  Kjø- 
benhavn,  naar  han  begiver  sig  tilbage  til  Frankrig?"  spurgte 
Frøkenen. 

„Jeg  veed  det  ikke.  Her  endte  hans  Ophold  med  en 
uhyggelig  Katastrofe." 

Begge  Damerne  saa  med  spændt  Opmærksomhed  paa 
Desaugiers. 

„Hos  Gehejmelegationsraad  Frima-ns,"  faldt  Frøken  Hen- 
riette ind,  „hørte  jeg  et  Rygte  om,  at  Antoine  og  Lobo  havde 
duelleret.      Er  det  sandt?" 

„Ja,  Frøken;  Løjtnant  Lobo  blev  alvorlig  saaret  i  den 
højre  Arm." 

„Og  Antoine?" 

„Han  gik  uskadt  ud  af  Tvekampen,"  svarede  Des- 
augiers. 

„Men  det  er  jo  en  romantisk  Episode,"  udbrod  Baro- 
nessen. 

„Det  spanske  Hovmod  fik  sin  fortjente  Straf  af  en 
Franskmands  Kaarde,"  bemærkede  Deraugiers  med  en  vis 
overlegen  Tilfredshed.  Han  meddelte  derefter,  hvad  han  vidste 
om  Duellen  og  tilføjede,  at  Don  Lobo  opholdt  sig  hos  Le- 
gationsraad  Xara. 

Frøken  v.  Diiring  lyttede  med  synlig  Deltagelse  til  et- 
hvert af  hans  Ord.  Da  han  var  færdig  med  sin  Skildring, 
sank  hun  nogle  Øjeblikke  eftertænksom  tilbage  i  Stolen. 
Derpaa  rettede  hun  sig  og  udbrød  med   deltagende  Stemme : 

„Don   Rafael   Lobo   er  altsaa   bleven   alvorlig  saaret!" 


IX. 

Paa  Jægersborg  var  Løjtnant  Funch  vendt  tilbage  fra 
sin  Formiddagstjeneste.  Han  havde  skrevet  og  forseglet  nogle 
Breve,  der  tillige  med  et  Par  Pakker  og  en  Del  Aviser  skulde 
sendes  til  Kjobenhavn.  Ordonnansen  skulde  besørge  dem. 
Funchs  Blik  faldt  paa  et  Billede  paa  Væggen  forestillende 
Horatiernes  og  Curiatiernes  Tvekamp.  Han  kom  til  at  tænke 
paa  Duellen  mellem  Antoine  og  Don  Lobo. 

„Død  og  Pine,"  sagde  Funch  ved  sig  selv,  „hvor  var 
Antoines  Changebattement  brillant  I"  I  dette  Nu  traadte  Lojt- 
nant  Wedel   ind   til   ham. 

„Kollega,"  udbrød  Wedel  ved  Indtrædelsen  i  Værelset, 
„den   Duel   kan   muligt  koste  Løjtnant  Lobo   Livet." 

„Hvad  siger  De?    De  overdriver  Sagen." 

„Jeg  har  været  hos  Legationssekretær  Xara.  Lobo  har 
havt  et  betydeligt  Blodtab,,  han  har  stærk  Feber,  og  der  er 
gaaet  Betændelse  i   det  dybe  Saar." 

„Skulde  hans  Liv  virkelig  være  truet?"  ytrede  Funch. 
Hans  Tanke  faldt  ganske  naturlig  paa  Lobos  Brev,  hvilket 
han  tog  frem  af  en  Brevtaske  og  lagde  paa  Bordet  ved  Siden 
af  ovennævnte  Sager.  „Jeg  maa  ind  til  Byen  for  at  se 
til  ham." 

„Opsæt  det  blot  ikke  for  længe.  løvrigt  kommer  jeg 
her  i  et  bestemt  Ærinde.  Det  er  Generalinde  Berger,  som 
sender  mig  til  Dem.  Hds.  Naades  Niece  skal  have  Bryllup, 
og  hun  har  i  Sinde  at  forære  den  unge  Dame  en  antik  Vase 
som   Brudegave." 

„Ah,  hendes  smukke  Niece,  der  var  paa  Besøg  her  i 
Jægersborg  i  Sommer!"  sagde  Funch.  „Lykkelig  den  Mand, 
der   faaer  hende!" 

„Hds.  Naade,"  fortsatte  Wedel,  „har  faaet  tilsendt  to 
Vaser,  mellem  hvilke  hun  kan  vælge.  Hun  har  imidlertid 
vanskeligt  ved  at  træffe  det  afgjørende  Valg.  Da  Hds.  Naade 
nu  stoler  ganske  paa  Deres  Smag  med  Hensyn  til  slige  Ting, 
anmoder  hun  Dem  om  at  komme  over  til  hende  og  afgive 
Deres  Skjøn. 

„Det  skal  være  mig  en  Ære  at  kunne  vise  Generalinden 
en  Tjeneste."  Funch  satte  ganske  særdeles  Pris  paa  at 
kunne  vise  Damer  en    Opmærksomhed. 

„Men  Hds.  Naade  ønsker  at  se  Dem  snarest  muligt.  Thi 
Vasen  maa  afsendes  endnu  i  Formiddag." 

„Øjeblikkelig   skal  jeg  komme,"   sagde  Funch,    der  folte 
sig   overordentlig  smigret.      Han  rejste  sig,    kastede  en  Kappe- 
om    sig    og   satte    en    Felthue    paa    sit    Hoved.     Generalinden 
optog    hans    Tanker    saaledes,    at   han    ganske    glemte  Lobos 
Brev.    De  to  Officerer  fulgtes  ad  ud  af  Døren. 

I  Gaarden  mødte  de  Ordonnansen,  der  skulde  til  Kjø- 
benhavn.  Lige  som  de  stod  foran  ham,  viiste  Generalløjtnant 
Berger  sig  i  Nærheden  og  vinkede  smilende  ad  Løjtnant 
Funch.  Denne,  der  var  baade  stolt  og  glad  over  sin  Chefs 
Opmærksomhed,   fik   nu   Hast. 

„Tag  de  Breve  og  de  Pakker,  som  ligger  paa  mit  Bord, 
og  bring  dem  til  Enkemajorinde  Funch  i  Kjøbenhavn,"  sagde 
han  hurtig  til  Ordonnansen. 

Han  gjorde  Honnør  for  Løjtnant  Wedel  og  ilede  hen  til 
Excellencen. 

Løjtnant  Funch  opholdt  sig  over  en  Time  hos  General- 
løjtnant Berger,  hvis  Frue  var  henrykt  over,  at  hun  ogsaa 
syntes  bedst  om  den  Vase,  han  havde  foretrukket.  Baade 
Hs.  Excellence  og  Hds.  Naade  sagde  ham  Komplimenter  i  An- 
ledning af  hans  fine  Smag,  da  han  forlod  dem. 

Med  Tanken  henvendt  herpaa  traadte  Funch  ind  i  sit 
Værelse.  Da  han  saa  det  tomme  Bord,  randt  Lobos  Brev 
ham   i   Hu. 

„Fordømte  Glemsomhed!"  udbrød  han,  „Ordonnansen  er 
allerede   med   det  i   Kjøbenhavn." 


Frøken  v.  Diiring  erkyndigede  sig  efter  sin  Hjemkomst 
om  Don  Lobos  Befindende.  Hun  billigede  Udfordringen  fra 
Antoines  Side.  Saaledes  tænkte  hun,  burde  en  Officer  af 
Napoleons  Hær  handle.  Hun  beundrede  den  Hurtighed  og 
Sikkerhed,  hvormed  han  havde  fort  Kaarden.  Men  naar  hun 
overvejede  selve  Stridens  Gjenstand,  kom  hun  til  den  Er- 
kjendelse,  at  Lobo  her  havde  kjæmpet  for  den  bedste  Sag. 
Spanierne  stred  jo  dog  med  Udholdenhed  og  Heltemod  for 
deres  nationale  Uafhængighed,  og  de  vare  trofaste  mod  deres 
Kongehus. 

Af  den  Grund  folte  Froken  v.  Diiring  i  dette  Tilfælde 
større    Sympathi    for    Lobo    end    for    Antoine,    og    Sympathien 

blev  stærkere  ved  Budskabet  om,  at  Spanierens  Saar  forvoldte 
ham  Lidelser.  Frøkenen  mindedes  de  dejlige  Sommerdage, 
hun  havde  tilbragt  paa  Giesegaard  sammen  med  Don  Lobo, 
der  havde  viist  sig  overordentlig  elskværdig  overfor  hende. 
Hun   havde   følt  sig  tiltalt  af  ham. 

Men  saa  dukkede  Billedet  af  Antoine  op  i  hendes  Fan- 
tasi. Hun  havde  ogsaa  en  varm  Følelse  for  ham  og  hen- 
droges egentlig  stærkere  til  ham.  Nu,  efter  Duellen,  var  hun 
med  Hensyn  til  sig  selv  mere  tvivlraadig  end  nogensinde: 
hun   vidste  ikke,   hvem   hun   skulde  give   Fortrinet. 

Medens  Frøken  Henriette  syslede  med  disse  Tanker,  kom 
Tjeneren  ind  med  et  Brev  til  hende.  Udskriften  hidrørte  fra 
Don  Lobo:  hun  kjendte  hans  Haandskrift  fra  Verset  til  hende. 
Spændt  aabnede  hun   det  og  læste   Folgende: 

„Naadige  Frøken! 
Jeg  er  falden  i  en  Duel  med  den  franske  Løjtnant  An- 
toine, der  udfordrede  mig,  fordi  jeg  karakteriserede  Napoleons 
Fremfærd  mod  mit  Fædreland  paa  den  Vis,  enhver  spansk 
Patriot  bør  gjøre  det.  Bevæggrunden  til  min  Optræden  var 
ædel,  min  Død  er  herlig.  Budskabet  om  min  Skjæbne  vil 
De,  Frøken  Henriette  v.  Diiring,  meddele  min  gamle  Fader  i 
Granada,  Oberst  Don  Manuel  Lobo;  thi  jeg  veed,  at  min 
dybtfølte  Sympathi  for  Dem  ikke  blev  ganske  ubesvaret  fra 
Deres  Side.  Erindringen  om  Dem  var  det  Skjønneste,  hvor- 
med jeg  kunde  forlade  Danmark  og  Livet. 

Rafael   Lobo." 

Frøken  v.  Diiring  blev  under  Læsningen  af  disse  Linier 
baade  forbavset  og  smertelig  bevæget.  Skulde  der  pludselig, 
tænkte  hun,  være  indtraadt  en  saadan  Krise  i  hans  Befin- 
dende, at  han  havde  følt  Døden  nærme  sig?  Men  han  skriver 
jo,  som  om  han  var  falden  paa  selve  Kamppladsen.  Brevet 
skyldes   da  vel  ikke   Feberfantasier? 

Frøken   Henriette  kunde  ikke  løse  Gaaden.    Hun  spurgte 

Tjeneren,  hvem  der  havde  bragt  Brevet,  men  han  erklærede, 
at  Overbringeren  var  ham  ubekjendt.  Frøkenen  betragtede 
atter  Brevet  med  den  fine  Haandskrift.  Hun  blev  sorgfuldt 
bevæget  ved  Tanken  om,  at  Don  Lobo  var  underkastet  Li- 
delser. Men  da  tænd'.es  hos  hende  Haabet  om,  at  han  vilde 
komme  sig,  og  en  stille  Glæde  gjennemstrømmede  hendes 
Hjerte.  En  virkelig  dyb  Sympathi  for  Don  Rafael  begyndte 
at  røre  sig  hos  hende. 

„Enkemajorinde  Funch!"  meldte  Tjeneren.  Frøkenen 
rejste  sig  og  gik  hende  i  Møde.  Majorinden  var  en  høj, 
mager  Dame  med  sølvgraat   Haar  og  markerede  Træk. 

„Maaske  jeg  har  den  Ære  at  hilse  paa  Frøken  v.  Diiring," 
sagde  hun  med  affekteret  Betoning. 

„Det  er  mit  Navn,  Fru  Majorinde  Funch!  Maa  jeg  bede 
Dem  tage  Plads  i  Lænestolen  der."  Fruen  tog  Sæde,  Frø- 
kenen  satte   sig   overfor   hende. 

„Jeg  kommer  i  en  meget  delikat  Mission,"  sagde  Fruen. 
Frøken   Henriette  saa   spørgende  paa  hende. 

„De  har  sikkert  modtaget  et  Brev  fra  Løjtnant  Lobo?" 
Frøkenen  bekræftede  det,  idet  en  let  Rødme  viiste  sig  paa 
hendes  Kinder. 

„Men  det  er  skeet  ved  en  Fejltagelse."  Fruen  fortalte 
nu,  hvorledes  hendes  Søn,  Løjtnant  Funch,  som  Lobos  Se- 
kundant, havde  faaet  Brevet  før  Duellen,  og  hvorledes  det  fra 
begge  Sider  var  blevet  glemt  som  en  Følge  af  det  blodige 
Optrin  og  Sindsbevægelsen.  Endelig  meddelte  Fruen  Brevets 
Skjæbne  paa  Jægersborg  og  dets  Ankomst  til  hende  selv,  der 
strax  havde  ladet  det  besørge   efter  Adressen. 

„Min  Søn,  Løjtnanten,  har  imidlertid,"  vedblev  Fruen, 
„anmodet  mig  om  at  gaa  til  Dem,  Frøken  v.  Diiring,  for  at 
bede  Dem  gjennem  mig  at  udlevere  ham  Brevet.  Han  vil  da 
sende  det  til  Lobo,  før  denne  kræver  det.  Løjtnanten  vil  da, 
som  det  sømmer  sig  for  en  Officer,  aabent  fortælle  Løjtnant 
Lobo,   hvorledes  det  Hele  er  gaaet  til. 

Frøkenen   rejste  sig,   aabnede  et  lille  sort  Skrin,   der  stod 

paa  et  Sybord  i  et  Hjørne  af  Kabinettet,  fremtog  Brevet  og 
rakte  det  til  Majorinde   Funch. 

„Ved  Deres  Fortælling,  Frue,"  sagde  hun,  „er  det,  der 
før  var  mig  dunkelt,  blevet  mig  klart.  „Siig  mig,  Frue," 
spurgte  hun  deltagende,   „er  Don  Lobos  Tilstand  betænkelig?" 

„Der  er  indtraadt  den  heldigste  Vending  i  den.  Sand- 
synligvis vil  han  om  nogle  faa  Dage  kunne  tiltræde  Rejsen 
til  sit  Hjem;  han  brænder  af  Attraa  efter  at  komme  til  Spa- 
nien." 

Denne  Meddelelse  gjorde  synlig  det  bedste  Indtryk  paa 
Frøken  v.  Diiring ;  det  var,  som  om  en  Sten  faldt  fra  hendes 
Hjerte. 

Efter  at  Fru  Majorinde  Funch  havde  bortfjernet  sig  med 
Brevet,  gik  Frøken  Henriette  igjen  hen  til  det  lille  Skrin, 
hvilket  hun   atter  aabnede. 

Blandt  dets  Indhold  var  en  lille  Guldkapsel,  der  inde- 
sluttede et  Miniaturbillede  af  hende  selv.  Hun  betragtede 
det  nogle  Øjeblikke  og  lagde  det  derefter  ned  i  Skrinet.  Hun 
satte  sig  paa  Stolen  ved  Kabinettets  Vindue  og  saa  tankefuld 
paa  den  snebedækkede  Gade. 


X. 

Henved  en  Uge  senere  stod  Frøken  Henriette  v.  During 
en  Formiddag  i  Dagligstuen  i  Færd  med  at  gaa  ud  i  en 
Fødselsdagsvisit  hos  Baron  Holcks.  Hun  var  alene  hjemme. 
Hun  betragtede  i  Spejlet  sit  sorte  Fløjelstoilette,  der  klædte 
hende  saa  ypperlig  og  lod  hendes  smukke  Bygning  rigtig 
komme  til  sin  Ret.  I  en  Guldkæde  om  Halsen  bar  hun 
Kapslen  med  sit  Portræt. 

Pludselig  meldte  Tjeneren,  at  en  spansk  Officer  var 
ude  i  Vestibulen ;  han  ønskede  at  hilse  paa  Herskabet  og 
Frøkenen. 

„Jeg  venter  Hr.  Løjtnanten  her,"  sagde  Frøken  v. -During 
afficeret.     Don   Lobo  traadte   med   hurtige  Skridt   ind   i   Stuen, 

standsede  og  hilste  med  et  hjerteligt  Udtryk  i  Stemmen  paa 
Frøken  Henriette.  I  den  mørkerøde  Kjole  med  Guldbroderiet 
paa  Kraven  og  Opslagene  tog  han  sig  særdeles  godt  ud.  Han 
var  som  en  Følge  af  Blodtabet  blegere  end  sædvanlig,  hvad 
der  lod  hans  sorte  Haar  træde  stærkere  frem  og  bevirkede, 
at   hans   mørke  brune  Øjne  lige  som  lyste  med  større  Glans. 

„Jeg  kommer  for  at  aflægge  mit  Afskedsbesøg,  for  at 
bringe  Dem,  Frøken  v.  Diiring,  Deres  Tante  og  Deres  Onkel 
mit  sidste   F'arvel." 

„De  har  uigjenkaldelig  bestemt  at  forlade  os  allerede 
nu.   Løjtnant  Lobo?" 

„Jeg  vil  til  mit  Fædreland  for  at  deltage  i  Kampen 
mod  de  franske  Undertrykkere."  Hans  Øjne  flammede,  da 
han  sagde  disse  Ord. 

„Men  hvorledes  min  Skjæbne  end  bliver,  og  hvor  jeg 
end  kommer  til  at  færdes,  skal  det  skjønne  Minde  om  Dem, 
Frøken  v.  Diiring,  dog  altid  følge  mig.  Jeg  veed,  at  De  har 
lært  mine  Følelser  for  Dem  at  kjende.  Modtag  en  Spa- 
niers Tak." 

Disse  Ord  sagde  han  med  bevæget  Stemme,  idet  han 
rakte  Frøkenen  sin  Haand,  som  hun  greb  med  blussende 
Kinder. 

„Erindringen  om  Dem,  Don  Rafael  Lobo,  skal  heller 
ikke  forlade  mig;  De  maa  jo  have  følt,  at  ogsaa  jeg  er 
knyttet  til  Dem  ved  et  sympathetisk  Baand." 

Disse  Ord  udtalte  hun  med  nedslagne  Øjne.  Lobo  tog 
sin  Haand  ud  af  hendes,  løsnede  en  lille  Amulet,  som  han 
bar  om  Halsen,  og  bad  hende  om  at  beholde  den  som  en 
Souvenir  om  ham. 

„Denne  Amulet  gav  min  afdøde  Moder  mig,"  sagde  han. 
„Men  hun  har  aabenbaret  sig  for  mig  i  et  Drømmesyn  og 
paabudt  mig,  at  jeg  skulde  give  den  til  den  danske  Kvinde, 
jeg  satte  højest.    De  vil  ikke  svare  mig  afvisende. 

Frøken  v.  Diiring  tog  Amuletten  med  Tegn  paa,  at  Gaven 
var  hende  kjærkommen. 

„Nu  et  Minde  om  mig,  Don  Lobo,"  udbrød  hun,  idet 
hun  rakte  ham  Kapslen,   der  indesluttede  hendes  Portræt. 

„Det  er  min  nye  Amulet,"  sagde  han  med  Varme,  idet 
han  trykkede  hendes  Haand,  hvad  hun  gjengjældte.  „Er 
Deres   Onkel   og  Tante   tilstede?" 

„Nej,   men   Deres   Hilsen  skal  jeg  bringe   dem." 

„Farvel   da,   min   dyrebare  Frøken  v.  Diiring." 

„Farvel,  Løjtnant  Lobo,  Tak  for  Deres  Venskab."  De 
vexlede  igjen  Haandtryk.  Begge  vare  bevægede.  Derom 
vidnede  hans  Stemmes  Klangfarve  og  en  Taare  i  hendes 
Øjne. 

Don  Lobo  gik  hen  mod  Døren.  Frøkenen  fulgte  efter. 
Han  vendte  sig  om,  lod  sine  Øjne  hvile  paa  hende  og  aab- 
nede  pludselig  sin  Favn  med  Udbrudet:  „For  sidste  Gang 
Farvel  min  skjønne  danske  Veninde!" 

Som  en  Ild  strømmede  det  gjennem  Frøken  Henriettes 
Aarer.  Hun  kastede  sig  til  hans  Bryst;  han  trykkede  et  Kys 
paa  hendes  Læber  og  holdt  hende  et  Øjeblik  omfavnet. 

„Farvel,  min  elskede  spanske  Ven,"  sagde  hun  med 
hjertelig  Følelse. 

Don   Rafael  Lobo   forlod  hende  skyndsomst. 

Frøken  Henriette  tog  dybt  bevæget  af  Afskeden  Plads 
ved  Bordet;  tankefuld  støttede  hun  Hovedet  til  Haanden. 
Først  en  Time  efter  saa  hun  sig  i  Stand  til  at  kunne  gaa  i  Visit. 

Saaledes  bøjede  hun  sig  for  Konveniensens  Krav,  der  i 
de  højere  Samfundskredse  ere  uafviselige. 


Frøken  v.  Diiring  fik  aldrig  mere  den  spanske  Officer 
at  se. 

Don  Rafael  Lobo  var  en  glødende  Patriot:  sit  kæmpende 
Fædreland  elskede  han  over  alt;  han  vilde  ikke  ægte  nogen 
Kvinde,  før  Spanien  var  bleven  befriet  for  det  franske  Frem- 
medherredømmes  Vanære.     Kun  paa  uafhængig  national  Grund 

vilde  han  rejse  sig  en  Familiearne.  Alen  Befrielsens  Time 
kom  han  ikke  til  at  opleve.  Han  faldt  i  Juni  1811  under 
Tarragonas    Forsvar   mod   de    franske    Belejringstropper. 

Frøken  v.  Diiring  bevarede  Erindringen  om  ham  usvæk- 
ket. Naar  hun  om  Sommeren  kom  til  Giesegaard,  tog  hun 
hyppig  Plads  under  et  stort  Lindetræ  i  Haven.  Der  havde  hun 
siddet  sammen  med  Don  Rafael  Lobo,  der  fantasifuldt  og 
anskuehgt  havde  fortalt  hende  om  Granada  og  Sevilla.  Frø- 
ken Henriette  ønskede  at  fordybe  sig  i  disse  Minder,  der 
intet  Sted   traadte   hende  saa   levende  i  Mode  som    netop   her. 


Da    Engelskmændene    var    her. 

Efter  en  Kammerfrøkens  Dagbog. 

I. 

Den  7.  Juli  1807  bølgede  en  tæt  Menneskemængde  frem 
og  tilbage  paa  Strækningen  mellem  Frederiksgade  og 
Vesterport  i  Kjobenhavn :  der  var  nemlig  Fest  ved  Hoffet,  og 
Hovedstadens  loyale  Befolkning  viste  ved  enhver  saadan  Lej- 
lighed sit  monarkiske  Sindelag  og  sin  uskrømtede  Deltagelse 
i  Dynastiets  Familieanliggender.  Hertuginden  af  Augusten- 
borg, den  kgl.  Prinsesse  Louise  Augusta,  fejrede  i  Dag  sin 
sexogtrediveaarige  Fødselsdag  og  var  tillige  med  sin  Gemal 
og  Børnene  indtruffen  fra  Augustenborg  paa  Als  for  at  høj- 
tideligholde den  hos  sin  Fader,  Kong  Kristian  den  Syvende, 
paa  Frederiksberg  Slot.  Om  Formiddagen  havde  der  været 
Kur  i  Hertugparrets  Palæ  paa  Hjørnet  af  Frederiksgade  og 
Bredgade,  hvor  senere  Prins  Frederik  af  Hessen  havde  sin 
Bolig.  Prins  Ferdinand  havde  i  Forening  med  sine  Søstre, 
Prinsesserne  Juliane  og  Charlotte,  bragt  Hds.  kgl.  Højhed 
deres  Lykønskning.  I  samme  Øjemed  var  der  indtruffet  Af- 
sendinge  fra  Kronprinsregenten  og  Kronprinsesse  Marie  i  Kiel 
og  fra  Prins  Kristian  og  hans  Gemalinde,  Prinsesse  Charlotte, 
i  Pløen,  hvilke  to  paa  det  Tidspunkt  mødte  megen  Deltagelse 
fra  alle  Sider,  da  de  for  tre  Maaneder  siden  havde  mistet  en 
Søn,  som  døde  nogle  Timer  efter  Fødslen.  Kong  Kristian 
den  Syvende  havde  selv  i  egen  høje  Person  bragt  sin  Datter 
en  Gratulation.  Han  kom  kjorende  ind  fra  Frederiksberg  i 
en  aaben  Kaleche.  Hans  ellers  noget  matte  Øjne,  lyste  denne 
Dag    med    en     usædvanlig    Glans,     han     betragtede     Mængden 

uden  Tegn  paa  Ængstelighed;  besvarede  de  ærbødige  Hilsener 
med  et  lille  Nik  og  henvendte  af  og  til  smilende  nogle  Ord 
til  Hofmarskallen,  der  sad  ved  hans  Side.  Alle  kjendte  Kon- 
gens sindssyge  Tilstand,  men  officielt  var  han  som  alle  ene- 
vældige Herskere,  Idealet  af  Visdom,  og  det  gjorde  intet 
Skaar  i  hans  forskjønnende  Tilnavn,  at  Kronprinsen  var  den, 
der  havde  hele  Regjeringsmagten  i  Hævd.  Stundom  veg 
Afsindets  Skygger  bort  fra  den  kgl.  Bevidsthed,  og  da  for- 
stod Hs.  Majestæt  at  føre  sig  med  sand  Værdighed  og  Ynde; 
men  slige  Øjeblikke  vare  kun  Undtagelser,  der  dog  heldigvis 
i  Reglen  faldt  sammen  med  officielle  Begivenheder  i  Statslivet 
eller  i  Hofkredsen.  Kongen  overbragte  personlig  sin  Datter 
og  hendes  Gemal  en  Indbydelse  til  Taflet  paa  Frederiksberg. 
Da  han  kjørte  tilbage,  lagde  han  Vejen,  for  at  undgaa  Mæng- 
den, om  ad  Østerbro,  ad  Jagtvejen  og  gjennem  Falkoner- 
alléen. Efter  at  Hs.  Majestæt  havde  forladt  Palæet  stededes 
Statsministrene  og  efter  dem  Spidserne  af  Hovedstadens  mili- 
tære og  civile  Autoriteter  til  Lykønskning. 

Om  Eftermiddagen  Kl.  5  forlod  Hertugparret  med  deres 
to  ældste  Børn,  i  en  prægtig  Karosse,  forspændt  med  fire 
Heste,  Palæet  i  Bredgade.  Hertuginde  Louise  Augusta,  der 
var  en  yppig  Skikkelse  med  et  smukt,  hvidt  Teint  og  et 
fyldigt,  blondt  Haar,  tog  sig  ypperligt  ud.  Hds.  kgl.  Højhed  saa 
med  et  skjelmsk  Smil  ud  ad  Vinduet  og  mærkede  gjennem 
Mængdens  sympathetiske  Hilsener,  at  hun  var  folkeyndet. 
Hendes  Gemal,  Hs.  Durchlauchtighed,  Hertug  Frederik,  en  lille 
to  og  fyrretyveaarig  Mand,  saa  tør  og  pedantisk  ud,  og  dette 
Indtryk  forstærkedes  ved  Modsætningen  til  hans  Gemalindes 
fyldige  Livskraft.  Han  havde  selv  i  dette  Øjeblik  slet  ikke 
Sans  for,  at  han  sad  ved  Siden  af  den  „nordiske  Venus",  han 
gik  aabenbart  op  i  pædagogiske  Betragtninger  og  filosofiske 
Reflexioner.  Paa  Forsædet  havde  Bornene :  den  elleveaarige 
Prinsesse  Karoline  Amalie  og  den  niaarige  Prins  Kristian 
taget  Plads.  Den  lille  Prinsesse  var  et  overordentligt  smukt 
Barn  og  vakte  ved   den  naturlige  Gracie,   der  var  udbredt  over 

hende,  megen  Beundring.  Hun  tittede  nysgjerrig  ud  paa 
Folk.  Hendes  Broder  trj^kkede  sig  derimod  op  i  Hjørnet  og 
havde  Blikket  henvendt  paa  Faderen.  Fremtiden  er  skjult 
for  Mennesket,  og  ingen  Dødelig  formaar  at  gjennemtrænge 
•det  tætte  Slør,  der  hænger  ned  for  den.  De  to  Børn,  der 
her  sad  ved  hinandens  Side,  skulde  senere  komme  til  at 
vandre  ad  Veje,  der  vare  vidt  forskjellige :  Prinsessen  blev 
Danmarks  Dronning,  Prinsen  Hovedet  for  det  slesvig-holsten- 
ske  Oprør.  Karéline  Amalie  sluttede  sig  til  det  danske 
Nationalparti,  Hertug  Kristian  døde  i  et  Slags  Exil  udenfor 
sit  Fædrelands  Grænser.  Men  alt  det  stod  den  Gang  skrevet 
i  Skjæbnens  Bog,  og  den  Skrift  var  usynlig  for  Datidens 
Øjne. 

Tilbage  til  den  lyse  klare  Julidag  1807  !  Karossen,  der 
fulgtes  af  tre  Karether  med  Følget,  kjørte  hurtigt  over  Kon- 
gens Nytorv  ned  gjennem  Byen.  Ved  Vesterport  paraderede 
Løjtnantsvagten  og  præsenterede  Gevær.  Ovenpaa  Porten 
stod  en  tæt  sammenstuvet  Mængde,  der  gav  Hds.  kgl.  Højhed 
et  tordnende  Hurra  med  paa  Vejen  ud  ad  Vesterbro.  Da 
Hertugparret  kjørte  ind  i  Frederiksberg  Slotsgaard,  opførte 
Hoboisterne  ved  Fodgarden  Janitscharmusik.  Paa  den  store 
Trappe  modtoges  det  høje  Par  af  Kong  Kristian  den  Syvende, 
der  stod  mellem  Prinsesserne  Juliane  og  Charlotte.  Ved 
Taflet  havde  Hs.  Majestæt  sin  Datter  til  Bords,  medens  Her- 
tugen førte  Prinsesse  Juliane.  I  Begyndelsen  var  Kongen 
særdeles  oprømt;  han  udtalte  sig  med  meget  Bifald  om  en 
Melodi  af  „Bortførelsen  fra  Serailet",  som  Taffelmusiken 
netop  spillede.  Men  derefter  blev  han  tavs  og  sad  ligesom 
hensunken  i  sig  selv :  han  rørte  Intet  af,  hvad  der  blev  om- 
budt. Med  en  Datters  Finfølelse  søgte  Hertuginden  at  vild- 
lede Omgivelserne  med  Hensyn  til  Faderens  Tilstand ;  hun 
tog  Roser  fra  en  Vase,  plukkede  Bladene  af  og  lagde  dem 
paa  Dugen  ved  Kongen  saaledes,  at  de  dannede  Initialbog- 
stavet til  hans  Navn  ;  det  saa  nu  ud,  som  om  Hs.  Majestæt  be- 
tragtede dette    opmærksomt.      Kongen  rejste  sig  mekanisk  fra 

Taflet  og  forte  Hertuginden  ind  i  det  grønne  Gemak,  hvor 
Kaffen  blev  serveret.  Her  fik  han,  idet  han  lod  Blikket  glide 
rundt,  Øje  paa  den  astronomiske  Professor,  Etatsraad  Bugge. 
Han  gik  med  hurtige  Skridt  hen  til  ham  og  spurgte  ham, 
om  han  var  dygtig  i  Astrologi  og  Drømmetyden.  Professoren 
saa  med  en  forundret  og  spørgende  Mine  paa  Kongen  og 
spurgte,  hvormed  han  kunde  være  Hs.  Majestæt  til  Tjeneste. 
Kongen  svarede,  at  han  havde  haft  en  mærkelig  Drøm ;  det 
forekom  ham,  at  der  over  Kjobenhavn  hang  en  mørk  Torden- 
sky, fra  hvilken  et  Lyn  slog  ned  og  antændte  Byen.  Han 
maatte  forlade  sin  Hovedstad  og  vilde  sætte  over  et  bredt 
Vand,  men  her  saa  han  sig  forfulgt  af  en  engelsk  Sørøver. 
Etatsraad  Bugge  erklærede,  at  Hs.  Majestæt  i  Søvne  havde 
tænkt  paa  det  forestaaende  Fyrværkeri  i  Frederiksberg  Have 
og  derefter,  i  Kraft  af  en  ufattelig  Idéeassociation  paa  Nel- 
sons Jagt  efter  Napoleon  Bonaparte,  da  denne  drog  til  Ægyp- 
ten. Kongen  lyttede  med  et  sarkastisk  Smil  til  denne  For- 
klaring. Derpaa  kastede  han  pludselig  sit  Blik  op  mod 
Loftet  og  pegende  paa  en  Guirlande,  udbrød  han  til  Kjøben- 
havns Kommandant,  Generalmajor  v.  Leth,  der  stod  lige  i 
Nærheden:  „Den  Spinat  har  Fritzsch  skilt  sig  godt  fra!" 
Inden  Generalen  fik  Tid  til  at  betragte  Gjenstanden,  havde 
Kongen  fjernet  sig.  Hs.  Majestæt  greb  et  paa  en  Gueridon 
henlagt  Ringspil,  hilste  med  en  let  Haandbevægelse  Selskabet 
og  begav  sig  med  hurtige  Skridt  til  et  af  de  indre  Gemakker. 
To  Pager  fulgte  efter  ham.  Kongen  viste  sig  ikke  mere. 
Men  hans  bratte  Forsvinden,  der  ikke  harmonerede  med  Eti- 
kettens Forskrifter,  glemtes  hurtigt;  thi  nu  opbød  Hds.  kgl. 
Højhed  hele  sin  Konversationsevne  og  henrev  Alle  ved  sit 
Lune  og  vindende  Væsen.  Aftenen  sluttedes  med  Afbræn- 
dingen af  et  pragtfuldt  Fyrværkeri  paa  Plænen  nedenfor  Ter- 
rassen. Det  sidste  Numer  var  det  hertugelige  Pars  Navne- 
chiffre,  straalende  i  Regnbuens  Farver. 

Inde    i    Hovedstaden    havde    Gaderne    paa    det    tidligere 
nævnte  Strøg  antaget    det   sædvanlige  Udseende,    efter    at    de 

kongelige  og  hertugelige  Ekvipager  liavde  passeret  dem.  Den 
store  skuelystne  Mængde  havde  fordelt  sig  mellem  Klubberne, 
Gjæstgivergaardene  og  Værtshusene  paa  Strækningen.  De 
Herrer  og  Damer,  Mænd  og  Kvinder,  Drenge  og  Piger,  der 
nu  færdedes  paa  Fortovene,  vare  kun  ude  i  Forretnings- 
anliggender eller  i  bestemte  Ærinder.  Fra  Kjældere  og 
Skjænkestuer  lød  af  og  til  højrøstet  Tale  og  skraldende  Latter 
ud  paa  Gaden,  hvad  der  hos  de  Forbigaaende  vakte  et  Øje- 
bliks Opmærksomhed  og  fremkaldte  et  Smil;  thi  Vittighederne 
vare  som  oftest  af  en  temmelig  saftig  Beskaffenhed.  Ved 
Vesterport  havde  der  efterhaanden  samlet  sig  en  meget  be- 
tydelig Menneskemængde.  Gjæstgivergaardene  „Den  store 
norske  Løve"  paa  Halmtorvet  og  „Den  hvide  Hane"  ved 
Vestervold  vare  derfor  stærkt  besøgte.  Selskabet  bestod  paa 
begge  Steder  af  Bønder,  Matroser,  Soldater,  Svende  og  Smaa- 
borgere,  der  holdt  Fyraften.  Efter  Solnedgang  tændtes  Tælle- 
lysene i  Bliklampetterne  paa  Væggene,  men  Røgen  fra  Tobaks- 
piberne udøvede  en  formørkende  Virkning.  Her  havde  man 
imidlertid  mindre  Brug  for  Synets  Sans  end  for  Horeisen  og 
Smagen.  Det  summede  i  Ørene  med  Historier,  navnlig  fra 
Matroserne,  og  stadig  blev  der  drukket  Omgange  af  kold 
Grog  eller  Snapse  med  et  Stænk  01  til.  Fortællingerne 
drejede  sig  om  Sammenstød  mellem  franske  og  engelske  Ka- 
pere i  Nordsøen  og  Kattegattet,  om  store  Fangster  af  franske 
Koffardifartøjer,  som  britiske  Orlogsmænd  havde  gjort,  og  om 
den  Ulykke  paa  Handel  og  Vandel,  som  Napoleons  Fastlands- 
spærring  medførte.  Smaaborgerne  lyttede  opmærksomt  til 
Matrosernes  Skildringer,  tog  et  Par  Drag  af  Piben,  smagte 
paa  Groggen  eller  bed  Snapsen  over  og  lovpriste  Kongen  og 
Kronprinsen,  der  ved  deres  Visdom  forstod  at  holde  Rigerne 
udenfor  Krigen. 

I  „Norske  Løve"  vare  to  Marinere,  hvervede  Pommer- 
anere,  der  vare  deserterede  fra  preussisk  Tjeneste,  Midtpunktet 
for  Opmærksomheden.  De  havde  begge  været  med  i  det 
blodige  Slag  ved  Eylau,  i  hvilket  den  russiske    General    Ben- 

nigsen  tilskrev  sig  Sejren  over  Napoleon.  De  fortalte  i 
et  Jargon,  bestaaende  af  Tysk  og  Dansk,  Krønniker  om  den 
forbittrede  Kamp,  og  Tilhorerne  lyttede  til  dem,  vexelvis  med 
Forbavselse  og  Tvivl  i  Ansigtsudtrykket.  Den  ene  Mariner 
var  begejstret  over  det  vældige  Rytterindhug,  hvormed  Joakim 
Murat  havde  stanset  Russernes  Fremtrængen.  For  at  give  sin 
Skildring  mere  Anskuelighed  og  Eftertryk  sprang  han  op, 
satte  sig  paa  Stolen  med  Brystet  mod  Ryggen,  gyngede  frem 
og  tilbage  i  kort,  hurtigt  Tempo,  raabte  med  skrigende 
Stemme:  „en  avant!  en  avant!"  og  strakte  den  højre  Arm, 
i  hvis  Haand  han  holdt  en  Kridtpibe,  i  Vejret.  „Nun,  Leute, 
kommt  mit  en  forferderlich  Kraft  der  Choc!",  raabte  han 
triumferende.  Han  svingede  Kridtpiben,  der  skulde  forestille 
Sablen,  flere  Gange  rundt  og  foretog  et  stærkt  Hug  i  Luften. 
Men  i  samme  Øjeblik  tørnede  hans  Albu  mod  Nakken  af  en 
Bonde,  der  faldt  ned  af  Stolen  med  et  Vræl,  og  Centrifugal- 
kraften fik  overhaand  over  Piben,  der  fløj  hen  mod  Skranken, 
hvor  den  sendte  en  Regn  af  Gnister  over  to  unge  Piger,  der 
hvinende  foer  ud  i  Kjøkkenet.  Hele  dette  Optrin  vakte  stor- 
mende Latter.  Da  denne  havde  lagt  sig,  og  Ganerne  paany 
vare  blevne  fugtede,  tog  den  anden  Mariner  med  fliffig  Mine 
til  Orde:  „Wissen  Sie's,  Kameraden,  hvem  der  eigentlich  ku' 
ha'e  die  Schlacht  bei  Eylau  gewonnen?"  —  Alle  saa  paa 
ham  med  spørgende  Blikke.  „Det  ku'e  der  Kiister  gethan 
haben  ..."  „Det  betyder  Klokkeren  !"  raabte  fra  et  Hjørne 
en  Kræmmersvend,  der  vaagnede  op  af  sine  Betragtninger 
ved  en  Snaps.  „Freilich",  sagde  Marineren,  „gansk'  richtig". 
„Der  Kaiser  hatte  den  Kirchthurm  erstiegen.  Und  der  Kiister 
stand  i  Nærheten.  Hatte  er  die  Thur  zugemacht,  hatte  der 
Kaiser  Fange  væ't  och  den  franzosische  Armee  ohne  Ho'ed. 
Aber  der  Kiister  —  Klokkeren  —  war  ein  Schafskopf  .  .  , 
„Faarehoved",  udbrod  Kræmmersvenden  —  „Gewiss,"  ved- 
blev Marineren,  „det  sku'  blot  ha'e  væ't  mich!"  „Gesund- 
heit.  Kameraden",  sagde  den  første  Mariner  med  Stentor- 
stemme.     Han     løftede     Glasset     og     tømte     det.        Exemplet 

fulgtes.       Man    vinkede    ad    Værten    for    at    faa    en    ny    Om- 
gang. 

I  „Hvide  Hane"  ved  Vestervold  var  Selskabet  omtrent 
af  samme  Beskaffenhed,  men  her  fandtes  et  Antal  Piger  fra 
Kattuntrykkerierne  paa  Blegdammene,  der  vare  sammen  med 
deres  Kjærester.  Medens  de  kvindelige  Gjæster  drak  Kaffe, 
nød  deres  mandlige  Ledsagere  samme  Drik,  men  med  en  Til- 
sætning af  Rom.  „Hvide  Hane",  var  iøvrigt  berømt  for  sit 
Martsøl,  og  Omsætningen  af  denne  Vare  var  i  Aften  ganske 
livlig.  Heller  ikke  paa  Brændevinet  blev  der  sparet.  Til 
almindelig  Morskab  for  Gjæsterne  opførtes  der  en  Koncert  af 
en  Harmonikaspiller,  der  havde  vundet  stort  Ry  paa  en  stærkt 
besøgt  Dansebod  i  Larsbjørnstræde.  Han  tog  flere  Gange 
stormende  Bifald  for  sin  Udførelse  af  Melodien  til  Sangen: 
„Lystig  min  Pige!  stolt  i  dit  Væsen,  Næven  i  Siden,  fix  op 
med  Næsen,  smil  til  din  Henrik,  stamp  med  din  Hæl!" 
Virtuosens  Laurbær  tillod  ikke  en  tilstedeværende  Poet  at 
hvile.  Han  gik  i  Folkemunde  under  den  holbergske  Beteg- 
nelse: „Poeten  fra  Aabenraa",  og  han  ernærede  sig  kristeligt 
ved  Affattelsen  af  Vers  til  Vielser,  Barnedaab  og  Begravelser. 
Da  Poeten  traadte  ind  i  „Hvide  Hane",  fik  han  strax  Be- 
stillinger. To  nyforlovede  Børstenbindersvende  ønskede  et 
Vers  til  'deres  Kjærester  i  Anledning  af  •  disses  Fødselsdag. 
Poeten  havde  Vers  paa  Lager  i  sin  Tegnebog.  Han  udtog 
af  denne  tvende,  der  passede  til  Lejligheden,  satte  Pige- 
børnenes Navne  ind  i  dem  og  oppebar  for  Stykket  en  Rigsort 
som  Honorar,  hvormed  fulgte  som  Tilgift  et  Glas  Martsol  og 
en  Snaps.  Poeten,  der  i  dette  Øjeblik  folte  sig  velhavende, 
kom  i  Stemning.  Han  gik  hen  til  Harmonikaspilleren,  slog 
denne  paa  Skulderen,  bød  ham  paa  en  Snaps  og  opfordrede 
ham  til  at  akkompagnere.  Poeten  vilde  nemlig  synge  sin 
„Ode  til  Brændevinets  Pris".  Poeten  nynnede  Melodien, 
Harmonikaspilleren  lyttede  og  fulgte  dæmpet  med  paa  Instru- 
mentet. Endelig  slog  Poeten  til  Lyd  med  et  Snapseglas  paa 
en  Ølflaske;  der  blev  Stilhed  i  Stuen,    og    nu  sang  han   med 

en  anløben  Barytonstemme,  der  af  og  til  slog  over  i  Fistel- 
toner, Brændevinets  Pris:  „Hvad  er  jeg,  naar  Du  borte  er? 
En  Nar,  en  Gjæk,  en  Tyrk,  En  Dosmer  baade  fjern  og  nær, 
En  Hundsvot,  Slyngel,  Skurk,  En  dum  Pedant,  en  nøgen 
Hund,  En  Flegel  udi  Bund  og  Grund,  Men  naar  jeg  Brænde- 
vinet   faar.   Stolt  som   en   Prins  jeg  gaar!" 

Denne  sidste  Vending  hilstes  med  Klap  og  Hurra  af  de 
tilstedeværende  Matroser,  der  gjentog  de  to  Linier  som  Om- 
kvæd. Poeten  gav,  efter  at  han  havde  tømt  en  stor  Snaps, 
Verset  da  capo.  Men  da  han  skulde  fortsætte,  kunde  han 
ikke  komme  paa  Ordlyden  af  de  følgende  Vers.  Han  udbad 
sig  Betænkningstid,  og  under  denne  faldt  han  i  Søvn,  siddende 
paa  Stolen. 

Medens  Matroserne  til  stor  Morskab  for  Pigerne  sang 
Omkvædet,  traadte  to  Tjenere,  hvoraf  den  ene  var  i  grønt, 
den  anden  i  blaat  Livrée,  ind  i  Skjænkestuen.  De  hængte 
deres  Filthatte  paa  en  Krog,  bestilte  to  store  Snapse  Kognac 
hos  Værten,  tog  Piben  frem,  stoppede  den  og  tændte  den 
véH  Tællepraasene  paa  Bordet.  Tjenerne  vakte  Pigernes  Op- 
mærksomhed. 

„Ane,"  sagde  den  ene  af  disse  til  sin  Veninde,  der  var 
i  Færd  med  at  lægge  sit  rødtærnede  Shawl  i  nye  Folder, 
„kjender  Du  ham  i  det  grønne  Livrée  ?"  „Ja  vist  gjør  jeg. 
Maren,  det  er  Rasmus  Søkilde,  Tjeneren  hos  Etatsraaden  paa 
Bøllegaard."  „Det  var  ham,  der  fik  Stuepigen  paa  Bellehøj, 
Grethe,  til  at  slaa  op  med  sin  Kjæreste." 

„Rigtig,  Ane,  men  saa  blev  han  heldigvis  selv  stukket 
ud  af  en  af  Prins  Ferdinands  Dragoner!"  „Han  der  i  det 
grønne  Liberi  har  jeg  tidt  set.  Han  ager  eller  rider  jævnligt 
forbi  min  Fa'rs  Hus.  Han  tjener  hos  Engelskmanden  paa 
Egely."  „Han  er  „Grums"  der,  som  de  siger."  Maren  lo 
af  fuld   Hals  ved  dette  Udtryk. 

„Ja  her  have  vi  ogsaa  Grums,"  bemærkede  Ane  leende, 
hun  saa  i  sin  Kaffekop. 

De  to  Tjenere  havde  imidlertid  smagt  paa  Kognac'en  og 
faaet  Piberne  godt  i  Gang. 

„Saa  Du  noget  til  Stadsen  i  Dag,  Rasmus?"  spurgte 
Tjeneren   paa   Egely,   Peter  Stilling,  sin  Kamerat. 

„Jo,  et  Glimt  af  den."  „Det  skal  nok  ellers  være  en 
klog   Dame,   denne   Hertuginde   af  Augustenborg." 

„Det  skal  det  nok."  „Sikken  dejlig,  lille  Datter  hun 
har.« 

„Ja,  de  Damer,  der  kjørte  i  Karethen  bag  efter  hende, 
vare  heller  ikke  uefne!" 

„Siden  Grethe  paa  Bellehøj  sveg  mig  for  den  forbandede 
Dragons  Skyld,  bryder  jeg  mig  ikke  mer  om  Fruentimmer. 
Jeg  gider  knapt  se  paa  dem,"  sagde  Rasmus  i  en  noget 
mut  Tone. 

„Aa,  Du  faar  saamænd  nok  Lyst  til  Kvindfolk  igjen. 
Siden  jeg  var  med  mit  forrige  Herskab,  Grosserer  Ryans,  i 
Hyde  Park  i  London,  har  jeg  ikke  set  saa  elegante  Damer." 

„Du  skal  nu  altid  tale  om  den  Rejse  til  London,  Peter, 
og  alt  skal  saadan   være  paa  sin  Engelsk  med  Dig." 

„Bid  mig  ikke,  Rasmus.  Skaal!"  De  stødte  Glassene 
mod  hinanden  og  tømte  dem.  „To  Snapse  af  samme  Sort!" 
raabte  Peter  Stilling  til  Værten.  Denne  bragte  dem  i  en 
Haandevending,   men  blev  staaende   for  at   faa  Betaling. 

„Skal  jeg?"  spurgte  Rasmus  Søkilde  der  dog  helst  vilde 
være  fri   for  at  spendere. 

„No  allow  me  to  pay,  saadan  hedder  det  paa  Engelsk", 
sagde  Peter  med  en  vigtig  Mine.  „Du  ka'  gi'e  den  næste 
Omgang."  Han  betalte  Værten,  der  forsvandt  med  et  fedtet, 
lunt  Smil  om  Læben. 

„Hvad  Ærinde  har  Du  egentlig  haft  her  i  Byen,  Ras- 
mus?" 

„Etatsraaden  har  sendt  mig  ind  til  Malermester  Schrøder. 
Spisesalen  og  Havestuen  paa  Bøllegaard  skal  males  og  pudses 
op;  der  skal  lægges  nyt  Gulv  i  Salen.  Vi  skal  have  et 
storartet     Selskab     paa    Etatsraaden    Geburtsdag    i     Oktober. 

Han  fylder  da  70  Aar.  Men  lad  mig  nu  høre,  hvad  Du 
har  besørget  herinde,   Peter?" 

„Endnu  har  jeg  ikke  røgtet  mit  Hovedærinde.  Naar 
jeg  havde  faaet  de  bestilte  Varer  hos  Urtekræmmer  Hørring, 
skulde  jeg  gaa  til  Professor  Bruun  og  indbyde  Fuldmægtig 
Jakob  Linder,  som  boer  der  i  Huset,  til  at  komme  nogle  Dage 
i  Besøg  paa  Egely.  Jeg  var  i  Eftermiddags  hos  Professoren, 
men  traf  slet  Ingen  hjemme.  I  Morgen  gaar  jeg  igjen  der- 
hen.    Jeg  holder  med  Vognen  i   „Skibet"    paa  Vestergade." 

„Hør,  Peter,  tror  Du  ikke,  at  denne  Linder  er  forliebt 
i  den  unge  Jomfru  paa  Egely,  Miss  Lydia,  som  I  kalder 
hende?" 

„Derom  har  jeg  ingen  Mening",  lød  det  afvisende 
Svar.      „Lad  os  smage  paa  Kognacen,   Rasmus." 

„Singot,  Peter!  Ja,  ja,  jeg  har  nu  mine  egne  Tanker 
om  den   Sag." 

De  to  Tjenere  rejste  sig.  Rasmus  spurgte  ikke  sin 
Kammerat,  om  han  maatte  have  den  Fornøjelse  at  traktere 
ham  med  et  Glas.  De  satte  deres  Filthatte  paa  Hovedet  og 
forlod    „Den   hvide   Hane". 


IL 

Den  følgende  Formiddag  Kl.  9  begav  Peter  Stilling  sig  fra 
„Skibet"  paa  Vestergade  til  Professor  Bruun  i  Brolæggerstræde. 
Det  var  en  klar  og  varm  Dag.  Da  der  om  Natten  var  faldet 
Regn,  støvede  det  ikke.  Stilling,  der  lagde  Vejen  over  Vold- 
strækningen mellem  Vestergade  og  Vartov,  glædede  sig  over 
Træernes  og  Græssets  Friskhed,  og  han  blev  saadan  oplivet 
af  Spurvenes  Kvidder,  at  han  begyndte  at  fløjte  en  lystig 
Vise. 

Professor  Bruun  sad  i  sit  Arbejdskabinet.  Over  hans 
Skrivebord  hang  to  oliemalede  Portræter  af  hans  Forældre. 
Neden  under  dem  saaes  Tegninger  af  Gavnø  og  Herlufsholm, 
de  Steder,     hvor    han    havde    tilbragt    sin    Barndom   og   første 

Ungdom.  Bruun  var  Professor  ved  Universitetet  i  Engelsk 
og  Fransk,  og  man  fandt  derfor  hans  Vægge  behængte  med 
Kobberstik  og  Træsnit  af  Forfattere,  literære  Personligheder 
og  Videnskabsmænd  fra  de  to  Lande,  ligesom  disses  klassiske 
Literatur  var  fyldigt  repræsenteret  i  hans  Reoler.  Bruun  var 
var  nu  en  Mand  i  Nærheden  af  treds  Aars  Alder;  hans 
brune  Haar  var  stærkt  graasprængt,  men  hans  graa  Øjne 
havde  bevaret  Ungdommens  Livlighed.  Han  var  udrustet  med 
komisk  Sans  og  satirisk  Lune,  hvad  han  for  en  Snes  Aar 
siden  havde  vist  i  sit  slibrige  Skrift:  „Mine  Fritimer",  for 
hvilket  Ministeren  Hoegh-Guldberg  havde  haft  Tilbøjelighed  til 
at  honorere  ham.  med  Tugt-  og  Rasphuset.  Bruun  slap  imid- 
lertid, til  Moro  for  det  lattermilde  Kjøbenhavn,  med  at  lade 
sig  kathekisere  hos  Biskop  Balle.  Hele  denne  Begivenhed 
forevigedes  ved  en  med  hogarthsk  Humor  udført  Karikatur, 
hvilken  han  i  Forening  med  et  Exemplar  af  det  nævnte  Skrift 
opbevarede  i  sin  Pults  hemmelige  Gjemme.  Professoren  var 
stadig  beskjæftiget  med  Læsningen  af  et  eller  andet  Digter- 
værk. Fornylig  havde  han  for  tredje  Gang  taget  Voltaires 
„Candide"  igjennem.  Denne  Morgen  sad  han  fordybet  i  en 
af  Skotten  SmoUetts  Romaner,  hvis  realistiske  Skildringer  af 
Livet  i  England  i  det  attende  Aarhundredes  første  Halvdel 
tiltalte  ham  meget.  Professoren  vaktes  af  sine  litteraire  Drøm- 
merier ved,  at  Stuepigen  bankede  paa  Kabinettets  Dør,  stak 
Hovedet  indenfor  og  sagde: 

„Tjeneren  fra  Egely  er  her  med  en  Besked  til  Profes- 
soren . " 

„Lad   ham   komme   herind,"    var  Svaret. 

Nogle  Øjeblikke  efter  traadte  Peter  Stilling  ind  i  Kabi- 
nettet. Han  bukkede  ærbødigt  for  Professoren  og  blev  staaende 
ved  Døren. 

„Tag  Plads,  min  gode  Peter,"  sagde  Bruun,  der  rejste 
sig  og  tog  en  Stol  frem  til  ham.  Peter  satte  sig.  „Lad  mig 
se  din  højre  Haand,"  sagde  Professoren  med  et  skjelmsk 
Smil.      „Men    Du    er   jo    ikke    forlovet."      „Ja,    det    ku'e   jeg 

ellers  godt  være,  fordi  jeg  ikke  bær'  Ring,  Hr.  Professor.  Men 
endnu  er  jeg  løs  og  ledig." 

„Du  er  en  durkdreven  Kumpan,  Peter;  Du  har  jo  ved 
dit  Kurmageri  sat  alle  Pigerne  i  Søborg  Kro  og  Utterslev 
Mølle  Fluer  i  Hovedet." 

„Nej,  nej  da,"  udbrød  Peter,  og  slog  sig  med  sin  Hat 
paa  Støvlekraven. 

„Lad   os  saa  høre   dit  Ærinde." 

„Jeg  skulde  hilse  fra  Mister  Clinton  og  spørge,  om  Hr. 
Fuldmægtig  Linder  vilde  gjøre  ham  den  Fornøjelse  at  tilbringe 
nogle  Dage  paa  Egely?" 

„Den  Invitation  kommer  ham  vist  meget  belejlig."  Pro- 
fessoren aabnede  en  Dør  ind  til  en  større  Stue  og  raabte 
med  høj  Post:  „Er  Du  der,  Jakob?"  En  Stemme  svarede 
fra  et  indre  Værelse  bekræftende.  „Se  ind  til  mig."  Fuld- 
mægtig Linder  kom  strax,  hilste  paa  Peter,  som  han  godt 
kjendte,   og  saa  derefter  spørgende  paa  Professoren. 

„Peter  medbringer  en  Indbydelse  til  Dig.  Kan  Du  faa 
Congé   til   et  Besøg  paa   Egely  i   nogle   Dage?" 

„Etatsraad  Haagen  har  igaar  sagt  til  mig,  at  jeg  kunde 
faa   en  lille   Ferie,   ligesaa  snart  jeg  ønskede   det." 

„Vel,  saa  gaa  til  ham.  Maaske  kan  Du  tage  ud  til 
Egely  allerede  idag." 

„Jeg  holder  med  Vognen  i  „Skibet",  sagde  Peter,  „og 
kan   komme   med   den,   naar  det  skal  være." 

„Nu  er  Klokken  10,"  bemærkede  Linder,  „Kl.  1  skal 
jeg  være   færdig." 

„Til  det  Tidspunkt  skal  jeg  holde  i  Porten  her,  ved 
Trappen."  Peter  Stilling  bukkede  for  de  to  Herrer  og  vilde 
gaa. 

„Miss  Lydia  er  vel  hjemme?"  spurgte  Linder  i  en  inter- 
esseret Tone. 

„Det  er  hun,  Hr,  Fuldmægtig.  Mister  Clinton  hentede 
hende  igaar  hjem  fra  Bøllegaard,  hvor  hun  har  opholdt  sig 
en   Uges  Tid."      Stilling  forsvandt  med  en  fornyet  Hilsen. 

Fuldmægtig  Linder  var  en  otteogtyveaarig  Mand,  der 
havde  taget  en  jævn  god  juridisk  Examen.  Denne  kvalifi- 
cerede ham  just  ikke  til  en  hurtig  Embedscarriére,  men  i 
Kraft  af  Protection  fra  nogle  af  Bruuns  formaaende  Venner, 
havde  han  kort  efter,  at  han  var  bleven  Kandidat,  faaet  en 
Ansættelse  som  Kopist  paa  Politimester  Haagens  Kontor,  og 
han  avancerede  snart  til  Fuldmægtig.  Hans  Forældre  vare 
døde,  efterladende  ham  en  lille  Pengesum,  der  henstod  hos 
et  stort  Kolonialvare-Firma.  Linders  Fader  havde  været  en 
dygtig  Sproglærer,  med  Fransk  til  Hovedfag,  og  derigjennem 
var  han  kommen  i  Forbindelse  med  Professor  Bruun,  der 
satte  megen  Pris  paa  ham,  og  tillige  attraaede  at  parlere  med 
hans  Kone,  en  Mademoiselle  Duvernois,  en  født  Pariserinde. 
Da  hun  sank  i  Graven  et  Aar  efter  sin  Ægtefælle,  aabnede 
Bruun  sit  Hus  for  Jakob  og  underholdt  ham  fuldstændigt. 
Professoren  blev  hans  Plejefader  og  vaagede  med  Omhu  over 
hans  Interesser,  hvorfor  han  ikke  rørte  ved  den  nævnte  Penge- 
sum, men  lod  den  i  Ro  forrente  sig.  Jakob  Linder  var  en 
velvoxen,  rank  Mand  med  blondt  krøllet  Haar  og  blaa  Øjne, 
der  ikke  udmærkede  sig  ved  særligt  Liv.  Han  var  ikke  uden 
selskabelige  Talenter:  han  talte  ret  godt  Fransk,  spillede  med 
en  vis  Virtuositet  L'hombre  og  Whist  og  havde  en  Mængde 
Anecdoter  fra  Ludvig  den  Femtendes  og  Ludvig  den  Sexten- 
des Hof  paa  Lager.  Han  havde  arvet  sine  Forældres  roya- 
listiske Tænkemaade  og  ligesom  Faderen  havde  han  en  Faible 
for  Kvinder.  Han  lagde  an  paa  at  behage  Damerne,  det  vil 
da  sige,  naar  de  vare  unge  og  smukke,  og  hans  Klædedragt 
var  derfor  altid  soigneret  og  hans  Kammerdugs  Lommetørklæde 
bestænket  med  Eau  de  Cologne.  Som  Embedsmand  var  Linder 
flittig  og  paalidelig;  i  sine  materielle  Nydelser  var  han  be- 
hersket. Fra  Karakterens  Side  var  han  selvbehagelig,  mod- 
tagelig for  Smiger  og  misundelig  overfor  overlegne  Begavelser. 
Han  var  pengegridsk,  men  lod,  som  om  han  nærede  Foragt 
for  det  usle  Mammon.'  Saaredes  hans  Forfængelighed  eller 
hæmmedes  han  i  sin  egennyttige  Stræben  efter  finansiel  Fordel, 

blev  han  ondskabsfuld,  og  naar  det  Lune  kom  over  ham, 
hengav  han  sig  fuldt  ud  til  sin  Hævntørst.  Sit  Væsens 
egentlige  Kjærne  forstod  Jakob  Linder  dog  at  skjule  for  de 
Fleste :  i  Verdens  Øjne  gik  han  for  at  være  en  nobel,  dannet 
Personlighed  med   aandelige  Interesser. 

Da  Klokken  slog  Et,  holdt  Peter  Stilling  med  Vognen  i 
Porten.  Professoren  bad  Linder  om  at  hilse  Mister  Clinton 
og  Miss  Lydia.  En  Karl  bragte  en  lille  Kuffert  ned  til  Kusken, 
der  stillede  den  bag  ved  Sædet,  i  hvilket  Linder  tog  Plads.  I 
Trav  gik  det  ud  gjennem  Nørreport  til  Brønshøj. 


III. 

I  Nærheden  af  Brønshøj,  ved  Vejen  til  Frederikssund, 
laa  et  langt  hvidt,  tegldækt  Hus  med  en  Midtgavl,  omgiven 
af  en  stor  Have,  i  hvilken  der  fandtes  nogle  Egetræer,  efter 
hvilke  Stedet  kaldtes  „Egely".  Fra  Vejen  førte  en  smuk  Allé, 
bestaaende  af  Asketræer,  op  til  Bygningen.  Denne,  der  havde 
et  venligt,  indbydende  Udseende,  er  forlængst  forsvunden,  og 
Grunden,  hvorpaa  den  stod,  er  tilligemed  Haven  bleven  ud- 
lagt til  Agerjord.  Nu  se  ved  Sommertid  de  Forbikjørende 
ud  over  de  bølgende  Kornmarker,  og  Ingen  har  nogen  Fore- 
stilling om,  at  et  Punkt  der  inde  i  Agren,  engang  var  Skue- 
plads for  et  af  Mennesketilværelsens  romantiske,  men  tragiske 
Optrin,  for  en  psykisk  Kamp,  i  hvilken  Ærens  Krav  overdøve- 
des af  Lidenskabens  vStemme. 

„Egely"  ejedes  af  Mister  William  Clinton,  der  var  af  engelsk 
Oprindelse,  men  født  og  opdragen  i  Kjøbenhavn.  Som  Kon- 
torist kom  han  til  en  Slægtning  i  London,  der  havde  ypperlige 
Forbindelser  paa  Indien.  William  Clinton  havde  Lyst  til  at 
prøve  sin  Lykke  i  dette  fjerne  Land,  om  hvis  vidunderlige 
Skatte  han  havde  hørt  saa  mange  Fortællinger.  Med  sin 
Principals  Bifald  tiltraadte  han  Rejsen.  I  Bombay  fik  han 
en    vellønnet   Ansættelse  .  ved    et    stort    Handejshus.      Derpaa 

etablerede  han  i  Forening  med  en  jævnaldrende  Kompagnon 
en  Forretning  i  indiske  Shawler.  Aar  for  Aar  steg  hans 
Export,  og  Clinton  blev  en  formuende  Mand.  Clinton  havde 
en  Søster  ved  Navn  Mary,  der  var  nogle  Aar  yngre  end  han 
og  meget  vindende  af  Væsen.  Hun  var  bleven  gift  med  en 
engelsk  Infanterikaptajn,  George  Jefferson,  der  deltog  sammen 
med  Sir  Arthur  Wellesley,  den  senere  Wellington,  i  Hertugen 
af  Yorks  uheldige  Felttog  i  Holland  1794.  Jefferson  faldt  i 
Slaget  ved  Boxtel.  Wellesley  tog  sig  med  Interesse  af  hans 
Enke  og  hans  Datter  Lydia,  der  ved  Faderens  Død  var  ti 
Aar  gammel.  Miss  Lydia,  der  var  en  begavet  Pige,  blev 
fortræffeligt  opdragen.  I  sit  tyvende  Aar  mistede  hun  sin 
Moder,  men  hun  fik  en  udmærket  Stilling  som  Selskabsdame 
hos  den  gamle  Marquise  af  Hertford,  der  tilbragte  Vinteren 
i  Londen,  men  Sommeren  paa  Øen  Wight.  Da  General 
Wellesley  var  vendt  tilbage  fra  sit  glorværdige  Felttog  i  Indien 
1805,  aflagde  han  Miss  Lydia  en  Visit  og  behandlede  hende 
med   en   vis   ridderlig  Opmærksomhed. 

Miss  Lydia  blev  ikke  sjældent  indbudt  til  Generalen. 
Ved  en  Fest  hos  ham  kom  hun  sammen  med  en  Artilleri- 
officer, Sir  Richard  Mansfield,  en  yngre  Mand  af  et  smukt, 
meget  distingveret  Udvortes.  Han  fandt  øjensynlig  Behag  i 
Miss  Lydia,  konverserede  hende  ivrigt  og  bad  hende  ved 
Afskeden  modtage  en  Rose,  som  han  rakte  hende  paa  en 
chevaleresk  Maade. 

Miss  Lydia  modtog  den  rødmende,  med  et  yndefuldt 
Smil :  hun  tilstod  for  sig  selv,  at  Sir  Richard  gjorde  et  vin- 
dende og  dybt  Indtryk  paa  hende.  Nogen  Tid  efter  drømte 
hun,  at  hun  gik  i  en  Have  i  et  fremmed  Land.  Da  stod 
han  pludseligt  for  hende,  han  satte  en  Rose  paa  hendes  Bryst, 
kyssede  hende  med  Lidenskab  og  forsvandt.  Hun  syntes,  at 
Rosen  begyndte  ligesom  at  brænde  hende,  hun  overfaldtes  af 
en  stærk  Undseelse  og  brast  ud  i  Taarer,  der  faldt  ned  som 
Perler  paa  Blomsterne  omkring  hende. 

Miss     Lydia     vaagnede     pludseligt     op.       Drømmen    var 

hende  aldeles  gaadefuld.  Foreløbigt  blev  Glemselens  Slør 
draget   over  den. 

Paa  dette  Tidspunkt  indtraf  William  Clinton,  der  havde 
opgivet  sin  Forretning  i  Bombay,  til  den  britiske  Hovedstad. 
Efter  at  han  havde  ordnet  sine  finansielle  Affairer,  opfordrede 
han  sin  Niece  til  at  tage  blivende  Ophold  hos  sig  og  ledsage 
sig  til  Danmark,  hvor  han  vilde  bosætte  sig.  Miss  Lydia,  der 
havde  lært  Dansk  af  sin  afdøde  Moder,  samtj'-kkede.  En  Sum, 
hun  havde  i  Englands  Bank,  tog  hun  ud. 

Mr.  Clinton  bragte  personlig  Sir  Arthur  Wellesley  Bud- 
skabet herom.  I  varme  Udtryk  takkede  han  den  ansete 
General  for  den  Interesse,  han  havde  viist  Niecen.  Wellesley 
udtalte  sin  Glæde  over  at  have  stiftet  Bekjendtskab  med  Miss 
Lydias  Onkel  og  sin  afdøde  Vens,  Kaptain  Jeffersons,  Svoger. 

I  Harwich  gik  Clinton  og  Miss  Lydia  om  Bord  i  en 
stor  Bark  ved  Navn  „Ornen".  Den  ejedes  af  et  dansk  Handelshus 
og  var  paa  Hjemtouren  fra  St.  Croix  med  en  Ladning  Sukker 
og  Rom.  Kaptainen  var  en  middelaldrende,  intelligent  og 
interessant  Mand.  Han  havde  som  fransk  Orlogsmatros  del- 
taget i  den  fransk-engelske  Sokrig  og  gjorde  Tjeneste  paa  de 
Grasse's  Admiralskib,  da  Rodney  tilføjede  Franskmændene  det 
knusende  Nederlag  ved  Guadeloupe  i  Vestindien.  Senere 
havde  han  været  med,  da  Steen  Bille  foretog  sin  Expedition 
mod  Dejen  af  Tripolis.  Til  Moro  for  Passagererne  fortalte 
Kaptainen  daglig  om  sine  Oplevelser  i  de  forskjellige  Fægt- 
ninger. Foruden  de  to  Nævnte  bestod  Selskabet  af  en  Planter 
fra  St.  Croix  og  hans  to  Døttre,  nette  Piger  i  anden  Halvdel 
af  Tyverne,  med  Ansigtstræk  og  en  Hudfarve,  der  mindede 
om  Kreolerinder.  Den  ældste  af  dem  var  daglig  beskjæf- 
tiget  med  at  brodere,  medens  den  yngste.  Miss  Isabel,  syslede 
med  Akvarel-Maleri.  Miss  Lydia  var  derimod  optagen  af  æsthe- 
tisk  Læsning,  særlig  af  dansk.  Adam  Oehlenschlågers  „Poetiske 
Skrifter"  v^akte  hendes  største  Beundring.  Og  Sejladsen  lagde 
ikke  Damerne  nogen  Hindring  i  Vejen  for  Hengivelsen  til 
deres    Yndlingsinteresser.      Vinden    var    saa    heldig    som    vel 

mulig:  det  blæste  hele  Tiden  en  frisk  vestlig  Kuling.  Barken 
gik  for  fulde  Sejl,  Temperaturen  var  blid ;  det  var  i  Juni 
Maaneds  Begyndelse.  Der  var  ikke  Spor  af  Søsyge.  Kahyt- 
terne i  Agterstavnen  vare  bekvemme,  Salonen,  der  oplystes 
ovenfra  gjennem  Skylighterne,  benyttedes  kun  ved  Maaltiderne, 
der  vidnede  om,  at  Hovmesteren  var  dygtig  i  sit  Fag,  at 
han  havde  en  god  Kok,  og  at  hans  Pantry  var  vel  forsynet. 
Damerne  tilbragte  Dagen,  naar  de  ikke  arbejdede  i  deres 
Kahyt,  i  Rørstole  paa  Dækket.  Der  sad  de  henstrakte,  iførte 
hvide  Kammerdugskjoler  med  store  Solhatte  paa  Hovedet. 
Planteren  delte  sin  Tid  mellem  at  spøge  med  en  Abekat,  der 
stod  i  et  Bur  ved  Kabyssen,  og  at  kigge  hist  og  her  i  Mungo 
Parks  Beskrivelse  af  sin  Rejse  i  de  afrikanske  Niger-Egne, 
hvilken  Bog  han  havde  laant  af  Kaptainen. 

Miss  Lydia  og  Miss  Isabel  følte  sig  tiltalte  af  hinanden 
og  aflagde  hinanden  Besøg  i  Kahytten.  Den  førstnævnte  ud- 
talte sig  med  levende  Interesse  om  sin  Venindes  Akvarel- 
Malerier,  navnlig  om  den  Dygtighed,  hvormed  hun  gjengav 
den  vestindiske  Flora  med  dens  Palmer,  Myrter  og  Laurbær- 
træer. Ogsaa  Landkrabben  og  det  nydelige  lille  Firben 
Hakadis  malede  Miss  Isabel  med  Virtuositet.  En  Dag  saa 
Lydia,  da  hendes  Veninde  aabnede  en  Mappe,  flere  smaa 
Studier,  forestillende  Grupper  af  Mancinilletræer,  overhvælvede 
af  en  Himmel  med  forskjellige,  mørke  sønderrevne  Skyfor- 
mationer. Alle  Skizzerne  havde  et 'tungsindigt  Præg,  men 
det  var  snarere  et  Hjertes  Hævnskrig  end  Sorgens  Resignation, 
der  aandede  ud   fra   dem. 

„Men  det  er  jo  det  giftige  Mancinilletræ !"  udbrod  Lydia 
med  en  vis  Skræk.  „Man  siger,  at  de,  der  hvile  i  dets 
Skygge,  kunne  blive  dræbte  af  den  Duft,  der  udgaar  fra  det." 

„Det  er  Overdrivelse,  Veninde.  Men  det  kan  ligesom 
forgifte  Blodet  og  skade  et  Menneske  stærkt." 

„Men  hvorfor  har  De  saa  tidt  benyttet  dette  Træ  som 
Motiv?" 

„Mancinillaen     er    mig    Symbolet    paa    Menneskets   onde 

Sind."  Miss  Isabel  saa  tankefuld  hen  for  sig.  Derefter 
fæstede  hun  sine  store,  sorte  Øjne  paa  Lydia.  Denne  kunde 
læse  baade  Sorg  og  Forbittrelse  i  Blikket.  „Isabel,  De  har 
engang  lidt  en  alvorlig  Skuffelse,"  sagde  hun,  greb  hendes 
Haand  og  trykkede  den  til  sit  Hjerte.  Derpaa  tog  de  Plads 
ved  hinandens  Side. 

„En  fransk  Planter  fra  Martinique  af  den  grevelige  Slægt 
d'Estaing  kjøbte  Plantagen  „Granard"  paa  St.  Croix,"  tog 
Miss  Isabel  til  Orde.  „Han  kom  hyppigt  ridende  over  til 
os;  tilsyneladende  nærede  han  levende  Sympathi  for  mig,  og 
jeg  fra  min  Side  blev  fuldstændig  indtagen  i  ham.  Han 
erklærede  sig  hemmeligt  for  mig,  lovede  mig  ubrødelig  Tro- 
skab,  vi   bleve   forlovede;  jeg  stolede  trygt  paa  ham " 

Miss  Lydia  heldede  sig  over  mod  det  foranstaaende 
Bord,  støttede  sin  venstre  Arm  til  dette  og  betragtede  opmærk- 
somt sin  Veninde.  „De  stolede  altsaa  trygt  paa  ham?"  sagde 
hun  i  en  spørgende  Tone.  I  dette  Øjeblik  hørtes  højrøstet 
Tale  i  Kahytten,  der  var  lige  ved  Siden  af.  Det  var  Kap- 
tainen,  der  var  i  Disput  med  Planteren  om  de  virkelige  Bevæg- 
grunde til  Menneskenes  Handlinger.  Kaptainen  erklærede,  at 
han  nærede  den  Overbevisning,  at  i  det  Mindste  kristne 
Mennesker  i  Livets  dybeste  og  betydningsfuldeste  Spørgsmaal 
lod  sig  lede  af  rene  og  ædle  Motiver.  Planteren  derimod 
hævdede,  at  han  maatte  give  de  Franskmænd  Ret,  der 
lærte,  at  den  rene,  skæVe  Egennytte  var  Drivfjederen  i  Menne- 
skets Optræden.  „Det  bliver  ved  min  Opfattelse,"  raabte 
Planteren  med  et  Slag  i  Bordet;  „det  er  Pengene,  der  gjør 
Udslaget  i  Alt." 

Miss  Isabel  standsede,  da  hun  hørte  denne  Paastand  af 
sin  Fader. 

„Den   Opfattelse  er  mig  afskyelig!"    udbrød   Lydia. 

„Tildels  er  den  det  ogsaa  for  mig,"  sagde  Isabel  med 
stærk  Betoning.  „Men  med  Hensyn  til  Hr.  d'Estaings  For- 
hold overfor  mig  var  Pengespørgsmaalet,  Forventningen  om 
den    fremtidige    Medgift    det     inderst    Afgjorende;     hans    For- 

sikringer    om  hans  inderlige  Kjærlighed  til  mig  var  kun  For- 
stillelse." 

„Hvorledes  kom  De  til  Erkjendelse  deraf,  Isabel?" 
„Af  Udkastet  til  en  Skrivelse,  som  han  vilde  have  sendt 
en  Ven  i  Frankrig.  Han  yttrede  deri,  at  han  nu  havde  faaet 
sikker  Udsigt  til  at  faa  sine  Jorder  godt  gjødede.  Brevet  laa 
blandt  løse  Papirer  i  en  Tegnebog,  han  glemte  paa  vor  Plan- 
tage.    En  Negerinde  fandt  den  og  leverede  den  til  mig." 

„Fik  Hr.   d'Estaing  at  vide,    at  De  havde  læst  Brevet?" 
„Negerinden  sendtes  strax  til  Granard  med  streng  Befaling 
til  at  fortie  det.      Kort  efter  fik  jeg  en  Oplysning,  der  viiste, 
at  d'Estaing  var  et  ondskabsfuldt  Menneske." 

„De  spænder  min  Opmærksomhed  mere  og  mere,  Isabel." 
„Paa  Plantagen  var  der  en  femtenaarig  Negerinde,  som 
blev  Gjenstand  for  hans  Attraa.  Men  hun  elskede  en  Neger, 
der  levede  med  hende  som  hendes  Mand.  D'Estaing  sprængte 
med  Magt  denne  Forbindelse ;  han  solgte  Negeren  til  en  Planter 
paa  Portorico,  i  hvis  Tjeneste  han  blev  mishandlet.  Pigen 
fik  det  at  vide.  Hendes  Sorg  over  Adskillelsen  gik  over  til 
Fortvivlelse.  Hun  dræbte  sig  ved  Mancinillens  Gift.  —  — " 
„Ved   Mancinillens!" 

„Ja,  man  fandt  hendes  Lig  i  Skovens  Udkant  ved  Sol- 
nedgang. Markduen  lod  sin  melankolske  Sang  lyde  over 
hende." 

„D'Estaing  var  selv  en  dræbende  Gift  i  Negerpigens 
Tilværelse!"    udbrød   Lydia   med   Heftighed. 

„En  undergravende  i  min.      Jeg  brød  med   ham." 
Miss  Isabel  aabnede  Mappen  og  betragtede  med  et  mørkt 
Blik   Mancinillegrupperne. 

„Dette  Træ  har  virkelig  faaet  symbolsk  Betydning  for 
Dem,  Isabel,"   sagde  Lydia  med  deltagende  Stemme. 

Nætterne  vare  under  Overfarten  maaneklare.  Himlen 
var  næsten  skyfri,  Havets  Overflade  krusedes  af  lette  Bølger^ 
gjennem  hvilke  Skibet  gled  hen  som  en  mægtig  Svane.  Naar 
de  øvrige  Passagerer  vare  gaaede  til  Ro,  plejede  Miss  Lydia 
at  stige  op  paa  Dækket,  hvor  hun  tog  Plads  agterude  i  en 
Rørstol.  Hun  bar  da  paa  Hovedet  en  let,  perlebesat  Fløjlshue 
og  havde  om  Skuldre  og  Livet  et  rødt,  indisk  Silkeshawl  i 
smagfuldt  Draperi.  Tankefuld  sad  hun  og  betragtede  Stjerne- 
himlen. Hun  var  nu  paa  Rejsen  til  sin  afdøde  Moders 
Fædreland,  til  Danmark,  og  hun  spurgte  sig  i  sit  stille  Sind, 
hvad  der  vel  ventede  hende  der.  Hun  var  sin  Onkel  tak- 
nemmelig og  hengiven  for  den  faderlige  Godhed,  han  viste 
hende,  men  hver  Gang  det  randt  hende  i  Hu,  at  hun  var 
forældreløs,  paakom  der  hende  en  Følelse,  som  om  hun  var 
ensom  og  forladt.  Miss  Lydia  henfaldt  da  i  en  tungsindig 
Stemning;  men  i  slige  Øjeblikke  steg  Mindet  om  Moderen 
frem  i  hendes  Bevidsthed.  Hun  erindrede,  hvorledes  Moderen 
altid,  naar  hun  overvældedes  af  Sorg,  havde  søgt  Trøst  i 
Troen  paa,  at  hun  befandt  sig.  under  det  guddommelige  For- 
syns Varetægt.  Den  samme  Tro  løftede  ogsaa  Datteren,  naar 
hun  følte  sig  nedbøjet.  Miss  Lydia  lod  ved  saadanne  Lejlig- 
heder ofte  sin  Stemning  faa  Udtryk  i  en  lille  Strofe,  som 
hun  improviserede  og  bagefter  nedskrev.  Typisk  for  hendes 
Stemningsudbrud   under  Sejladsen  vare   følgende  Linjer: 

„Det  lufter  svagt  den  skjønne  Juninat, 
Paa  Firmamentet  i  det  tause  Fjærne. 
En  fjerhvid  Sky  hensvæver  som  forladt, 
Dog  blinker  ned  til  den  en  venlig  Stjerne. 
O!  Du  som  ene  gjennem  Verden  gaar, 
Left  Øjet  op  mod  Himlens  Perlerader, 
Fra  dem  et  kjærligt  Blik  dit  Hjerte  naaer. 
Det  sendes  Dig  af  Verdens- Altets  Fader." 

Hin  Nat,  da  Miss  Lydia  gav  sin  vemodsfulde  Følelse 
et  rhytmisk  Udtryk  i  det  citerede  Vers,  blev  hun  pludselig 
reven   ind   i   en   hel   anden  Stemning,   da   hun   rejste  sig   for  at 

gaa  ned  i  Kahytten.  Forude,  i  Kabyssen,  lød  højrøstet  Tale 
og  Latter.  Der  sad  Kokken  og  to  Matroser,  alle  rygende 
paa  Kridtpiber  og  drikkende  Grog.  Matroserne  fortalte  om 
deres  Kjærlighedseventyr  i  Kristianssted  paa  St.  Croix.  Miss 
Lydia,  der  havde  Sans  for  det  Humoristiske,  kunde  ikke  Andet 
end  le,  da  hun  hørte  den  ene  af  Matroserne  synge : 

Min  Pige  er  som  Ibenholt, 

Saa  kulsort  af  Kuler, 

Hun  har  en  dejlig,  knuppet  Barm 

Og  sprudler  af  Humør. 

Koralrød  hendes  Læbe  er. 

Dens  Sødme  nød  jeg  nys, 

Jeg  svælgede  i  Elskovslyst, 

Da  jeg  fik  Kys  paa  Kys.  — 

Nej,  Kora,  hold  dog  paa  Dig  Styr, 

Du  er  en  sort  Vampyr. 


IV. 

En  klar  og  frisk  Morgen,  et  Par  Timer  efter  Solopgang, 
naaede  „Ørnen"  Indsejlingen  til  Øresund.  Efterhaanden  kom 
alle  Passagererne  op  paa  Dækket  for  at  betragte  den  skov- 
klædte, smilende,  sjællandske  Kyst  —  det  var  ligesom  det 
første  venlige  Velkommen,  Danmark  tilvinkede  dem.  Lidt 
Nord  for  Kronborg  passerede  de  forbi  dette  Aars  Kadetskib, 
Linieskibet  „Sejren",  der  for  fulde  Sejl  stod  ud  mod  Katte- 
gattet. Alle  beundrede  de  det  prægtige  Orlogsskib,  der  var 
en  saa  stolt  Repræsentant  for  Danmarks  store  Sømagt.  Da 
„Ørnen"  sejlede  forbi  Kronborg,  hejsede  den  Flag  under 
Mesangaffelen.  Farten  fra  Kronborg  til  Kjøbenhavn  varede 
omtrent  fire  Timer  og  forløb  paa  den  interessanteste  Maade, 
idet  „Ørnen"  dels  mødte,  dels  ledsagedes  af  en  Skare  Far- 
tøjer af  forskjellig  Art.  Det  hele  Skue  var  et  synligt  Tegn 
paa  den  stærke  Trafik,  der  den  Gang  bevægede  sig  gjennem 
Øresund,  enten  med  Østersøhavnene  eller  de   fjerne  oversøiske 

Pladser  som  Maal.  Paa  Indrerheden  mellem  Trekroner  og 
Langelinje  kastedes  Anker.  „Ørnen"  havde  naaet  sit  Bestem- 
melsessted efter  en  Overfart,  der  gjennemgaaende  havde  været 
meget  heldig.  Om  Eftermiddagen  satte  Baaden  Mr.  Clinton 
og  Miss  Lydia  i  Land  ved  Toldboden.  Her  steg  de  ind  i 
en  Hyrekareth,  der  \^ar  bestilt  til  dem  af  en  Matros,  og  kjørte 
til  Traktør  Raus  Gjæstgiveri  paa  Hjørnet  af  Østergade  og 
Kongens  Nytorv.      Et  nyt  Afsnit  af  deres  Tilværelse  oprandt. 

Mr.  Clinton  benyttede  det  første  Par  Dage  af  sit  Ophold 
i  Kjøbenhavn  til  i  Forening  med  Miss  Lydia  at  tage  Staden 
i  Øjesyn.  Store  Forandringer  vare  foregaaede,  siden  han 
forlod  den.  Det  prægtige,  kolossale  Kristiansborg  stod  endnu 
som  en  Ruin  efter  dets  Brand  17  94,  men  Kjøbenhavn  havde 
rejst  sig  forskjønnet  af  det  Ildhav,  som  det  foregaaende  Aar 
havde  omspændt  en  Del  af  det.  Gjorde  Slotsruinen  et  ned- 
slaaende  Indtryk  paa  Clinton,  saa  vakte  de  fyrstelige  Boliger, 
Handelsstandens  Matadorer  havde  opført,  hans  Glæde  og  Be- 
undring. Han  følte  varmt  for  Danmark,  og  som  Forretnings- 
mand opfyldtes  han  af  Stolthed  over,  at  det  havde  saadanne 
kommercielle  Notabler.  Miss  Lydia  morede  sig  dagligt  over 
at  se  og  høre  Vagten  trække  op  til  den  ved  Gjæstgivergaarden 
liggende  Hovedvagt.  Det  var  ellers  en  stille  Tid  i  Byen. 
Det  kongelige  Hof  laa  paa  Frederiksberg  Slot.  Arveprins 
Frederik  tilbragte  med  sine  Sønner  og  Døttre  Sommeren  paa 
Sorgenfri.  Kronprinsregenten  opholdt  sig  med  sin  Gemalinde 
og  sin  Datter,  den  tolvaarige  Prinsesse  Karoline,  paa  Besøg 
paa  Louisenlund  i  Slesvig  hos  sin  Svigerfader,  Landgreve  Karl 
af  Hessen.  De  tre  kongelige  Personer  vare  afrejste  om  Bord 
i  Linieskibet  „Sejren"  fra  Toldboden  til  Eckernførde.  Miss 
Lydia  overværede  deres  Indskibning,  og  hun  betragtede  med 
dobbelt  Interesse  Kronprinsen,  efterdi  han  var  Kong  Georg 
den  Tredjes  Søstersøn. 

Clinton  bemærkede,  at  Orlogsskibet  havde  samme  Navn 
som  det  Kadetskib,    „Ørnen"    havde  mødt  ved  Indsejlingen  til 

Sundet.  Paa  en  Forespørgsel  til  en  Underofficer  fik  han 
Svaret,   at  det  netop   var  det  samme   Fartøj. 

Mr.  Clintons  Fader  havde  været  en  god  \''en  af  Professor 
Bruun,  og  Sønnen  begav  sig  derfor  til  denne,  der  modtog 
ham  med  den  største  Imødekommen.  Clinton  henkastede  løst 
en  Skildring  af  sit  Liv  i  den  Tid,  der  var  svunden,  siden 
han  var  kommen  til  London.  Han  meddelte,  at  han  nu 
tilligemed  sin  Søsterdatter  vilde  tage  Ophold  i  Danmark  og 
udtalte  Haabet  om,  at  Fremtiden  vilde  stille  sig  lys  og  venlig 
for  ham.  Bruun  erklærede,  at  Clinton  stedse  skulde  være 
en  velset  Gjæst  i  hans  Hus  og  yttrede  Ønske  om  at  hilse 
paa  hans  Niece.  Dagen  efter  forestillede  Clinton  Miss  Lydia 
for  Professoren.  Han  udtalte  sin  Glæde  over  Besøget.  Han 
yttrede  Forventningen  om,  at  der  mellem  Miss  Lydia  og 
hans  Hustru,  der  just  var  i  Visit  hos  sine  Slægtninge  i  Nestved, 
maatte  opstaa   et  venskabeligt   Forhold. 

Ved  Præsentationen  var  Jakob  Linder  tilstede.  Han 
fandt  strax,  at  den  unge  Dame  havde  noget  særdeles  Tiltalende 
ved  sig,  men  blev  dog  ikke  indtagen  i  hende.  Miss  Lydia  var 
fra  sin  Side  meget  venlig  overfor  ham,  men  stødtes  til- 
bage af  hans  Blik,  der  af  og  til  forekom  hende  koldt  og 
skarpt.  Da  Mr.  Clinton  og  Miss  Lydia  havde  forladt  Bruun  og 
Linder,  der  bleve  indbudte  til  et  Besøg  i  Gjæstgivergaarden, 
mødtes  begge  de  Sidstnævnte  i  den  Tanke,  at  den  unge 
Dame  havde  et  fint  og  intelligent  Ydre.  Professoren  berøm- 
mede hendes  sorte,  krøllede  Haar  og  hendes  livlige,  brune 
Øjne.  Fuldmægtigen  pointerede,  at  hendes  smekkre  Figur  og 
slanke  Væxt,  var  det,  der  mest  udmærkede  hende.  Saavidt 
han  havde  kunnet  observere  det,  var  hendes  Fødder  form- 
fuldendte, men  han  var  dog  i  den  Retning  'ikke  ganske  sikker 
i  sin  Sag.  Herrerne  vare  med  Hensyn  til  Miss  Lydias  Alder 
enige  om,  at  hun  maatte  være  i  Begyndelsen  af  Tyverne,  og 
heri  skjønnede  de  rigtigt. 

Clinton  og  Bruun  kom  hyppigt  sammen.  Professoren 
søgte  sin    „engelske  Ven"    ikke    blot    for   at    faa  Lejlighed   til 

at  tale  Engelsk  med  ham,  men  ogsaa  fordi  han  satte  Pris 
paa  hans  godmodige  og  oprømte  Væsen.  Clinton  nærede 
Højagtelse  for  Bruuns  Kundskabsfylde,  han  satte  Lid  til  hans 
practiske  Blik  og  sunde  Dømmekraft  og  morede  sig  over  de 
skjemtefulde  Yttringer,  hvormed  han  ofte  fremkom.  Clinton 
havde  først  tænkt  paa  at  tage  Bolig  i  selve  Kjøbenhavn;  men 
da  gav  Bruun  ham  Anvisning  paa  „Egely",  som  han  vidste 
var  til  Salgs.  Clinton  kjøbte  den,  hvad  vi  fra  det  Fore- 
gaaende  vide. 

Medens  Mr.  Clinton  og  Professoren  beskjæftigede  sig 
med  dette  Forretningsanliggende  og  adskillige  Gange  toge 
sammen  ud  til  Brøndshøj,  kom  Fuldmægtig  Linder  til  Miss 
Lydia  og  tilbød  kavallermæssigt  at  være  hende  til  Under- 
holdning og  Adspredelse  i  de  Fritimer,  han  havde  til  sin 
Raadighed.  Hun  var  glad  over  dette  Tilbud,  og  det  saa- 
meget  mere  som  hun  strax  kom  til  Erkjendelse  af,  at  Linder 
var  en  fortræffelig  Fører.  Vel  var  han  noget  søgt  og  kunstlet 
i  Udtrykkene,  naar  han  forklarede  Et  og  Andet,  men  han 
gav  nøjagtige  positive  Oplysninger,  og  han  havde,  hvad  der 
gjorde  Spasereturene  sammen  med  ham  dobbelt  tiltalende  for 
Miss  Lydia,  et  udstrakt  Kjendskab  til  Personer.  Naar  han 
gik  med  den  unge  Dame  paa  Langelinje  eller  paa  Volden, 
kunde  han  nævne  hende  Navnet  paa  mange  af  dem,  der 
passerede  forbi,  og  ikke  sjeldent  kunde  han  meddele  en  lille 
Anekdote  om  dem.  Han  førte  Miss  Lydia  gjennem  den  ny- 
anlagte Kronprinsessegade  ind  i  Kongens  Have,  hvor  det 
brogede  Folkeliv  i  Kavallergangene  og  omkring  Springvandet 
interesserede  hende.  Hun  lyttede  til  Passiaren  paa  Bænkene, 
der  for  de  ældre  Herrers  Vedkommende  drejede  sig  om  de 
store  udenlandske  Begivenheder,  særlig  om  Napoleons  Sammen- 
komst med  Kejser  Alexander  i  Tilsit,  medens  Madamerne  og  Pi- 
gerne ivrige  drøftede  nogle  Træk  af  Byens  Skandalkrønike. 
Naar  Miss  Lydia  gik  hen  under  Havens  smukke  Lindetræer 
og  Kastanietræer,  kom  hun,  da  hun  her  befandt  sig  paa  et 
offentligt   Rekreationssted,   til   at  tænke   paa   Hyde   Park   i  Lon- 

don.  I  samme  Øjeblik  tog  hun  Ordet  fra  sin  Ledsager  og 
fortalte  livfuldt  om  den  Rigdom  og  Elegance,  den  engelske 
Hovedstads  fashionable  Verden  udfoldede  der  i  Eftermiddags- 
timerne i  Henseende  til  Dragt,  Ekvipager  og  Heste.  Linder 
hørte  opmærksomt  paa  hende  og  gjorde  satiriske  Bemærk- 
ninger om  Kontrasten  mellem  Livet  i  Hyde  Park  og  i  Kon- 
gens  Have. 

En  virkelig  Nydelse  beredte  Fuldmægtig  Linder  Miss 
Lydia,  da  han  fik  Slotsforvalteren  paa  Rosenborg,  Major 
Wilster,  hvem  han  personlig  kjendte,  til  at  forevise  hende 
Slottet.  »Hun  beundrede  baade  Bygningens  Ydre  og  Indre. 
Da  hun  havde  historisk  Sans,  besaa  hun  de  mange  skjønne 
og  kostbare  Gjenstande  med  levende  Interesse.  Især  tiltrak 
det  Juvelskrin,  som  Dronning  Anna  af  England  havde 
skjænket  sin  Svigermoder,  Dronning  Sofie  Amalie,  sig  hendes 
Opmærksomhed. 

Professor  Bruun  var  Medlem  af  Kongens  Klub,  der  havde 
Sommerlokale  og  Have  udenfor  Vesterport.  Han  foreslog 
Clinton  at  træde  ind  i  Klubben  og  fik  sin  engelske  Ven  op- 
tagen som  Medlem.  Da  Clinton  holdt  sit  Indtog  i  denne 
Forening  af  loyale  Borgere,  der  med  dyb  Pietet  for  Konge- 
huset forbandt  levende  Sans  for  Livets  materielle  Nydelser, 
blev  han  indbudt  til  en  lille  festlig  Souper,  som  Bruun  havde 
arrangeret.  Her  samledes  han  med  nogle  af  Kollegiernes 
Embedsmænd  og  af  Kjøbenhavns  Grosserere.  De  bod  ven- 
skabeligt det  nye  Medlem  Velkommen,  men  da  han  talte  om 
sit  Ophold  i  England  og  tilkjendegav  sine  Sympathier  for  dette, 
mærkede  han,  at  Begivenhederne  i  Anno  1801  havde  efterladt 
en  vis  Brod  i  Sindet  hos  hans  Værter.  Grossererne  vare  des- 
uden forbittrede  over  Englændernes  vilkaarlige  Optræden  paa 
Havet,  der  tilføjede  dem  Tab.  Clinton,  hvis  Sind  opildnedes 
af  en  ganske  fortræffelig  Chateau  Latour,  beklagede,  at  Ad- 
miral Nelson  i  Slaget  paa  Rheden  ved  en  List  havde  berøvet 
de  Danske  Sejren,  men  i  sin  animerede  Stemning  tilføjede 
han,   at  den   danske   Regjering   havde  selv  været  SkjMd   i  Eng- 

lændernes  Angreb,  da  den  af  Frygt  for  Rusland  havde  været 
uærlig  mod   det  brittiske   Kabinet. 

„Det  vover  De  at  sige,  Hr.  Clinton!"  udbrød  Grosserer 
Beck,  der  med  blussende  Kinder  og  et  ondskabsfuldt  Øjekast 
tømte  Resten  af  et  stort  Glas  Madeira.  „Tør  De  bringe 
Uærlighed  i  Forbindelse  med  vor  beundrede,  højtelskede  Kron- 
prins Frederiks  Politik?" 

„Bravo!  Bravo!"  raabte  tre  af  Becks  Kollegaer,  tre  vel- 
nærede, lavpandede  Herrer;  de  løftede  deres  Glas  og  nikkede 
bifaldende  ad   Yttringen. 

Professor  Bruun,  der  saa,  at  Clinton  blev  vred  og  vilde 
tage  til  Gjenmæle,  skred  beroligende  ind.  „Misforstaa  ikke 
vor  ærede  Fællesgjæst,"  yttrede  han.  „Ingen  kan  være  Hs. 
kgl.  Højhed  mere  hengiven  end  han;  men  i  England  har  han 
faaet  den  Vane,  at  skjelne  mellem  Majestæten  og  de  ansvar- 
lige Ministre.  Uærligheden  i  dette  Tilfælde  gaaer  ganske  paa 
Grev  Bernstorffs  Kappe." 

„Der  traf  De  storartet,  Professor,  min  Mening  lige  i 
Centrum,"    sagde  Clinton  højrøstet. 

„Ja,  det  gjorde  han  nok,"  faldt  Beck  ind  med  et  tviv- 
lende Smil. 

„Lad  os  nu  være  fri  for  mere  Politik!"  raabte  de  andre 
Tilstedeværende  i  Kor.  „Derom  er  jeg  enig  med  Jer,  I  Mer- 
kurs Sønner!"  sagde  med  en  pibende  Stemme  en  lille  vindtør 
Mand,   der  helst   vilde  tale   om   fyldige   Fruentimmer. 

„Merkur,"  gjentog  Agent  Eriksen  sarkastisk,  „jeg  tror 
ikke,  at  han  kan  faa  Figuren,  der  forhen  prydede  hans  Urte- 
kræmmerskilt,  ud   af  Hovedet." 

Der  blev  nu  budt  Kaffe  om,  hvortil  der  blev  drukket 
Kognac  eller  en  ypperlig  tor  Madeira,  der  et  Par  Gange  havde 
været  i  Vestindien. 

„Nu,  mine  Herrer,  maa  De  gjøre  mig  den  Ære  a;  ryge 
en  Hamborger  Cigar,"  sagde  Tobaksfabrikant  Ahrends.  Han 
vinkede  ad  en  Opvarter,  der  strax  efter  bragte  en  Kasse  Ci- 
garer, som   han  bød  rundt. 

„Det  er  Schlottmanns  Fabrikat,"  udbrød  Clinton,  idet 
han  med  Velbehag  tændte  Cigaren  ved  det  cirkulerende  Vox- 
lys.      „Jeg   kjender  denne  Vare   fra   London." 

„Jeg  burde  ikke  selv  rose  den,"  sagde  Ahrends,  „men 
det  er  et  fint  Mærke."  Yttringen  vandt  almindelig  Til- 
slutning. 

Tractør  Rau,  en  lille  korpulent  Herre  med  et  jovialt 
Ansigt,  havde  imidlertid  rejst  sig  og  listet  sig  ud  af  Døren 
uden  at  vække  Selskabets  Opmærksomhed.  Efter  en  Snes 
Minuters  Forløb  kom  han  tilbage  med  et  glædestraalende 
Aasyn. 

„Mine  Herrer!"  tog  han  til  Orde,  efterat  han  havde 
rømmet  sig  et  Par  Gange;  „da  det  kunde  more  mig,  at  vor 
fælles  Gjæst  saa  Dyrehaven  og  drak  et  Stænk  af  Kirsten  Pils 
Kilde   ..." 

„Ja  Ho'de  har  den  Rau,"  faldt  Agent  Eriksen  ind; 
„det  maa  man  lade  ham."  „Tys,  tys!"  lød  det  fra  flere 
Sider. 

„Og  da  jeg  ikke  kunde  tænke  mig  ham  blandt  gemyt- 
ligere og  mere  sagkyndige  Omgivelser  ..." 

„Hør!   Hør!   Bravo,   Bravo!" 

„Saa  tillader  jeg  mig  herved  at  invitere  Hr.  Clinton  og 
Dem   alle  ti!    en   Kjøretour  til   Dyrehaven." 

„Den  Offerte  acceptere  vi  vel  Alle?"  raabte  Grosserer 
Beck.  Han  og  den  Vindtørre  drak  et  Glas  Madeira  med  hin- 
anden.     Indbydelsen  modtoges  med  Akklamation. 

„Forinden  vi  begive  os  til  den  omtalte  Kildenymfe," 
sagde  Mr.  Clinton,  idet  han  rejste  sig,  „maa  jeg  varmt  takke 
alle  mine  ærede  Værter.  Jeg  er  stolt  af  at  have  været  sam- 
men som  Ven   ..." 

„Der  er  Maade  med  det,"  yttrede  Beck  med  en  malitiøs 
Mine.     Agent  Eriksen  fik    ham   ved  et  strengt  Blik  til  at  tie. 

„Som  Ven,  siger  jeg"  —  Clinton  lod  som  om  han  ikke 
blev  afficeret  af  Bemærkningen  —  „med  saadanne  Repræsen- 
tanter for  Kjøbenhavns  berømmelige  Handelsstand.     Jeg  haaber 

-at  faa  Lejlighed  til  at  mødes  hyppigt  med  Dem  her  i  Klub- 
ben. Endnu  en  Gang,  mine  Herrer,  Takl"  Clinton  klinkede 
med  dem  Alle  og  udtalte  ved  Opbrudet  fra  Bordet  sin  Er- 
kjendtlighed  overfor  Professor  Bruun. 

Snart  steg  Selskabet  op  i  holstenske  Vogne,  der  holdt 
udenfor  Vesterports  Ravelin  og  kjørte  ad  Farimagsvejen  og 
Østerbro  ud  til  Dyrehaven.  Stemningen  var  ganske  over- 
ordentligt animeret,  Vejret  var  klart  og  varmt.  Idet  man  nød 
Hamborgercigaren,  fandt  man  Træerne,  Kornmarkerne,  Engene 
og  det  mørkeblaa  Øresund  skjønnere  end  sædvanlig.  Da 
Selskabet  begyndte  gjennem  Skovens  Stammer  at  skimte  Dyre- 
havsbakkens Telte,  og  da  det  hørte  den  uharmoniske  Lyd  af 
Lirekasser,  Violiner  og  Fløjter,  der  spillede  forskjellige  Melo- 
dier og  sekunderedes  af  Trommer,  smilte  det  saligt  ved 
Tanken  om,  at  der  nu  aabnede  sig  Pauluner  for  det,  i 
hvflke  det  kunde  faa  Alt,  hvad  Ganen  og  Aanden  begjærte, 
ligefra  Vafler  til  Mester  Jakel. 


Omtrent  fjorten  Dage  efter  var  der  Sommerbal  i  Kongens 
Klub.  Det  var  en  Begivenhed,  der  imødesaaes  med  største 
Glæde  af  den  kvindelige  og  den  mandlige  Ungdom  i  Kjøben- 
havns velhavende  Samfundskredse;  thi  her  kunde  man  faa 
Lejlighed  til  at  vise  sig  i  hele  sin  Glans  og  blive  beundret 
enten  for  sin  Skjønhed,  sin  elegante  Dans  eller  sit  Konversa- 
tionstalent. Balsalen  i  Kongens  Klub  var  en  Arena,  hvor 
mangfoldige  unge  Piger  havde  vundet  Sejr  ved  deres  Elsk- 
værdighed og  lagt  Grunden  til  deres  Fremtidslykke;  mangen 
Bejler  havde  der  i  Dansens  Hvirvel  aabnet  sit  Hjerte  for  den 
Tilbedte  og  som  sin  Trofæ  opnaaet  Tilstaaelsen  af  hendes 
Kjærlighed.  Efter  et  Bal  i  Kongens  Klub  plejede  man  altid 
at  høre  „fashionable  news"  i  det  fine  Bourgeoisies  Circler.  Men 
selv  om  den  festlige  Sammenkomst  væsentligt  var  helliget 
Dansen,    hilstes    den    dog    ogsaa    med    Længsel    af  de  Ældre, 

der  satte  Pris  paa  at  danne  den  ærværdige  Ramme  udenom 
Ungdommen,  som  var  dens  Stolthed.  I  en  seriøs  Marsch  eller 
en  langsom  Vals  kunde  de  adstadige  Fruer  og  Ægtemænd 
altid  deltage  for  derefter  at  nyde  andre  Glæder.  For  Mødrene 
bestode  disse  i  at  betragte  deres  Sønners  og  Døttres  Triumfer, 
hvorimod  Mændene  med  levende  Interesse  hengave  sig  til 
L'hombrespillet  i  smaa  indbydende   Kabinetter. 

Balsalen  vendte  ud  til  en  stor  aaben  Veranda,  hvis 
Front  dannedes  af  en  Søjlerække  med  runde  Buer.  Man 
havde  derfra  Udsigt  gjennem  Alléerne  foran  paa  Vesterbro  til 
Kalvebodstrand  i  Baggrunden.  Saavel  Balsalen  som  Veran- 
daen vare  smykkede  overordentligt  smagfuldt  med  Gran, 
Egeløv  og  Blomsterguirlander.  I  Salen,  over  hvis  lyseblaa 
og  hvide  Farver  to  store  Lysekroner  kastede  deres  stærke 
Skær,  vare  Kongens  og  Dronningens  oliemalede  Billeder  op- 
hængte mellem  Faner  og  Vaabenskjolde  paa  den  Væg,  hvor 
Tribunen  for  Bestyrelsens  Medlemmer  og  enkelte  indbudte 
Honoratiores  af  anden  og  tredje  Rangklasse  befandt  sig.  I 
den  modsatte  Ende  af  Salen  var  Orkestret  anbragt.  Gulvet 
var  stænket  med  Eau  de  Cologne,  hvad  der  udbredte  en  be- 
hagelig Vellugt  i  Salen. 

Kl.  9  begyndte  Selskabet  at  samles  i  Spisesalonen  med 
dens  to  tilstødende  Kabinetter.  De  unge  Damer  toge  sig  i  deres 
lette  hvide  Dragter  med  de  blottede  Halse  og  Skuldre  og  med 
Blomsterbesætningen  paa  Haaret  nydelige  ud.  Kavallererne, 
der  vare  iførte  blaa  Kjoler  med  hvide  Veste  og  Pantalons, 
havde  et  elegant  Udseende.  De  ældre  Damer  og  Herrer 
spillede  i  alle  mulige  Farver.  Efterhaanden  som  Selskabet 
voxede,  steg  naturligvis  Konversationens  Summen.  Ethvert 
af  de  indtrædende  Par  var  selvfølgelig  Gjenstand  for  den 
Krydsild  af  Bemærkninger,  der  gjaldt  Dragt,  Holdning  og 
Gang,  og  vare  mere  eller  mindre  sarkastiske.  Da  Klubbens 
Formand  og  Viceformand  henholdsvis  førte  Kammerherre 
Stemann  og  Konferensraad  Moldenhawer  med  Fruer,  der  var 
indbudte  som  Æresgjæster,  gjennem  Salen,  hviskedes  der  kun 

respektfulde  Yttringer;  hvorimod  et  mere  eller  mindre  grov- 
kornet Lune,  parret  med  Damernes  Smil,  begyndte  at  spille, 
da  umiddelbart  efter  den  tykke  Brygger  Momsen  viste  sig 
med  sine  to  lange,  magre  Døttre,  hvis  Statur  mindede  om 
Rotangpalmens  Stamme. 

Neppe  havde  den  humoristiske  Stemning,  hvori  Selskabet 
kom,  lagt  sig,  før  Nysgjerrigheden  spændtes.  Alles  Blikke 
vare  vendte  mod  Indgangsdøren,  gjennem  hvilken  Professor 
Bruun,  førende  Miss  Lydia  Jefferson,  traadte  ind;  efter  dem 
fulgte  hendes  Onkel  og  Jakob  Linder.  Miss  Lydia  bar  en 
kostbar  hvid  Kjole  af  indisk  Musselin ;  om  Livet  havde  hun 
et  rødt  Belte,  hvis  brillantbesatte  Spænde  var  en  Present  fra 
General  Wellesley;  om  Halsen  havde  hun  et  straalende  Perle- 
smykke og  paa  det  sorte,  krøllede  Haar  et  Par  kunstige 
Blomster,  der  vare  en  skuffende  Efterligning  af  Naturen.  Ved 
Siden  af  Professor  Bruun,  der  havde  et  kavallermæssigt  Ydre, 
tog  hendes  smekkre  og  slanke  Figur  sig  fortræffeligt  ud. 
Miss  Lydia  havde  ogsaa  i  London  lært  at  bevæge  sig  i  den 
elegante  Verden.  Sammen  med  Marquien  af  Hertford's 
Døttre  havde  hun  flere  Gange  deltaget  i  de  glimrende  Baller 
i  Almacks  Rooms  i  Nærheden  af  St.  James's  Palace,  og  her 
i  „Modens  syvende  Himmel'*  havde  hun  set  Flirt  i  fine,  men 
ikke  altid  tiltalende  Former,  hvorved  hendes  kritiske  Sans 
paa  dette  Punkt  var  bleven  vakt.  Miss  Lydias  første  Frem- 
træden i  Kongens  Klub  var  en  afgjort  Sukces:  Alle  fandt 
hendes   Personlighed  yndig  og  hendes  Toilette  smagfuldt. 

Bruun  fik  lige  efter  sin  Indtræden  i  Salen  Øje  paa  Etats- 
raaden  fra  BøUegaarden,  der  just  vendte  sig  fra  Kammerraad 
Gregers  til  Hjorthøj,  med  hvem  han  havde  vexlet  nogle  Ord, 
som  efter  hans  smilende  Fysiognomi  at  dømme  maatte  have 
været  af  en  morsom  Beskaffenhed.  Etatsraaden  strøg  let  med 
den  højre  Haand  hen  over  sine  rødbrune  Bakkenbarter  og 
vilde  sige  Noget  til  Etatsraadinden,  en  lille  trivelig  Dame,  der 
sad  i  Nærheden,   da  hans  Blik  mødte  Bruuns. 

„Hvad    ser    jeg!"    udbrød   han   fornøjet.      „De   her,    Pro- 

fessor. "  Han  vilde  have  givet  sin  Glæde  endnu  flere  Udtryk, 
da  han  stansede  ved  Synet  af  den  smukke  Dame  ved 
Bruuns  Side. 

„Jeg  vil  tillade  mig  at  præsentere  for  Etatsraaden,  for 
det  Første  Miss  Lydia  Jefferson,   dernæst  ..." 

„Undskyld,  Professor,  jeg  gjør  her  Brud  paa  Konveni- 
ensens Regler,  men  min  Hustru  og  Maxime  Véron  skal  tage 
Del  i  Æren."  Etatsraaden  fjernede  sig  og  vendte  faa  Øje- 
blikke efter  tilbage  med  de  Nævnte. 

Bruun  præsenterede  nu  Mr.  Clinton  og  dennes  Niece  for 
Ægteparret  fra  Bøllegaarden  og  Véron.  Jakob  Linder  og  de 
tre  vare  gamle  Bekjendte.  Etatsraadinden,  der  nedstammede 
fra  fransk  Familie,  fandt  det  interessant,  at  Tilfældet  her 
skulde  føre  hende  sammen  med  en  engelsk  Dame  .  .  .  „Men 
De  taler  jo  særdeles  godt  Dansk,  Miss  Jefferson,"  udbrød  Etats- 
raadinden ,  efterat  hun  havde  udvexlet  de  Fraser  med  den 
unge  Dame,  der  ere  mere  eller  mindre  typiske  for  den  gjen- 
sidige  Introduction.  Miss  Lydia  takkede  for  denne  Kompli- 
ment. Clinton  oplyste  Etatsraadinden  om,  at  hans  Niece  havde 
lært  Dansk  af  sin  afdøde  Moder. 

„Det  vil  i  høj  Grad  interessere  min  kjære  Maxime  her, 
at  konversere  med  Dem,  Miss  Jefferson,"  sagde  Etatsraaden, 
idet  han  pegede  paa  Véron;  „han  har  opholdt  sig  over  et 
Aar  i   London." 

„Men  min  Ven,  Maxime,  er  jo  en  ren  Galloman  fra 
Revolutionstiden  og  en  Fjende  af  Englænderne,"  bemærkede 
Linder. 

„Ja  der  er  ogsaa  revolutionært  fransk  Blod  i  ham,"  til- 
føjede Etatsraaden.  „Men  skal  vi  nu  ikke  tænke  udelukkende 
paa  Festen,  paa  Ballet?" 

„De  har  Ret,  Etatsraad,"  replicerede  Bruun  livligt. 
„Maaske  vil  De  oftere  faa  Lejlighed  til  at  se  Mr.  Clinton, 
Han  har  nemlig  kjøbt  „Egely".  De  bliver  jo  næsten 
Naboer." 

„Ypperligt,  ypperligt!"   sagde  Etatsraaden  og  gav  Clinton 

et  Haandtryk.  Etatsraadinden  nikkede  som  Tegn  paa  sin 
Tilslutning.  Hen  over  Maxime  Vérons  Ansigt  gled  et  glad 
Smil,  der  ikke  undgik  Miss  Lydias  Opmærksomhed.  Da 
Linder  meddelte  ham,  at  han  skulde  danse  første  Dans  med 
Frøkenen,  udbad  Véron  sig  Æren  af  anden  Dans,  hvorfor 
Miss  Lydia  takkede  synlig  tilfreds._ 

Kl.  10  aabnedes  Fløjdørene  til  Balsalen,  Orkestret  into- 
nerede en  til  Ære  for  Kronprinsregenten  komponeret  Honnør- 
marsch;  Lysekroner  og  Lampetter  straalede  i  det  klareste 
Skjær  og  laante  Løv-  og  Blomsterdecorationerne  forhøjet 
Relief;  en  forfriskende  Vellugt  slog  Selskabet  imøde.  Her- 
rerne toge  de  medbragte  Damer  og  marscherede  til  Musikens 
Toner  flere  Gange,  i  en  stor  Kæde,  rundt  i  Salen.  Efter- 
haanden  som  Parrene  kom  -forbi  Tribunen,  hvor  Kammerherre 
Stemann  sad  med  Dannebrogsordenens  Storkors  paa  sin  sorte 
Kjole,  hilste  de  ærbødigt.  Da  Marschen  var  til  Ende,  hvor- 
til Balinspektøren  gav  Signalet,  nedlod  Selskabet  sig  paa 
Divanerne  langs  de  to  Vægge,  medens  de  ældre  Herrer  begav 
sig  ind  i  Spillekabinetterne. 

Nu  engageredes  der,  og  Ballet  tog  sin  egentlige  Be- 
gyndelse. Linder  dansede  en  Vals  i  hurtigt  Tempo  med  Miss 
Lydia.  Hun  beundrede  den  Taktfasthed  og  Sikkerhed,  hvor- 
med han  førte  sin  Dame;  han  var  henrykt  over  hendes  Lethed 
og  Elegance  i  Bevægelserne. 

„Miss  Jefferson,"  udbrød  Linder,  da  der  blev  klappet  af, 
„man  mærker,  at  De  har  gjort  Deres  Skole  hos  Almack, 
hvis  Assembleer  De  saa  tidt  har  berømmet  overfor  mig." 

„Og  De  danser  jo  som  en  Vestrin,"  var  det  skjelmske 
Svar. 

Den  følgende  Dans  var  en  Kvadrille,  i  hvilken  Maxime 
Véron  var  Miss  Lydias  Kavaller.  Til  Vis  å  Vis  havde  de 
Premierløjtenant  Holsten  ved  Sekortarchivet  og  Figurantinden, 
Isidora  Lannes.  Dette  Par  var  i  Besiddelse  af  et  smittende 
Lune,  der  strax  meddelte  sig  til  Véron  og  hans  Dame.  Kva- 
drillen blev  for   begge    disse  Pars  Vedkommende    danset    med 

et  Liv  og  en  Gratie,  der  aflokkede  Kammerherre  Stemann, 
som  fra  Tribunen  fulgte  dem  med  opmærksomme  Blikke, 
anerkjendende  Udbrud.  Hos  de  Dansende  her  smeltede  Kunst 
og  Natur  sammen  paa  den  mest  harmoniske  Maade.  De  to 
Kavallerer  med  deres  Damer  havde  selv  Følelsen  deraf,  og 
ved  Kvadrillens  Afslutning  komplimenterede  de  derfor  hver- 
andre  med    en   vis  triumferende  Mine. 

„Miss  Lydia,"  yttrede  Véron,  „De  har  i  Aften  lært  mig 
Sandheden  i  de  Ord,  at  Dansen  er  en  stum  Digtekunst,  et 
levende   Maleri." 

Professor  Bruun  kom  i  dette  Øjeblik  til  og  rakte  Miss 
Lydia   en   lille   Buket   Roser,   som   hun   nejende   modtog. 

„Jeg  har  desværre  ikke  et  klassisk  Citat  paa  rede  Haand," 
bemærkede  hun  til  Véron.  „Lad  denne  tale  for  mig;"  hun 
gav  ham  en  Rose.  Derefter  ledsagede  Véron  hende  ud  paa 
Verandaen.  Her  indaandede  Miss  Lydia  nogle  Øjeblikke 
Kjøligheden  i  den  stjerneklare  Aften.  Linder,  der  havde  haft 
Agathe  Ter  Borch,  en  Datter  af  den  bekjendte  Grosserer,  til 
Dame,  viste  sig  aimabel  mod  denne,  der  paa  sin  Side  krævede 
nogle  smigrende  Bemærkninger  som  en  skyldig  Tribut.  Men 
af  og  til  havde  han  haft  sin  Opmærksomhed  henvendt  paa 
Miss  Lydia  og  Véron.  Han  saa  Optrinet  med  Rosen  og  blev 
nogle  Øjeblikke  tankefuld. 

Han  vaktes  op  af  sine  Betragtninger,  da  Etatsraadinden 
kom  hen  til  ham  og  meddelte,  at  hendes  Gemal  under  den 
følgende  Pause  vilde  sætte  en  Ære  i  at  se  ham  sammen  med 
det  lille  Selskab  ved  en  let  Souper. 


Mr.  Clinton  og  hans  Niece  indrettede  sig  særdeles  hygge- 
ligt paa  „Egely".  Dagligstuen,  Spisestuen  og  Selskabssalen 
vare  dekorerede  og  monterede  i  Tidens  herskende  Empirestil 
og  gjorde  saavel  et  velhavende  som  et  tiltalende  Indtryk. 
Derimod    savnedes    der    Stil   i   Clintons   Soveværelse   og   i   hans 

Arbejdskabinet.  Men  Sligt  glemte  man,  naar  man  først  var 
kommen  til  Sæde  i  en  af  de  komfortable  Lænestole  eller 
havde  faaet  Plads  i  den  blode  Sofa  og  begyndte  at  betragte 
Bøgerne  i  Reolen,  Kobberstikkene  paa  Væggene  eller  de 
indiske  Nipsgjenstande  paa  Skrivebordet.  Hvad  der  strax 
vakte  den  Indtrædendes  Opmærksomhed  var  iøvrigt  et  kostbart 
Pibebræt  med  en  Samling  af  værdifulde  Merskumspiber.  Ned 
for  Vinduerne,  der  vendte  ud  til  Haven,  hang  hvide,  klare 
Gardiner,  og  Persienner  afgav  Værn  mod  den  brændende  Sol. 
Paa  Vinduesfordybningernes  Sider  var  der  anbragt  en  Række 
Raderinger  og  Sortkridtstegninger,  indfattede  i  Mahognirammer. 
Blandt  disse  fandtes  et  smukt  Hoved  af  en  ung  hinduisk  Pige 
med  sjælfulde  Øjne:  dette  Billede  kunde  fortælle  et  lille  El- 
skovseventyr, Mr.  Clinton  som  ung  havde  haft  i  Indien,  og 
som   bevirkede,  at  han  ikke  indgik  noget  Ægteskab. 

I  Gavlen,  der  vendte  mod  Syd,  havde  Miss  Lydia  sine 
to  Værelser,  der  laa  lige  ved  Siden  af  hinanden.  Herfra 
havde  man  Udsigt  til  Brønshøj  Kirke,  til  Hovedstadens 
Taarne  og  til  Øresund  i  det  Fjerne.  Neden  for  laa  Haven 
med  dens  Bede,  Plæner,  Frugttræer,  Buske  og  Træer  af  for- 
skjellig  Art.  En  tæt  Tjørnehæk  indhegnede  det  Hele.  Der 
var  udbredt  en  tiltalende  Simpelhed  og  Elegance  over  hendes 
lille  Hjem.  Fine  Bobinets  Gardiner  med  Kapper  af  lyst  Silke- 
tøj hang  for  Vinduerne,  i  hvis  Karm  paa  denne  i\arstid 
Roser,  Nelliker,  Resedaer,  Pelargonier  og  Gyldenlakker  blom- 
strede. I  Soveværelset  var  Tapetet  lyseblaat,  i  Arbejdskabi- 
nettet  mørkerødt,  Felterne  i  det  hvidtmalede  Panel  indram- 
medes af  forgyldte  Lister.  Sengen  dækkedes  af  et  broderet 
Tæppe;  over  Toiletbordet  hang  et  ovalt  Spejl.  Nogle  Kobber- 
stik smykkede  Væggene.  I  Arbejdskabinettet  stod  et  over- 
ordentligt smukt  Bogskab,  der  indeholdt  æsthetiske  Værker  af 
engelske  og  danske  Forfattere.  Paa  Bordet  midt  i  Stuen 
fandtes  en  prægtig  Vase,  i  hvilken  der  dagligt  sattes  friske 
Blomster.  Sofa  og  Stole  havde  grønt  Betræk  med  fint  Møn- 
ster.     Chiffonieren    og    en    lille    Kommode    vare    af    Mahogni. 

Blandt  Billederne  paa  Væggene  maa  fremhæves  Portræter  af 
Beboerindens  Forældre,  malede  af  Reynolds,  og  nogle  Kobber- 
stik efter  Gainsborough.  Det  var  den  lille  Skueplads  for 
Miss  Lydias  daglige   Færd. 

Paa  „Egely"  førte  Mr.  Clinton  og  hans  Niece  en  over- 
ordentlig behagelig  Tilværelse.  De  havde  en  flink  Husjomfru 
og  en  dygtig  Kokkepige,  en  paalidelig  Tjener,  vor  bekjendte 
Peter  Stilling,  og  en  sindig  Karl,  der  passede  et  Par  islandske 
Heste,  som  Clinton  havde  kjøbt  sig,  udmærket  godt.  Det  var 
Midsommertid,  den  danske  Ønatur  stod  i  sin  frodige  Pragt, 
og  Omegnen  af  Brønshøj  med  dens  mange  interessante  Punkter 
indbød  til  Kjøreture,  der  foretoges  i  en  lille  tosædet  Fjeder- 
vogn. Hyppigt  var  Professor  Bruun  og  Fuldmægtig  Linder 
med  paa  disse  Udflugter,  og  da  de  begge  havde  megen  Lokal- 
og  Personalkundskab,  gjorde  de  Strejftogene,  der  gik  mod 
alle  Verdenshjørner,  dobbelt  underholdende  for  Clinton  og 
hans   Niece. 

En  Dag  kjørte  de  to  nævnte  Gjæster  med  Clintons  til 
Lyngby,  hvor  de  steg  af  i  Kroen.  De  spaserede  en  Tour 
langs  med  Bredden  af  Lyngby  Sø,  hvor  de  traf  sammen  med 
en  ganske  interessant  Personlighed.  Paa  Fodstien  mødte  de 
nemlig  Sognepræsten  i  Lyngby,  den  velærværdige  Pastor 
Rønne,  en  Mand  af  et  stateligt  Udseende.  Bruun,  der  kjendte 
ham  fra  gammel  Tid,  præsenterede  Selskabet  for  ham.  Rønne 
hilste  med  Interesse  paa  Clinton  og  især  paa  Miss  Lydia.  Han 
indbød  dem  til  at  følge  med  til  Præstegaarden  og  der  nyde 
en  lille  Forfriskning.  Invitationen  blev  modtagen.  Rønne 
beskjæftigede  sig  ved  Siden  af  sin  gejstlige  Virksomhed  med 
Landøkonomi.  Han  meddelte  Miss  Lydia  dette  og  spurgte 
hende,  om  Præsterne  i  England  ogsaa  syslede  med  Havekultur. 
Hun  tilstod  smilende  sin  Uvidenhed  i  den  Retning.  I  Præste- 
gaardens  Dagligstue  modtog  Fruen  dem  med  udsøgt  Fore- 
kommenhed. Et  Portrætmaleri  i  kostbar  Ramme  tiltrak  sig 
de  engelske  Gjæsters  Opmærksomhed.  Rønne  forklarede  dem, 
at    det    var    et    Billede    af    den    for    et  Par  Aar   siden   afdøde 


216 


Arveprins  Frederik,  hvilket  Hs.  kgl.  Højhed  selv  havde  for- 
æret ham.  Hs.  Velærværdighed  fortalte  derefter,  og  det  var 
ham  synligt  behageligt  at  kunne  gjøre  det,  at  han  havde  været 
Lærer  for  Arveprinsens  Børn. 

Forfriskningen,  der  serveredes  i  Havestuen,  bestod  af 
Jordbær  med  Fløde  og  en  excellent  Madeira.  Bruun  og 
Clinton  berømmede  denne  sidste,  hvis  Fylde  og  Velsmag  ogsaa 
Linder  lovpriste.  Miss  Lydia  komplimenterede  Pastorinde 
Rønne  i  Anledning  af  Jordbærrene.  Fruen  svarede  beskeden, 
at  Anerkjendelsen  tilkom  hendes  Mand,  hvis  Ledelse  af  Havens 
Dyrkning  var  mønsterværdig. 

Hs.  Velærværdighed  opfordrede  derpaa  Selskabet  til  at 
besøge  Sorgenfri  Slotshave.  Det  hørte,  sagde  han  med  Efter- 
tryk, til  Arve]">rins  Frederiks  udødelige  Fortjenester,  at  Haven 
var  bleven  aabnet  for  Publikum.  Præsten  beklagede,  at  han 
ikke  kunde  ledsage  sine  Gjæster  derhen,  men  han  ventede 
Besøg    af   sin    kjære   Kollega,     Pastor   Bentzon    fra    Gladsaxe. 

Efter  Afskeden  fra  Præstefamilien  spaserede  Bruun  med 
Clinton  og  Linder  ind  i  Slotshaven,  hvis  store  Bøgetræer 
vakte  Miss  Lydias  Beundring.  Her  fik  hun  et  Glimt  af  Arve- 
prins Frederiks  Døttre,  Prinsesserne  Juliane  og  Charlotte,  at  se. 
De  to  kgl.  Damer  havde  plukket  Markblomster,  hvormed  de 
vare  paa  Tilbagevejen  til  Slottet.  De  stod  den  Gang  i  deres 
friske  Ungdom  og  havde  et  tiltalende  Ydre.  Miss  Lydia  fandt 
især  Behag  i  Prinsesse  Charlottes  Skikkelse.  Det  forekom 
hende,  at  Prinsessen  havde  Lighed  med  Kong  Georg  den 
Tredjes  yngste  Datter.  Efter  at  Selskabet  havde  hilst  ærbødigt 
i  Afstand  paa  de  to  Prinsesser,  fortsatte  det  Vandringen  i 
den  smukke  Park.  Pludselig  stansede  det  ved  Lyden  af 
Dansemusik.  Det  var  en  Tyrolervals,  og  den  kom  fra  en 
Plæne  i  Nærheden.  Selskabet  gik  efter  Lyden  og  naaede  en 
Plæne,  der  var  halvt  skjult  af  store  Tjørnebuske.  Det  kig- 
gede gjennem  disse  og  blev  nu  Vidne  til  et  pudsigt  Optrin. 
Paa  en  Træstub  sad  en  Lakai  og  spillede  den  nævnte  Vals 
paa  en  Violin.    Foran   ham    dansede   et  ganske  ungt  Menneske, 


—    217    — 

med  en  høj  trekantet  Hat  paa  Hovedet,  Tyrolervals  med  en 
Orangutang,  der  var  iført  et  rødtærnet  Skjørt.  Det  var  Prins 
Ferdinand.  Den  store  Abe,  en  Present  fra  hans  Gouvernør, 
Kaptajnløjtnant  Bardenfleth,  var  afrettet  til  Dansen,  men  skar 
under  denne  frygtelige  Grimacer,  som  morede  Prinsen  umaa- 
deligt.  Han  lo  af  og  til  højt,  men  dansede  alligevel  med  en 
vis  Gravitet.  Ved  Synet  af  Hs.  Højhed  i  denne  Situation, 
havde  Miss  Lydia  vanskeligt  ved  at  undertrykke  et  Latter- 
udbrud. Hun  fjernede  sig  imidlertid  hurtigt  med  sine  Led- 
sagere. Bruun  gav  en  lille  Karakteristik  af  Prinsen,  hvori 
han  betonede,  at  Hs.  Højhed  stundom  havde  en  uimodstaaelig 
Trang   til  slige  uskyldige  Extravagancer. 

Paa  en  klar  og  varm  Julidag  gik  Kjøretouren  over  Store 
Vibenshus  til  Strandvejen,  som  derefter  fulgtes  til  Bellevue. 
Linder,  der  var  med,  fungerede  som  Vejviser.  Paa  Bagsædet 
sad  Miss  Lydia  og  Fru  Ronne,  der  af  og  til  sammen  med 
Præsten  besøgte  „Egely",  men  denne  Gang  var  alene.  Øre- 
sundet tog  sig  henrivende  ud  med  de  mange  Skibe,  der,  da 
det  luftede  svagt,  gled  for  fulde  Sejl  over  dets  glatte  Overflade. 
Miss  Lydia  kom  til  at  tænke  paa  Overfarten  fra  England. 
Hun  dvælede  i  Erindringen  ved  Marquisen  af  Hertford  og  de 
skjønne  Sommere,  hun  havde  tilbragt  paa  Øen  Wight.  Hun 
var  fordybet  i  disse  Minder,  da  Vognen  pludseligt  stansede. 
Hun  greb   Fru   Rønnes   Haand. 

„Her  have  vi  Emilies  Kilde,"  sagde  Fruen  med  en  Be- 
toning,   der    vidnede  om,    at  Stedet   frembød  megen  Interesse. 

„Emilies  Kilde?" 

„Ja,  deroppe  i  Haven  ligger  det  smukke  „Sølyst".  Det 
ejer  Ministeren,  Grev  Schimmelmann,  og  til  Minde  om  sin 
første  Gemalinde  har  han  rejst  dette  Monument  her  ved  Kilden, 
der   benævnes  efter  hende." 

„Pram  har  skrevet  et  smukt  Digt  om  Emilies  Kilde," 
bemærkede  Linder. 

„Pram?"    sagde   Clinton   spørgende. 

„Ja,   Hr.   Grosserer;    han    er  Fuldmægtig  i  Økonomi-   og 

CommercekoUegiet,  men  alligevel  en  flink  Poet"  udbrød  Linder. 
„Men  De  og  Miss  Jefferson  maa  drikke  et  Glas  af  det  krystal- 
klare Vand." 

„Men  Glassene?"    indvendte  Fru  Rønne. 

„Jeg  har  været  fremsynet,  Pastorinde,"  sagde  Linder 
med  et  triumferende  Smil.  Han  pegede  paa  en  Lædertaske, 
der  laa  ved  Siden  af  ham  i  Vognsædet.  Han  aabnede  den, 
fremtog  et  Etui  og  sprang  med  en  vis  Elegance  ned.  I  Etuiet 
laa  tre  Glas.  Han  bragte  sukcessive  Damerne  og  Clinton  et 
Glas  af  det  forfriskende  Vand.  Opmærksomheden  blev  i  de 
forbindtligste  Udtryk  paaskjønnet. 

En  halv  Uge  senere  vare  Clinton  og  Miss  Lydia  Gjæster 
hos  Pastor  Rønnes.  Præstens  Hustru,  en  fyrretyveaarig  Dame, 
var  Elskværdigheden  selv  overfor  Miss  Lydia,  der  følte  sig 
hendragen  til  hende.  Hun  følte  sig  overbevise  om,  at  til 
Pastorinden  kunde  hun  trygt  betro  sig,  hvis  hun  en  Gang 
skulde  trænge  til  et  uegennyttigt,   hjerteligt  og  velment   Raad. 

Rønne  fandt  meget  Behag  i  at  underholde  sig  med  Clinton, 
der  fra  sin  Side  oprigtigt  bevidnede  Hs.  Velærværdighed  sin 
Sympathi.  Rønnes  indbød  Clintons  til  en  Udflugt  til  Geels 
Skov,  idet  Vejen  skulde  lægges  forbi  Soflenholm  ved  Bagsvær 
Sø.  En  Kurv,  indeholdende  en  delikat  Vesperkost,  sattes  ned 
i  Vognmagasinet;  Pastor  Rønne  var  selv  Kudsk.  Ved  hans 
Side  sad  Miss  Lydia,  paa  Bagsædet  havde  Pastorinden  og 
Clinton  Plads.  Hs.  Velærværdighed  var  en  udmærket  Cicerone, 
og  hvert  Øjeblik  gav  Miss  Lydias  Udbrud  af  Beundring  over 
den  skjønne  skovrige,  bakkede  Egn  omkring  de  venlige  Søer 
ham  Anledning  til  at  fremkomme  med  smaa  pikante  Oplys- 
ninger. Da  de  kjørte  forbi  Sofienholms  hvide  Bygning  med 
den  smukke  Have,  fortalte  han  om  det  æsthetiske  Liv,  der 
rørte  sig  derinde,  naar  Digterinden  Marie  Sofie  Brun  var  til 
Stede  der  med  sine  Dottre.  Rønne  vendte  sig  om  mod 
CUnton,  og  medens  han  lod  Hestene  gaa  i  Skridtgang,  gav 
han  en  lille  Skildring  af,  hvorledes  Ejeren,  Etatsraad  Brun, 
fra    et  ubemidlet  ungt  Menneske    havde    hævet    sig    op    til    en 

Rigmand  i  Stil  med  en  indisk  Nabob.  Med  spændt  Opmærk- 
somhed lyttede  Clinton  til  Fortællingen.  Bombay  randt  ham 
i  Hu,  og  han  tænkte  paa,  hvormange  Fremmede  der  var 
der,  som  havde  gjort  en  lignende  Karriere. 

Fru  Rønne  spurgte,  om  Etatsraaden  for  Tiden  opholdt 
sig  paa  Sofienholm.  Præsten  svarede,  at  han  ifølge  Rygtet 
var  i  Besøg  paa  en   af  sine   Gaarde   i   Sydsjælland. 

„Har  Du  nylig,  Rønne,  hørt  Noget  om  Etatsraadinden 
og  Frøknerne?" 

„Prinsesse  Charlottes  Hofdame,  Froken  v.  Levetzow, 
meddelte  mig  forleden  Dag,  at  de  endnu  opholdt  sig  i  Albano 
ved  Rom.     De  hørte  til  Thorvaldsens  stadige  Omgangskreds." 

„Hvor  Frederikke  Brun  er,"  sagde  Pastorinden  til  Miss 
Lydia,  „der  samles  altid  Kunstnere  og  Digtere.  De  husker 
nok  Pram,  der  har  skrevet  „Emilies  Kilde".  Han  hører  ogsaa 
til  Omgangskredsen  paa  Sofienholm." 

„Hvor  interessant,"  udbrød  Miss  Lydia,  der  mindedes 
Udflugten   langs  Strandvejen   for   nogle  Dage  siden. 

Pastor  Rønne  kjørte  nu  hurtigt  til,  og  snart  naaede  han 
Geels  Skov.  Her  gjordes  Holdt.  En  Karl,  der  blev  bestilt 
i  Geels  Hus,  kom  umiddelbart  efter,  spændte  Hestene  fra  og 
lod  dem  græsse,  medens  Herskabet  spaserede  gjennem  Skoven 
til  Dronninggaards  Hovedbygning  i  Lystparken  paa  Næsset 
ved  Fure  Søen.  Her  fik  Pastor  Rønne  Lejlighed  til  at  om- 
tale Ejeren,  den  bekjendte  Grosserer,  Etatsraad  de  Coninck. 
Selskabet  fandt  Parken  med  dens  mange  exotiske  Træer  og 
Planter  ganske  beundringsværdig.  Men  hvad  der  især  vakte 
Miss  Lydias  og  Clintons  Forbavselse  og  Glæde,  var  dog  de 
Antiloper,  de  Coninck  holdt  der.  De  mente,  at  det  var  et 
Indfald,  som   kunde  være  en  engelsk  Lord  værdig. 

Efter  Tilbagekomsten  til  Vognen  i  Skoven  tog  Selskabet 
Plads  i  Græsset,  og  Kurvens  Indhold  serveredes  paa  en  Dug. 
Det  var  en  Souper  champétre,  ved  hvilken  Hs.  Velærværdighed 
og  Fruen  drak  et  Glas  Cantenac  med  deres  Gjæster.  Nu 
spændtes   der   for.      Afsted    gik    det    i  Trav   hjem    til    Lyngby, 

som  de  naaede,  just  som   Maanen  stod  op.     Clinton  og  Miss 
Lydia  overnattede  i  Præstegaarden. 


Da  Clinton  og  hans  Niece  kom  tilbage  til  „Egely",  fore- 
fandt de  der  en  Indbydelse  fra  Etatsraaden  paa  BøUegaarden. 

„Hvem  bragte  Brevet?"  spurgte  Miss  Lydia  Husjomfruen, 
Emilie   Rønning. 

„Det  gjorde  Tjeneren,  Rasmus  Søkilde.  Det  er  en  grin- 
agtig Person,"  vedblev  hun  leende.  „Jeg  bad  ham  sidde 
ned  et  Øjeblik  og  drikke  et  Glas  01.  Han  var  ligesom  lidt 
forlegen  og  vilde  først  ikke  se  paa  mig.  Men  næppe  havde 
han  tomt  det  store  Glas  Martsøl,  før  han  fik  Tangen  paa 
Gled.     Aa,  De  skulde  have  hørt  ham   — ■   —   — ." 

Tjeneren,  Peter  Stilling,  der  i  det  Samme  kom  ind  med 
Bladet  „Dagen"  og  havde  opfanget  disse  Yttringer,  fik  til  Miss 
Lydias  Forbavselse  et  Latterudbrud.      Hun  betragtede  ham. 

„Undskyld,  Miss  Jefferson,  men  Rasmus  var  saa  morsom. 
Da  han  kom  i  Humør,  gav  han  sig  ligesom  Skolelæreren  i 
Utterslev  til  at  rime.  „Emilie  Rønning",  sagde  han,  „Du 
skal  ha'e   en   Belønning".      Og  saa   vilde   han  kysse  hende." 

Døren  gik  op.  Clinton  viste  sig.  „Gaa  ud  til  Niels 
og  lad  ham  vide,  at  han  skal  holde  med  Vognen  for  Døren 
i  Morgen  Formiddag  Kl.  10."  „Jeg  kjører  selv,"  tilføjede 
Clinton.      Tjeneren   bragte  Staldkarlen   denne  Besked. 

„Etatsraadens  indbyder  Dig,  Lydia,  til  at  blive  hos  dem 
paa  BøUegaarden  en  otte  Dages  Tid." 

„Hvor  gjæstfrit  og  opmærksomt;  Etatsraadinden  er  saa 
rar."  „Ja,  og  Etatsraaden  er  en  saadan  prægtig  Mand," 
fortsatte  Clinton.  Lydia  nikkede  bekræftende.  „Jeg  kan  ogsaa 
godt   lide   Hr.  Véron,"    sagde   Clinton. 

„Mit  Bekjendtskab  med  ham  er  jo  endnu  kun  rent 
flygtigt,"    bemærkede   Miss   Lydia. 

Om    Eftermiddagen    modtog    Clinton     et    Par    Breve     fra 

London,   som   han   strax  besvarede.      Miss   Ly  iia   var  beskjæf- 
tiget  med  at  ordne  sine  Toiletsager. 

Henimod  Solnedgang  gik  hun,  ledsaget  af  Emilie,  ind 
paa  Brønshøj  Kirkegaard.  Medens  Emilie  var  sysselsat  med 
at  plukke  Markblomster  ved  Kirkegaardens  Indgang,  betragtede 
Miss  Lydia  fra  en  lille  Bænk  Udsigten.  Den  Stemning,  som 
Omgivelserne  vakte  hos  hende,  bragte  hende  hyppigt  til  at 
tænke  paa  Andersen  Lunds  den  Gang  yndede  Elegi  om  Lands- 
bykirkegaarden.  Det  var  Præsten  i  Brønshøj,  Pastor  Wester- 
gaard, der  havde  henledet  hendes  Opmærksomhed  paa  den. 
Hs.  Velærværdighed  interesserede  sig  meget  for  engelsk  Litte- 
ratur. Da  Clinton  og  hans  Niece  vare  hans  Tilhørere,  aflagde 
han  af  og  til  Besøg  i  deres  Hus.  Han  talte  ved  slige  Lejlig- 
heder med  Miss  Lydia  om  engelsk  Poesi  og  fandt,  at  Thomas 
Grays  stemningsfulde  Sørgedigt  om  Landsbykirkegaarden  hørte 
til  Perlerne.  Miss  Lydia  kendte  det  særdeles  vel,  eftersom 
det  hørte  til  Marquisen  af  Hertibrds  Yndlingsdigte.  Pastor 
Westergaard  fortalte  Miss  Lydia,  at  der  gaves  et  dansk  Side- 
stykke dertil.  Han  laante  hende  Elegien,  og  den  behagede 
hende  saaledes,  at  hun  lærte  den  udenad.  Naar  hun  nu  sad 
her  paa  Kirkegaarden  i  Brønshøj,  som  i  dette  Øjeblik  laa  i 
den  nedgaaende  Sols  Belysning,  fik  hun  et  dobbelt  stemnings- 
fuldt Indtryk   af  Strofen: 

Vantrevne  Hyld  sig  bøjer  ned 
Om  skumle  Kirkegaard, 
Og  blomstrende  kun  Tidslen  ved 
De  sjunkne  Grave  staar. 


Den  følgende  Dags  Morgen  regnede  det  stærkt,  og  Vejret 
tegnede  saaledes  ikke  til  at  skulle  blive  heldigt.  Men  Kl.  9 
klarede  det  op,  efterhaanden  fordelte  Skyerne  sig,  Solen  skin- 
nede varmt,  og  Spurvene  kvidrede  nok  saa  livligt.  En  Time 
efter  holdt  Vognen  for  Døren.  Miss  Lydia,  der  var  iført  en 
lillafarvet  Dragt  og  bar  en  blomstersmykket  Straahat,  tog  Plads 


paa  Bagsædet.  Clinton  kjørte  Hestene.  Stilling  og  Emilie 
stod  paa  Stentrappen  og  betragtede  med  et  tilfreds  Smil  Her- 
skabet,  som   de   følte  sig  stolte  af. 

„Jeg  kommer  tilbage  i  Aften,"   sagde  Clinton  til  Tjeneren. 

„Mig  ser  Du  først  om  en  Uges  Tid,"  yttrede  Lydia  til 
Emilie. 

„Pas  nu  godt  paa  Huset,"  Med  disse  Ord  slog  Clinton 
et  Knald  med  Pisken,  Miss  Lydia  nikkede  til  Folkene,  Lænke- 
hunden gøede,  hurtigt  kjørte  Vognen  ned  ad  Alléen,  hvor  der 
som  en  Følge  af  Regnen  ikke  rejste  sig  mindste  Støvsky. 
Miss  Lydia  glædede  sig  over  Naturens  Friskhed,  over  de 
frodige  Sædemarker,  over  Engene,  paa  hvis  Græsstraa  Regn- 
perlerne glimrede  i  Sollyset.  Clinton  fandt  Landskabet  over- 
ordentligt smukt.  Idet  han,  vendende  sig  mod  sin  Søster- 
datter, pegede  ud  over  det  med  Pisken,  udtalte  han,  at  det 
mindede  ham  om  Egnene  i  Grevskabet  Middlesex,  hvad  hun 
bekræftede. 

Efter  en  lille  halv  Times  Kjørsel  naaedes  Bøllegaarden, 
der  i  det  Ydre  havde  et  noget  tarveligt  Udseende  med  sit 
Straatag,  men  hvis  Have  eller  rettere  Park  var  meget  stor  og 
udmærkede  sig  ved  Kastanietræer  af  megen  Skjonhed.  Fra 
en  Høj  i  Haven  var  der  en  ypperlig  Udsigt.  Clinton  og  Miss 
Lydia  fik  den  hjerteligste  Modtagelse.  Etatsraaden  hjalp  med 
et  straalende  Blik  den  unge  Dame  under  Nedstigningen  af 
Vognen.  Fruen  kj^ssede  hende.  Etatsraaden  gav  Clinton  et 
kraftigt  Haandtryk  og  et  Slag  paa  Skulderen.  Staldkarlen 
kjørte  Vognen  til  Remisen,  Herskaberne  gik  ind.  Efter  at 
Husjomfruen  havde  ført  Miss  Lydia  til  hendes  Værelse,  hvor 
hun  hurtigt  ordnede  sit  Toilette,  samledes  man  i  Dagligstuen. 
Denne,  der  var  meget  rummelig,  gjorde  ved  sin  Dekoration 
og  sit  Møblement  i  Rokokostil  et  gammeldags,  men  velhavende 
Indtryk.  Paa  Væggene  hang  Malerier  af  Etatsraaden  og  hans 
Hustrus  Slægtninge.  Hans  Forfædre  saa  alle  ud  til  at 
have  været  solide,  borgerlige  Folk,  der  havde  deres  Styrke  i 
Kontanterne,  hvorimod  der  over  hendes  Slægt  var  udbredt  et 

aristokratisk  og  fremmed  Præg.  Men  Etatsraadinden  ned 
stammede  jo,  som  tidligere  berørt,  fra  Frankrig.  Paa  mødrene 
Side  var  liun  i  Familie  med  Campan'erne,  og  hun  fortalte 
ikke  uden  en  vis  Selvfølelse,  at  hendes  Bedstemoder  var 
kommen  meget  til  Dronning  Marie  Antoinettes  Hof  og  havde 
været  særdeles  yndet  af  Hds.  Majestæt.  En  stor  Kakkelovn 
med  kostbare  Porcellænsplader  og  med  en  Gesims,  der  bar 
Frederik  den  Femtes  og  Dronning  Juliane  Maries  Navnetræk, 
vakte  særligt  Clintons  Opmærksomhed.  Etatsraaden  meddelte 
ham,  at  den  i  sin  Tid  havde  staaet  paa  Jægersborg  Slot,  ved 
hvis  Nedbrydelse  hans  Fader  havde  kjøbt  den.  Miss  Lydia 
morede  sig  meget  over  nogle  pudsige  kinesiske  Dukker,  der 
stod  paa  Konsolen  under  Spejlet. 

Maxime  Véron  traadte  nu  ind  i  Dagligstuen.  Han  bar 
en  blaa  Frakke,  Resten  af  Dragten  bestod  af  hvidt  Pique; 
om  Halsen  havde  han  et  rødt  Silketørklæde.  Hans  Fysiognomi 
var  præget  af  Frejdighed  og  frisk  Lune.  Han  hilste  med  en  ele- 
gant, utvungen  Holdning  Miss  Lydia  og  Mr.  Clinton  og  takkede 
dem  for  de  behagelige  Timer,  han  havde  tilbragt  sammen 
med   dem   i   Kongens   Klub. 

I  dette  Øjeblik  hørtes  Hovslag  paa  Gaardens  Stenbro. 

„Men  der  kommer  jo  Slotsforvalter  Baastrup  ridende," 
udbrød   Etatsraaden,  der  gik  ud   for  at  tage  imod  ham. 

„Slotsforvalter?"   spurgte  Clinton. 

„Ja,"  svarede  Etatsraadinden.  „Baastrup  er  Slotsforvalter 
og  Gartner  paa   Charlottenlund." 

„Ved  Siden  deraf  er  han  vel  meriteret  Studehandler," 
bemærkede  Véron  skjemtende.  Miss  Lydia,  der  havde  taget 
Plads    i  en  Lænestol,   saa  med  et  Smil  hen  paa  ham. 

Etatsraaden  kom  ind  med  Baastrup,  en  lille  tyk  Mand 
med  rødt  Ansigt  og  graat  Haar.  Hans  grønne  Kjole  sad 
noget  stramt  om  ham.  Han  transpirerede  og  tørrede  sig 
hyppigt  med  et  stort  Lommetørklæde,  der  spillede  i  flere 
Farver.  Efterat  han  havde  hilst  paa  Selskabet,  fik  han  ikke 
Tid  til    at    tage   Plads.      Husjomfruen    aabnede    nemlig  Døren 

til    et    mindre  Værelse    ved    Siden    af,    hvor    der    var    dækket 
Frokostbord. 

„Nu  maa  jeg  bede  Selskabet  tage  til  Takke  med  en 
tarvelig  Frokost,"  sagde  Etatsraadinden.  „Paa  Grund  af  Mr. 
Clintons  og  Miss  Jeffersons  Besøg,  —  Etatsraadinden  hen- 
kastede denne  Sætning  til  Baastrup  —  holde  vi  idag  Frokost 
en  Time  senere  end  ellers.  Vi  kan  ikke  benytte  Spisestuen, 
for  i  den  og  i  Havesalen  er  der  i  denne  Tid  Haandværkere." 
Etatsraaden  bød  Miss  Lydia  Armen,  Clinton  fulgte 
Exemplet  overfor  Etatsraadinden ;  de  satte  sig  i  Bevægelse, 
fulgte  af  Baastrup  og  Véron.  Henne  paa  Buffeten  stod  Kaffe- 
kanden snurrende  og  udbredte  en  behagelig  Aroma  i  Værelset. 
Blandt  Anretningen  var  der  to  hvide  Fade,  som  Slotsfor- 
valteren betragtede  med  en  vis  Nysgjerrighed :  med  For- 
ventning om  noget  Fortræffeligt,  imødesaa  han  øjeblikket,  da 
Laagene  skulde  fjernes. 

„Idag  kan  vi  maaske  berede  Dem  en  Overraskelse, 
Baastrup,"  sagde  Etatsraaden.  „Vi  har  kjøbt  et  Yorkshire- 
svin paa  Dronninggaard,  her  har  vi  en  Cotelet  af  det.  Det 
er  ogsaa  morsomt  for  vore  engelske  Gjæster." 

„Vi  vil  da  ogsaa  rose  os  lidt  selv,"  udbrød  Etatsraad- 
inden. „Det  er  saamænd  længe  siden  Bøllegaarden  har 
leveret  Mage  til   de  Kartofler,   vi  har  iaar." 

Husjomfruen  tog  Laaget  af  Fadene  og  satte  Sauceskaalen 
i  Omgang.  Alle  vare  enige  om,  at  Coteletten  var  storartet, 
og  Kartoflerne  havde  en  sjelden  Velsmag.  Baastrup  spiste 
med  megen  Appetit,  han  beundrede  Kjødets  Hvidhed  og 
Fasthed;  han  kom  til  at  mindes  en  Kalvecotelet,  han  for 
nylig  havde  faaet  i  Buddinge,  og  derfra  vandrede  hans  Tanker 
til  hans  egen  Kostald.  Paa  Bordet  fandtes  af  Drikkevarer 
kun  de  almindelige  dagligdags:  dansk  Brændevin  og  Hvidtøl, 
men  hint  var  hældt  paa  en  fin,  sleben  Karaffel.  Etatsraaden 
havde  hørt  sin  Ægtehalvdel  tale  om,  at  hun  vilde  lave  Jord- 
bærlikør. Han  ønskede,  at  Miss  Jefferson  skulde  smage  den, 
men  han  vidste  ikke,  om  den  var  færdig.      Idet    han    pegede 

paa  Karaffelen,  sagde  han  med  et  spørgende  Blik  til  Etats- 
raadinden :    „Hvorledes  gaar  det   med   den   røde?" 

Baastrup,  der  sad  i  Tanker,  troede,  at  Spørgsmaalet 
gjaldt  ham  og  drejede  sig  om  hans  røde  Ko.  „Den  Røde 
har  saamænd   kælvet  igaar,"    sagde  han   med  glad   Mine. 

Hele  Frokostselskabet  brast  ud  i  Latter.  Baastrup  blev 
noget  forlegen. 

„Gratulerer,  gode  Slotsforvalter.  Lad  os  drikke  en  Snaps 
paa  det."  Etatsraaden  skjænkede  i  Baastrups  og  Clintons 
Glas.      „Ved    den    Røde    forstod    jeg    iøvrigt    Jordbærlikøren." 

Næppe  havde  han  udtalt  disse  Ord,  før  hans  Hustru 
gav  Husjomfruen  Ordre  til  at  hente  Likøren.  Hun  erklæ- 
rede, at  den  endnu  var  vel  frisk,  hvorfor  den  ikke  var 
sat  ind.  Efterat  man  havde  rejst  sig  fra  Bordet,  serveredes 
Kaffen.  De  to  Damer  og  Véron  nød  den  med  Likør  til. 
Etatsraaden  drak  den  i  Forening  med  Clinton  og  Baastrup  i 
sit  Kontor,   hvor  de  samtidigt   fik  dem   en  Pibe  Tobak. 

Medens  de  tre  ældre  Herrer  gik  en  Tur  i  Marken,  og  Etats- 
raadinden  traf  sine  Foranstaltninger  til  Middagen,  spaserede 
Maxime  Véron  i  Haven  med  Miss  Lydia.  De  steg  op  paa  den 
nævnte  Høj,  hvis  Sider  vare  beplantede  med  Gran,  og  betragtede 
fra  dens  Top  Sundet  og  Hovedstadens  Taarne,  hvilke  Miss  Lydia 
fandt  smukke  og  ejendommelige.  Hun  spurgte  Véron,  om 
der  var  stor  Forskjel  paa  Naturen  i  Danmarks  forskjellige 
Egne.  Nu  fortalte  han  hende  om  Møens  Kridtbjerge ,  om 
Bornholms  Klipper  og  Skjærgaarde,  om  Jyllands  Lyngheder, 
om  Sandklitterne  ved  Vesterhavet,  om  Marsklandene  med  de 
yppige  Græsgange  i  Slesvig  og  Holsten.  Miss  Lydia  havde 
hørt  Udtrykket  „de  fynske  Alper",  og  hun  troede  derfor,  at 
der  ogsaa  i  Danmark  var  Bjerge  som  i  Wales.  Véron  regu- 
lerede i  saa  Henseende  hendes  urigtige  Forestillinger.  Hun 
erklærede  med  et  venligt  Smil,  at  hun  var  ham  erkjendtlig 
for  det  geografiske  Kursus,   han  havde  givet  hende. 

Efter  Middagen  kjørte  Etatsraadens  med  deres  Gjæster 
til  Ordrup,    hvor  Vogn    og    Heste    sattes    ind    i  Kroens  Rejse- 

15 

stald,  medens  Selskabet  foretog  en  lille  Fodtur,  under  hvilken 
det  passerede  Ordrup  Høj.  Her  stansede  det  nogen  Tid  og 
betragtede  Øresundet,  paa  hvis  modsatte  Bred  Landskrona 
præsenterede  sig  ganske   tydeligt. 

Paa  Tilbagevejen  til  BøUegaarden  passeredes  Indkørslen 
til  Bernstorff.  Clinton  bemærkede,  at  der  boede  nok  Uden- 
rigsministeren, Grev  Bernstorf.  Etatsraaden  bekræftede  det, 
men  tilføjede ,  at  for  Tiden  var  Ministeren  hos  Kronprins- 
regenten i  Kiel.  Grev  Joakim  Bernstorf,  der  var  Direktør  i 
Udenrigsministeriet,  havde  under  Broderens  Fraværelse  taget 
Sommerophold  i  det  hyggelige  lille  Slot. 

Om  Aftenen  fik  Etatsraadens  Besøg  af  flere  Herrer, 
hvoriblandt  Major  Flindt  i  Husarerne,  kgl.  Page  Viktor  von 
Ruge  og  Hofdansemester  Antoine  le  Brun.  De  to  sidste  holdt 
ligefrem  Miss  Lydia  belejret;  de  rettede  det  ene  Spørgsmaal 
efter  det  andet  til  hende  om  Hoffet  i  London  og  om  Theatrene. 
Hun  formaaede  kun  tildels  at  besvare  og  bad  med  et  ironisk 
Smil  de  to  Herrer  om  at  undskylde  hendes  Uvidenhed.  Hun 
komplimenterede  dem  iøvrigt  for  den  Interesse,  de  viste  det 
engelske  Saisonliv. 

Major  Flindt  bragte  Etatsraadinden  en  Hilsen  fra  Oberst- 
inde  Dorrien :  de  to  Fruer  vare  blevne  Veninder  under  et 
Ophold  i  Paris.  Derpaa  gik  han  hen  til  Maxime  Véron,  som 
lige  afbrød  en  Samtale  med  Slotsforvalter  Baastrup,  der  havde 
udtrykt  sin  Begejstring  over  den  franske  Svineraces  Halekrølle. 
Flindt  meddelte  Véron,  at  Hertuginden  af  Augustenborg  om 
et  Par  Dage  forlod  Kjøbenhavn  og  rejste  tilbage  til  Als.  Han 
vidste  det  fra  hendes  Kavaller,  Kammerjunker  v.  Buchwald. 
Vilde  Véron  have  en  ny  Audiens  hos  Hds.  kgl.  Højhed, 
maatte  han  derfor  skynde  sig. 

Ved  Aftensbordet,  hvor  en  superb  Bourgognevin  krydrede 
Maaltidet,  kom  Flindt  rigtig  i  Stemning.  Han  fandt  Miss 
Lydia  yndig,  og  meddelte  leende  Clinton,  at  England  ingen- 
lunde var  ham  fremmed. 

„Jeg  kjender  særdeles  godt  Prince-Regent's  Punch,"  til- 
føjede han. 

„De  har  maaske  ogsaa  smagt  Prinsregentens  „Nathuer", 
Hr.  Major?"   spurgte  Clinton. 

„Nathuer?  Hvad  er  det  for  Noget?  Jeg  maa  tilstaa, 
at  jeg  kjender  dem  ikke." 

„Det  er  en   Blanding  af  Whisky  og  Champagne." 

„Aha!"  udbrød  Flindt,  det  maa  være  en  Gudedrik.  To 
you,  Mr.  Clinton!"  Han  nikkede  til  denne  og  tømte  sit 
Glas. 

Efter  Bordet  samledes  Selskabet  i  den  saakaldtø  „blaa 
Stue",  hvor  Klaveret  stod.  Her  foredrog  Mise  Lydia  Jefferson, 
idet  hun  dæmpet  akkompagnerede  sig  selv,  nogle  Romancer 
af  Coleridge.  Hun  vandt  meget  Bifald.  Ved  Midnat  brød 
Clinton  og  de  øvrige  Herrer  op.  I  klart  Maaneskin  forlod  de 
BøUegaarden. 


Den  Uge,  i  hvilken  Miss  Jefferson  opholdt  sig  paa  BøUe- 
gaarden, var  begunstiget  af  et  smukt  og  varmt  Vejr.  Etats- 
raadens  vare  i  enhver  Henseende  opmærksomme  imod  hende, 
og  Maxime  Véron  sørgede  for  hendes  aandelige  Underhold. 
Han  spaserede  daglig  med  hende  i  Gaardens  Omegn,  hvor 
de  betragtede  Høstfolkene,  som  mejede  Rug.  Eller  ogsaa 
fulgte  han  hende  omkring  i  Haven,  hvor  de  plejede  at  tage 
Plads  paa  en  Bænk  under  et   blomstrende   Hyldetræ. 

Maxime  Véron  var  i  Begyndelsen  af  Trediverne.  Han 
var  ligesom  Miss  Lydia  forældreløs,  men  da  han  var  i  Be- 
siddelse af  en  lille  aarlig  Rente  og  havde  en  vindende  Per- 
sonlighed, var  han  hidtil  kommen  godt  gjennem  Verden.  Han 
var  af  Middelhøjde,  havde  sort  krøllet  Haar,  livlige  blaa  Øjne, 
og  udmærkede  sig  ved  Smag  og  Zirlighed  i  sin  Tenue. 

Véron  interesserede  sig  levende  for  den  bildende  Kunst, 
især  for  Landskabsmaleriet.  Han  havde  i  den  Retning  gjort 
Studier  baade  i  London  og  Paris.    Han  havde  med  kunstnerisk 

Sans  og  Beundring  set  Værkerne  af  Mestre  som  Gainsborough, 
Claude  Lorrain  og  Ruisdael ;  her  hjemme  uddannede  han  sig 
under  Vejledning  af  Jens  Juel.  Men  hvor  varmt  Véron  end 
følte  for  Kunsten,  og  hvor  meget  han  end  syslede  med  den, 
saa  blev  han  dog  ikke  mere  end  en  dygtig  Dilettant,  hvis 
Arbejder  fandtes  i  Venners  og  Bekjendtes  Samlinger.  Den 
beskedne  Virksomhed  i  Skjønhedens  Tjeneste  havde  imidlertid 
haft  en  frigjørende  Indflydelse  paa  Maxime  Véron  i  aandelig 
Henseende,  idet  han  havde  lært  at  skjelne  mellem  Kærne  og 
væsenløst  Skin,  at  hæve  sig  over  Snerperi  og  Fordomme  af 
forskjellig  Art. 

Maxime  Véron  havde  i  London  og  Paris  ikke  blot  besøgt 
Malerskoler  og  Udstillinger,  men  han  havde  ogsaa  blandet 
sig  i  Folkelivet  og  søgt  at  faa  Øjet  op  for  dettes  ejendom- 
melige Sider.  Han  havde  set  det  i  dets  Modsætninger  i 
Forlystelsesetablissementer  som  Ranelagh  Gardens  og  i  Old 
Vauxhall,  og  han  kunde  give  livfulde  Skildringer  deraf.  De 
interesserede  Miss  Lydia  saa  meget  mere,  som  hun  selv  havde 
været  der  og  kunde  supplere  hans  Fortælling  paa  Punkter, 
hvor  Erindringen  svigtede  ham.  Konversationen  gik  i  slige 
Øjeblikke   med   Liv  og   Lune. 

Paris  havde  Maxime  Véron  følt  sig  i  høj  Grad  tiltrukken 
af,  hvad  hans  franske  Oprindelse  naturligt  forklarede.  Han 
var  kommen  dertil  samme  Aar  som  Napoleon  Bonaparte,  den 
beundrede  Feltherre,  i  Egenskab  af  Førstekonsul  blev  Fran- 
krigs uindskrænkede  Hersker.  Vérons  Fader  havde  været 
Kaptajn  under  den  berømte  General  Hoche,  og  Faderens 
republikanske  Tænkemaade  var  bleven  nedarvet  paa  Sønnen. 
Hans  afdøde  Moder  havde  været  en  Veninde  af  Oberstinde 
Dorrien.  Hun  interesserede  sig  levende  for  Maxime.  Hendes 
Bekjendtskab  med  Etatsraadinden  paa  BøUegaarden  blev  An- 
ledningen til,  at  han  sendtes  til  Danmark  og  opdroges  der. 
Sine  politiske  Grundsætninger  maatte  Véron  dog  lægge  Dølgs- 
maal  paa  under  den  danske  Konges  enevældige  Regimente. 
Naar  han  talte  om  Paris,  skjulte  han  ikke  sin  Begejstring  for 

Napoleon.  Men  ellers  dvælede  han  kun  ved  Pariserlivets 
lystige  Sider.  Han  skildrede,  hvorledes  „la  jeunesse  dorée" 
havde  moret  sig;  han  gav  Omgivelserne  en  levende  Forestilling 
om,  hvorledes  Modetyperne :  L'incroyable  og  La  Merveilleuse 
havde  været  kostumerede ;  han  tegnede  i  kvikke  Billeder 
Illuminationerne  og  Ballerne  i  „Tivoli",  hvor  den  skjønne 
Madame  Tallien  i  Spidsen  for  en  Skare  luftigt  klædte  Damer 
udfoldede  alle  Koketteriets  Kunster.  Miss  Lydia  lyttede  med 
spændt  Opmærksomhed  til  Skildringen.  Af  og  til  afbrød  hun 
Véron  med  den  Bemærkning,  at  Extravagancerne  ogsaa  vare 
blevne   efterlignede   i   London. 

En  Dag,  da  Véron  og  Miss  Lydia  spaserede  sammen 
over  en  Eng,  plukkede  han  nogle  smaa  Kærminder,  der  tittede 
frem  fra  Græsset.  Han  havde  netop  fortalt  om  Digteren  Andrés 
Chenier's  Elegi  i  Fængslet  til  hans  unge  kvindelige  Medfange, 
dette  skjønne  lyriske  Udbrud  lige  før  Døden,  og  Miss  Lydia 
havde  beundret  dets  Finhed  og  Følelse.  Véron  betragtede 
derefter  Blomsten  og  blev  taus.  Han  mindedes  i  dette  Øjeblik 
en  ung  Pige,  en  Pariserinde,  der  havde  sluttet  sig  til  ham 
under  hans  Ophold  i  Seinestaden.  Erindringen  om  hende 
bevirkede,  at  han  ikke  blev  forelsket  i  sin  yndefulde  engelske 
Ledsagerske.  Miss  Lydia  lagde  nøje  Mærke  til  hans  aande- 
lige  Fraværelse. 

„Hvad  synes  De,  Miss  Jefferson,  om  de  danske  Kvinder?" 
spurgte  Maxime  Véron  under  en  af  sine  Samtaler  med 
hende. 

„Jeg  har  endnu  været  for  kort  her  i  Landet  til  at  kunne 
bedømme  dem  rigtigt.  Jeg  har  faaet  Indtryk  af,  at  Kvinden 
her  i  Danmark  er  ængstelig  og  tilbageholden.  Hun  har  ikke 
tilstrækkelig  Selvbevidsthed,  hun  er  uden  dyb  Lidenskab,  hun 
formaar  ikke  at  give  sig   fuldt  ud   hen   i   en   Stemning." 

„De  har  Ret,  Miss  Jefferson,  den  danske  Kvinde  er  med 
faa  Undtagelser  et  tempereret  Væsen." 

IV. 

Den  følgende  Dag  gav  Hertuginden  af  Augustenborg  i 
det  hertugelige  Palais  i  Bredgade  Audiens  til  dem,  der  under- 
danigst havde  indsendt  Ansøgning  om  at  blive  stedede  for 
hende,  forinden  hun  rejste  til  AIs.  Kun  nogle  Faa,  hvem 
hun  var  særlig  bevaagen,  bleve  modtagne,  deriblandt  Kom- 
ponisten Schall  og  Maxime  Véron,  hvilken  sidste  havde  vundet 
hendes  Interesse  ved  et  Par  Studier,  han  havde  taget  fra 
Omegnen  af  Augustenborg.  De  vare  blevne  omtalte  for 
Hertugen,  der  fandt  meget  Behag  i  dem  og  bestilte  dem  hos 
Maleren,  hvad  der  var  en  stor  Opmuntring  for  denne.  Schall 
stod  som  en  Følge  af  sine  kvikke  Melodier  i  Hds.  kongelige 
Højheds  Yndest.  Ligesom  Komponisten  forlod  Audiensgemakket, 
traadte  Véron  ind  i  dette. 

Smukt  udførte  Portraiter  af  Hertugindens  Svigerforældre 
tiltrak  sig  strax  den  Indtrædendes  Opmærksomhed;  nedenunder 
•dem  hang  et  Billede  af  Gravensteen  Slot  ved  Flensborg  Fjord. 
Det  mørkerøde  Tapet,  de  forgyldte  Pilastre,  det  dekorerede 
Loft  gav  Gemakket  et  Skær  af  fornem  Hygge. 

Hertuginden  stod  i  en  lys  Dragt  ved  en  Lænestol.  I 
Nærheden  af  hende  var  der  et  Skrivebord  med  kostbart  ind- 
bundne Bøger  og  forskjellige  Nipssager.  Hds.  kgl.  Højhed, 
der  forbandt  et  smukt  Ydre  med  kongelig  Holdning,  gjorde 
et  meget  vindende  Indtryk. 

Kammerjunker  v.  Buchwald  fungerede  som  Kavaller  i  For- 
værelset. 

„Det  glæder  mig  at  se  Dem  igjen,  Hr.  Véron.  De  havde 
Audiens  hos  mig  ifjor  Sommer.  De  har  ikke  forandret  Dem 
siden  den  Tid." 

„Deres  kgl.  Højhed  er  altfor  naadig.  Jeg  hører,  at  Hs. 
Durchlauchtighed   Hertugen    for  en  Uge  siden  er  rejst  hjem." 

„Jeg  følger  efter  om  et  Par  Dage.  Naar  jeg  ser  Dem, 
Hr.  Véron,  kommer  jeg  gjærne  til  at  tænke  paa  Baggesen, 
Digteren. 

„Han  har  flere  Gange  besøgt  Augustenborg,  Deres  kgl. 
Højhed.      Hertugen   har  beskyttet  ham." 

„De   har  været  sammen  med   ham   i   Paris." 

„Det  var  Foraaret  forinden  hans  Bryllup  med  Frøken 
Reybaz,   det  Aar  Bonaparte  blev   F'orstekonsul." 

„Ah  !  Den  Begivenhed  interesserer  mig  just  ikke  synder- 
ligt. Jeg  og  Hertugen  have  meget  tilovers  for  Baggesen. 
Jdag  har  en  Ven  af  ham,  en  tysk  Filosof,  hans  Navn  er 
Fichte,   netop  haft  Audiens  hos  mig.    De  kjender  ham  vistnok?" 

„Deres  kgl.  Højhed  vil  tilgive  mig.  Jeg  har  kun  af  og 
til   hørt  hans  Navn   nævne." 

„Ja  saa,  det  er  en  Mand  af  et  meget  determineret 
Exteriør.     Ligger  Dem  noget  paa  Sinde.   Hr.  Véron?" 

„Jeg  vilde  blot  gjøre  Deres  kgl.  Højhed  min  under- 
danigste Opvartning.  Men  skulde  jeg  trænge  til  Hertugindens 
Indflydelse  i  en  eller  anden  Sag,  er  jeg  saa  dristig  at  melde  mig." 

„Det  kan  De  trygt  gjøre,  Hr.  Véron.  Er  jeg  ikke  per- 
sonlig nærværende,  kan  Henvendelsen  ske  gjennem  Kammer- 
junker V.  Buchwald." 

Hertuginden  betegnede  ved  en  Haandbevægelse,  at  Au- 
diensen var  til  Ende.  Véron  trak  sig  ærbødigt  tilbage.  Her- 
tugindens Tilsagn  tilfredsstillede  ham  ganske  særligt.  Han 
kunde  ikke  selv  forklare  sig  Grunden  dertil.  I  Forværelset 
vexlede  Maxime  Véron  nogle  Ord  med  Kammerjunker  von 
Buchwald.      De   to   Herrer  fandt  Behag  i   hinanden. 

I  Bredgade  mødte  Véron  Professor  ved  Kunstacademiet, 
Portrætmaler  Lorentzen,  der  havde  malet  Etatsraaden  paa 
Bøllegaarden.  Véron  havde  fundet,  at  Billedet  var  et  Mester- 
værk, og  siden  det  Tidspunkt  stod  Lorentzen  og  han  paa  en 
venskabelig  Fod  med  hinanden,  især  da  han  ogsaa  som  Dilet- 
tant dyrkede  Kunsten. 

„Nej,  det  var  jo  morsomt,  at  jeg  skulde  træffe  Dem, 
Véron,"     udbrød    Lorentzen.      „Nu    skal    De    tilbringe    nogle 

Timer  sammen  med  mig.  Men  sig  mig  først,  kommer  De 
fra  Deres  Bestemmelsessted,   eller  gaar  De  til  det?" 

„Jeg  har  været  til  Audiens  hos  Hendes  kgl.  Højhed, 
Hertuginden  af  Augustenborg  —   —  —  — ." 

„Se,  se,   De  er  ogsaa  overordentligt   „fein  angezogen"  ". 

„Nu  vilde  jeg  have  begivet  mig  tilbage  til  Bøllegaarden. 
Min  Hest  staar  hos  Gjæstgiver  Møller  i  Hotel  du  grand  Nord 
paa  Kongens  Nytorv." 

„Siden  De  kommer  fra  Hertuginden,  bør  De  følge  med 
mig  til  mit  Atelier  paa  Charlottenborg  og  se  mit  Portræt  af 
hendes  Hofdame,  Baronesse  Anna  Pechlin.  Jeg  er  nylig 
bleven  færdig  med  det.  Maaske  kommer  Baronessen  selv  og 
tager  Billedet  i  Øjesyn,   inden  jeg  afleverer   det." 

„Tak  for  Deres  Indbydelse,  Professor.  Det  er  altsaa  en 
dobbelt  Nydelse,   der  venter  mig." 

Kort  efter  traadte  Lorentzen  og  Véron  ind  i  Atelieret 
paa  Charlottenborg.  Det  store  Rum  modtog  et  stærkt  Lys 
gjennem  det  aabne  Vindue,  som  vendte  ud  mod  botanisk 
Have.  Møbler,  Studier,  Cartons,  Medailloner  og  Gibsafstøb- 
ninger  vare  her  blandede  mellem  hverandre  i  malerisk  Uorden. 
Paa  Staffeliet  stod  et  stort  og  et  mindre  Billede,  begge  til- 
dækkede. Her  saaes  Cartonerne  til  Lorentzens  bekjendte 
Billeder:  „Wismars  Belejring"  og  „Slaget  paa  Rneden  2. 
April  1807".  Véron  pegede  paa  dette  sidste.  Han  udtalte 
sig  med  levende  Anerkjendelse  om  den  ypperlige  perspektiviske 
Virkning  og  om  den  effektfulde  Fremstilling  af  Krudtrøgen. 
Lorentzen  trak  i  dette  Øjeblik  Dækket  fra  det  store  Billede: 
det  var  netop  „Slaget  paa  Rheden".  Som  det  her  fremtraadte 
i  sin  Farveglans  i  den  klare  Dagsbelysning,  gjorde  det  et 
dobbelt  stærkt  Indtryk  paa  Véron,  der  bevidnede  Kunstneren 
sin  Beundring. 

„Det  er  tredje  Gang,  jeg  maler  dette  Billede,"  sagde 
Lorentzen.      „Dette  er  til  Kommandørkaptajn  Sneedorf." 

Vérons  Øjne  faldt  paa  Studiet  til  Skuespiller  Gjelstrups 
Portræt.       „Det    er    en    af    Deres    Perler,    Professor!"    udbrød 

han.  „Det  fine,  lunefulde  Smil,  der  altid  spiller  om  hans 
Læber,   er  fortrinligt  gjengivet." 

„Nu  bliver  De,  Véron,  saa  højstemt,  at  jeg  neppe  tør 
vise  Dem  mit  sidste  Billede."  Lorentzen  afslørede  Baronesse 
Pechlins  Portræt.  Den  22aarige  Baronesse  med  de  skjelmske 
Øjne,  det  fyldige  lyse  Haar  og  den  smukt  formede  Hals, 
stod   ligesom   lyslevende   for  dem. 

„Superbt",  yttrede  Véron.  „Jeg  kjender  Baronessen  at 
Udseende.  Jeg  har  flere  Gange  passeret  forbi  hende  ved 
Sølyst,  hvor  Hun  var  i  Besøg  hos  Grev  Schimmelmanns." 
Véron  betragtede  Billedet.  „Professor",  sagde  han,  „her  skal 
De  virkelig  have  Ros  for  Gjengivelsen  af  hendes  Silkefløjls 
Robe.      Man   kan   ligesom   tage  og   føle   paa   den." 

Det  bankede  paa  Døren.  Akademiets  Portner  viste  sig 
og  meddelte,  at  Baronesse  Pechlin  holdt  i  en  Ekvipage  nede 
i   Slotsgaarden.      Hun   ønskede  at   besøge  Atelieret. 

„Jeg  staar  til  Baronessens  Disposition,"  ytrede  Lorentzen. 
„Værs'go,  Véron,  træd  ind  i  den  lille  Salon  her  ved  Siden 
af.  Jeg  skal  snart  være  hos  Dem  igjen."  Han  tildækkede 
hurtigt  Baronessens   Portræt. 

Professoren  aabnede  Døren.  Véron  gik  ind.  Snart  var 
han  fordybet  i  Betragtningen  af  Tegningerne  til  Lorentzens 
bekjendte  „Norske  Prospekter",  der  beklædte  Væggene  sammen 
med  Kobberstik  af  nogle  navnkundige  Mestre.  Imidlertid  var 
Professoren  stegen  ned  i  Slotsgaarden,  hvor  han  med  kavaller- 
mæssig  Anstand  hjalp  Baronesse  Anna  Pechlin  og  hendes 
Ledsagerske,  Kammerfrøken  Møsting,  ud  af  den  aabne  Kalesche. 
Han  førte  de  to  Damer  op  ad  Trappen  til  sit  AteHer.  Ved 
Indtrædelsen  i  dette  udbrød  Baronessen:  „Ah,  hvor  her  er 
interessant",  hun  lod  Blikket  glide  rundt  omkring.  Frøken 
Møsting  blev  derimod  strax  betaget  af  det  pragtfulde  Skue, 
som  den  botaniske  Have  frembod.  „Nej,  aldrig  har  jeg  set 
Mage  til  slige  Akacietræer",  sagde  hun  beundrende,  idet  hun 
lænede   sig  ud   af  det  aabne   Vindue. 

Lorentzen    havde    sat    to   Stole    frem    for   Damerne.      Han 


234 


bad  dem  tage  Plads  og  have  deres  Opmærksomhed  henvendt 
paa  det  tilslørede  Billede.     Pludselig  fjernede  han  Dækket. 

„Det  er  en  slaaende  Lighed",  sagde  Frøken  Møsting. 
„Hvor  De  har  skilt  Dem  brillant  ved  Kjolen,  Professor." 

„Nej,  hvor  det  er  guddommeligt",  sagde  Baronessen, 
idet  hun  klappede  i  Hænderne,  „De  kan  rigtignok  male 
Haarlokker,  Professor!" 

„Deres  Onkel,  Løvenstern,  vil  blive  glad  ved  det  Billede," 
bemærkede  Frøken  Møsting,  „De  maa  male  et  Billede  af 
min  afdøde  Fader,  Geheimeraad  Møsting,  efter  et  fortræffeligt 
lille  Pastel-Billede,  som  jeg  har." 

„Med   den  største   Glæde,   Frøken." 

„Saaledes  vil  De  faa  en  rigtig  smuk  Geburtsdagspresent 
til  deres  Broder,  Kancellipræsidenten",  sagde  Baronessen. 

„Baronessen  og  Frøkenen  ville  forhaabentlig  vise  mig 
den  Ære  at  træde  ind  i  min  lille  Salon".  Damerne  nikkede 
bifaldende.  Lorentzen  førte  dem  derind.  Maxime  Véron 
bøjede  sig  dybt  for  Damerne,  der  med  en  vis  Interesse  betrag- 
tede ham ,  da  de  ved  Præsentationen  hørte  hans  franske 
Navn.  Professor  Lorentzen  satte  et  Par  Lænestole  frem  for 
Damerne.  Derpaa  gik  han  hen  og  trak  tre  Gange  i  Klokke- 
strengen. Lorentzen  tog  Plads  foran  Baronessen,  medens 
Véron  blev  staaende  ved  Siden  af  en  Piedestal  med  en  antik 
Vase. 

Frøken  Møstring  saa  over  paa  den  modsatte  Slotsfløj. 
Idet  hun  vendte  sig  mod  Professoren,  yttrede  hun:  „Derovre 
var  det,  at  Frederik  den  Femte  boede  som  Kronprins,  efterat 
han  var  bleven  gift  med  Louise  af  England.  Min  Fader, 
som  var  Kammerjunker  hos  ham,  har  tidt  talt  om  hans 
Hof  som  et  Tilflugtssted  for  Morskaben  i  de  hellige  Hænge- 
hoveders Tid." 

„Det  var  i  en  højtidelig  Menuet  hos  Kronprins  Frederik", 
sagde  Baronessen,  „at  min  Bedstefader,  Major  Løvenstern, 
kom  til  at  træde  Grevinde  Tramp  saaledes  paa  den  store 
Taa,   at  hun   daanende  faldt  Hs.  kgl.  Højhed  i  Favnen.     Efter 

Smerten  og  Skrækken  maatte  hun  rekrerere  sig  ved  Badet 
i  Pyrmont."  Baronessen  lænede  sig  med  et  Smil  tilbage  i 
Stolen. 

En  Tjener  bragte  Vin,  som  han  satte  paa  en  Gueridon 
ved  Døren.  Lorentzen  skjænkede  i  Glassene,  idet  han  bad 
Damerne  om  at  smage  et  Glas  spansk  Montoni  Vin,  der  her 
i  Kjøbenhavn  var  en  Sjeldenhed.  Han  tog  Bakken  og  bød 
Glassene  om.     Baronessen  og  Frøkenen  fandt  Vinen  excellent. 

„Tillad  mig  et  Spørgsmaal,  Baronesse",  sagde  Véron,  „er 
ikke  deres  Faders,  Baronens,  Gemalinde  af  fransk  Her- 
komst?" 

„Jo,  min  Stedmoder  er  paa  Mødrene  Side  af  fransk 
Familie;  hun  er  en  Duval  de  la  Pottrie." 

„Det  forekommer  mig,  at  jeg  har  hørt  Etatsraadinden 
paa  Bøllegaarden  tale  om  hende." 

„Ah!   Bøllegaarden."       „De   kjender   Etatsraadens?" 

Véron  og  Baronesse  Pechlin  vare  hurtigt  fordybede  i  en 
Konversation  om  det  berørte  Æmne.  Professor  Lorentzen  gav 
imidlertid  Frøken  Møsting  en  Kommentar  til  de  „Norske  Pro- 
spekter",  der  synlig  interesserede   hende. 

„Hr.  Véron",  sagde  Baronessen,  „jeg  kjender  ikke  nær- 
mere til  Familieforholdene  paa  Bøllegaarden,  men  jeg  ved,  at 
Etatsraaden  ikke  har  nogen  Datter.  Der  opholder  sig  et 
mærkeligt  kvindeligt  Væsen  derude;   hvem  er  det?" 

„Hvad  mener  Baronessen?" 

„Forleden  Nat,  da  vi  kjørte  hjem  efter  en  lille  Udflugt 
ad  Emdrup  til,  maatte  vi  netop  passere  Bøllegaarden.  Det 
var  klart  Maaneskin.  Hvor  forundrede  bleve  vi  ikke,  da  vi 
paa  Højen  i  Haven  saa  en  ung  hvidklædt  Kvindeskikkelse, 
der  sad  med  en  Cithar  i  Armen.  Kan  De  tænke  Dem,  hvem 
dette  sværmeriske  Væsen  var?" 

„Det  maa  have  været  et  Fantom",  bemærkede  Véron, 
hvis  Tanke  naturligvis  strax  henlededes  paa  Miss  Lydia. 

„Saa    havde   vi  næppe  alle  set  det",   yttrede  Baronessen 

eende.  „De  skulde  dog  skaffe  Dem  Underretning  om  Sagens 
Sammenhæng.     Det  er  ganske  pikant!" 

Frøken  Møsting  sendte  Baronessen  et  spørgende  Blik. 
„Vi  maa  forlade  Dem,  Hr.  Professor",  udbrød  den  unge 
Dame.  Afskedskomplimenter  udvexledes.  Professor  Lorentzen 
fulgte  Damerne  til  Vognen. 

Et  Par  Timer  efter  red  Véron  ud  af  Hotel  du  grand 
Nord's  Port  paa  Kongens  Nytorv.  Han  begav  sig  tilbage  til 
Bøllegaarden. 


V. 

Paa  „Egely"  var  et  Værelse  blevet  indrettet  til  Fuld- 
mægtig Linders  Modtagelse.  Det  laa  i  Stueetagen  og  vendte 
ud  mod  Alléen ;  det  var  rummeligt,  smukt  møbleret  og  for- 
synet med  en  Alkove.  Ved  den  ene  Væg  stod  et  Klædeskab 
i  Rokokostil,  ved  den  anden  en  Kommode  til  Gjemmested  for 
mulige  Rekvisiter.  Midt  paa  Gulvet  var  der  hensat  et  rundt 
Bord  med  en  Astrallampe.  Her  var  der  som  underholdende 
Lekture  lagt  nogle  æsthetiske  Skrifter  deriblandt  Baggesens 
„Komiske  Fortællinger".  For  de  to  Fag  Vinduer  var  der 
lyseblaa  Gardiner.  Et  enkelt  Billede:  et  Kobberstik  efter 
et  Bataillestykke  af  Wouverman,  var  anbragt  over  Kommoden. 
Værelset  gjorde  et  elegant,  men  noget  kjedeligt  Indtryk  og 
passede  egenligt  godt  til  den  Personlighed,  der  foreløbig!  skulde 
tage  Ophold   der. 

Dagen  forinden  Linders  Ankomst  havde  Mr.  Clinton 
hentet  sin  Niece  hjem  fra  Bøllegaarden.  Hun  vilde  sammen 
med  sin  Onkel  have  taget  mod  Linder  naar  Peter  Stilling 
kom  kjørende  med  ham,  men  hun  var  ikke  bleven  fuldstæn- 
dig færdig  med  sit  Toilette,  da  Vognen  rullede  frem  foran 
Husets  Hovedindgang.  Miss  Lydia  havde  nemlig  fra  Kjøben- 
havn  faaet  tilsendt  en  lysegul  klar  Kjole,  og  i  den  vilde  hun 
bringe  den   fashionable   Gjæst   sin   første   Hilsen. 

„Velkommen,  velkommen,  Hr.  Linder",  udbrød  Mr. 
Clinton,  da  Vognen  holdt.  „Lad  mig  hjælpe  Dem.  Besørg 
Kufferten  ind  i  Fuldmægtigens  Værelse,  Peter,  mens  Karlen 
tager  sig  af  Befordringen." 

Clinton  førte  sin  Gjæst  ind  i  sit  Arbejdskabinet,  hvor  de 
tog  Plads  og  udvexlede  Spørgsmaal  og  Svar  om  de  fælles 
Bekjendte.  Medens  de  vare  beskjæftigede  hermed,  kom  Miss 
Lydia.  Hun  var  smilende  og  havde  et  rigtig  friskt  Udseende. 
Linder  rejste  sig  hurtigt,  trykkede  hendes  fremrakte  Haand 
og  forsikrede,  at  Opholdet  paa  BøUegaarden  øjensynligt  havde 
haft  de  bedste  Virkninger  for  hende.  Hun  berømmede  Etats- 
raadens,  hvad  der  vandt  Linders  fuldstændige  Bifald,  hvor- 
imod han  kun  betinget  tiltraadte  de  rosende  Bemærkninger, 
hun   udtalte   om   Véron. 

Det  var  en  varm  Sommerdag,  og  Linder  nød  derfor 
med  Appetit  en  Blanding  af  Portvin  og  Vand,  som  Hus- 
jomfruen serverede  for  ham.  Derpaa  tændte  han  og  Clinton 
en  Pibe  og  gik  ud  i  Haven,  hvor  de  spaserede  frem  og  til- 
bage i  Gangene.  Miss  Lydia  var  imidlertid  i  Færd  med  Af- 
fattelsen  af  en  Takkeskrivelse  til   BøUegaarden. 

Efter  Middagsmaaltidet  holdtes  en  lille  Siesta,  hvorpaa 
der  blev  drukket  Kaffe.  Nu  plejedes  der  Raad  om  en  Ud- 
flugt; man  vedtog  en  Kjøretur  til  Gladsaxe,  hvor  Miss  Lydia 
ønskede  at  se  Kirken.  Efter  Tilbagekomsten  spistes  til  Aften 
og  konverseredes,  ved  hvilken  Lejlighed  Linders  store  Per- 
sonalkundskab  altid  vakte  Forbavselse.  Derpaa  spillede  og 
sang  Miss  Lydia  nogle  Arier,  til  hvilke  Linder  opmærksomt 
lyttede,  medens  Clinton  røg  sin  Pibe.  Man  begav  sig  der- 
efter til  Hvile.     Nattens  Ro  sænkede  sig  over  „Egely". 

Den  følgende  Morgen  var  Alle  tidligt  paa  Færde.  Der 
anrettedes  efter  engelsk  Skik  en  breakfast  med  The.  Derefter 
indaandede  man  paa  en  Fodtur  den  friske  Luft,  læste  i 
de  tilsendte  Bøger  og  mødte  til  „lunch",  ved  hvilken  Miss 
Lydia  altid  bar  et  smagfuldt  Toilette.  Medens  Clinton  og 
Linder  tog  til  Gjentofte  Sø    for  at  fiske,    gik   Frøkenen   ind  i 

Brønshøj  By,  hvor  hun  talte  snart  med  den  Ene  snart  med 
den   Anden. 

Efter  Middagen  syslede  i  Reglen  Clinton  i  Haven.  Hans 
Niece  sad  gjerne  i  Lysthuset  og  filerede,  idet  hun  konver- 
serede med  Linder,  der  tog  en  Tegning  af  Brøndshøj  Kirke, 
hvortil   der  netop   fra  dette  Sted  var  god  Udsigt. 

Medens  Linder  opholdt  sig  paa  „Egely",  indtraf  Aars- 
dagen  for  Mr.  Clintons  Ankomst  til  London,  hvilken  Dag 
han  plejede  at  højtideligholde.  Han  havde  denne  Gang  ind- 
budt den  Kreds,  med  hvilken  han  i  Brøndshøjs  Omegn  havde 
stiftet  Bekjendtskab,  til  en  selskabelig  Sammenkomst  om  Efter- 
middagen. Kl.  5  begyndte  Gjæsterne  at  indfinde  sig.  Miss 
Lydia  Jefferson,  der  var  iført  en  mørkebrun  Silkekjole  og 
havde  en  Perlebesætning  paa  Haaret,  fungerede  som  Vært- 
inde. Linder  assisterede  Mr.  Clinton.  Først  ankom  Pastor 
Westergaard  med  Hustru  og  Døttre,  to  rødmussede  Piger  i 
Slutningen  af  Tyverne,  med  et  bly  beskedent  Væsen.  Familien 
,  var  tilfods,  da  Hs.  Velærværdighed  mente,  at  man  paa  det 
korte  Stykke  Vej  mellem  Brøndshøj  og  „Egely"  nok  kunde 
nøjes  med  Apostlenes  Befordring.  Miss  Lydia  førte  Damerne 
ind  i  Dagligstuen,  hvor  Linder  gjorde  Honnør.  Præsten  fulgte 
med  Linder  ind  i  Arbejdskabinettet.  Jomfru  Emilie  Røn- 
ning  ombar  The. 

Kort  efter  kjørte  en  Vogn  frem  for  Døren :  det  var 
Pastor  Rønne  fra  Lyngby  med  sin  Ægtefælle.  Peter  Stilling, 
der  behagede  sig  selv  meget  i  det  blaa  Livrée,  hjalp  dem 
med  Anstand  ned  af  Vognen.  Et  nyt  Kjøretøj  rullede  hurtigt  op 
gjennem  Alléen;  en  ældre  graahaaret  Herre  fungerede  som 
Kusk:  det  var  Etatsraaden  fra  Bøllegaarden.  Ved  Siden  af 
ham  sad  Véron,  paa  Bagsædet  Etatsraadinden  og  Slotsforvalter 
Baastrup.  Etatsraaden  slog  i  samme  Øjeblik,  som  han  holdt 
for  Døren,  et  saa  vældigt  Knald  med  Pidsken,  at  Damerne 
i  Stuen  nær  havde  tabt  Thekopperne  af  Forskrækkelse ; 
Ænderne    i    en    lille  Dam  ved  Huset  skreg  op.      Clinton  kom 

leende  ud  og  spurgte,  om  det  maaske  var  Stormogulen  af 
Indien,   der  kom   agende. 

Næppe  var  Etatsraaden  og  hans  Selskab  stegne  af  Vognen, 
før  en  Kabriolet  viste  sig.  Herren,  som  kjørte  var  Major 
Flindt;   men   der  var  en   Dame  med  ham,   som  var   ubekjendt. 

„Der  har  vi  Majoren",  udbrød  Clinton.  „Men  hvem  er 
det,  der  sidder  ved  Siden  af  ham?" 

„Det  er  Baronesse  Pechlin",  sagde  Véron,  der  i  dette 
Øjeblik  kom   til. 

Flindt  holdt  foran  Døren,  steg  hurtigt  af  Vognen,  rakte 
Baronessen  Haanden  og  ledte  hende  ned  ad  Stigens  Trin.  Han 
forestillede  hende  for  Mr.  Clinton  og  Miss  Lydia,  der  just 
kom   ud   i   Gangen. 

„Megen  Tak  for  Deres  venlige  Indbydelse,  Mr.  Clinton", 
sagde  Majoren,  „men  Majorinden  kunde  som  en  Følge  af 
Migraine  desværre  ikke  følge  mig,  og  jeg  er  forhindret  fra 
at  kunne  blive.  Baronessen,  der  et  Par  Dage  har  beæret 
os  med  sit  Besøg,  er  kaldet  til  Staden.  Jeg  er  paa  Vejen 
dertil  med  hende;  men  først  vilde  jeg  kigge  ind  til  Dem,  og 
Baronessen  samtykkede  i  at  ledsage  mig  paa  denne  franske 
Visit." 

Mr.  Clinton  og  hans  Niece  takkede  Baronessen  for  Æren. 
De  bevægede  hende  og  Majoren  til  Løftet  om  at  deltage  i 
Souper'en.  Baronesse  Pechlins  lyse  lette  Sommertoilette  var  i 
et  Nu  bragt  i  Orden.  Clinton  førte  hende  og  Major  Flindt 
ind  til  Selskabet,  for  hvilket  han  præsenterede  dem.  Baro- 
nessen hilste  med  synlig  Interesse  paa  Etatsraadinden ;  de 
begav  sig  ind  i  Selskabssalen,  hvor  de  satte  sig  i  en  lille 
Kanapé  i  et  Hjørne. 

Konversationen  var  i  fuld  Gang  i  Arbejdskabinettet,  Dag- 
ligstuen og  Selskabssalen.  Miss  Lydia,  der  bevægede  sig  om- 
kring blandt  Selskabets  Medlemmer,  nærmede  sig  netop  Ba- 
ronessen, da  denne  udbrød : 

„Nu    skal  De  høre,    Etatsraadinde,    for  ganske   kort  Tid 

siden  havde  jeg  og  de,  jeg  var  sammen  med,  et  pikant  Syn 
ved   Bøllegaarden". 

„Et  Syn,  Baronesse?" 

„Ja,  paa  Højen  i  Haven  sad  i  Maaneskinnet  en  hvid- 
klædt Kvinde  med  en  Cithar  i  Armen.      Det  var  romantisk!" 

„Har  De  hørt  Mage,  Miss  Jefferson?"  spurgte  Etatsraad- 
inden   Lydia,   der  netop  stod   lige   foran   dem. 

„Ja,  det  var  mig  selv",  svarede  denne  frejdigt.  „Jeg 
spillede  paa  den  Cithar,  som  Hofdansemester  Brun  havde 
glemt.  Det  var  en  lille  Idyl  af  Wordsworth,  jeg  sang. 
Baronessen  kjender  vistnok  den  Digter?" 

„Jeg    har    virkelig   ikke    den   Ære,"     udbrød   hun   leende. 

Miss  Lydia  forlod  hende  med  et  konventionelt  Smil  og 
henvendte  sig  til  Pastorinde  Rønne. 

Da  Véron  i  dette  Øjeblik  gik  forbi  Baronessen,  udbrød 
hun  med  en  sarkastisk  Mine. 

„Det  gaadefulde  natlige  Syn  i  Bøllegaardens  Have  er 
nu  opklaret!" 

„Det  skal  interessere  mig  at  høre  Løsningen,  Baronesse." 

„Ja,  den  maa  De  sandelig  høre,  Véron",  sagde  Etats- 
raadinden.  Hun  rejste  sig  og  gik  hen  til  Slotsforvalter  Baa- 
strup, der  talte  med  Begejstring  om  de  syltede  Blommer  paa 
Frederiksdal. 

Mr.  Clinton  beklagede,  at  der  var  kommet  Afbud  fra 
Kammerjunkerinde  Knuth  i  Ordrup,  hvorved  en  Herre  var 
uden  Borddame.  Han  spurgte  Pastorinde  Westergaard,  om 
hun  foruden  Velærværdigheden  fra  Lyngby  ogsaa  vilde  mod- 
tage Slotsforvalter  Baastrup  som  sin  Bordkavaller.  Hun  tak- 
kede for  Æren,  men  tilstod  oprigtigt,  at  hun  var  lidt  bange 
for^Slotsforvalteren,  da  han  nok  var  en  forskrækkelig  Gastro- 
nom. Hun  havde  hørt  dette  Udtryk  om  ham  flere  Gange, 
men  skjønt  hun  ikke  forstod  det,  havde  hun  dog  paa  For- 
nemmelsen, at  det  var  noget  frygteligt  Noget. 

„Vær  beroliget,  Pastorinde",  sagde  Baastrup  til  hende 
under    Selskabets    Munterhed.      Mr.    Clinton    førte    Etatsraad- 

inden,  Etatsraaden  Miss  Lydia  til  Bords.  Major  Flindt 
havde  Baronessen  til  Borddame.  Linder  og  Véron  vare  Frøk- 
nerne Westergaards  Kavallerer.  Fru  Rønne  bødes  til  Bords 
af  den  velærværdige  Pastor  i  Brøndshøj,  medens  hendes  Ægte- 
fælle maatte  dele  Dame  sammen  med  Baastrup.  Spisesalen 
gjorde  med  sit  lysegraa  blomstrede  Tapet,  sit  ornamenterede 
Loft  og  det  smagfulde  Gardindraperi  et  særdeles  tiltalende 
Indtryk  paa  Selskabet,  der  enstemmigt  udtalte  sig  med  An- 
erkjendelse  om  den  elegante  Borddækning  og  de  blomster- 
fyldte Vaser.  Da  Selskabet  havde  taget  Plads,  gik  Serveringen 
flinkt  fra  Haanden ;  den  besørgedes  af  Peter  Stilling  og  Hus- 
jomfruen, som  havde  faaet  en  Lejetjener  fra  Kjøbenhavn 
til  Undsætning.  Menuen  bestod  af  kogt  Gjedde,  And  og 
Dessert. 

I  Begyndelsen  herskede  en  vis  Taushed,  men  snart  løste 
den  liflige  Vin  Tungebaandet,  og  Konversationen  gik  animeret 
paa   Kryds  og  Tvers  over  Bordet. 

„Det  er  længe  siden,  Hr.  Linder",  sagde  Etatsraadinden, 
„at  vi   have  talt  med   hinanden   om   vort  kjære  Frankrig." 

„Ja,   Etatsraadinde,   om   Ludvig  den  Sextendes  Frankrig." 

Véron   blev  her  opmærksom. 

„Frankrig  er  nu  ikke  mere  Frankrig.  Nej,  i  Dronning 
Marie  Antoinettes  Dage,  da  var  det  noget  helt  Andet.  Jeg 
har  set   Hds.   Majestæt  i   lille  Trianon." 

„Nej  har  De  virkelig?",  udbrød  Baronesse  Pechlin. 

„Ja,  hun  var  henrivende.  I  Haven  var  der  Søer,  Smaa- 
bække,  Sveitserhuse,  Dronningen  og  Prinsesserne  vare  i  hvidt 
Perkal  med  Gazefichu  og  med  Straahat  paa  Hovedet.  De 
spandt  eller  de  malkede  Køer."    .   .   . 

„Aa,  hvor  det  var  yndigt",  sagde  de  to  Frøkner  Wester- 
gaard i  Munden  paa  hinanden. 

„Eller  ogsaa  saa  man  begge  Majestæterne,  klædte  som 
Bønder,   fiske."    .   .    . 

„Den,  som  har  fanget  denne  Gjede  her,  burde  have 
Præmie",    yttrede    Baastrup    til    Pastor    Rønne.     „Ikke  sandt 

Deres   Velærværdighed?"      Selskabet  lo.      Præsten    nikkede   be- 
jaende. 

„Ja,  det  var  en  herlig  Tid,  Hr.  Linder!"  sagde  Etats- 
raadinden  med  et  Suk.  Hun  drak  et  Glas  Sauterne;  en 
Taare  tindrede  i  hendes  Øje. 

„Det  var  det  noble,  det  fine  Frankrigs  Tid,  ikke  som 
nu  det  plebejiske  og  brutale  Frankrigs",  bemærkede  Linder. 
„Det  skjønne  Land  er  blevet  Tumleplads  for  alskens  Lykke- 
riddere." 

„Nej,  Linder",  tog  Véron  med  Varme  til  Orde,  det  „nu- 
værende Frankrig  er  Lighedens  Land,  hvor  Talentet  frit  kan 
bryde  sig  en  Bane  uden  at  hæmmes  af  aristokratiske  For- 
domme." 

„Kan  Noget  røre  sig  i  frit  i  Frankrig  under  det  Napo- 
leonske Tyranni?"   spurgte  Linder  sarkastisk. 

„Jeg  fordømmer  Kejserens  Regjeringsprincipper,  men  jeg 
beundrer  hans  Begavelse.      Napoleon  er  et  Geni!" 

„Vous  avez  raison,  Mr.  Véron,"  udbrød  Major  Flindt,  der 
til  Forbauselse  for  Baronessen  begyndte  at  blusse.  „Jeg  skal 
strax  være  der,"  sagde  han  til  Lejetjeneren,  der  holdt  Fadet 
med  And  hen  imod  ham.  „En  Skaal  for  Verdens  største 
Feltherre,   Hr.   Véron."      De  løftede   Glasset  og  tømte  det. 

„Lad  os  haabe,  at  han  snart  faar  Bugt  med  Engelsk- 
manden, at  han  giver  dem  en  rigtig  Lektion  og  ydmyger  dem 
rigtigt!"   raabte  Etatsraaden. 

„Vi  samstemme  fuldstændigt  med  Dem!"  faldt  Linder, 
Véron  og  Flindt  ind. 

„Men  mine  Herrer",  sagde  Miss  Lydia  Jefferson  bebrej- 
dende,   „hvad   er   det  De  ønsker  Englænderne,  mine  Yndlinge?" 

„Deres  Yndlinge?"   yttrede   Véron. 

„Men  vore  Fjender",  tilføjede  Linder.  Noget  ophidset, 
som   han  var,  laante  han  Miss  Lydia  et  hvast  Øjekast. 

„Deres  Helt,  mine  Herrer,"  sagde  hun  med  et  fyrigt  Blik, 
„er  Napoleon,  min  er  Nelson,  der  paa  Flavet  var  ligesaa  stor 
som   hin   er  paa   Fastlandet". 

Miss  Jefferson  vilde  i  sin  animerede  Stemning  have  fore- 
slaaet  en  Skaal  for  Admiral  Nelson  som  den,  der  havde  til- 
intetgjort Napoleons  F'laade  ved  Trafalgar,  men  et  Blik  fra 
hendes  Onkel  bragte  hende  til  at  opgive  Tanken.  Mr. .  Clinton 
havde  mærket,  hvorledes  Stemningen  mod  England  var  her  i 
Landet  siden  Slaget  paa  Rheden  1801,  og  han  mindedes, 
hvorledes  Opinionen  havde  været  ved  Banketten  i  Kongens 
Klub.  Paa  den  anden  Side  noterede  Véron  og  Linder  sig, 
at  de  vare  Husets  Gjæster,  ligesom  Miss  Lydia  strax  efter, 
at  hun  havde  talt  heftigt,  ihukom,  at  hun  i  Aften  var 
Værtinde. 

Mr.  Clinton,  der  vilde  give  Samtalen  en  anden  Retning, 
løftede  Glasset,  idet  han  smilende  sagde  til  Slotsforvalter 
Baastrup:  „Nu  drikker  jeg  en  Skaal  for  de  franske  Bourgogne- 
vine og  De  en  for  den  engelske  Norfolk-Trotter". 

„Bravo!"  raabte  Slotsforvalteren.  „Jeg  kjender  ingen 
bedre  Kjørehest".  Han  begyndte  derefter  til  stor  Moro  for 
Selskabet  at  forklare  Racens  Egenskaber.  Dette  Stutterifore- 
drag vakte  flere  Gange  Damernes  Latter. 

Efter  Bordet  spadserede  Selskabet  i  Haven,  hvor  Blomster- 
floret i  den  kølige  Aftenluft  udbredte  den  lifligste  Vellugt. 
I  Lysthuset,  i  hvis  Løvværk  der  var  anbragt  orientalske 
Lamper,  samledes  derpaa  de  ældre  Herrer  om  en  Bolle  Punch, 
tilberedt  af  fin  vestindisk  Rom,  niedens  de  øvrige  Kavallerer, 
deriblandt  Major  Flindt,  og  Damerne  konverserede  og  musi- 
cerede i   Selskabssalen. 

Etatsraaden  og  Slotsforvalteren  lovpriste  Punchens  Kva- 
litet, men  de  kom  dog  først  rigtig  i  deres  Es,  da  de  fik 
tændt  en  Pibe  ostindisk  Tobak.  Nu  lyttede  de  med  et  bredt 
Smil  om  Læben  til  Mr.  Clinton,  der  supplerede  Etatsraad- 
indens  Fortælling  om  lille  Trianon.  Han  gav  en  drastisk 
Skildring  af,  hvorledes  Herrerne  og  Damerne  legede  „Descam- 
pado",  der  bestod  i,  at  de  sidste  skjulte  sig  mellem  Buskene 
og  maatte  bøde  et  Kys  til  den  Kavaller,  der  opdagede  Skjulet. 
Clinton    tilføjede,    at    Legen    var    opfunden    af   Hertugen    af 

Orleans,  hvad  Selskabet  fandt  dobbelt  interessant,  eftersom  de 
kjendte   Hertugen    fra   Etatsraad    de   Conlncks   Omtale  af  ham. 

I  Selskabssalonen  var  man  imidlertid  ivrigt  optaget  af 
et  militairt  Spørgsmaal.  Baronesse  Peclilin  fortalte  om  en 
Thé  dansant  hos  Prinsesserne  Juliane  og  Charlotte  paa  Sorgen- 
fri Slot.  To  ungarske  Grever,  Broderparret  Esterhazy  von 
Galantha,  havde  der  i  deres  maleriske,  pragtfulde  Husar- 
uniformer vakt  Damernes  højeste  Beundring.  De  vare  for 
Tiden  i  Besøg  hos  den  østerrigske  Gesandt,  Baron  Binder. 
Det  havde  været  Selskabets  almindelige  Mening,  at  de  vare 
fuldendte  Typer  paa  en  Kavalleriofficer  og  Adelsmand. 

„Paa   en   Kavalleriofficer?",   udbrød  spørgende  Véron. 

„Nej,  der  findes  kun  for  Tiden  en  eneste  saadan  Type, 
det  er  Napoleons  Svoger  Joakim  Murat?  Hvilken  storartet, 
ridderlig  Skikkelse!" 

„Men  Aristokraten  fattes  ham,  Véron.  Nej,  De  skulde 
have  set  Marquien  af  Montemorency  i  Ludvig  den  Sextendes 
Hestgarde;  det  var  ægte,  gammelt  Blod."  Elatsraadinden 
vendte  sig  efter  denne  Udtalelse  til  Linder. 

„Ja,  Etatsraadinden  har  afgjort  Ret",  bemærkede  denne. 
„Kjender  De,  Miss  Jefferson  noget  til   det  franske  Aristokrati?" 

„Meget  lidt",  var  Svaret.  „løvrigt  sætter  jeg  Englands 
Adel   højt  over  alle   andre   Landes." 

„Hvorfor?"    spurgte  Baronesse   Pechlin. 

„Fordi  den  ikke  udelukkende  gaaer  op  i  Heste  og  ga- 
lante Eventyr."  Disse  Ord  bleve  henkastede  med  en  Frejdig- 
hed, der  ikke  tiltalte  den  unge  Baronesse,  som  paa  dette 
Punkt  var  fordomsfuld. 

De  ældre  Herrer  traadte  nu  ind  i  Salen.  Efter  Opfor- 
dring af  Pastor  Westergaard  foredrog  Miss  Lydia  til  Klaver- 
akkompagnement to  Romancer. 

Texten  til  den  ene  af  disse  fandt  Linder  saa  fint 
pointeret,  at  han  anmodede  Miss  Jefferson  om  en  Afskrift 
af  den. 

Hun    leverede    ham   en   saadan,    før  han   forlod    „Egely". 

VI. 


Henved  et  Par  Uger  efter  den  selskabelige  Sammenkomst 
hos  Mr.  Clinton  paa  „Egely"  indtraadte  der  i  Kjøbenhavn 
og  Omegn  Begivenheder,  som  vare  af  den  mest  skjæbne- 
svangre  Betydning  saavel  for  Hovedstaden  som  for  hele  Riget: 
Englænderne  indesluttede  og  bombarderede  Kjøbenhavn  og 
bemægtigede  sig  som  Bytte  den  stolte  dansk-norske  Flaade. 
Det  var  i  Løbet  af  August  Maaned.  En  engelsk  Orlogs- 
flaade,  der  ledsagedes  af  Hundreder  af  Førselsskibe  med 
Tropper  om  Bord,  lagde  sig  i  Øresundet  mellem  Helsingør  og 
Hveen.  Med  Beundring  og  Forbavselse  betragtede  Befolk- 
ningen langs  med  Strandkanten  denne  vældige  Krigsmagt, 
hvis  Bestemmelse  var  dem  en  Gaade.  Omkring  Admiralskibet 
grupperede  sig  en  Skov  af  Master  —  hvilket  imponerende 
Skue!  Ved  Aftenstid  indtil  Solens  Nedgang  musiceredes  der 
fra  Krigsskibene,  og  aldrig  før  havde  man  hørt  et  saadant 
brusende  Hav  af  Toner.  Efter  at  Musiken  var  forstummet, 
faldt  Retraiteskudet  fra  Admiralskibet,  der  besvaredes  med 
Musketskud  fra  ethvert  af  de  andre  Orlogsfartøjer:  Knald  paa 
Knald  lød  det  udover  Sundet,  over  hvilket  en  Røgsky  hævede 
sig.  Naar  denne  var  forsvunden,  frembød  der  sig  et  nyt,  et 
fortryllende  Syn:  alle  Skibene  havde  Lanterner  oppe,  og  fra 
Kahytsvinduerne  skinnede  Lysene;  der  laa  Flaaden  som  en 
svømmende  oplyst  By,  og  i  Øresundets  Flade  spejlede  Stjer- 
nerne sig. 

Efter  nogle  Dages  Forløb  hejsede  den  mægtige  Flaade 
Sejl  og  gik  Syd  paa.  Udenfor  Kysten  mellem  Vedbæk  og 
Skovshoved  kastede  den  Anker,  og  her  begyndte  en  Morgen 
ved  Solopgang  Landsætningen  af  en  stor  Militærstyrke.  Paa 
Sundet  vrimlede  det  af  Baade,  der  førte  Infanteri,.  Kavalleri 
og  Artilleri  ind  til  Kysten.  Det  hele  var  et  kaotisk  Skue; 
men  snart  kom  Plan  og  ordnende  Aand  til  Syne.  Med  Hurtig- 
hed og  Sikkerhed  sondrede  de  forskjellige  Vaabenarter  sig 
paa   Strandkanten   og   dannede    regulaire   Afdelinger,    der    i   tre 

Kolonner  rykkede  frem  mod  Kjøbenhavn.  Endnu  stod  Be- 
folkningen uforstaaende  overfor  denne  virkningsfulde  Kjends- 
gjerning,  men  da  klaredes  gjennem  en  Proklamation,  som 
Englænderne  udbredte,  dens  Begreber  noget.  Man  fik  af 
denne  Proclamation  at  vide,  at  Admiral  Gambier  var  Chef 
for  Flaaden  og  Generalløjtnant  Cathcart  Øverstcommanderende 
for  Tropperne.  De  to  høje  Herrer  meddelte,  at  Kongen,  deres 
naadigste  Herre,  vilde  have  den  danske  Flaade  som  et  „De- 
positum" for  at  hindre  Napoleon  fra  at  benytte  den  i  fjendt- 
ligt Øjemed  mod  England,  og  hvis  Danmark  ikke  vilde  ud- 
levere den  godvilligt,  kom  de  nu  for  at  tage  den  med  Magt. 
Naar  England  handlede  saaledes,  var  det  ingenlunde,  fordi 
det  var  Danmarks  Fjende,  men  fordi  det  ikke  kunde  opgive 
sit  eget  Selvforsvar.  I  tusindvis  spredtes  Proklamationen  blandt 
Bønderne  i  Ordrup,  Jægersborg,  Lyngby  og  hele  Omegnen: 
allevegne  herskede  Skræk  og  Forvirring.  Befolkningen  sov 
ikke  om  Natten,  idet  den  fuld  af  Bekymring  og  Uro  imøde- 
saa  den  kommende  Dag.  Den  16.  August  havde  den  op- 
gaaende  Sol  truffet  Englænderne  i  Bevægelse  baade  til  Søes 
og  til  Lands.  Inden  Aftenen  Dagen  efter  faldt  paa  var 
Kjøbenhavn  fuldstændigt  indesluttet  og  afskaaren  fra  For- 
bindelse med  Omverdenen.  Den  engelske  Linje  strakte  sig  i 
en  stor  Bue  fra  Svanemøllen  til  Kallebodstrand. 

Admiral  Gambier  forblev  paa  sit  Flagskib  „Prince  of 
Wales",  Generalløjtnant  Cathcart  opslog  sit  Hovedkvarter  paa 
Hellerupgaard,  der  ejedes  af  Etatsraad  Eriksen,  Chefen  for 
det  bekjendte   Handelshus. 

Englænderne  betegnede  sig  som  Danmarks  Venner,  men 
Befolkningen  troede  ikke  derpaa.  Gjennem  Spioner,  der  ved 
Nattetid  sneg  sig  gjennem  de  engelske  Linjer,  kom  en  Pro- 
clamation fra  den  Højstkommanderende  i  Kjøbenhavn,  General 
Peymann,  dem  i  Hænde.  Deri  stod,  at  England  havde  krænket 
Folkeretten,  brudt  Freden  og  troløst  overfaldet  Hovedstaden. 
Efter  dette  vare  Englænderne  altsaa  Fjender,  hvad  den  blodige 
Kamp   med   dens  Kanontorden   og  Geværild   ogsaa  stadfæstede. 

Mellem  Bonderne  og  de  engelske  Tropper  kom  det  nu  til 
forbittrede  Sammenstød  i  Landsbyerne,  men  hine  bleve  hur- 
tigt kuede  af  den  væbnede  Magt.  Hadet  vedblev  at  ulme 
og  trods  al  Undertrykkelse  slog  det  dog  stundom  ud  i  lys 
Flamme,  især  naar  den  engelske  Intendantur  paa  en  brutal 
Maade   inddrev  sine   Rekvisitioner. 

Det  idylliske  Landliv  i  Kjøbenhavns  Omegn  var  pludse- 
ligt blevet  fortrængt  af  stærk  Krigslarm,  og  de  fredelige 
Landsbyer  kom  til  at  ligne  Lejre,  i  hvilke  det  myldrede  af 
Soldater  og  Heste,  imellem  hvilke  Stafetter  joge  frem  og 
tilbage. 

Under  denne  Situation  og  Folkestemning  befandt  Mr. 
Clinton  og  Miss  Lydia  sig  i  en  yderst  vanskelig  Stilling,  da 
det  laa  nær  at  sigte  dem  for  hemmelige  engelske  Sympathier. 
De  optraadte  med  den  største  Forsigtighed  for  ikke  at  vække 
Mistanke  og  holdt  sig  fuldstændigt  tilbage  fra  de  engelske 
Tropper,  de  modtog  i  Indkvartering.  De  afsondrede  sig  saa 
at  sige  ganske  fra  Omverdenen. 

En  Dag,  da  Mr.  Clinton  gik  gjennem  Brønshøj,  kom  to 
engelske  Officerer  ridende  mod  ham.  Da  han  vilde  undgaa 
at  passere  forbi  dem,  traadte  han  hurtigt  ind  i  Porten  til  en 
Bondegaard,  der  var  lige  ved  ham.  Herfra  kunde  han  ube- 
mærket betragte  Officererne.  Hvor  forbauset  blev  han  ikke, 
da  han  saa,   at  den   ene   af  dem  var  General  Arthur  Wellesley. 

Da  de  vare  komne  et  langt  Stykke  Vej  fra  ham,  vendte 
han  ad  en  Fodsti,  soin  førte  over  en  Mark,  tilbage  til 
,,  Egely."  Ved  Indgangen  til  Alléen  traf  han  paa  en  engelsk 
Underofficer,  der  anmodede  ham  om  en  lokal  Oplysning, 
("linton  gav  ham  den,  eftersom  den  var  af  en  uskyldig  Ka- 
rakter, og  spurgte  ham  derefter,  hvad  det  var  for  Tropper, 
der  laa  i  Brønshøj,  og  hvem  der  kommanderede  dem.  Under- 
officeren svarede,  at  Soldaterne  hørte  til  Reservedivisionen, 
der  befaledes  af  Generalmajor  Wellesley,  som  havde  sit 
Hovedkvarter  i  Brønshøj. 

„Jeg  har  en   højst  interessant  Efterretning  at  bringe  Dig", 

sagde  Clinton,  idet  han  med  en  hemmelighedsfuld  Mine 
traadte  ind  til  sin   Niece. 

„Hvori  bestaar  den  Onkel?" 

„General  Wellesley  er  her  i  Nærheden." 

„Sir  Arthur  Wellesley!"  udbrød  Miss  Lydia  henrykt. 
„Hvor  det   er  herligt!      Vi    maa    øjeblikkelig  hilse  paa   ham!" 

„Stille  Lydia,  stille.  Du  glemmer  nok,  at  Englænderne 
ere  her  som  Fjender,  at  Befolkningen  er  harmfuldt  stemt 
mod   dem.      Vi   maa  være   forsigtige." 

„De  har  Ret,  Onkel.  Det  var  ubetænksomt  sagt  af  mig. 
Man   kunde  jo   antage   os   for  at  være   Forrædere." 

Miss  Lydia  yttrede  disse  Ord  med  dæmpet  Stemme,  for 
at  Husjomfruen  og  Tjeneren,  der  befandt  sig  ude  i  Gangen, 
ikke  skulde  hore  dem. 

„Netop   min  kjære   Lydia,   netop",   hviskede   Clinton. 

Under  Kjøbenhavns  Belejring  var  Westergaards  og  Rønnes 
de  eneste  Familier,  Clintons  kom  sammen  med.  Hs.  Vel- 
ærværdighed, Sognepræsten  i  Lyngby,  indfandt  sig  af  og  til 
i  Wellesleys  Hovedkvarter  for  at  gjøre  Generalen  Forestillinger. 

Pastor  Rønne  havde  nemlig  i  Forening  med  Etatsraad 
de  Coninck  paa  Dronninggaard  og  Grev  Schulin  paa  Frederiks- 
dal indgaaet  et  Triumvirat,  der  effektuerede  Fjendens  Rekvi- 
sitioner for  at  forebygge  Plyndringer  fra  engelsk  Side  og  blo- 
dige Konflikter.  Triumviratet  anerkjendtes  af  Cathcart,  og 
bøjede  Tropperne  sig  ikke  for  det,  skulde  der  indgives  Klage 
til  den  nærmeste  Kommanderende.  Tilfældet  førte  nu  netop 
Rønne  nogle  Gange  til  Wellesley  i  Brønshøj,  og  han  besøgte 
ved  den  Lejlighed   Clinton. 

Pastor  Rønne  havde  med  stor  Dygtighed  forstaaet  at 
holde  Skridt  med  Begivenhederne  og  kunde  derfor  meddele 
Clinton  og  dennes  Niece  det  Vigtigste  af,  hvad  der  var  sket. 
Han  fortalte,  at  Kronprinsen  havde  hentet  sin  sindssyge 
Fader,  og  at  de  begge  nær  vare  blevne  tagne  til  Fange  af 
Englænderne  paa  Storebelt.  Kongen  var  nu  i  Kolding,  Kron- 
prinsen i  Kiel.     Sjælland  var  omringet  af  engelske  Krigsskibe, 

saa  Peymann  i  Kjøbenhavn  ingen  Undsætning  kunde  faa 
fra  Holsten.  Flere  Gange  havde  Rygtet  fortalt,  at  Kron- 
prinsen var  landet  i  Sydsjælland  i  Spidsen  for  Hæren,  men 
Efterretningen   havde  været   falsk. 

Clinton  spurgte  Rønne,  om  han  vidste  noget  angaaende 
Styrkeforholdene  paa  begge  Sider.  Hs.  Velærværdighed  til- 
stod, at  han  i  den  Henseende  langt  fra  var  tilfredsstillende 
underrettet.  Af  hans  Udtalelser  drog  dog  Clinton  den  Slut- 
ning,  at  Udsigterne  for  Peymann   vare   haabløse. 

Miss  Lydia  ønskede  at  vide,  hvorledes  det  var  gaaet 
Prinsesserne  Juliane  og  Charlotte.  CHnton  meddelte,  at  de 
havde  forladt  Kjøbenhavn.  Ved  Frederiksberg  Slot  havde 
General  Ludlow  ladet  et  engelsk  Garderegiment  gjore  Honnør 
for  dem. 

Clinton  onskede  at  erfare  noget  om  Prins  Ferdinand. 
Rønne  svarede,  at  han  havde  forladt  Staden  med  et  engelsk 
Pas.  Der  var  saaledes  intet  Medlem  af  Kongefamilien  tilbage 
i  Kjøbenhavn,  bemærkede  Hs.  Velærværdighed  med  særlig 
Betoning.  Han  tilføjede,  at  Kollegiernes  højere  Embedsmænd 
og  de   fremmede  Gesandter  ogsaa   vare   tagne  afsted. 

Dagene  havde  tabt  deres  Hygge  paa  „Egely"  og  i  hele 
Omegnen.  Under  Fæstningskrigen  med  dens  næsten  uaf- 
brudte Kanontorden  vare  Alle  stedse  i  en  nervøs,  ophidset 
Sindsstemning.  Clinton  og  hans  Niece  undgik,  som  berørt, 
al  Berøring  med  de  Soldater,  de  havde  i  Indkvartering. 
Anderledes  var  det  med  Folkene.  De  holdt  sig  i  Begyndelsen 
ogsaa  tilbage,  men  efterhaanden  fandt  en  Tilnærmelse  Sted. 
Peder  Stilling  vilde  gjerne  opfriske  den  Smule  Engelsk,  han 
kunde,  og  lod  Munden  løbe.  En  af  Soldaterne,  en  smuk, 
beleven  Mand  fra  Harwich,  følte  sig  meget  tiltalt  af  Hus- 
jomfruen, Emilie  Rønning,  og  det  var  tydeligt  at  se,  at  han 
ikke  var  hende  ligegyldig.  Men  Sproget  hindrede  en  Tanke- 
udvexling,  hvorfor  de  maatte  indskrænke  sig  til  Minespil  og 
Opmærksomheder  i  Handling.  Jomfru  Rønning  sørgede  snildt 
for,   at  hendes  Yndlings  Forplejning  blev   bedre   end  de  andres, 

uden  at  det  dog  kunde  ses.  Han  plukkede  Blomster  og  for- 
ærede hende  smaa  Buketter. 

En  Eftermiddag  traadte  Peter  Stilling  hæsblæsende  ind 
til  Clinton  og  Mademoisellen.  De  betragtede  ham  med  et 
spørgende  og  bekymret  Blik,  da  de  anede,  at  det  vistnok 
drejede  sig  om  en  eller  anden  Ulykke.  Han  meddelte,  at 
Englænderne  nu  vare  færdige  med  deres  Batterier  rundt  om- 
kring Byen,  og  at  de  nu  vilde  til  at  bombardere.  Skole- 
læreren  i  Utterslev  havde   fortalt  ham   det. 

Om  Aftenen,  en  Time  efter  Solnedgang,  skræmtes  Be- 
folkningen i  hele  Omegnen  op  af  et  frygteligt  Tordenbrag: 
det  var  alle  de  engelske  Batterier,  der  samtidigt  affyrede  en 
Salve.  Hele  Natten  igjennem  tordnede  Skytset  fra  disse  og 
fra  Kjøbenhavns  Volde.  Med  Spænding  og  Ængstelse  lyttede 
man  til  den  forfærdelige  Kanonade,  der  fik  Husene  til  at 
ryste  og  Ruderne  til  at  springe:  man  vidste,  at  den  bragte 
Død  og  Ødelæggelse  med  sig. 

I  to  Nætter  havde  Bombardementet  varet.  Hverken 
Mr.  Clinton  eller  Miss  Lydia  havde  kunnet  lukke  et  Øje^ 
hvorfor  de  følte  sig  meget  trætte,  men  den  nervøse  Ophid- 
selse tillod  dem  alligevel  ikke  at  falde  i  Søvn.  Under  den 
indespærrede  Tilværelse,  som  de  førte,  forekom  Luften  dem 
tilmed  meget  trykkende.  Det  lød  derfor  som  et  Slags  Be- 
frielse for  dem,  da  der  fra  Westergaards  kom  en  Fore- 
spørgsel,  om   de  vilde  aflægge   en   Visit  i  Præstegaarden. 

Paa  Vejen  til  denne  bleve  de  i  Brønshøj  Vidner  til  et 
Optrin,  der  for  et  Øjeblik  forjog  deres  alvorlige  Sindsstem- 
ning. Et  Kompagni  Bjærgskotter  marscherede  under  Pibroch- 
Musik  gjennem  Byen,  under  Tilstrømning  særlig  af  Fruen- 
timmer og  Børn.  De  gjorde  med  deres  tærnede  Skørt,  deres 
Tartan,  og  høje  Grenaderhuer  et  mægtigt  Indtryk  paa  Til- 
skuerne, der  stirrede  forundret  paa  dem.  Pludselig  begyndte 
Soldaterne  at  nikke  smilende  til  Bønderpigerne,  idet  de  loftede 
Skørtet  op,  saa  deres  nøgne,  vejrslagne  Laar  kom  til  Syne. 
Forfærdede   flygtede  Pigerne   ind   i   Gaardene   eller  vendte  Ryg- 

gen    til,     medens     de    gamle    Kvinder    og    Børnene    opslog    en 
Skoggerlatter. 

Clintons  og  Præstefamilien  havde  lige  taget  Plads  ved 
Thebordet,  over  hvilket  en  Astrallampe  kastede  sit  Skær,  da 
Bombardementet  begyndte  igjen  og  denne  Gang  stærkere  end 
nogensinde  før.  Alt  i  Stuen  rystede,  skjælvede  eller  klirrede. 
Husjomfruen  tabte  af  Forskrækkelse  Thepotten,  hele  Selskabet 
mistede  Appetiten  og  sad  taus  lyttende.  Præstens  Hustru  og 
Døttre  vare  især  stærkt  afficerede  af  det  rædselsfulde  Drama, 
som   de  kun  hørte,   men  ikke  saa. 

Pludselig  rejste  Pastor  Westergaard  sig  og  spurgte  Clin- 
ton og  Miss  Jefferson,  om  de  ønskede  at  betragte  Bombarde- 
mentet fra  Lydhullet  i  Kirketaarnet.  Han  vilde  i  det  Tilfælde 
ledsage  dem.  Svare*  lød  bekræftende.  Hs.  Velærværdighed 
gav  Ordre  til,  at  en  Dreng  skulde  gaa  foran  med  en  Lygte. 
Miss  Lydia  kastede  et  uldent  Shawl  om  sig  og  forlod  i  For- 
ening med  Westergaard  og  Clinton  de  tre  Damer,  som  be- 
undrede hendes  Mod.  Drengen  lyste  dem  gjennem  Haven 
op  i  Taarnet,  hvis  Lydhul  de  naaede,  ombolgede  af  en  Kanon- 
torden, der  blev  stærkere  og  stærkere. 

Det  var  et  storslaaet,  men  skrækkeligt  Skue,  der  mødte 
deres  Øjne.  Hele  den  nærmestliggende  Del  af  Kjøbenhavn 
syntes  at  staa  i  Flammer,  tætte  Røgsøjler  løftede  sig  mod 
den  mørke  Nattehimmel,  paa  hvis  Grund  congreveske  Paketter 
og  gloende  Kugler  krydsede  hverandre.  Frue  Kirkes  Spir 
hævede  sig  majestætisk  i  Ildhavet.  Da  slog  Flammerne  ud 
af  dets  Aabninger,  det  begyndte  at  vakle  og  kort  efter  faldt 
det  ned  over  Kirken,  der  knustes.  Kanontordenen  forstum- 
mede nogle  Øjeblikke,  og  just  i  det  samme  hortes  ud  til 
Brønshøj  Braget  samt  Lyden  af  Fjendens  Jubelraab  og 
Tusinders  Jammerskrig.  Men  nu  tog  Bombardementet  fat 
med  fornyet  Kraft,  hvorimod  Flammehavet  dæmpedes,  da  en 
Skylregn  brød  løs.  Det  var,  som  om  Byen  indhylledes  i  et 
tæt  brandrødt  Slør. 

Clinton    og    hans   Niece   vare   r\'stede   ved    Synet.      Tause 

vendte  de  sammen  med  Westergaaad  tilbage  til  Præstegaarden. 
Her  havde  Pastorinden  og  hendes  Døttre  taget  Plads  i  Daglig- 
stuen, hvor  de  endelig,  trods  Angsten,  vare  blevne  overvæl- 
dede af  Søvnen. 

Endnu  lod  Kanonaden,  men  paa  Miss  Lydia  og  hendes 
Ledsagere  virkede  den  nu  som  et  søvndyssende  Akkompagne- 
ment. 

Den  gryende  Dag  forefandt  hele  Selskabet  i  en  dyb 
Slummer.  Da  Solen  hævede  sig  over  Horizonten,  blussede 
Astrallampen   op   og  gik   ud. 

Alle  vaagnede  op,  men  skiltes  halvt  forvirrede  fra 
hverandre.      Man   higede   efter  at  spørge   Nj^'t   fra  Kjøbenhavn. 


VIL 

I  Krigstid  pleje  gerne  forhaabningsfulde  Rygter  at  gaa 
umiddelbart  forud  for  en  stor  Ulykke.  Saaledes  udspredtes 
Efterretningen,  at  General  Castenskjold  var  under  Fremrykning 
mod  Hovedstaden  med  en  Undsætningshær.  Men  Sandheden 
var  den,  at  hans  Landeværnstropper  vare  blevne  slaaede  og 
adsplittede  ved  Kjøge.  Da  Peymann  kom  til  Kundskab  om 
denne  Affære  og  erkjendte  det  Ydmygende  i  den,  modnedes 
hans  Beslutning  om  at  kapitulere.  Han  overgav  Kjøbenhavn 
til  Englænderne,  der  nu  som  Sejrherrer  ikke  fordrede  Flaaden 
udleveret  som  „Depositum",  men  som  Ejendom.  Fordringen 
gjorde  et  sønderknusende  Indtrj^k  i  Hovedkvarteret,  man  for- 
udsaa  Kronprinsregentens  og  Folkets  Harme,  man  følte  Trykket 
af  det  uhyre  moralske  Ansvar  —  men  „Vae  victis" :  man 
bøjede  sig.  Kjøbenhavn  aabnedes  for  Fjenden,  hvis  Tropper 
besatte  Kastellet  og  Holmene. 

Kapitulationsbetingelserne  vakte  straks  Befolkningens  For- 
bitrelse, der  yttrede  sig  i  truende  Miner  og  Forbandelser  mod 
Engelskmændene,  og  saa  længe  denne  Stemning  var  oppe, 
skyede  man  al  Foi bindelse  med  dem.  Men  lidt  efter  lidt 
skiftede   man    Holdning,   da  Troen   til,   at   der   vilde   blive  gjort 

Alvor  af  Fordringen  om  Flaadens  Udlevering  som  „Ejendom" 
ikke  vilde  slaa  rigtig  Rod,  og  saaledes  udviklede  der  sig  en  ret 
livlig  Kommunikation  mellem  de  to  Parter.  Kun  af  og  til 
kom  det  enkelte  Steder  til  Rivninger,  thi  det  ulmede  alligevel 
stadigt  i   Dybet   af  de   Overvundnes  Sind. 

Mr.  Clinton,  der  i  en  Maaned  havde  været  udelukket 
fra  Kjøbenhavn,  begav  sig  derind  for  at  besørge  flere  Ærinder. 
Han  besøgte  ved  denne  Lejlighed  Professor  Bruun.  Denne, 
der  havde  fungeret  i  Hovedkvarteret  som  fransk  Tolk  ved 
Kapitulationsforhandlingerne,  gav  Clinton  paalidelige  Oplys- 
ninger om  Situationen  i  det  Hele.  Bruun  spurgte  med  Del- 
tagelse til  Miss  Jeffersons  Befindende  og  stillede  en  Visit  paa 
„Egely"   i  Udsigt. 

Clinton  besaa  den  Del  af  Byen,  der  var  bleven  ødelagt 
af  Bombardementet.  Synet  af  de  rygende  Ruiner  og  Tanken 
om  de  Kapitaler,  som  her  vare  gaaede  til  Grunde,  rystede 
ham   stærkt.      Tankefuld   vendte   han   tilbage  til   sit   Hjem. 

I  „Egely"  kom  Miss  Lydia  ham  med  glædestraalende 
Mine   imøde. 

„Onkel,"  udbrød  hun,  „kan  De  gjætte,  hvem  der  har 
været  her,   og  fra  hvem  jeg  skal   hilse  Dem?" 

„Maaske  fra  Etatsraaden  og  hans  Frue?" 

„Nej,   fra  General,  Sir  Arthur  Wellesley:" 

„Stille  Lydia,  hans  Navn  har  en  højst  uheldig  Klang 
her.  Han  var  blandt  de  engelske  Kommissærer,  med  hvem 
der  underhandledes  om   Kapitulationen." 

„Det  ved  jeg  ikke  noget  om,  Onkel.  Han  havde  af 
Pastor  Rønne  faaet  at  vide,  at  vi  boede  her.  Han  var  saa 
elskværdig.  Han  beklagede ,  at  vort  Gjensyn  skulde  finde 
Sted  under  slige  Forhold." 

„Du  gjør  Dig  ikke  nogen  Forestilling  om,  hvor  Kjøben- 
havn er  blevet  ødelagt  af  Bombardementet.  Tabet  repræsen- 
terer mange  Millioner.      Der  er  flydt  meget  Blod." 

Mr.  Clinton  satte  sig  og  støttede  i  Taushed  Hovedet  til 
Haanden.       Miss  Lydia    betragtede   ham    opmærksomt.      Efter 

nogle  Øjeblikkes  Forløb  rejste  han  sig,  gik  Gulvet  rundt  i 
Tanker  og  spurgte,  idet  han  stansede:  „Kunde  General  Wellesley 
mindes   mig?" 

„Generalen  har  en  glimrende  Hukommelse,  Onkel.  Han 
erindrede  Dem  tydeligt  fra  London.  Han  havde,  lige  forinden 
han  forlod  England,  været  sammen  med  Marquisen  af  Hert- 
ford,  der  har  det  fortræffeligt  og  talte  om  mig.  Generalen 
gjorde   Regning  paa  at  se  os   hos  sig." 

„Ja,   hvis  det  gaar  an,"   sagde  Mr.   Clinton. 

Næppe  havde  han  udtalt  disse  Ord,  før  en  Ordonnans 
bragte  ham  et  Brev.  Det  var  en  Indbydelse  fra  Sir  Arthur 
Wellesley  til  ham  og  hans  Niece.  Clinton  havde  Betænke- 
lighed ved  at  modtage  den,  men  Miss  Lydia  overvandt  hans 
Tvivl. 


General  Wellesley  havde  sit  Hovedkvarter  i  en  lille  tegl- 
tækt Bygning,  der  laa  i  en  af  et  højt  Hegn  omgiven  Have. 
Stedet  ejedes  af  en  ugift  Kancelliembedsmand,  der  opholdt 
sig  her  om  Sommeren,  men  i  Aar  havde  han  forladt  det, 
hge  efter  at  Englænderne  havde  gjort  Landgang,  og  var  tagen 
ind  til  Byen.  Han  efterlod  i  Bygningen  en  ældre  Karl,  hvem 
han  betegnede  som  sin  Forvalter.  Da  denne  var  Holstener 
og  havde  tjent  i  den  kongelige  Fodgaarde,  havde  han  ikke 
blot  militære  Begreber,  men  han  kunde  ogsaa  paa  Tysk  gjøre 
sig  forstaaelig  for  Generalen.  Lokaliteterne  vare  faa,  men 
rummelige.  Paa  hver  Side  af  en  stor  Havestue  laa  et  tofags 
Værelse,  der  henholdsvis  benyttedes  som  Sovekammer  og  Ar- 
bejdskabinet.  Væggene  i  Havestuen  vare  behængte  med 
Portræter  af  Kongefamiliens  Medlemmer  i  Kobberstik.  Haven, 
paa  hvilken  Ejeren  anvendte  meget  Arbejde,  var  blomsterrig; 
hist  og  her  stod  mellem  Buskene  hvide  antike  Statuer,  og 
paa  Plænen  lige  for  Havedøren   fandtes  en  pragtfuld  Solskive. 

Sir  Arthur  Wellesley,  en  mager  Skikkelse  med  et  langt, 
smalt  Ansigt  og  en  stærkt   fremtrædende  romersk  Næse,   havde 


et  intelligent  og  fast  Blik.  Udenfor  Militærtjenesten,  i  hvilken 
han  udmærkede  sig  ved  Nøjagtighed  og  streng  Pligtopfyldelse, 
var  han  en  fuldendt  Gentleman.  Han  kunde  afføre  sig  den 
kolde,  lidenskabsløse  Soldat  og  blev  da  en  livlig  konverserende 
Selskabskavaller,  der  ved  hele  sin  Optræden  gjorde  et  elsk- 
værdigt Indtryk.  Sir  Arthur  var  Tory  af  politisk  Tænke- 
maade  og  udpræget  loyal  overfor  Kronen. 

Nu,  da  Belejringen  var  til  Ende,  attraaede  han,  saavidt 
Forholdene  tillod  det,  at  hengive  sig  en  Gang  imellem  til 
det  selskabelige  Liv.  Han  holdt  da  Aftencerkler,  hvortil 
han  indbød  de  Officerer,  til  hvem  han  var  knyttet  ved  per- 
sonligt Venskabsbaand.  Til  disse  hørte  den  tidligere  nævnte 
Artillerikaptain,  Sir  Richard  Mansfield,  der  just  var  med  paa 
Expeditionen   mod   Kjøbenhavn. 

General  Wellesley  var  en  Dag  særlig  glad  og  oprømt. 
For  det  første  havde  han  faaet  et  Brev  fra  sin  Frue  i  Lon- 
don, hvori  hun  meddelte  ham,  at  deres  lille  Søn,  der  havde 
været  syg,  nu  var  fuldkommen  rask.  For  det  andet  havde 
en  gammel  Kone  fra  Kulsvieregnen  spaaet  ham,  at  der  ven- 
tede ham  en  storartet  Fremtid  som  Kriger.  Generalen  var 
nok  et  Forstandsmenneske,  men  der  var  et  Element  af  My- 
sticisme i  ham.  Paa  denne  Dag  havde  han  besøgt  Mr. 
Clinton.  Han  traf,  som  berørt,  ikke  ham  men  Miss  Jefferson. 
Nogle  Dage  efter  sendte   han   den   omtalte   Livitation. 

I3et  var  vanskeligt  for  Sir  Arthur  at  finde  Damer  til 
sine  Aftencerkler.  Danske  Damer  vilde  han  ikke  indbyde ; 
men  det  traf  sig  saa  heldigt  for  ham,  at  der  i  Lyngby  boede 
en  hanoverransk  Familie  med  tre  Døttre.  En  af  Officererne 
i  den  tydske  Legion,  der  var  med  i  Expeditionen,  kjendte 
denne  Familie.  Han  henledede  General  Wellesleys  Opmærk- 
somhed paa  den,  og  førte  ham  sammen  med  den.  Sir  Arthur 
fandt  Behag  i  Familien,  og  naar  han  vilde  afbryde  Leirlivets 
Ensformighed,  indbød  han  den    til  sit  Hovedkvarter. 

Den  Eftermiddag,  Generalen  ventede  sine  Gjæster,  var 
Vejret    klart    og    varmt.      De  unge   Damer   fra   Lyngby    vare   i 


—   256   — 

lyse  Dragter  med  Blomsterbesætning  paa  Haaret.  Der  var 
indbudt  tre  Officerer,  hvoraf  to  hørte  til  det  skotske  Regiment ; 
alle  indtoges  de  af  de  unge  Damers  Friskhed  og  Livlighed. 
Men  Damerne  kunde  dog  i  Udseende  og  Ynde  ikke  maale 
sig  med  Miss  Lydia  Jefferson.  Hun  førtes  ind  af  sin  Onkel. 
Hun  bar  en  let,  lysegul  .Silkekjole  og  havde  hvide  Perler  i 
Haaret.  Officererne  ydede  hende  i  Stilhed  deres  Hyldest. 
Sir  Arthur  Wellesley  præsenterede  Mr.  Clinton  og  Miss  Jef- 
ferson  for  Selskabet. 

Miss  Lydia  nejede  og  saa  sig  flygtigt  om  i  Kredsen. 
En  let  Rødme  farvede  hendes  Kinder,  da  hun  fik  Øje  paa 
Sir  Richard  Mansfield :  Mindet  om  den  sidste  Sammenkomst 
med  ham  i  London  hos  Wellesley  stod  lyslevende  for  hende. 
Efterat  Præsentationen  var  til  Ende,  kom  han  strax  hen  til 
hende  og  udtalte  sin   Overraskelske  og  Glæde  over  Gjensynet. 

Medens  det  øvrige  Selskab  gik  ud  i  Haven,  traadte  Mr. 
Clinton  sammen  med  Generalen  ind  i  Arbejdskabinettet,  hvor 
de  tog  Plads  i  Sofaen. 

„Det  er  under  ejendommelige  Forhold,  vi  her  mødes, 
Mr.   Clinton." 

,,Jeg  kan  ikke  nægte,  at  Englands  Adfærd  har  vakt  den 
største   Harme,    Hr.   General." 

„Naar  Hs.  Excellence  den  højstkommanderende  General 
og  Admiral  Gambier  i  deres  Proklamation  have  sagt,  at  Eng- 
land her  har  handlet  til  Selvforsvar,  vil  man  komme  til 
Erkjendelse  af,   at  dette  er  rigtigt." 

„Men  efter  hvad  der  fortælles  inde  i  Kjøbenhavn,  vilde 
Kronprinsen  have  allieret  sig  med  England." 

„Saaledes  fortælles  der,  Mr.  Clinton,  men  hans  Færd 
tyder  paa  det  Modsatte." 

„Hvorledes,   Hr.   General?" 

„Hs.  kgl.  Højhed  henviste  vor  Afsending,  Francis  Jackson, 
til  Kjøbenhavn  og  begav  sig  selv  dertil.  Men  da  Sir  Francis 
naaede  Hovedstaden,  havde  Kronprinsen  forladt  denne,  uden 
at   efterlade   et  afgjørende  Svar    paa    de   stillede   Fordringer." 

„Ved  denne  Optræden  fik  rigtignok  Kronprinsen  Skinnet 
imod  sig,"  bemærkede  Clinton;  „men  jeg  forstaar  mig  iøvrigt 
ikke  paa  Politik." 

Damerne  og  Officererne  udenfor  i  Haven  vare  imidlertid 
blevne  højrøstede  og  skjæmtende.  Frøkenerne  fra  Lyngby- 
spillede  Paradis  med  dem.  Miss  Lydia  deltog  ikke  i  Legen. 
Hun  spadserede  sammen  med  Kaptain  Mansfield,  hvis  Under- 
holdning var  meget   fængslende   for  hende. 

„De  har  altsaa  først  været  Søofficer,  Kaptain  Mans- 
field ?  " 

„Jeg  har  tjent  under  Nelson,  Miss  Jefferson.  Jeg  var 
med   i  Slaget  ved   Abukir." 

„Der  vandt  Storbritanniens  uforlignelige  Søhelt  en  glim- 
rende  Sejr  over  Franskmændene," 

Sir  Robert  Mansfield  gav  derefter  en  lille,  meget  livlig 
Skildring  af  det  franske  Admiralskibs,  „L'Orienfs  Brand  og 
Explosion. 

„Har  De,  Kaptain  Mansfield,  nogensinde  talt  med  Lord 
Nelson  ?" 

„Ikke  talt,  Miss  Jefferson.  Min  Chef  nævnede  mig  efter 
Slaget  for  Admiralen,  og  han  sagde  nogle  anerkjendende  Ord 
til   mig." 

„Hvilken  Hæder,"  udbrød  Miss  Lydia  med  et  lysende 
Blik.      „Men  hvorfor  gik  De   da   fra  Flaaden  til   Hæren?" 

„Det  var  en  gammel  rig  kvindelig  Slægtnings  Ønske,  at 
jeg  skulde  blive  Artilleriofficer,  og  da  hun  havde  indsat  mig 
til  sin   Arving,   opfyldte  jeg   det." 

„I  en  Landofficers  Militairliv  er  der  ikke  den  Poesi,  som 
i  en  Søofficers." 

„De  tager  fejl,  Miss  Jefferson,  det  har  ogsaa  sin  Ro- 
mantik." 

„Var  De  med  i  Felttoget  i  Holland,  hvor  min  Fader 
faldt  ?  " 

„Nej,   men  jeg  deltog  i  General  Abercromby's  ægyptiske 

Felttog  1801.  Da  vandt  vi  ved  Abukir  den  berømte  Sejr 
over  den   franske   Hær." 

„Man  satte  der  en  Krans  af  Lotusblomster  paa  den 
faldne  Generals  Hoved." 

„I  den  Kamp  var  der  Poesi,  Miss  Jefferson.  Minderne 
fra  Søsejren  ombølgede  os.  Synet  af  Pompejus's  Søjle,  af 
Kleopatras  Naal  og  af  Farus  i  det  Fjerne  vakte  Erindringer 
om  Oltiden  hos  os.  Aarhundreder  saa  fra  disse  Monumenter 
ned  paa  os.     Den  Tanke  opildnede  os." 

„Lad  os  tage  Plads  paa  denne  Bænk,  Kaptain  Mansfleld. 
Deres  Fortælling  interesserer  mig  saa  overordentligt."  De 
satte  sig.  „Af  Baandet  paa  deres  Bryst  ser  jeg,  at  De  er 
dekoreret. " 

„Jeg  er  hædret  med  Bath-Ordenen.  Kong  Georg  den 
Tredje  har  personlig  overrakt  mig  den."  Miss  Lydia  betrag- 
tede ham  med  et  beundrende  Blik.  „Men  nu  maa  De  for- 
tælle mig  noget  om  Deres  Liv,  siden  vi  saas  den  herlige 
Aften  i  London  hos  General  Wellesley.  De  véd,  Miss  Lydia 
Jefferson,  jeg  tager  Del  i  Deres  Skjæbne."  Han  rakte  hende 
Haanden,  hvilken  hun  greb  og  trykkede,  idet  Rødmen  steg  op 
i  hendes  Kinder.  Derpaa  gav  hun  ham  en  Skildring  af  sin 
Rejse  til  Danmark  og  sit  Ophold   der. 

Kaptain  Mansfield  fulgte  hendes  Fremstilling  med  en 
livlig  Mimik.  Da  det  imidlertid  begyndte  at  lufte  lidt  kjøligt, 
ilede  han  med  en  Undskyldning  ind  i  Huset.  Faa  Øjeblikke 
efter  vendte  han  tilbage  med  Miss  Lydias  Shawl,  som  han 
omhyggeligt  bredte  om  hendes  Skuldre. 

„Nej  Gentlemen,  nu  er  vi  virkelig  trætte  af  saaledes  at 
hoppe  paa  et  Ben!",  hørte  man  de  unge  Damer  ved  Paradis- 
spillet udbryde  leende. 

Sir  Arthur  Wellesley  traadte  ud  fra  Huset  med  Clinton 
ved  sin  Side.  De  saa  ud  over  Haven.  Generalen  fandt,  at 
Anlæget  og  Buskenes  Gruppering  vidnede  om  Smag  og  Studium 
af  engelsk  Havekultur. 

Selskabet   samledes    om  Sir    Arthur,    der   opfordrede   det 

til  at  tage  Solskiven  i  nærmere  Betragtning.  Paa  dens  Piedestal 
var  der  symbolske  Figurer,  hvilke  han  forklarede.  En  Frem- 
stilling af  Horaerne  var  ganske  sindrig. 

Da  Generalen  havde  endt  sit  Foredrag,  kom  Forvalteren 
og  meddelte  ham  med  et  dybt  Buk,  at  Souperen  nu  var 
anrettet  i  Havestuen.  Det  hele  var  med  den  største  Hastighed 
besørget  af  to  militære  Oppassere. 

„Mine  Damer  og  Herrer,"  sagde  Sir  Arthur  med  et 
Smil,  „vi  leve  paa  Feltfod,  De  maa  derfor  ikke  stille  store 
Fordringer.  Vil  Herrerne  engagere  Damer.  Jeg  fører  alene 
Præsidiet  ved   Bordenden." 

Efterat  Clinton  havde  budt  Fruen  fra  Lyngb^^  sin  Arm, 
var  der  en  Dame  til  hver  af  Officererne.  Sir  Richard  Mans- 
field  havde  Miss  Lydia  Jefferson  til  Bords. 

Sir  Arthur  Wellesley  var  meget  underholdende  ved 
Bordet.  Han  fortalte  om  sit  Felttog  i  Indien  og  bemærkede, 
da  der  ombødes  Kaniner  i  Karri,  at  det  var  som  Gouvernør 
i  Seringapatam  han  først  havde  lært  at  sætte  Pris  paa  dette 
Kryderi.  Tippo  Sahibs  Mundkok,  der  var  traadt  i  hans 
Tjeneste,  havde  lavet  de  dejligste  Karrikager. 

Kort  efter  Bordet  blæstes  Retraiten,  og  Selskabet  ad- 
skiltes. 

Sir  Richard  Mansfield  og  Miss  Lydia  Jefferson  tog  en 
meget  sympathetisk  Afsked  med  hinanden.  Kaptainen,  der 
havde  Kvarter  hos  Madame  Milner  i  Utterslev,  indbød  Mr. 
Clinton  og  hans  Niece  til  sig.  Clinton  svarede,  at  han  gjorde 
Regning  paa  den  Ære  at  se  Sir  Richard  Mansfield  forst 
hos  sig. 


En  Formiddag,  da  Clinton  vaj  tagen  over  til  Etatsraaden 
paa  Bøllegaardgn,  saa  Miss  Lydia  en  Herre  komme  hurtigt 
ridende  op  gjennem  Alléen.  Det  var  Kaptain  Mansfield : 
hun  blev  baade  glad  og  forlegen.  Tjeneren,  Peter  Stilling, 
gik    ud    og    tog    imod    ham.      Sir    Richard,     der    var    iført    en 

elegant  Ridedragt,  svang  sig  let  af  Sadlen.  Tjeneren  aabnede 
Døren  til  Dagligstuen  for  ham.  Ved  hans  Indtræden  kom 
Miss  Lydia  ham  imøde  og  beklagede,  at  han  kun  traf  hende 
hjemme. 

„Jeg  tilstaar,"  sagde  Mansfield  frejdigt,  „at  jeg  længtes 
efter  Mr.   Clinton  og  Dem,  Miss  Jefferson." 

„Behag  at  tage  Plads,  Kaptain.  De  drikker  nok  et  Glas 
Madeira." 

Han  takkede.  Kort  efter  stod  Vinen  paa  Bordet.  Hun 
skjænkede  i   to   Glas.      Kaptainen    greb   det  ene  og  rejste   sig. 

„Miss  Jefferson,"  sagde  han,  „modtag  igjen,  her  i  deres 
Hjem,  min   Hilsen.     Jeg  føler  mig  lykkelig  ved  Gjensj^net." 

„Skulde  jeg  nægte,  at  jeg  ogsaa  er  det,"  yttrede  Miss 
Lydia  rødmende,  med  et  Smil;  „jeg  taler  tillige  paa  min 
Onkels  Vegne." 

Sir  Richard  fandt  Clintons  Bolig  hyggelig  og  smuk. 
Miss  Lj'dia  førte  ham  rundt  og  forklarede  ham,  hvem  Por- 
træterne  forestillede.  Hun  talte  sig  varm,  han  hørte  med  Inter- 
esse paa  hende. 

„Nu  skal  De  se  Haven.  Den  staar  ikke  tilbage  for 
Haven  i  Generalens  Kvarter,  kun  have  vi  hverken  Statuer 
eller  en  Solskive." 

Hun  førte  Kaptainen  ud  i  Haven.  Duften  af  Levkøjer, 
Nelliker  og  Reseda  opfyldte  Luften  og  et  prægtigt  Blomsterflor, 
spillende   i   alle   mulige   Farver,   udbredte   sig   for  Øjet. 

„Man  skulde  jo  tro,  at  Blomsterfeerne  her  havde  deres 
Palads,"  udbrød  Kaptainen,  „og  at  De,  Miss  Jefferson,  var 
deres  Dronning." 

.„Hvem  véd,"  svarede  Miss  Lydia  og  saa  ham  skjelmsk 
ind   i  Øjnene. 

„Der  er  en  Ting,  jeg  vil  spørge  Dem  om,"  sagde  han, 
idet  han  tog  hendes  Haand  og  forte  hende  hen  til  et  Par 
Havestole,  hvoraf  han  bød  hende  den  ene,  selv  tog  han  den 
anden.      „Foler   De   Dem   rigtigt  lykkelig  her  i   Danmark?" 

„Jeg    har    endnu    ikke    saa    mange    Bekjendtskaber,    Sir 

Richard,  men  alle  de,  med  hvem  jeg  er  traadt  i  Forbindelse, 
er  komne  mig  venligt  imøde.      Men   ..." 

„Men,"  sagde  Mansfield  ,  medens  han  saa  spørgende 
paa  hende. 

„Jeg  véd  jo  endnu  ikke,  om  jeg  har  nogen  trofast  Ven 
blandt  dem.  Jeg  har  her,  ligesom  en  Dæmper  paa  mig. 
Jeg  tør  ikke  lade  mine  Følelser  og  Stemninger  have  frit  Løb. 
Jeg  er  opdragen  i  et  andet  Land,  i  et  andet  Samfund. 
Jeg  føler  mig  helt  som  Englænderinde,  skjønt  jeg  kun  er 
det   halvt.'- 

„De   bør  kun  leve  og  dø  i  Storbritannien,   Miss  Jefferson." 

„Jeg  dølger  ikke,  at  i  Selskabet  hos  Generalen  forleden 
Dag  følte  jeg  mig,  skjønt  Forholdene  for  Øjeblikket  ere  saa  ab- 
norme, rigtig  fri  og  utvungen.  Jeg  indaandede  ligesom  Englands 
Luft  igjen,   og  mit  Hjerte  svulmede  af  Glæde." 

„Miss  Lydia",  sagde  Mansfield  med  bevæget  Stemme, 
„De  kjender  mine  Følelser  for  Dem.  Deres  Hjerte  har  talt 
gjennem  Deres  Øje,  og  jeg  har  forstaaet  dets  Sprog.  Nu  en 
aaben,  frimodig  Erklæring.  Miss  Lydia,  ræk  mig  Deres 
Haand   og  bliv  min?" 

Miss  Lydia  blegnede,  da  han  udtalte  disse  Ord,  der- 
efter rødmede  hun  let.  Hun  rakte  ham  Haanden.  Han 
greb  den   og  trykkede   et  Kys  paa   den. 

„Saa  Kaptain  Mansfield  er  i  Besøg  her,"  hørte  man 
Mr.  Clinton  sige  oppe  ved  Huset.  „Jeg  skal  nok  finde  ham, 
Peter." 

Ad   en  Omvej   gik  Sir  Richard  og  Miss  Lydia  ham   imøde. 

Clinton  bød  sin  Gjæst  i  forbindtlige  Ord  velkommen. 
Kaptainen  indbød  ham  og  Niecen  til  sit  Kvarter.  Clinton 
modtog  Invitationen,  men  tilføjede,  at  man  under  den  nuvæ- 
rende Situation  maatte  være  meget  forsigtig,  eftersom  de 
danske  Autoriteter  vare  meget  mistænksomme. 

Mr.  Clinton  havde  ikke  synderlig  Lyst  til  at  aflægge 
Sir  Richard  et  Besøg ,  thi  han  erfarede,  at  Befolkningens 
Stemning    igjen    var    bleven    meget    bitter     mod    Englænderne, 

hvad  der  skyldtes  Kaptain  Pophams  brutale  og  overmodige 
Optræden  paa  Holmen.  Men  Miss  Lydia,  hvis  Motiver  han 
ikke  kjendte,   bevægede  ham   til   at  gaa.. 

Paa  Vejen  til  Kaptainen  bleve  de  i  Utterslev  Vidner  til 
et  lille  betegnende  Optrin.  Skolelæreren  stod  omgiven  af 
Bønder,  der  skiftevis  hujede  og  skoggerlo,  medens  han  med 
forskjellige  Grimacer  forklarede  dem  et  Billede.  Det  var  en 
Karrikatur  af  Popham.  Han  var  afbildet  ridende  paa  en  So. 
I  den  trekantede  Hat  havde  han  en  Hanefjer,  i  Ørenringene 
hang  Bomber,  og  man  havde  udstyret  ham  med  en  opstaa- 
ende  Hale  i  Form  af  en  congrevesk  Raket.  Hans  Ansigtstræk 
vare  modbydeligt  forvrængede,  og  hans  Figur  hæslig  van- 
skabt. Skolelærerens  saftige  Kommentar  vakte,  som  berørt, 
stærkt  Bifald.  Clinton  og  hans  Niece  hørte  lidt  af  den, 
hvorefter  de  fjernede  sig  hurtigt.  De  fik  her  begge  Indtrykket 
af,  at  Atmosfæren  var  svanger  med  Fjendskab. 

Madame  Milners  Hus  havde  en  Midtgavl  med  to  Værelser, 
som  Sir  Richard  beboede.  En  net  lille  Have  hørte  til  Stedet. 
Hendes  Nabo  var  Skolelæreren.  Kaptainen,  der  anvendte  sine 
Fritimer  til  Tegning  og  Kolorering  med  Vandfarver,  havde  for- 
æret Madamen  et  Billede  af  Huset,  taget  fra  Haven,  og 
havde  derved  beredt  hende  en  stor  Glæde.  Da  Clinton 
meldte  sig  og  sin  Niece  som  Mansfields  Gjæster,  modtog  hun 
dem   derfor  med  megen   Forekommenhed. 

Sir  Richard  Mansfield  var  naturligvis  henrykt  over  Be- 
søget. Efterat  han  havde  udvexiet  Hilsener  med  sine  Gjæster 
og  præsenteret  Madame  Milner  for  dem,  erfarede  han  strax, 
at  der  mellem  hende  og  Clinton  var  et  Punkt,  hvor  de 
mødtes  i  fælles  Interesse.  Madam  Milner  var  Enke  efter  en 
Kaptain  i  det  ostindiske  Kompagnis  Tjeneste.  Hun  havde 
flere  Gange  ledsaget  sin  Mand  paa  længere  Rejser,  og  en 
af  disse  havde  ført  hende  til  Bombay.  Denne  sidste  Om- 
stændighed gjorde  Madame  Milner  til  en  overordentlig  inter- 
essant Personlighed  i  Clintons  Djne.  Hurtigt  fordybede  de 
sig  i   en   Samtale  om   hin   indiske   Stad ;    de  drøftede  vidt   for- 

skjellige  Æmner,  ligefra  Bomulden  til  Klippetemplet  paa  Øen 
Salsette. 

Mis  Lydia  og  Sir  Richard  vare  imidlertid  fuldstændigt 
optagne  af  Kunst  og  Poesi;  i  Belysning  af  deres  Kjærlighed 
stod  alting  dobbelt  straalende  og  skjønt  for  dem.  Han  førte 
hende  op  paa  sit  Værelse,  hvor  han  viste  hende  sine  Tegninger 
og  Vandfarvebilleder.  Hun  fandt,  at  Koloriten  udmærkede  sig 
ved  en  slaaende  Natursandhed.  Fint  og  skarpt  vare  Blomster 
og  Træer  opfattede.  Idet  han  bladede  i  Mappen,  faldt  hendes 
Øje  paa  en  koloreret  Tegning  af  en  Gruppe  Mancinilletræer. 
Erindringen  om  Isabel  og  hendes  Fortælling  dukkede  ved 
Synet  heraf  op  hos  hende  og  kastede  ligesom  en  Skygge  ind 
i  hendes  løftede  Stemning.  Men  i  det  samme  mødte  hendes 
Blik  det  samme  sympathetiske  Udtryk  i  hans  Fysiognomi,  og 
hun  var  atter  glædestraalende.  Han  trykkede  hende  til  sit 
Bryst  og  kyssede  hendes  Læber.  Derefter  gik  de  ned  i  Haven, 
hvor  de  lyttede  til  Spurvenes  Kvidder,  medens  Clinton  og 
Madam  Milner  ivrigt  drøftede  Spørgsmaalet  om  Udbyttet  af 
Kattuntrykkerierne  paa  Blegdamsvejen. 

Mr.  Clinton  følte  sig  tiltalt  af  Madam  Milner.  Han 
mente,  at  hans  Niece  kunde  have  rigtigt  godt  af  at  omgaaes 
en  saa  forstandig  Kone,  og  Miss  Lydia  samstemmede  natur- 
ligvis fuldstændig  med  ham.  Næsten  daglig  gik  hun  i  Visit 
hos  Madamen,  men  Besøgene  gjaldt  naturligvis  Kaptainen, 
der  fra  sin  Side  var  en  hyppig  Gjæst  paa   „Egely". 

Hver  Gang  Sir  Richard  og  Miss  Lydia  vare  sammen, 
spadserede  de  enten  omkring  i  Haven,  ■  eller  de  toge  Plads 
paa  en   Bænk,   skjulte   bag  et  Buskads. 

„Netop  saadan  var  det,  da  jeg  og  min  Mand  bleve  for- 
lovede,"   sukkede   Madame   Milner. 

Der  bliver  vist  et  Par  af  de  To,  tænkte  Mr.  Clinton  ved 
sig  selv.  Han  lod  dog  ikke  sin  Niece  ane  det  mindste  om 
sin  Gisning. 

VIII. 


Jakob  Linder  kom  en  Dag  ud  til  „Egely",  hvor  han 
som  sædvanlig  fik  en  venlig  og  opmærksom  Modtagelse  fra 
Mr.  Clinton  og  Miss  Lydias  Side.  Ellers  plejede  han  at 
være  i  godt  Humør,  men  denne  Gang  var  han  mørk  og  for- 
stemt. .  Han  havde  været  hos  en  Proprietær  Saxild  i  Utters- 
lev, og  her  havde  han  faaet  det  Ulykkesbudskab,  at  Kolonial- 
vare-Firmaet, hos  hvem  han  havde  sine  Penge  staaende,  var 
totalt  ødelagt  og  fallit,  efterat  dets  Skibe  vare  blevne  op- 
bragte og  solgte  af  Englænderne.  Linder  havde  altsaa  tabt 
sin  Kapital.  Han  gik  fra  Saxild  tilbage  til  Kroen,  hvor  han 
havde  opstaldet  sin  Hest,  men  ved  Ankomsten  dertil  tog  han 
det  Beslutning  at  besøge  Clintons  i  Stedet  for  at  ride  strax  til- 
bage til  Byen.  Da  man  let  udsatte  sig  for  at  blive  for- 
ulempet af  de  engelske  Vagtposter,  naar  man  var  til  Hest, 
besluttede  Linder  at  gaa  op  til   „Egely". 

Clinton  traadte,  rygende  paa  en  sølvbeslagen  Merskums- 
pibe, ud  imod  ham  i  Gangdøren.  „Goddag  og  velkommen, 
Fuldmægtig  Linder.  Træd  nærmere.  De  bliver  vel  til  Mid- 
dag hos  os?"  Han  førte  Linder  ind  i  sit  Arbejdsværelse. 
Clinton  stoppede  en  Pibe  til  ham,  og  da  han  rakte  ham  den, 
saa  han,  at  der  var  noget  modfaldent  i  Linders  Ansigtsudtryk. 
Han  spurgte  med  en  Undskyldning  for  sin  Nærgaaenhed,  om 
Grunden  dertil  og  erfarede  nu,  at  Linder  havde  mistet  en 
en   ret   betydelig  Sum   Penge. 

Clinton  erklærede,  at  han  fra  et  Forretningsstandpunkt 
maatte  beklage   ham   dybt. 

Linder  sad  en  Tidlang  ligesom  sammensunken  i  sig  selv. 
Clinton   betragtede   ham. 

„Men  den  danske  Regjering  burde  have  fulgt  en  anden 
Politik",  yttrede  Clinton;  „havde  den  gjort  det,  var  De  ikke 
bleven   ramt  af  sligt  Tab." 

„Hvad   mener  De,   Hr.    Clinton?" 

„Kronprinsregenten    burde    være    forbleven   i  Kjøbenhavn 


265 


og    have    taget    Sagen    med    roligt  Overlæg.      Saa    var  Krigen 
vistnok  bleven   undgaaet." 

„Jeg  drister  mig  ikke  til  at  kritisere  Hs.  Kgl.  Højheds 
Optræden.  For  det  første  strider  det  mod  Kancelliplakaten 
af   18.   October   1805. " 

Clinton   saa  paa  ham   med   store  Øjne, 

„For  det  andet  sagde  jo  Kronprinsen  i  sin  Instrux  til 
General  Peymann,  at  hans  Nærværelse  i  Holsten  var  nød- 
vendigere end  her.  Paa  Hs.  kgl.  Højheds  Statsklogt  kan 
man  trygt   forlade  sig." 

Clinton  bemærkede,  at  det  maaske  var  tilladt  at  sætte 
et  Spørgsmaalstegn  efter  denne  Udtalelse.  Linder  laante  ham 
et   misbilligende  Blik. 

Miss  Lydia  traadte  i  det  samme  smilende  ind  i  Værelset, 
men  blev  pludseligt  alvorlig  ved  Synet  af  det  bittre  Udtryk  i 
Linders  Fysiognomi. 

„De  er  vist  forstemt  idag,  Hr.  Linder?",  sagde  hun. 
„Vil  De  ikke  spasere  en  lille  Tur  i  Haven  med  mig  før  Mid- 
dag.     Desværre    vi    have  kun   tarvelige   Retter  at   byde   Dem." 

„Man  stiller  ingen  Fordringer,  saalænge  de  engelske 
Voldsmænd  ligge  her  paa  Øen,  Miss  Jefferson." 

„Voldsmænd!  De  dømmer  nu  saa  strengt."  Lydias 
Øjne  lynede. 

De  gik  derefter  ud  i  Haven.  Linder  udtalte  sig  med 
Harme  over  sit  Pengetab.  Mis  Lydia  mente,  at  han  nok 
havde  Aarsag  til  at  være  misfornøjet,  men  han  sad  jo  dog  i 
en  god  Stilling,  og  desuden  havde  han  jo  stadig  med  en  vis 
Ringeagt  udtalt  sig  om   Mammon. 

De  satte  sig  paa  Bænken  mellem  Egetræerne.  Miss 
Lydia  tog  sin  runde  Straahat  af  og  lagde  den  ved  Siden  af 
sig.  Hendes  sorte  krøllede  Haar  bølgede  frit  ned  om  hendes 
Hals,  hendes  brune  Øjne  lyste  med  stærk  Glans,  som  hun 
sad  der,  saa  hun  fin  og  intelligent  ud. 

Miss  Lydia  er  yndig,  tænkte  Linder  ved  sig  selv.  Hun 
er    værd    at  eje;     thi    ikke    blot   har  hun   en   fristende   Person, 

men  hun  er  ogsaa  i  Besiddelse  af  Kapital.  Faar  jeg  hende, 
ræsonnerede  han,  dækker  jeg  mit  Tab.  Medens  denne  Tanke 
paalrængte  sig  ham  med  stigende  Styrke,  blev  han  mere  og 
mere  indtagen  i  Miss  Lydia.  Hun  var  i  dette  Øjeblik  i 
Tankerne  hos  Sir  Richard,  med  hvem  hun  havde  aftalt  et 
Møde  om  Aftenen. 

„Miss  Jefferson",  sagde  Linder,  „jeg  spørger  Dem  uden 
Omsvøb,  De  vil  knytte  Deres  Skjæbne  til  min?*' 

Hun  saa  paa  ham  med  et  Blik,  der  røbede  Forbavselse. 
Derpaa  svarede  hun  roligt:  „Det  er  mit  Haab,  at  vi  altid 
ligesom  hidtil  maa  være  forenede  med  hinanden  med  Venskabets 
Baand.  Ikke  sandt,  Hr.  Linder",  tilføjede  hun  med  blid 
Betoning,    „vort  Venskab   er  uvisneligt?" 

Hun  rakte  ham  Haanden,  men  han  modtog  den  ikke. 
Han  rejste  sig,  sagde  hende  koldt  Farvel  og  gik  ned  til 
Clinton,  med  hvem  han  tog  en  brat  Afsked,  idet  han  er- 
klærede, at  han  nødvendigvis  strax  maatte  vende  tilbage  til 
Utterslev. 

Mr.  Clinton  kunde  ikke  forstaa  Linders  Optræden.  Miss 
Lydia  oplyste  ham  ikke  om  Grunden. 


Paa  Vejen  til  Utterslev  modte  Linder  Skolelæreren,  som 
han  havde  kjendt  fra  sin  tidlige  Ungdom.  Han  standsede  og 
udbrød  glædeligt  overrasket:  „Men  det  er  jo  Hr.  Fuldmægtig 
Linder!  Det  er  sandelig  længe  siden,  at  jeg  har  haft  den 
Ære   at   hilse   paa   Dem." 

„Hvorledes  gaar  det,  gode  Skolelærer?",  spurgte  Linder 
i  en  noget  nedladende  Tone. 

„Nogenlunde  taaleligt,  Hr.  Fuldmægtig.  Man  har  jo 
sin  Hyre  med  denne  engelske  Indkvartering.  Det  er  nogle 
hovmodige  og   fordringsfulde   Karle,   disse  Artillerister." 

„Har  I   en   Officer  i   Indkvartering?" 

„Nej,   heldigvis.      Han   bor  ved   Siden   af  hos   en   Madam 


—   267   — 

Milner.  Det  er  en  Kaptain  Mansfield.  Siden  De  nu  er  i 
Utterslev,  Hr.  Fuldmægtig,  maa  De  vise  mig  den  Ære  at  be- 
søge mig." 

„Tak  for  Jeres  Indbydelse.  Jeg  vil  hellere  vente  til  en 
anden   Gang." 

„Men  idag  har  vi  netop  saa  udmærket  Lejlighed  til  at 
tage  mod  Fuldmægtigen.  Det  skulde  glæde  mig  at  opfriske 
Mindet  om  deres  afdode  Hr.  Fader.  Jeg  tænker  altid  med 
Taknemmelighed  paa,  at  han  gratis  lærte  mig  saa  meget 
Fransk,  at  jeg  kunde  blive  Hovmester  hos  Baron  Iselin  paa 
Strandvejen." 

„Kjender  I   noget  til   Mr.   Clinton   paa    „Egely?" 

„Kun  af  ydre  Anseelse.  Han  og  Mademoisellen  kommer 
ellers  meget  sammen  med  Engelskmændene.  Det  skulde  de 
egentligt  helst  lade  være;  men  det  ligger  dem  vel  i  Blodet, 
saa  de  kan  ikke  Andet." 

„Til  hvem  kommer  de  f.  Ex.?"  spurgte  Linder  nys- 
gjerrigt. 

„Til  General  Wellesley,  og  Mademoisellen  besøger  hver 
Eftermiddag  Kaptain  Mansfield  ved  Siden  af  os.  Vi  ser  hende 
spasere  med  ham  i   Haven." 

Denne  Meddelelse  interesserede  naturligvis  i  højeste  Grad 
Linder.  Da  Skolelæreren  fornyede  sin  Indbydelse,  afslog  han 
ikke  denne:  han  kunde  jo  muligt  gjøre  en  eller  anden  Op- 
dagelse. Linder  lovede  at  komme  om  Eftermiddagen,  først 
maatte  han  se  til  sin  Hest  i  Kroen.  Skolelæreren  skulde 
paa  sin  Side  besørge  et  Ærinde  for  Pastor  Westergaard  i 
Brønshøj,  inden  han  gik  hjem. 

Eftermiddagen  hos  Skolelæreren  hengik  paa  en  under- 
holdende Maade  for  Linder.  Hans  Vært  havde  en  betydelig 
Konkyliesamling,  der  blev  forevist  og  forklaret.  Skolelæreren 
fortalte  dernæst  om  Engelskmændene,  hvis  Opførsel  snart  var 
god,  snart  utaalelig  brutal.  Skolelæreren  havde  et  Par  Gange 
maattet  paakalde  Kaptain  Mansfields  Bistand  mod  de  Artille- 
rister,  han   havde  i  Indkvartering. 

„Er  det  den   Kaptain,   der   før  blev  nævnt?" 

„Netop  ham." 

I  det  samme  hørtes  højrøstet  Tale,  spækket  med  Eder, 
oppe  fra  Kvisten.  Det  var  de  engelske  Soldater,  der  skjændtes. 
De  dundrede  i  Bordet  og  stampede  i  Gulvet,  saa  det  rystede 
i  Huset.  Kort  efter  blev  de  stille,  og  da  de  atter  brød  Taus- 
heden,  hengav  de  sig  til  skjemtende  Latter  og  overøste  hin- 
anden med   Kælenavne. 

„Det  var  et   hurtigt  Omslag",   bemærkede  Linder. 

„Det  er  Irlændere",   svarede  Skolelæreren. 

Denne  bød  derefter  sin  Gjæst  ind  til  et  tarveligt  Maal- 
tid,  der  repræsenterede  baade  Middags-  og  Aftensmad.  Linder 
nød  det  uden  synderlig  Appetit.  Han  havde  hele  Tiden 
Tanken   henvendt  paa  Kaptain   Mansfield. 

Solen  gik  ned,  men  Natten  var  stjerneklar,  og  Maanen 
skinnede.  Linder  erklærede,  at  han  kunde  have  Lyst  til  at 
spasere  lidt  i  Haven,  da  det  var  mildt  og  stille.  Skolelæreren 
førte  ham   øjeblikkelig  derud. 

„Undskyld,  jeg  forlader  Dem  nogle  Minutter,  Hr.  Fuld- 
mægtig, men  jeg  vil  lade  en  Husmand,  der  boer  lige  herved, 
bringe  deres  Hest  herhen  fra  Kroen." 

„Som  I  vil.  Skolelærer,  imidlertid  lader  jeg  Piben  smage 
mig  i  Efteraarsluften."  Linder  tog  en  lille  Merskumspibe  ud 
af  et  Futteral ;  slog  Ild  paa  sit  Fyrtøj  og  tændte  den.  Skole- 
læreren gik  til  Husmanden,  men  traf  ikke  denne  hjemme, 
flan  besluttede  da  selv  at  hente  Hesten  og  begav  sig  paa 
Vejen  til  Kroen. 

Skolelærerens  Have  var  ved  en  Række  Ribsbuske  og  et 
Stakit  skilt  fra  Madam  Milners.  Fra  en  Træhytte,  der  om- 
rankedes af  vild  Vin,  kunde  man  overskue  en  Del  af  den; 
derfra  hav^de  man  Udsigt  til  en  Havebænk,  som  stod  foran  en 
Gruppe  Syrentræer.  Linder  gik  ind  i  Hytten,  idet  han  tænkte 
paa  Miss  Jefferson,  der  aflagde  Visiter  i  den  engelske  Kaptains 
Kvarter. 

Neppe     havde    han    sat    sig,    før  han   blev  lutter  Øje  og 

Øre.  I  Haven  ved  Siden  af  viste  Sir  Richard  Mansfield  og 
Miss  Lydia  sig.  Hun  var  klædt  i  en  mørk  Dragt  og  bar 
paa  Hovedet  en  Toque.  Hun  holdt  Kaptainen  under  Armen. 
De  tog  Plads  paa  Bænken.  Deres  Samtale  førtes  noget 
dæmpet,  men  den  lyttende  Linder  kunde  i  Stilheden  hore, 
hvad  de  sagde. 

„Sig  mig,  Richard,  vil  Du,  hvad  Du  igaar  troede,  blive 
kaldt  tilbage  til   England,   før   Hæren   forlader  Sjælland?" 

„Jeg  ved  det  endnu  ikke,  kjære  Lydia,  men  jeg  vil  faa 
det  bestemt  at  vide  imorgen,  jeg  har  Befaling  til  at  møde 
hos   General   Cathcart  i   Citadellet." 

„Den  Tanke,  at  Du  skal  bort,  piner  mig,  Richard,  jeg 
kan  saa  vanskelig  skilles  fra  Dig.  Vor  Forbindelse  maa  paa 
Grund  af  Forholdene  foreløbigt  holdes  hemmelig,  ellers  fulgte 
jeg  Dig." 

„Min  elskede  Lydia,  Du  skal  hurtigt  høre  fra  mig,  hvis 
jeg  kommer  til  at  forlade  Dig."  Han  lagde  Armen  om  hendes 
Liv,   trykkede  hende  til  sig  og  kyssede  hende  ømt. 

„Richard",  sagde  hun  med  bevæget  Stemme,  „det  aner 
mig,  at  vi  ere  forenede  ved  et  Baand,  der  uadskilleligt 
knytter  os  til   hinanden." 

„Urokkelig  Troskab  fra  min  Side!",  udbrød  Sir  Richard. 
Han   trykkede   igjen   et   Kys   paa  hendes   Læber. 

„Disse  sidste  Udtalelser,"  tænkte  Linder  ved  sig  selv, 
„lyde  mig  noget  gaadefuldt." 

Derefter  rejste  de  sig  og  gik  Arm  i  Arm  nogle  Gange 
om  Plænen. 

„Lydia",  sagde  Richard,  idet  de  blev  staaende,  „i  Til- 
fælde af  at  jeg  maa  forlade  Dig,  skal  Du  paa  dit  Bryst 
bære  et  lille  indisk  Smykke,  der  ligesom  en  Talisman  ved  en 
underfuld  Kraft  vil  holde  os  sammen,  om  vi  end  ere  adskilte 
i   Rummet." 

Han  aabnede  et  Etui  og  tog  ud  deraf  et  lille  med  Rubiner 
besat  Smykke,   der  lignede  en   Rose.     Sir  Richard  havde  arvet 

det  efter  sin  Moder,  der  havde  faaet  det  af  en  indisk  Rajahs 
Datter. 

„Her  i  det  høje  Norden,  i  den  grønne,  friske  Have, 
fæster  jeg,  min  elskede  Lydia,  denne  Amulet  fra  det  tropiske 
Indien   paa   dit  Bryst." 

Han  heftede  Smykket  paa  hendes  Kjole  og  omfavnede 
hende  ømt. 

Derpaa  gik  de  ind  i  Huset,  hvor  Peter  Stilling  som  sædvan- 
ligt indfandt  sig  hos   Madam   Milner   for  at   hente  Miss  Lydia. 

Hele  dette  Optrin  havde  gjort  et  stærkt  Indtrj'k  paa 
Linder,  som  her  selv  uset,  havde  faaet  et  dybt  Indblik  i  et 
Hjertes  Historie.  Nu  kjendte  han  et  Hovedmotiv  til,  at 
Miss  Jefferson  havde  stillet  sig  afvisende  overfor  ham,  da 
han  tilbød  hende  sin  Haand.  Han  var  baade  skinsyg  og 
krænket. 

Medens  han  var  opfyldt  af  disse  Tanker,  viste  Skole- 
læreren sig  udenfor  Hytten;  han  var  kommen  tilbage  fra 
Kroen  med  Hesten. 

Linder  ønskede  at  ride  bort  snarest  muligt.  Han  tak- 
kede Skolelæreren  for  gjæstfri  Modtagelse,  og  snart  var  han 
paa  Tilbagevejen  til  Kjøbenhavn. 


Kaptajn  Mansfield  havde  Ordre  til  at  møde  hos  Gene- 
ral Cathcart  i  Kastellet  den  følgende  Dag  Kl.  2.  Kort  for- 
inden han  tog  afsted,  indløb  der  Befaling  til  en  Dislokation 
af  hans  Batteri  idet  det  skulde  forlægges  fra  Utterslev  til 
Hirschholm.  Han  ordnede  sine  Sager,  men  da  han  allerede 
efter  et  Døgns  Forløb  vilde  komme  til  at  flytte  ind  i  sit  nye 
Kvarter,  vilde  han  først,  naar  det  Tidspunkt  indtraf,  meddele 
Miss  Lydia  Forandringen.  Han  iførte  sig  Tjenestedragt  og 
steg  til  Hest.  Ligesom  han  skulde  til  at  ride,  lod  hans  Op- 
passer falde  nogle  Ord  om,  at  Egnen  ikke  var  sikker  for 
Englænderne.      Et   Par  Officerer   og    nogle  Soldater  vare  i  de 

sidste  Dage  blevne  overfaldne  eller  lokkede  i  Baghold  og 
skudte.  Mansfield  skænkede  ikke  denne  Yttring  Opmærksom- 
hed;  han  gav   Hesten   Sporen   og   red   afsted. 

Den  engelske  Overgeneral,  Lord  Cathcart,  havde  sit 
Kvarter  i  Kastellets  Kommandantbolig.  Han  modtog  Mans- 
field med  største  Venlighed,  idet  han  udtalte  sin  Aner- 
kjendelse  af  den  Dygtighed,  Kaptainen  havde  lagt  for  Dagen, 
ogsaa  under  dette  Felttog.  Generalen  meddelte  ham  derpaa, 
at  Krigsministeren,  Lord  Castlereagh,  havde  beordret,  at  han 
skulde  vende  tilbage  til  England,  da  han  skulde  overtage 
en  Kommando  i  en  Expedition  til  Portugal,  som  nu  skulde 
iværksættes. 

Sir  Richard  Mansfield  fik  en  Indbydelse  til  Generalens 
Taffel. 

Her  blev  han  forestillet  for  den  engelske  Escadres  Højst- 
kommanderende.  Admiral  Gambier,  og  her  traf  han  sammen 
med  flere  notable  Officerer.  Blandt  disse  iagttog  han  med 
særlig  Interesse  den  danske  Artillerichef,  General  Bielefeldt, 
som  denne  Dag  var  den  engelske  Kommandants  Gjæst. 
Cathcart  og  alle  de  engelske  Officerer  viste  Sejrherrens  Cour- 
toisie  overfor  den  Overvundne,  idet  de  enstemmigt  beundrede 
Artilleriets  udmærkede  Ledelse  under  Belejringen.  Bielefeldt 
gav  efter  Cathcarts  Anmodning  en  Skildring  af,  hvorledes 
General  Peymann  under  et  af  Udfaldene  fra  Fæstningen  var 
bleven  saaret  af  en  Kugle  i  Benet.  Hele  Selskabet  lyttede  i 
Stilhed  til  hans  Skildring. 

Lord  Cathcart  udtalte  sig  med  Anerkjendelse  om  Kron- 
prinsen. Han  beklagede,  at  Politiken  havde  føjet  det  saa- 
ledes,  at  han  var  kommen  til  at  staa  som  Fjende  overfor 
sin  ophøjede  Herres,  Kong  Georg  den  Tredjes  berømmelige 
Søstersøn. 

Men  medens  engelske  og  danske  Officerer  komplimen- 
terede hinanden  i  Hovedkvarteret  i  Kastellet,  fandt  i  Store 
Vibenshus  et  blodigt  Slagsmaal  Sted  mellem  engelske  Soldater 
og  danske  Herregaardsskytter.     Krostuen  var  fuld  af  Tobaks- 

røg  og  Grogdunst,  gjennem  hvilke  Tranlamper  kastede  deres 
matte  Skær.  I  Begyndelsen  havde  de  i  Stuen  siddende  En- 
gelskmænd og  de  indtrædende  Herregaardsskytter  indtaget  en 
neutral  Holdning  overfor  hinanden.  Men  Groggen  opildnede 
paa  begge  Sider  Sindene,  man  saa  sig  gal  paa  hinanden,  og 
i  denne  Stemning  begyndte  to  af  Herregaardsskytterne,  der 
kunde  noget  af  Soldaternes  Sprog,  at  skjælde  Englænderne 
ud,  fordi  de  havde  sønderhugget  nogle  Orlogsskibe,  der  stod  i 
Spanter  paa  Holmen.  Engelskmændene  gav  sig  nu  til  at 
haane  Kjøbenhavns  Forsvar,  og  en  af  disse  fortalte  under  de 
andres  Latter,  hvorledes  de  Danske  ved  Troppernes  Landgang 
ikke   havde   bestilt  andet   end   at  smøre   Haser. 

De  to  Parter  rykkede  nu  hinanden  ind  paa  Livet,  man 
gav  hinanden  nogle  alvorlige  Puf,  derefter  blev  der  drukket 
Skaller,  endelig  kom  det  til  Haandgemæng.  Bænke,  Borde 
og  Stole  væltedes,  Grog,  Brændevin  og  01  flod  henad  Gulvet, 
en  Tranlampe  reves  ned  fra  Væggen  og  slukkedes,  saa  der 
blev  næsten  bælgmørkt  i  Stuen,  engelske  og  danske  Skjælds- 
ord  og  Eder  svirrede  om  mellem  hverandre,  blodige  Ansigter 
og  afrevne  Haartotter  vare  den  vilde  Forbittrelses  Mærker. 
Herregaardsskytterne  pressede  en  Del  af  Soldaterne  op  mod 
Vinduerne,  hvis  Ruder  sprang  med  et  Brag,  men  samtidigt 
trængtes  flere  Herregaardsskytter  over  mod  Skænken,  der 
væltede  med  et  uhyre  Rabalder,  idet  den  masede  en  Mængde 
Flasker  og  Glas. 

En  Soldat  greb  pludselig  en  Brødkniv,  der  var  falden 
paa  Gulvet.  Under  Krokonens  og  to  Kælderpigers  skærende 
Hvin  farer  han  mod  en  Herregaardsskytte  og  stikker  ham  tvers 
gjennem  Armen,  fra  hvilken  Blodet  strømmer.  Den  brøstholdne 
Dør  slaaes  ud,  og  Herregaardsskytter  og  Soldater  tumle  nu  i 
Nævekamp  udenfor.  Her  fortsættes  Kampen,  fra  engelsk  Side 
med  Knive  og  Pistoler,  fra  dansk  navnlig  med  det  først- 
nævnte Vaaben,  men  enkelte  Herregaardsskytter  tik  dog  Lej- 
lighed til  at  bruge  Bøssen,  som  de  havde  reddet  ud  af  For- 
virringen. 

Ved  Slutningen  af  dette  blodige  Spektakel  og  Slagsmaal, 
som  varede  ved  til  Mørkets  Frembrud,  kom  Sir  Richard  Mans- 
field  ridende  fra  Kastellet:  han  var  paa  Tilbagevejen  til  Ut- 
terslev. Med  sikkert  Instinkt  fattede  han  strax  Kampens 
Karakter.  Han  trak  Sablen  og  sprængte  midt  ind  i  Sværmen 
for  at  splitte  den  ad.  Men  ligesom  han  naaede  Vibenshus, 
faldt  Sablen  ud  af  hans  Haand,  og  han  sank  til  Siden.  Et 
Par  Soldater  ilede  til,   stansede  Hesten  og  støttede  ham. 

En  af  Herregaardsskj'tterne,  der  saa,  at  det  var  en 
engelsk  Officer,  havde  sendt  ham  en  Kugle,  og  han  havde 
ramt  godt. 

Kampen  var  dermed  sluttet.  Herregaardsskytterne,  der 
kjendte  Terrainet  nøje,  forsvandt  hurtigt  i  Natten  bagved  Hegn 
og  Buskads. 

Kaptain  Mansfield  blev  baaren  ind  i  Krofolkenes  Sove- 
kammer og  lagt  paa  Sengen.  En  af  Soldaterne  besteg  hans 
Hest  og  red  i  skarpt  Trav  til  Feltlazarethet  ved  Hellerup. 
Med  al  den  Hurtighed,  man  kunde  udfolde,  afhentedes  Kap- 
tain Mansfield  i  en  Ambulancevogn. 

Det  viste  sig  ved  Saarets  Undersøgelse,  at  Kuglen  var 
trængt  ind  i  den  højre  Skulder.  Det  voldte  ham  store  Smerter, 
inden  Lægerne  fik  den  trukket  ud.  Hans  Saar  lægedes 
hurtigere,  end  man  havde  ventet;  men  da  det  var  Bestem- 
melsen, at  han  snart  skulde  vende  tilbage  til  England,  mente 
hans  Foresatte,  at  han  burde  gaa  om  Bord  i  Orlogsbriggen 
„Thetis",  der  netop  nu  laa  klar  for  at  sejle  til  Yarmouth. 
Han  opfyldte  deres  Ønske  og  indskibede  sig,  efter  at  hans 
Bagage  var  bleven  bragt  ham  fra  det  nye  Kvarter,  der  imid- 
lertid var  anvist  ham   i   Hirschholm. 

Han  vilde  inderligt  gjerne  have  set  Miss  Lydia,  men  han 
ønskede,  at  Forholdet  mellem  ham  og  hende  foreløbigt  skulde 
være  fuldstændigt  hemmeligt:  først  paa  Englands  Grund  skulde 
det  afsløres.  I  sin  Forsigtighed  vilde  han  heller  ikke  skrive 
et  Brev  til  hende:  det  kunde  jo  blive  opsnappet.  Han  sendte 
blot,    gjennem    sin    Oppasser,    Madam  Milner    i    Utterslev    sin 

Adresse  i  London  og  bad  hende  om  at  levere  den  med  en 
Hilsen  fra  ham  til  Miss  Lydia,  men  ingen  Tredje  maatte  se 
eller  vide  det.  Saasnart  han  var  kommen  til  sit  Bestem- 
melsessted,  tilføjede   han,   skulde   han   skrive. 

Madam   Milner  opfyldte   tjenstvilligt  hans   Anmodning. 

Derpaa    forlod    Kaptain    Sir    Richard   Mansfield   Danmark. 


IX. 

Der  kunde  være  gaaet  omtrent  en  Uge  efter  denne  Be- 
givenhed, da  Fuldmægtig  Linder  paa  Kontoret  hos  Politi- 
direktøren, Etatsraad  Haagen,  blev  Ørenvidne  til  en  højst 
mærkelig  Samtale  mellem  sin  Chef  og  Generalpostdirekteur 
Waltersdorff. 

„Det  er  en  anstrengende  Tid,  Etatsraad,"  sagde  denne, 
da  han  havde  taget  Plads  i  Haagens  Arbejdskabinet,  der  laa 
ved  Siden  af  Værelset,  hvori  Linder  befandt  sig,  og  hvortil 
Døren  var  bleven  staaende  paa  Klem.  Fuldmægtigen ,  der 
lige  var  kommen  og  havde  taget  Plads  ved  sin  Pult,  lyttede 
opmærksomt   efter. 

„Ja,  De  har  Ret,  Hr.  Generalmajor,''  svarede  Haagen, 
„disse  evindelige  Rivninger  mellem  Befolkningen  og  det  en- 
gelske Militair  give  mig  nok  at  bestille.  Dertil  kommer 
Sammenstimlingerne  paa  Kongens  Nytorv  foran  General  Pey- 
manns  Hovedkvarter.  Mængden  raaber  Forræder  op  mod 
hans  Vinduer.  Det  er  stadigt  forbundet  med  store  Anstren- 
gelser at   fcia   den   adsplittet." 

„Efter  at  Hovedvagten  er  bleven  besat  med  Artillerister, 
og  Kanonerne  der  kunne  betjenes,  hvad  Øjeblik  det  skal 
være,  behøve  vi  ikke  at  være  bange  for  større  Pøbeloptøjer," 
yttrede   Waltersdorff. 

„Nej,"  sagde  Haagen,  „men  Anvendelsen  af  sligt  et 
Middel   er  mig  modbydelig." 

„Jeg    skal    nu,"     tog    Waltersdorff    til    Orde,     „meddele 

Dem,  hvad  mit  Ærinde  er.  Kongen  har  stadfæstet  en  For- 
ordning, der  fastsætter,  at  Breve  til  og  fra  England  ikke  maa 
expederes  af  Postvæsenet,  men  skulle  indsendes  til  Stiftamt- 
manden eller  her  i  Kjøbenhavn  til  Politimesteren,  hvor  de 
skulle  aabnes  og  efterses." 

„Det  er  Hs.  kgl.  Højhed  Kronsprinsregentens  Befaling," 
sagde   Etatsraad   Haagen   med   Betoning  paa   det   sidste   Ord. 

„Det  er  det.  Men  saa  længe  Englænderne  ere  her  paa 
Øen,  vil  Befalingen  ikke  kunne  bringes  til  offentlig  Kundskab. 
Imidlertid  har  jeg  allerede  givet  Postvæsnet  Tilhold  om  at 
tilstille  Politikamret  de  til  England  adresserede  Breve.  De  vil 
undersøge  disse,  Etatsraad  Hagen ,  for  at  al  farlig  Korre- 
spondance med  Fjenden  kan  blive  forhindret." 

„Jeg  adlyder  den   kongelige  Befaling,    Hr.  Generalmajor." 

„En  pligttro  Embedsmand,  Etatsraad  Haagen,  handler 
stedse  i  sin  Souverains  Aand."  Med  disse  Ord  tog  Chefen 
for  Generalpostamtet  Afsked  med  Politimesteren. 

Etatsraaden  gik  derpaa  ind  til  Fuldmægtig  Linder.  Han 
underrettede  denne  om,  at  Breve,  der  vare  bestemte  til  Eng- 
land, vilde  blive  indsendte  til  Kontoret,  hvor  de  skulde  aabnes 
og  deres  Indhold  efterses.  Fuldmægtig  Linder  fik  Befaling 
til  at  fremlægge  Brevene  paa  hans,  Politimesterens,  Bord. 
Denne  Forholdsregel,  føjede  Politimester  Haagen  til,  skulde 
foreløbigt  holdes  skjult   for  Befolkningen. 

Etatsraad  Haagen  vendte  tilbage  til  sit  Arbejdskabinet 
for  at  gjennemlæse   et  Par  indløbne   Rapporter. 


Miss  L3'-dia  Jefferson  havde  af  Madam  Milner  faaet  at 
vide,  at  Sir  Richard  Mansfield  var  bleven  saaret  i  Skulderen, 
men  Madamen  skildrede  det  kun  som  en  let  Beskadigelse.  Med 
Længsel  imødesaa  Miss  Lydia  et  Brev  fra  sin  Elskede,  men 
tre  Uger  gik,  uden  at  hun  hørte  noget  fra  ham.  Mansfield 
var  undskyldt,  thi  Briggen  „Thetis"  havde  Vinden  imod  sig 
og  ankom  langt  senere  end   beregnet  til  Yarmouth. 

18* 

Medens  Miss  Lydia  gik  stille  med  sin  Længsel,  bemær- 
kede Husjomfruen  og  Tjeneren,  at  hun  blev  ordknap  og  søgte 
hen  til  en  af  et  Buskads  skjult  lille  Bænk  i  Haven,  hvor  hun 
i  Timevis  kunde  sidde  hensunken  i  Tanker.  Eller  hun  begav 
sig  op  til  sine  Værelser,  mon  forholdt  sig  taus  og  nynnede 
ikke,  som  hun  tidligere  plejede.  Flere  Gange  vidnede  hendes 
forgrædte  Øjne  om,  at  hun  bar  enten  paa  en  Sorg  eller  en 
Lidelse.  Husjomfruen  spurgte  deltagende,  om  Mademoisellen 
var  syg,  men  Svaret  var  kun  en  henkastet  Yttring  om,  at 
man  jo  ikke   altid   var  ved   muntert  Lune. 

Overfor  Clinton  forstod  Miss  Lydia  at  beherske  sig  fuld- 
stændigt: der  var  hun  uforandret  den  samme  som  tidligere. 
Clinton  var  desuden  saa  optagen  af  de  daglige  Begivenheder 
rundt  omkring  Brønshøj,  at  han  lagde  mindre  Mærke  end 
ellers  til  sin  Niece. 

Kom  Miss  Lydia  paa  sin  Spadseretour  om  Dagen  forbi 
Kirken  og  fandt  denne  aaben,  gik  hun  derind  og  betragtede 
med  foldede  Hænder  et  Billede  af  Frelseren.  Et  Par  Gange 
havde  Pastor  Westergaards  Døttre  truffet  hende  knælende  for 
Alteret  i  stille  Bøn. 

Hun  havde  urolige  Nætter  med  de  mest  fantastiske 
Drømmesyner.  En  Nat  drømte  hun,  at  hun  i  en  lille  Baad 
tumledes  om  paa  det  oprørte  Hav.  Da  forandredes  Billedet 
pludseligt:  hun  befandt  sig  i  en  smilende  grøn  Have,  foran 
hende  stod  Sir  Richard,  han  fæstede  en  Rose  paa  hendes 
Bryst,  kyssede  hende  lidenskabeligt  og  forsvandt.  Men  Rosen 
begyndte  ligesom  at  brænde  hende,  hun  overfaldtes  af  Und- 
seelse, brast  i  Graad,  og  Taarerne  faldt  som  Perler  ned  paa 
Blomsterne  omkring  hende. 

Miss  Lydia  vaagnede.  Drømmesynet  stod  nu  for  hendes 
Tankeblik.  Det  var  den  samme  Drøm,  sagde  hun  ved  sig 
selv,  som  jeg  havde  i  London  efter  det  første  Møde  med 
Richard  Mansfield.  Nu  opfattede  hun  hin  Drøm  som  en 
mystisk  Aabenbaring;  thi  i  Haven  i  Utterslev  var  den  gaaet 
i    Opfyldelse.       Miss    Lydia    gjennemisnedes     derefter    af    en 

Gysen,  derpaa  blussede  en  Skamfølelse  op  i  hende,  endelig 
traadte  Taarerne  hende  i  Øjnene:  hun  var  heftigt  bevæget. 

Miss  Lydia  stod  op,  kastede  en  hvid  Burnus  om  sig, 
tændte  en  Lampe  og  skrev  et  Brev  til  Richard  Mansfield. 
Kort  og  levende  udtalte  hun  sin  Bekymring  for  Følgerne  af 
hans  Saar,  som  hun  frygtede  for  vare  meget  værre  end  den 
Beskadigelse,  Madam  Milner  havde  talt  om.  Derefter  skildrede 
hun  med  stærke  Farver  sin  Længsel  efter  ham  og  sin  Kjær- 
lighed til  ham.  Endelig  oplod  hun  sit  Hjerte  fuldstændigt 
for  ham  og  gav  ham  en  Skildring  af  sin  Tilstand,  idet  hun 
dog  her  mere  betjente  sig  af  Antydninger  end  af  ligefremme 
Udsagn.  Hendes  kvindelige  Finfølelse  tillod  hende  ikke  at 
anvende  noget  andet  Sprog.  Miss  Lydia  skrev,  at  det  var 
en  Nødvendighed,  at  deres  Ægteskab  fuldbyrdedes  snarest 
muligt,  ellers  vilde  hun  forgaa  af  Skam  og  Undseelse. 
Richard  maatte  besvare  hendes  Brev,  saa  snart  det  kom  ham 
i  Hænde.  Han  maatte  sætte  hende  Stævne  et  eller  andet 
Sted  i  England,  og  hun  vilde  øjeblikkelig  rejse  til  ham. 
Efter  Vielsen  vilde  hun  begive  sig  til  et  Sanatorium  paa  Øen 
Wight. 

Miss  Lydia  forseglede  ikke  strax  Brevet,  men  lod  det 
ligge  i  Mappen,  som  hun  gjemte  i  en  Skuffe.  Derpaa  søgte 
hun  Hvile.  Hun  slukkede  Lampen,  lagde  sig  atter  til  Ro  og 
faldt  i  en  dyb  Søvn,  af  hvilken  Morgenklokken  vækkede 
hende. 

Ved  Thebordet  konverserede  hun  livligt  med  sin  Onkel, 
der  meddelte  hende,  at  Etatsraaden  paa  Bøllegaarden  vilde 
fejre  sin  Fødselsdag  med  et  stort  Selskab.  Clinton  ventede 
hvert  Øjeblik  Indbydelse  til  sig  selv  og  til  hende. 

Miss  Lydia  gik  nu  op  og  forseglede  Brevet,  da  hun 
ikke  havde  noget  at  føje  til  det  Skrevne.  Hun  satte  en  med 
Pelsværk  kantet  Fløjelshue  paa  Hovedet,  iførte  sig  et  tykt 
Silkeshawl  og  spadserede  over  til  Madam  Milner  i  Utterslev. 
Her  blev  hun  som  sædvanligt  modtagen  med  den  største 
Hjertelighed. 

Madam  Milner  lovede  at  besørge  Brevet  til  Posthuset  i 
i  Kjøbenhavn ;  det  traf  sig  netop  saa  heldigt,  at  hun  skulde 
ind  til  Staden  om  Eftermiddagen.  Hun  berømmede  Sir  Ri- 
chard Mansfield,  der  havde  været  saa  forekommende  imod 
hende,  mens  hun  havde  haft  ham  i  Kvarter.  Miss  Lydia 
lyttede  med  et  bifaldende  Smil  til  hendes  Fortælling.  Hun 
bad  Madam  Milner  om  at  være  ubrodelig  taus  med  Hensyn 
til  Brevet,  idet  hun  rakte  hende  et  lille  smukt  Hovedvandsæg 
som  en  Souvenir  om  sig.  Madammen  forsikkrede  ved  Alt, 
hvad  der  var  helligt,  at  hun  ikke  skulde  forraade  Hemmelig- 
heden til  Nogensomhelst. 

Da  Miss  Lydia  gik  hjemme  fra,  var  Himlen  skybedækket 
og  en  kold  Vind  blæste  fra  Nordøst.  Men  nu  var  det  blevet 
stille,  Skyerne  havde  spredt  sig,  og  Træernes  begyndende 
Efteraarspragt  lyste  i  Solskinnet.  Lydia  gik  ud  i  Haven, 
hvor  hun  søgte  hen  til  den  Bænk,  paa  hvilken  hun  saa  ofte 
havde  siddet  sammen  med  Richard  Mansfield  og  talt  Kærlig- 
hedens varme  Sprog.  Hun  tog  Plads  der  og  var  snart  for- 
dybet  i   Tanker. 

Men  pludselig  vaktes  hun  op  af  sin  vaagne  Drøm  ved, 
a,t  Skolelæreren  viste  sig  i  Haven  ved  Siden  af  og  hilste 
hende  med  et  højt:    „Goddag". 

Lige  efter  Middag  kjørte  Madam  Milner  til  Staden.  En 
Gaardejer  i  Utterslev  havde  givet  hende  Plads  i  sin  Vogn. 
Brevet  havde  hun  forsigtigt  gemt  paa  sit  Bryst.  Da  de  vare 
komne  i  Nærheden  af  Lygten,  overraskedes  de  af  et  ejen- 
dommeligt Syn.  Tre  Mand  af  Marineregimentet,  der  havde 
gjort  Forsøg  paa  at  desertere  over  til  Englænderne,  men  vare 
blevne  opdagede,  kom  lobende  af  alle  Kræfter;  de  havde 
kastet  Hovedbedækning  og  Uniformskjole.  Efter  dem  sprængte 
Husarer  til  Hest  afsted.  Gaardejeren  holdt  en  lille  Stund 
stille  og  saa  efter  dem;  de  forsvandt  bag  et  Budskads.  Han 
forklarede  Madammen  Situationen  og  tilføjede,  at  han  for- 
nylig   paa    Amager    Fælled    havde    overværet    Hængningen    af 

fire  Soldater  af  samme  Regiment,  der  havde  gjort  et  mis- 
lykket  Forsøg  paa   at  gaa  over  til   Fjenden. 

Da  Madam  Milner  paa  Nørrebro  saa  de  sammenskudte 
Huse,  de  gjennemhullede  Plankeværker  og  de  omhuggede 
Træer,  kom  der  Taarer  i  hendes  Øjne,  og  da  hun  indenfor 
Porten  kjørte  hen  mellem  Ruinerne,  fik  hun  et  saa  stærkt 
Indtryk  af  Forgjængeligheden  af  denne  Verdens  Glans,  at 
hun  begyndte  at  græde  heftigt,  især  da  hun  kom  forbi 
Trinitatis  Kirke,  der  var  indrettet  til  Modtagelse  af 
Brandlidte. 

Gaardejeren  tog  ind  hos  en  Gjæstgiver  i  Landemærket, 
hvis  Bygninger  ikke  havde  lidt  større  Skade  under  Bombarde- 
mentet, end  at  den  hurtigt  var  bleven  udbedret.  Madam 
Milner  bragte  Brevet  hen  paa  Posthuset,  hvor  hun  blot  skulde 
aflevere  det. 

Dagen  efter  meddelte  hun  Miss  Lydia,  at  Brevet  befandt 
sig  i  Postvæsenets  Besiddelse ;  de  vare  begge  enige  om,  at 
det  kunde  ikke  være  i   bedre   Hænder. 


Netop  da  disse  Yttringer  faldt  i  Brøndshøj,  traadte  Fuld- 
mægtig Linder  ind  i  sit  Kontor  paa  Politikamret  i  Kjøben- 
havn.  Paa  hans  Pult  var  der  henlagt  en  halv  Snes  Breve 
med  Adresse  til  England,  der  vare  indsendte  fra  Generalpost- 
amtet.  Han  løb  Brevene  igjennem.  Da  han  kom  til  Miss 
Lydias  Brev,  der  laa  underst,  fængsledes  han  strax  af  Ud- 
skriften. Denne  Haand  var  ham  bekjendt,  det  var  den 
samme,  som  havde  skrevet  den  lille  engelske  Romance,  han 
bevarede  hjemme  blandt  sine  Autografer:  det  var  Miss  Lydia 
Jeffersons   Haandskrift. 

Idet  Linder  betragtede  Skriften,  henlededes  hans  Opmærk- 
somhed ogsaa  paa  Adressen.  Kaptain  Mansfield,  tænkte  han ; 
men  saaledes  hed  jo  den  Officer,  med  hvem  Miss  Lydia 
Jefferson    havde    Stævnemøder    i    Haven    i   Utterslev.       Fuld- 

mægtigen  følte  en  uimodstaaelig  Trang  til  at  aabne  Brevet. 
Vel  havde  Politimesteren  kun  givet  ham  Befaling  til  blot  at 
lægge  Brevene  til  England  ind  paa  hans  Bord,  men  Linder 
havde  en  Udvej  til  Ordrens  Omgaaelse  paa  rede  Haand.  Han 
tog  en  Kniv  og  aabnede  alle  Brevene. 

Med  Begjærlighed  slugte  han  ethvert  Ord  i  Miss  Lydias 
Skrivelse.  Med  Skadefryd  gjentog  han  Læsningen :  her  kunde 
hans  krænkede  Forfængelighed  faa  Oprejsning.  Han  tog  en 
Afskrift  af  de  Sætninger,  der  særligt  kunde  benyttes  som 
Vaaben  mod  hende.  Derpaa  lagde  han  Brevene  ind  i  Politi- 
mesterens  Kontor. 

Etatsraad  Haagen  kom  den  Dag  senere  end  sædvanlig 
og  var  ved  sin  Indtræden  synlig  anstrengt.  Da  han  fik  Øje 
paa  de  aabnede  Breve,  kaldte  han  Linder  ind  til  sig.  Han 
meddelte  her  Fuldmægtigen,  at  Brevenes  Indhold  kun  maatte 
efterses   af  ham   selv. 

Linder  undskyldte,  at  han  ikke  havde  opfattet  Ordren 
korrekt.  Han  tilføjede  snildt,  at  naar  han  havde  gjort  det, 
var  det  kun  for  at  lette  Etatsraaden,  hvis  Arbejde  den  Dag 
sikkert  havde  været  meget  betydeligt. 

Etatsraad  Haagen,  der  var  Medlem  af  Kommissionen  til 
Uddeling  af  Gaver  til  de  Brandlidte,  bekræftede  denne  Ud- 
talelse, idet  han  lagde  sin  Haand  paa  Linders  Skulder.  Han 
spurgte  ham  derefter,  om  han  havde  læst  Brevene. 

Fuldmægtig  Linder  svarede  benægtende. 


X. 

Paa  Bøllegaarden  havde  man  i  de  sidste  Dage  haft  travlt 
med  Forberedelser  til  Etatsraadens  Fødselsdag.  Spisesalen  og 
og  Havestuen,  der  begge  vare  blevne  restaurerede,  tog  sig 
overordentligt  smukt  ud.  Med  sit  lyseblaa  Tapet,  sit  orna- 
menterede hvide  Panel  og  sine  gule  Gardiner  gjorde  hin  et  sær- 
deles tiltalende  Indtryk    især    om  Aftenen,    naar    Lysekronens 

Straaler  reflekteredes  af  to  kostbare  venetianske  Pillespejle. 
Spisesalen  og  Havestuen  laa  ved  Siden  af  hinanden.  Denne 
sidste  havde  en  lyserød  Farvetone  og  var  møbleret  i  ren 
Empirestil,     Over  det  Hele  kastede  Nyheden  sit  Skær. 

Etatsraaden  skulde  fejre  sin  halvfjerdssindstyvende  Aars 
Fødselsdag.  Han  stod  tidlig  op  og  iførte  sig  strax  Selskabs- 
dragt, da  han  allerede  om  Formiddagen  ventede  en  Skare 
Gratulanter,  som  indfandt  sig  af  sig  selv.  De  indbudte  Gjæster 
vare  skriftligt  anmodede  om  at  komme  Kl.  6  Eftermiddag.  Véron 
havde  skrevet  Indbydelserne,  der  var  tredive  i  Tallet.  For- 
mularen var  den  samme  i  dem  alle  med  Undtagelse  af  In- 
vitationen til  Clinton  og  hans  Niece,  hvori  udtaltes,  at  det 
vilde  blive  en  stor  Skuffelse  for  Etatsraaden  og  hans  Frue, 
hvis   de  udebleve. 

BøUegaardens  Ejer  var  den  Dag  oprømt,  kun  kastede 
Tanken  om  den  sidste  Tids  sørgelige  poUtiske  Begivenheder 
af  og  til  en  Skygge  ind  i  hans  Sind  ;  thi  han  var  en  patrio- 
tisk Mand.  En  stor  Glæde  havde  hans  Frue  beredt  ham : 
da  han  traadte  ind  i  sit  Værelse  forefandt  han  paa  Væggen 
et  nydeligt  broderet  Pibebræt,  der  skyldtes  hans  Ægtefælles 
Husflid.  Han  blev  bevæget  og  omfavnede  hende,  idet  han 
med  Taarer  i  Øjnene  takkede  hende  for  den  Kjærlighed, 
hvormed  hun  havde  fulgt  ham  gjennem  den  lange  Aarrække. 

Derpaa  kom  Maxime  Véron  ham  smilende  imøde.  Han 
overrakte  Etatsraaden  en  smukt  indbunden  Bog:  Schack  v. 
Staffeldts  Digte  og  trykkede  erkjendtlig  hans  Haand,  fordi 
han  havde  været  ham  i  Faders   Sted. 

Saa  aabnedes  Døren  paa  vid  Gab,  hvorefter  BøUegaardens 
Karle  og  Piger  i  Optog  drog  forbi  Etatsraaden  nejende  og 
lykønskende.  Han  takkede  rørt  og  raabte,  at  der  i  Borge- 
stuen vilde  blive  anrettet  01,   Kaffe  og  Søsterkage  til  dem. 

Etatsraaden  gik  sig  en  Tour  ud  i  Haven,  rygende  paa 
sin  Pibe.  Da  han  kom  ind  igjen,  var  Frokostbordet  dækket. 
Han  havde  en  ypperlig  Appetit,  men  forinden  han  satte  sig, 
vilde   han   gjennemse  de  Lykønskningsbilletter,   som  vare  sendte 

ham  fra  Slægtninge,  Venner  og  Bekjendte  i  Omegnen.  I  en 
stor  Glasskaal  paa  hans  Bord  vare  Blomsterbouketterne  fra 
hans  Veninder  blevne  anbragte  smagfuldt  af  Fruen,  men 
ingen  fængslede  i  den  Grad  hans  Opmærksomhed  som  nogle 
gule  Roser  fra  Miss  Lydia  Jefferson.  Etatsraaden,  der  var  en 
praktisk  Mand,  havde  strax  paa  Fornemmelsen,  at  de  vare  fra 
Drivhuset  i   Sorgenfri   Slotshave. 

Denne  Present  ligner  den  fine  engelske  Frøken,  tænkte 
han  ved  sig  selv.  I  samme  Øjeblik  gik  Døren  op,  og  to 
Underofficerer  af  Husarregimentet  i  Jægersborg  traadte  ind. 
Den  ene  bragte  som  Ordfører  Etatsraaden  en  Lykønskning 
fra  Major  v.  Flindt  og  overrakte  ham  som  Gave  en  lille 
Glaspokal  med  Indskriften: 

„Naturen  skabte  Dem  ej  til  Poet, 

Den  gav  Dem  kun  Talent  for  Glastrompet." 

Med  højtidsfuld  Mine  og  med  snurrende  holstensk  Akcent 
reciterede  Underofficeren  dette  Vers.  Etatsraaden  og  hans 
Frue  lo  hjerteligt.  Efter  at  Underofficererne  hver  havde 
drukket  et  stort  Glas  Madeira,  traadte  de  af  med  stram  mili- 
tær Holdning. 

Kl.  5^/2  om  Eftermiddagen  begyndte  Gjæsterne  at  komme. 
Vogn  efter  Vogn  kjørte  op  foran  BøUegaardens  Hovedindgang. 
Det  var  Skumring,  hvorfor  der  var  tændt  Lygter  ved  Ind- 
kjørselen   og  sat  Lys  i   Gangvinduerne. 

I  Dagligstuen  stod  Etatsraaden.  Han  bar  brun  Kjole 
med  forgyldte  Knapper,  rødstribet  Fløjelsvest,  lysegraa  Knæ- 
benklæder og  sorte  Silkestrømper.  Hans  graa  Haar  var  om- 
hyggeligt friseret.  Af  og  til  kiggede  han  i  Spejlet,  rettede 
lidt  paa  sit  Kalvekryds,  smilte  og  syntes  godt  om  sig  selv. 
Hans  Frue,  der  befandt  sig  ved  hans  Side,  var  i  sort  Silke- 
moiré og  havde  en  Baret  med  en  hvid  Fjer  paa  Hovedet, 
hendes  Øjne  lyste  af  Glæde. 

Den  lykønskende  Procession  skred  forbi  Ægteparret. 
Deres     Vel  ærværdigheder    Pastorerne     Rønne    og    Westergaard 

samt  deres  Damer  hilste  med  en  vis  Andagt,  Major  v.  Flindt 
optraadte  med  Grandezza,  medens  den  unge  Baronesse  Pech- 
lin,  som  han  førte,  bevægede  sig  med  aristokratisk  Ynde. 
Slotsforvalter  Baastrup  gik  med  et  bredt,  jovialt  Smil,  hvor- 
imod Fuldmægtig  Linder  havde  en  forfrossen,  sarkastisk  Mine, 
der  dannede  en  Modsætning  til  det  Lune  og  den  Munterhed, 
som  spillede  om  Læben  paa  Professor  Bruun.  Et  Par  Pro- 
prietærer med  deres  Madammer  og  Jomfru-Døttre  fulgte  efter 
og  bøjede  sig  med  provinsiel  Ærefrygt  for  Etatsraads- 
parret. 

Endelig  kom  Mr.  Clinton,  hvis  Fysiognomi  i  Aften  ikke 
bar  Præg  af  den  stille  Humor,  som  det  ellers  plejede:  det 
var  tydeligt,  at  han  ikke  var  i  den  rette  Selskabsstemning. 

„Hvor  er  Miss  Jefferson?",  lød  Spørgsmaalet  fra  flere 
Sider. 

„Min  Niece,"  svarede  Clinton,  „er  desværre  ikke  rigtig 
vel.  Hun  havde  glædet  sig  saa  overordentligt  til  at  komme 
herover,   men  Sygdom  er  jo  hver  Mands   Herre." 

„Sygdom",  udbrød  Linder,  idet  han  med  et  ironisk 
Blik  saa  paa  Clinton. 

Denne  blev  noget  forundret  over  Linders  Mine;  han 
forsikkrede,  at  Miss  Lydias  Ildebefindende  virkelig  ikke  var  af 
diplomatisk   Natur. 

Fuldmægtig  Linder  svarede  spodsk,  at  derom  nærede  han 
ingen  Tvivl,  men  han  tilføjede  en  Forventning  om,  at  den 
heller  ikke  var  af  militær  Natur. 

Denne  Yttring,  som  Clinton  ikke  forstod,  vakte  alene  ved 
sin  Form  Major  v.  Flindts  Munterhed.  Vært  og  Værtinde 
beklagede   dybt  Miss  Lydias  Udeblivelse. 

Kl.  7  sad  hele  Selskabet  ved  det  med  Grønt  smykkede 
heiteskoformede  Taffel  i  Spisesalen.  Alle  fandt,  at  denne  var 
bleven  smagfuldt  restaureret,  og  især  beundrede  man  de  to 
venetianske  Pillespejle,  der  vare  blevne  opforgyldte.  Etats- 
raadinden  følte  sig  stolt  over  den  Roes,  der  blev  det  hele 
Arrangement  til  Del.      Hun    meddelte    Professor    Bruun,     men 

saa  højt,  at  hele  Selskabet  kunde  høre  det,  at  Spejlene  ikke 
blot  i  sig  selv  vare  kostbare,  men  de  havde  haft  en  stor 
Affectionsværdi  for  hendes  Familie;  de  havde  nemlig  tilhørt 
Catinat,  Ludvig  den  Fjortendes  berømte  Marskal.  Selskabet 
var  enigt  om,  at  disse  Spejle  maatte  betragtes  som  rene 
Klenodier,   som   antikvariske   Kuriositeter  af  første   Rang. 

Kogt  Gede  med  Chablis  dannede  Introduktionen.  Denne 
Ret  smagte  Alle  fortræffeligt.  Konversationen  kom  hurtigt  i 
fuld  Gang.  Da  Dyreryggen  var  serveret,  slog  Professor  Bruun 
til  Lyd  paa  Glasset  og  udbragte  i  et  kort  blomstrende  Fore- 
drag en  Skaal  for  Etatsraaden,  der  nu  havde  fyldt  de  syv 
Gange  ti  Aar,  der  ofte  plejede  at  være  Grænsen  for  Støvet. 
Da  Professoren  udtalte  disse  Ord,  blev  Etatsraadinden  dybt 
bevæget,  men  hendes  Graad  smeltede  hen  i  Smil,  da  han 
bemærkede,  at  Etatsraaden  var  en  religiøs  Mand ;  thi  han 
havde  altid  samstemt  med  Luther  i  den  Betragtning:  „Wer 
nicht  liebt  Wein,  Weib  und  Gesang,  der  bleibt  ein  Narr  sein 
Leben  lang."  Selskabet  morede  sig  meget  over  denne 
Vending. 

Samtalen  kom  til  at  dreje  sig  om  Forsvaret  af  Kjøben- 
havn,  som  Baastrup  og  Flindt  fandt  dygtigt,  mens  Linder 
kritiserede  det  skarpt,  hvad  han  saa  meget  lettere  kunde 
gjøre,  som  Kronprins-Regentens  Misfornøjelse  med  det  alle- 
rede var  bekjendt.  Fuldmægtigen  udtalte  sig  haanligt  om 
General  Bielefeldt,  der  ifølge  Rygtet  havde  vist  sig  som  en 
Kujon,  og  han  latterliggjorde  paa  en  bidende  Maade  flere 
Officerer.  Da  Stemningen  under  Vinens  Indvirkning  var 
animeret,  vakte  hans  Sarkasmer  stærkt  Bifald,  men  Major  v. 
Flindt  blev  paa  sine  Standsfællers  Vegne  dybt  fornærmet. 
Han  udtalte  sin  Harme  til  Clinton,  der  sad  i  Nærheden 
af  ham.  Clinton  følte  sig  ogsaa  irriteret,  skjønt  han  var 
Civilist. 

„Men  hvor  tjente  De,  Hr.  Linder,  under  Bombarde- 
mentet?" spurgte  Clinton.  „Var  de  Livjæger  eller  Medlem 
af  Studenterkorpset?" 

„Ingen  af  Delene,   Hr.   Clinton." 

„Ja  saa,  De  skjulte  Dem  vel  i  Blaa  Taarns  Kælder,  thi 
der  var  De  da  sikkret  mod  Bomberne." 

,,Bravo,  Mr.  Clinton!"  udbrød  Major  Flindt.  Selskabet 
lo,   Linder  blev  bleg  af  Ærgrelse. 

„Jeg  koketterede  i  ethvert  Tilfælde  ikke  som  Deres  Niece 
og  De  med  Fjendens  Officerer,"  sagde  Linder  med  Blikket 
stift  fæstet  paa  Clinton. 

„Hvad   maa  vi   høre,"    lød   det   fra    Flere   paa  en   Gang. 

„Men  hvor  er  Deres  Niece,  Mr.  Clinton?"  spurgte  den 
ene  Froken  Westergaard.      „Lider  hun   af  et  Ildebefindende?" 

„Hun  lider  under  Følgerne  af  hemmelige  Stævnemøder 
med  en  engelsk  Officer,"  sagde  Linder  med  et  ondskabfuldt 
Smil.      „Jeg  har  sikkre  Beviser." 

■Selskabet   blev  som   slagen   af  Forfærdelse. 

„Det  er  jo   horribelt",   udbrød   Baronesse   Pechlin. 

Mr.  Clinton  dirrede  af  Harme.  „Usling!"  skreg  han, 
„vover  De  at  sætte  en  Plet  paa  min  Nieces  Ære".  Med 
disse  Ord  slyngede  han  med  hele  sin  Kraft  et  stort  Vinglas 
mod  Linders  Hoved.  Men  det  ramte  ikke,  hvorimod  det  traf 
midt  i  det  ene  Pillespejl,  der  med  et  stort  Brag  splintredes  i 
mangfoldige  Stumper  og  Stykker.  En  almindelig  Tummel 
opstod.  Alle  sprang  op.  Clinton  kogte  af  Raseri  og  vilde 
fare  løs  paa  Linder,  der  var  ved  at  gribe  en  Bordopsats  for 
at  gjøre  Gjengjæld.  Men  man  holdt  dem  med  Magt  tilbage 
fra  hinanden.  Selskabet  var  fuldstændigt  forstyrret.  Clinton 
bad  om  at  maatte  blive  bragt  til  et  Værelse,  hvor  han  kunde 
berolige  sig.  Fuldmægtig  Linder  benyttede  et  heldigt  Øjeblik 
til  at  forsvinde  uden  at  blive  bemærket. 

Maxime  Véron  havde  under  Forvirringen  tænkt  paa  Miss 
Jefferson.  Han  vilde  forskaane  hende  for  et  stormfuldt  Op- 
trin i  Hjemmet  fra  Clintons  Side.  Véron  ilede  ud  til  Stald- 
karlen, besteg  bag  Haven  en  Hest  og  red  i  skarpt  Trav  til 
„Egely".  Foran  en  lille  Gaard  i  Nærheden  af  dette  holdt 
han   stille   og  bestilte   her,    mod  god   Betaling,    en    Enspænder- 

vogn,   der  senest  om  en  halv  Time  kunde  kjøre  en   Dame  til 
Lyngby.      Véron   lod   Hesten   blive  staaende   ved   Gaarden. 

Miss  Lydia  Jefferson  blev  højlig  forbavset  ved  at  se 
Véron,  der  tilmed  var  i  Affekt.  Han  erklærede,  at  hun  af 
Hensyn  til  sin  Fremtids  Lykke  strax  maatte  begive  sig  til 
Pastor  Rønne  i  Lyngby.  Han  kunde  ikke  forklare  sig  nær- 
mere, men  Forholdene  vare  jo,  som  hun  vidste,  meget  abnorme. 
En  Vogn  ventede   hende   nogle   hundrede  Alen   derfra. 

Miss  Jefferson  vilde  oppebie  sin  Onkels  Hjemkomst, 
men  Véron  protesterede.  Hun  maatte  øjeblikkelig  afsted; 
hverken  hendes  Onkel  eller  Nogen  maatte  vide,  hvor  hun  op- 
holdt sig,  senere  skulde  hun  faa  fuldstændig  Oplysning  om, 
hvad  der  nu  var  hende  dunkelt.  Véron  sagde  disse  sidste 
Ord  med  en  Betoning,  der  gjorde  et  beroligende  Indtryk  paa 
Miss  Lydia.  „Jeg  følger  Dem,  Hr.  Véron,  uden  at  gjøre 
Indvendinger.  De  vil  sikkert  befri  mig  personlig  fra  en 
Fare." 

Hun  iførte  sig  en  Kaabe  og  satte  en  rund  Fløjlshue 
paa  sit  Hoved.  Hun  begav  sig,  uden  at  Folkene  mærkede 
det,  ved  Vérons  Arm  ud  i  Mørket.  Hun  besteg  den  lille 
Vogn,  som  Gaardmanden  kjørte.  Véron  red  tilbage  til  Bølle- 
gaarden.  Her  underrettede  han  Pastorinde  Rønne  om,  hvad 
der  var  sket.  Den  godhjertede  Præstefrue  gav  Tilsagn  om 
sin  Bistand. 

Linder,  der,  som  anført,  havde  fjernet  sig  ubemærket,  spase- 
rede paa  sin  Fod  tilbage  til  Byen.  Da  han  kom  til  Lundehus- 
kroen,  besluttede  han  at  udhvile  sig  der  nogle  Øjeblikke  og 
gjennemtænke  Aftenens  Begivenheder.  Han  gik  ind  i  Gjæste- 
stuen,  hvor  han  rekvirerede  et  lille  Glas  af  den  fineste  Cognac, 
de  havde,  og  et  Glas  af  Havens  bekjendte  Kildevand.  Han 
strakte  Benene  hen  foran  sig,  betragtede  et  Jagtstykke,  som 
hang  paa  Væggen   og   faldt  derefter  i   dybe  Tanker. 

Af  disse  vaktes  han  ved,  at  tre  engelske  Søofficerer 
højrøstede  traadte  ind  i  Stuen.  De  vilde  tage  Plads  ved  et 
Bord,    der  stod    ved    den    Væg,    som    var    modsat    Indgangen. 

Da  de  kom  hen  til  Linder,  raabte  den  forreste  af  dem:  „Vil 
han   trække  Poterne   til   sig,   saa  vi  kan   passere!" 

Linder  rykkede  Fødderne  til  sig,  idet  han  med  et  haan- 
ligt  Blik  stirrede  paa  Officeren,  der  med  en  vis  overlegen 
Foragt  saa  stift  paa  ham.  De  fik  paa  den  Maade  et  stærkt 
og  varigt  Indtryk  af  hinanden.  Imidlertid  kom  et  Par  Avls- 
forvaltere  ind   i  Stuen ;   der  bragtes   dem   et  Par  Krus  01. 

De  tre  engelske  Officerer  satte  sig  ved  det  nævnte  Bord, 
Med  en  bydende  Stemme  forlangte-  de  Grog  og  tændte  hver 
en  lille  Merskumspibe  med  Ravspids.  De  fortalte  hoverende 
og  leende  om,  hvorledes  Værelserne  paa  Charlottenlund  Slot 
vare   blevne  molesterede  og  plyndrede. 

Linder,  der  forstod  hvert  Ord,  de  sagde,  ærgrede  sig. 
Maaske  tænkte  han  ved  sig  selv,  er  Miss  Jeffersons  Ridder 
et  Sidestykke   til   disse   Fyre. 

Pludselig  vendte  en  af  Officererne  sig  mod  Linder  med 
Spørgsmaalet :  „Har  I  fornylig  hørt  Noget  fra  jeres  gale  Konge 
derovre   i   Holsten?" 

„Nej,"  svarede  Linder,  „jeres  Konge  er  nok  ogsaa  gal  en 
Gang  imellen." 

„Den,  der  taler  saaledes  om  Storbritanniens  ophøjede 
Monark,"    raabte   Officererne,    „er  en   Slyngel!" 

„Gemene  Røvere  kan  ikke  fornærme  mig,"  sagde  Linder 
med  et  flammende  Bhi:.  Avisforvalterne  rejste  sig  og  stillede 
sig  ved   hans   Side. 

„Den  Karl  skal  skydes  ned!"  brølede  Officeren  og  trak 
en  Pistol  frem.  Men  ligesom  han  vilde  aftyre  den,  stødte  den 
ene  Avisforvalter  til  hans  Arm,   saa  Skuddet  gik   af  i   Luften. 

Den  anden  Avisforvalter  pustede  derefter  Lampen  under 
Loftet   ud,   saa   der  blev  ganske  mørkt  i   Stuen. 

Linder  undslap  i  P'orvirringen  gjennem  Døren. 


XI. 

Pastor  Rønnes  tog  sig  med  kjærlig  Omhu  af  Miss  Lydia 
Jefferson,  hvis  hele  Situation  de  strax  blev  sat  ind  i.  Pastor- 
inden  vaagede  over,  at  hendes  Ophold  i  Præstegaarden  holdtes 
strængt  hemmeligt.  Hun  fortalte  Folkene,  at  hun  eftersporedes 
af  Englænderne,  og  at  hendes  Liv  var  truet,  og  hver  af  dem 
fandt   da,   at  det  vilde  være  umenneskeligt  at  forraade   hende. 

Mr.  Clinton  var  efter  sin  Hjemkomst  meget  bekymret 
for  sin  Niece,  om  hvem  hverken  Husjomfruen  eller  Tjeneren 
kunde  give  den  mindste  Oplysning.  En  Dag  laa  der  paa 
hans  Skrivebord  et  Brev  fra  Miss  Lydia:  Ingen  vidste,  hvor- 
ledes det  var  kommet  der.  Hun  bad  deri  sin  Onkel  om,  at 
han  vilde  tilgive  hendes  Forsvinden.  Hun  tilføjede,  at  hun 
befandt  sig  vel,  og  at  han  snart  skulde  faa  fyldestgjørende 
Meddelelse  fra  hende.  Mr.  Clinton  rystede  paa  Hovedet. 
Det  hele  forekom  ham  højst  mærkværdigt,  for  ikke  at  sige 
mystisk. 

Pastor  Rønne  skaffede  ved  Hjælp  af  General  Wellesley 
Miss  Lydia  en  komfortabel  Rejse  til  England,  til  hvilket  hele 
hendes  Hu  stod.  I  Skovshoved  gik  hun  om  Bord  i  et  stort 
engelsk  Skib;  hun  medbragte  fra  den  engelske  Overkommando 
et  Pas  med  særlig  Anbefaling,  hvad  der  fra  Kaptainens  Side 
naturligvis  sikkrede  hende  en  udsøgt  opmærksom  Modtagelse. 
Hendes  Kahyt  var  smukt  og  bekvemt  indrettet.  Hun  satte 
sig  straks  til  at  skrive  til  sin  Onkel.  Hun  meddelte  ham, 
at  hun  havde  opholdt  sig  hemmeligt  i  Lyngby  hos  Pastor 
Rønnes,  hvor  hun  havde  mødt  den  største  Forekommenhed, 
hvorfor  hun  altid  ved  Taknemlighedens  Baand  vilde  forblive 
knyttet  til  dette  Ægtepar.  Hun  underrettede  Clinton  om  sin 
Forlovelse  med  Kaptain  Mansfield,  til  hvem  hun  nu  var  i  Færd 
med  at  rejse.  Til  Slutning  skrev  hun,  at  hun  befandt  sig 
om  Bord  i  Skibet  og  bad  om,  at  hendes  Garderobe  maatte 
blive  hende  tilsendt.  Onklen  skulde  snarest  muligt  faa  Brev 
fra  hende. 

Mr.  Clinton  fandt  sin  Nieces  Adfærd  højst  besynderlig; 
men  pludselig  overfaldtes  han  af  en  Anelse.  Imidlertid  lod 
han  Peter  Stilling  ved  Nattetid  kjøre  Garderoben,  der  var  ind- 
pakket i  en  stor  Kuffert,  til  vSkovshoved.  Stilling  var  ved 
sit  Kjendskab  til  det  engelske  Sprog  særlig  skikket  dertil. 
Et  Par  Matroser  roede  Bagagen   ud   til  Skibet. 

Et  Par  Dage  efter  kom  Pastor  Rønne  over  til  „Egely". 
Han  gav  her  Clinton  fuldstændig  Besked  om,  hvorledes  det 
forholdt  sig  med  hans  Niece.  Onklen  blev,  skjønt  han  som 
sagt  havde  haft  en  Anelse,  ved  den  sikkre  Efterretning  som 
ramt  af  et  Lyn ;  først  var  han  maalløs,  derefter  overvældedes 
han  af  Skamfølelse  og  Sorg,  og  Taarer  tindrede  i  hans  Øjne. 
Men  Præsten  talte  trøstende  Ord  ti!  ham,  og  han  fandt  nu 
en  vis  Beroligelse  i  Tanken  om,  at  hun  heldigvis  var  kommen 
bort.  Han  takkede  varmt  Præsten,  fordi  han  og  Pastorinden 
havde  taget  sig  saa    hjerteligt  af  Niecen. 

En  Gaade  var  det  naturligvis  baade  for  Onklen  og 
Pastor  Rønne,   hvor  Linder  havde  sin  Viden   fra. 

Mr.  Clinton  skulde  nu  komme  til  at  opleve  et  højst 
ubehageligt  Efterspil.  Mens  han  gik  i  den  Tro,  at  Linder 
havde  gjort  sig  skyldig  i  en  ærekrænkende  Løgn,  havde 
han  haanligt  udtalt  til  Højre  og  Venstre,  at  Linder  havde 
handlet,  som  han  gjorde,  af  det  laveste  Motiv:  han  havde 
villet  hævne  sig,  fordi  Miss  Lydia  havde  givet  ham  en  Kurv  ; 
men  han  havde  kun  friet  til  hende  for  at  faa  fat  i  hendes 
Penge.      Dette  sidste  var  kun  tildels  sandt. 

Da  det  kom  Fuldmægtig  Linder  for  Øre,  blev  han  harm- 
fuld og  besluttede,  at  Clinton  skulde  straffes;  men  han  ven- 
tede, til  Engelskmændene  havde  forladt  Kjøbenhavn  og  Sjælland. 

Skolelæreren  i  Utterslev  havde  jo  i  sin  Tid  fortalt  ham, 
at  Clinton  kom  til  General  Wellesley,  medens  denne  havde 
sit  Hovedkvarter  i  Brønshøj.  Clinton  havde  altsaa  staaet  i 
Forbindelse  med  Fjenden,  mod  hvem  Hadet  især  luede  højt 
efter  Flaadens  Erobring.  Her  var  et  Vaaben,  der  sikkert 
kunde  udnyttes   med   Virkning  mod   Clinton. 

Fuldmægtig  Linder  meldte  Sagen  til  Politimester,  Etats- 
raad  Haagen  og  bemærkede,  at  der  her  muligt  kunde  være 
givet  Meddelelser  af  landsforrædersk  Natur.  Fra  Politikamret 
gik  Meldingen  strax  til  Generalkommandoen,  der  ojeblikkelig 
satte  sig  i  Bevægelse.  „Egely"  blev  pludseligt  omringet  af 
Soldater,  Clinton  blev  som  mistænkelig  Person  ført  til  Blaa- 
taarn,  hvor  han  holdtes  i  Varetægtsarrest,  medens  hans  Hus 
og  Papirer  undersøgtes.  Efterretningen  herom  vakte  Forfær- 
delse og  Deltagelse  i  Omegnen. 

Clinton  underkastedes  flere  Forhør  af  Auditøren  ved 
Kongens  Livregiment.  Han  lagde  aldeles  ikke  Dolgsmaal 
paa,  at  han  sammen  med  sin  Niece  havde  besøgt  General 
Wellesley,  hvem  De  begge  kjendte  personlig  fra  London. 
Men  Generalen  havde  ikke  rettet  det  mindste  Spørgsmaal  til 
ham  angaaende  den  militære  Situation  i  Fæstningen  eller  paa 
Øen.  Clinton  tilføjede,  at  han  heller  ikke  havde  været  i 
Stand  til  at  svare,  da  han  i  den  Retning  var  uvidende.  Men 
i  ethvert  Fald  vilde  hans  Følelse  af  at  være  dansk  Undersaat, 
have  paabudt   ham  Tavshed   under  saa  kritiske   Forhold. 

Auditøren  spurgte  efter  Miss  Lydia  Jefferson.  Clinton 
svarede,  at  hun  hemmeligt  havde  forladt  ham  og  var  rejst 
til  England.  Da  Auditøren  gjennem  Politimesteren  vidste, 
hvorledes  det  forholdt  sig  med  hende,  rørte  han  ikke  videre 
ved  denne  Sag. 

Men  Auditøren  vedblev  alligevel  at  mistænke  Clinton 
for,  at  denne  kunde  have  givet  den  engelske  General  en  eller 
anden  lille  Meddelelse,  der  kunde  have  været  Fjenden  til 
Nytte.  Fuldmægtig  Linder  havde  fortalt  Auditøren,  at  Clinton 
havde  kritiseret  Kronprins-Regentens  Optræden  og  ikke  fundet 
denne  forsvarlig.  Auditøren  vedblev  derefter  at  holde  sin 
Fange  i  Varetægtsarrest. 

Under  de  forvirrede  og  sørgelige  Forhold  i  Kjøbenhavn, 
hvor  Generalkommandoen  et  Par  Maaneder  efter  Kapitula- 
tionen   holdtes    i   Uvidenhed    om  Regeringens    Tanker    og  An- 

skuelser,  kunde  Clinton  være  bleven  siddende  længe  i  Fængslet. 
Men   nu  traadte   Maxime  Véron   ogsaa  hjælpende  til  her. 

Clintons  Skjæbne  var  gaaet  ham  nær  til  Hjerte,  og  han 
grundede  over,  hvorledes  det  skulde  kunne  lykkes  ham  at 
faa  sin  alderstegne  Ven,  Miss  Lydias  Onkel,  sat  paa  fri  Fod. 
Da  randt  det  ham  i  Hu,  at  Hds.  kgl.  Højhed,  Hertuginden 
af  Augustenborg,  Kronprinsens  Søster,  havde  sagt  til  ham, 
at  han  trygt  kunde  paakalde  hendes  Indflydelse,  hvis  han 
behøvede  den.  Da  hun  udtalte  disse  Ord,  havde  de  gjort 
et  stærkere  Indtryk  paa  Véron,  end  han  selv  havde  kunnet 
forklare  sig.  Men  derefter  havde  han  glemt  dem.  Nu  duk- 
kede de  pludseligt  op  i  hans  Bevidsthed;  der  gik  ligesom  en 
Glædesstrømning  gjenneni  ham;  i  hint  første  Indtryk  saa  han 
nu  et  Forbud  paa,  at  han  vilde  faa  sit  Ønske  opfyldt,  naar 
han  paakaldte  Hds.  kgl.  Højheds  Bistand.  Men  skulde  han 
virkelig  kunne  udrette  noget  i  Hurtighed,  indsaa  han  Nød- 
vendigheden  af  at  komme   personlig. 

Véron  erfarede,  at  der  i  Helsingørs  Havn  laa  en  svensk 
Skonnert,  som  skulde  afgaa  til  Flensborg  for  at  indtage  en 
Ladning.  Kaptainen  var  fra  Halmstad  og  kjendte  Etatsraaden 
paa  Bøllegaarden  personlig.  Véron  henvendte  sig  til  ham  og 
blev  tagen  med  som  Passager.  Da  Vinden  var  heldig,  naaede 
Skonnerten  Bestemmelsesstedet  efter  et  Par  Døgns  Forløb. 
Forinden  Véron  gik  fra  Borde ,  leverede  han  Kaptainen  et 
engelsk  Brev  til  Kaptain  Mansfield  i  London ;  han  havde 
faaet  Adressen  at  vide  hos  Pastor  Rønnes.  Kaptainen  gav 
bestemt  Løfte  om  at  besørge  Brevet  og  tillod,  at  Svaret 
niaatte  sendes  til  Halmstad  i  en  Konvolut  med  hans  Adresse. 
Derfra  skulde  han  nok  skaffe  det  frem  til  Pastor  Rønne  i 
Lyngby,  som  da  vilde  afhænde  det  til  den  rette  Adressat. 
Som  Belønning  for  hans  Tjenstvillighed,  forærede  Véron  ham 
et  lille  Sølvfyrtøj. 

I  Flensborg  erfarede  Véron,  at  Hertuginden  for  Øjeblikket 
ikke  befandt  sig  paa  Augustenborg,  men  at  hun  opholdt  sig 
paa    Slottet    Gravensteen    ved    Flensborg    Fjord,    der   var    den 

hertugelige  Families  Ejendom.  Han  lejede  en  Hest  hos  Post- 
holderen og  tilbagelagde  hurtigt  de  halvtredje  Mil  til  Slottet. 
Gjennem  Kammerjunker  v.  Buchwald  anholdt  han  om  Audiens 
og  fik  den   strax. 

Hds.  kgl.  Højhed,  Hertuginde  Louise  Augusta,  tog  imod 
Véron  i  et  mørkegrønt  Kabinet,  fra  hvis  Vindue  der  var 
smuk  Udsigt  over  Nybøl  Nor.  Hertuginden  havde  ved  Vérons 
Indtræden  lige  gjennemlæst  et  Brev  fra  sin  Svigerinde.  Kron- 
prinsessen talte  deri  om  Generaladjutant  Lindholms  Sendelse 
til  Napoleon,  der  havde  erklæret,  at  han  vilde  understøtte 
Danmark.  Denne  Udtalelse  havde  gjort  et  oplivende  Indtryk 
paa  Hertuginden,  som  den  sidste  Tids  Begivenheder  havde 
smertet.  Hun  viste  derfor  i  dette  Øjeblik  Véron  større  Imøde- 
kommen, end  Tilfældet  ellers  vilde  have  været. 

Efterat  Hds.  kgl.  Højhed  opmærksomt  havde  hørt  paa 
Vérons  Fremstilling  af  Clintons  Skjæbne,  og  efterat  Véron 
med  Varme  havde  udtalt  sin  Overbevisning  om  den  Fængs- 
ledes Uskyldighed,  spurgte  hun  foregribende,  hvad  der  var 
hans  Andragende. 

Véron  svarede,  at  han  underdanigst  vilde  bede  Hds. 
kgl.  Højhed  om,  at  hun  ved  en  Henvendelse  til  sin  ophøjede 
Broder,  Kronprins-Regenten,  vilde  udvirke  en  Befaling  til,  at 
Clinton   blev  sat  paa   fri   Fod. 

Hertuginden  svarede,  at  da  der  fra  Frankrig  var  indløbet 
glædelige  Eflerretninger  for  Kongehuset  og  Danmark,  vilde 
hun  opfylde  hans  Bøn.  Om  tre  Dage  kunde  han  afhente 
Svar  hos  Kammerjunker  v.  Buchwald.  Hun  udstrakte  Haanden 
mod  Véron,  der  ærbødigt  kyssede  den  og  trak  sig  tilbage. 

Tre  Dage  efter  var  Véron  over  Land  paa  Tilbagevejen 
til  Kjøbenhavn  med  Kronprins-Regentens  Befaling  til  General- 
kommandoen om,  at  Chnton  strax  skulde  sættes  i  fuldstændig 
Frihed.  Maxime  Véron  var  med  Rette  stolt  af  dette  heldige 
Resultat,  hans  Henvendelse  til  Hertuginden  af  Augustenborg 
havde   haft. 

Mr.   Clinton   aandede   lettere,   da   han   igjen  traadte   ind   i 

„Egely";  men  med  stigende  Længsel  imødesaa  han  Efterret- 
ninger fra  Miss  Lydia,  om  livem  han  underholdt  sig  med 
Pastor  Rønne. 

En  Dag  indfandt  en  svensk  Matros  sig  i  Lyngby  Præste- 
gaard  med  et  Brev  til  Præsten ;  han  var  afsendt  fra  en 
Koffardikaptain  i  Halmstad.  Pastor  Rønne  aabnede  Brevet 
og  saa,  at  der  inden  i  dette  laa  et  andet  til  Mr.  Clinton. 
Han  gav  Matrosen  en  halv  Specie  og  viste  ham  ind  i  Borge- 
stuen, hvor  der  skulde  blive  bragt  ham  en  Forfriskning. 

I  Brevet,  der  var  underskrevet  Miss  Lydia  Mansfield, 
gaves  der  Clinton  en  Skildring  af  Bryllupet,  der  havde  fundet 
Sted  i  Stilhed  i  en  Landsbykirke  i  Nærheden  af  London. 
Mrs.  Mansfield  boede  i  Harwich.  Hun  følte  sig  lykkelig, 
men  hun  vilde  glæde  sig  endnu  mere  ved  Tilværelsen,  hvis 
Onklen  vilde  komme  til  England  og  tage  blivende  Ophold  i 
samme  By  som  hun.  Hun  opfordrede  ham  indtrængende  til 
at  gjøre  det.  Fra  hendes  Husbond,  Kaplain  Mansfield,  havde 
hun  nylig  haft  gode  Efterretninger:  han  deltog  i  Portugal  i 
Felttoget  mod   Franskmændene. 

Efter  alt,  hvad  der  var  foregaaet,  tog  Clinton  ikke  i 
Betænkning  at  opfylde  sin  Nieces  Anmodniug :  Temperaturen 
i  Danmark  var  ham  aandelig  talt  ikke  længer  behagelig. 
Pastor  Rønne  lovede  at  besørge  Salget  af  „Egely"  og  ordne 
hans  Sager  overhovedet.  Clinton  tog  i  Breve  en  varm  Afsked 
med  de  Familier,  han  havde  lært  at  kjende.  Over  Sverig 
begav  han  sig  til  England,  idet  han  afsejlede  fra  Halmstad. 
Han  gjensaa  aldrig  senere  Danmark. 

Mødet  mellem  Mr.  Clinton  og  hans  Niece  i  Harwich 
var  meget  bevæget;  hun  udgjød  Taarer,  og  han  formaaede 
heller  ikke  at  blive   Herre  over  sine  Følelser. 

I  Harwich  var  det,  at  de  for  et  halvt  Aar  siden  ind- 
skibede sig  til  Danmark:  en  Verden  af  Begivenheder  forekom 
dem  at  ligge  mellem   hint  Tidspunkt  og  Øjeblikket. 

XII. 


„Egely"  havde  skiftet  Ejer,  og  med  Tiden  afblegedes 
hos  Omegnens  Beboere  Mindet  om  Mr.  Clinton  og  Miss  Lydia 
Jefferson.  Kun  med  Pastor  Rønnes  og  med  Etatsraaden  paa 
Bøllegaarden  vedblev  disse  at  staa  i  Korrespondsnce;  men 
denne  var  meget  uregelmæssig.  Autoriteterne  lod  Breve  til 
England  aabne,  og  Breve  fra  England  til  Danske  konfiskeredes, 
hvis  de  ikke  smugledes  ind.  Den  Vej,  Korrespondancen  hem- 
meligt havde  taget  over  Sverrig,  lukkedes,  da  den  danske 
Regjering  i  Vinteren  1808  erklærede  Sverrig  Krig.  Den  tid- 
ligere nævnte  svenske  Kaptain  i  Halmstad  havde  imidlertid 
velvillig  tilbudt  at  være  Mellemmand  ved  Brevvexlingen,  kun 
maatte  Skrivelserne  afhentes  i'  hans  Hjem.  Rønne  og  Etats- 
raaden lejede  for  god  Betaling  en  Fisker  i  Gilleleje  til  en 
Gang  om  Maaneden  at  forsøge  paa  at  komme  i  Land  paa 
Sverrigs  Kyst  og  naa  frem  til  Halmstad.  Han  løste  som 
oftest  Opgaven  heldigt,  og  den  i  sig  selv  ganske  uskyldige 
Korrespondance  kunde  saaledes  vedligeholdes  med  større  eller 
mindre  Afbrydelser. 

Fuldmægtig  Linder  havde  efter  hint  Optrin  paa  Etats- 
raadens  Fødselsdag  fuldstændig  trukket  sig  tilbage  fra  Bølle- 
gaarden og  fra  Rønnes.  Familierne  hørte  ikke  Noget  om 
ham,  og  da  de  endelig  efter  halvandet  Aars  Forløb  modtog 
Efterretning  om  Linder,  kom  den  til  Etatsraadens  og  Rønnes 
Forbavselse  fra  England. 

I  Efteraaret  1809  begav  Kong  Frederik  den  Sjette  sig 
fra  Kjøbenhavn  til  Kiel,  hvor  han  vilde  overvære  sin  ældste 
Datters,  Kronprinsesse  Karolines  Konfirmation  og  derefter  føre 
Dronning  Marie  og  hende  tilbage  til  Hovedstaden. 

Lige  forinden  sin  Afrejse  til  Holsten  havde  Kongen  mod- 
taget Kjøbenhavns  Politimester,  Justitsraad  Bagger,  i  Audiens. 
Hs.  Majestæt  roste  Politimesteren  for  den  tilfredsstillende  Maade, 
hvorpaa  han  havde  opretholdt  Ordenen  i  Hovedstaden  i  For- 
aaret,    da    der  i  Anledning    af   den    projekterede  Landgang  i 

Skaane  havde  været  samlet  en  betydelig  Troppestyrke  i  den 
og  langs  Øresundskysten  Nord  paa.  Kongen  omtalte  der- 
etter, at  han  nu  skulde  gjense  sin  Gemalinde  og  sin  Datter. 
„Hds.  Majestæt  har,  min  gode  Justitsraad,  lige  siden  det 
skjændige  Bombardement"  —  Kongen  stødte  her  Sablen  haardt 
mod  Gulvet  —  „tænkt  paa  Kjøbenhavns  fattige  Befolkning 
med  den  ømmeste  Deltagelse.  Dronningen  vil  fremdeles 
hjælpe  den.  Intet  vil  være  hende  mere  kjærkomment  end 
en  Beretning  om  dens  Tilstand.  Vil  De  levere  en  saadan, 
Justitsraad  Bagger.  De  vilde  derved  indlægge  Dem  en  stor 
Fortjeneste.  Men,  hurtigt  maa  det  ske,  Justitsraad,  De  ved, 
jeg  hader  Langsomhed.      Haa,   haa,   haa!" 

Politimesteren  takkede  Kongen  for  de  naadige  Ord.  Be- 
retningen  skulde  snarest  muligt  ligge   færdig. 

En  Uge  efter  Kongens  Afrejse  havde  Politimester  Bagger 
endt  sine  Undersøgelser,  hvortil  Fuldmægtig  Linder  havde 
ydet  ham  en  ypperlig  Medvirkning.  Bagger  paaskjønnede 
fuldt  ud  dette.  Da  han  gjerne  vilde  være  Fuldmægtigen  be- 
hjælpelig med  dennes  Befordring  paa  Embedsbanen,  gav  han 
ham  det  Hverv  at  overbringe  den  kalligrafisk  skrevne  Beret- 
ning til  Kongen  i  Kiel.  Samtidigt  stillede  det  sig  saa  hel- 
digt, for  Linder,  at  han  ogsaa  kunde  medtage  en  Rapport  fra 
den  kommanderende  General  paa  Sjælland,  Prins  Christian  til 
Hs.  Majestæt.  Vandt  han  som  hurtig  Overbringer  Kongens 
Tilfredshed,   var  hans  Lykke  gjort. 

Fuldmægtig  Linder  begav  sig  til  Nysted  paa  Lolland, 
hvorfra  han  vilde  søge  at  komme  over  til  Heiligenhafen  i  Holsten. 

Storbritanien  og  Danmark  befandt  sig  forlængst  officielt 
i  Krig  med  hinanden,  og  Kaperfarten  gik  sin  livlige  Gang. 
Det  var  en  Sørøverkrig,  i  hvilken  mangen  kæk  Ulk  udmærkede 
sig  ved  det  eventyrligste  Mod  og  tjente  sig  en  Formue  ved 
Salget  af  de  tagne  Priser.  Da  Linder  kom  til  Nysted,  laa 
netop  i  Havnen  der  en  Kaperskonnert  ved  Navn  „Løven", 
den  havde  fire  Kanoner  og  kommanderedes  af  Kaptain  Sande, 
tidligere  Styrmand    i    østasiatisk   Kompagnis  Tjeneste.      Linder 

traf  Aftale  med  Sande  om  at  blive  landsat  paa  den  hol- 
stenske Kyst  og  tilbød  Kaperføreren  som  Vederlag  et  Par 
Dukater.  Efterat  „Løven"  var  bleven  forsynet  med  ny  Pro- 
viant og  Ammunition,  stak  den  i  Søen.  Vejret  var  regnfuldt 
og  uroligt.  Linder,  hvem  Søsyge  hindrede  fra  at  være  nede 
i  Rummet,  opholdt  sig  helst  paa  Dækket,  hvor  han  som  Be- 
skyttelse mod  Regnen  var  iført  en  Pijækkert  og  bar  en  med 
Pelsværk  kantet  Hue  paa  Hovedet.  I  to  Dage  kjæmpede 
„Løven"  med  Vind  og  Vejr.  Den  befandt  sig  ud  for  Sj^dspidsen 
af  Langeland,  og  her  blev  den  angreben  af  den  engelske 
Kutterbrig,  „Forward",  Løjtnant  Dennis.  Engelskmanden  var 
Kaperen  langt  overlegen  i  Skyts  og  Besætning.  Efterat  „Løven" 
havde  faaet  et  Par  Grundskud,  begyndte  den  at  synke.  Sande 
maatte  overgive  sig,  hvorpaa  Besætningen  indbefattet  Linder 
toges  som  Fanger  ombord  i  Kutterbriggen.  Kort  efter  gik 
„Løven"  tilbunds,  og  saaledes  forsvandt  de  af  Fuldmægtigen 
medbragte   Documenter  i   Havets   Dyb. 

Paa  „Forwards"  Dæk  mønstrede  Løjtnant  Dennis  Kaper- 
gasterne, og  hvor  stor  blev  hans  Forbavselse  ikke,  da  Linder 
førtes  frem  for  ham,  og  han  gjenkjendte  ham  fra  hin  Aften 
i  Lundehuskroen. 

„Her  har  Skjæbnen  været  mig  gunstig!"  udbrød  Løjt- 
nanten. „Nu  skal  Du  komme  til  at  bøde  for  dine  Forhaa- 
nelser  mod  Storbritanniens  ophøjede  Monark.  Er  der  nogen 
der  har   fortjent   at  komme   i    „Prison'en",   saa  er  det  Dig." 

„Forward"  bragte  Fangerne  til  Vinga  udenfor  Gøteborg. 
Her  toges  de  ombord  i  en  Fregat,  der  skulde  afgaa  til 
Chatam  ved  Themsen. 

En  mørk  Dag  i  November  ankom  Fregatten  til  sit  Be- 
stemmelsessted. Her  laa  de  saakaldte  Prisonskibe,  gamle 
oplagte  Linjeskibe,  og  i  et  af  disse  stuvedes  nu  Linder  sammen 
med   omtrent  s^^v  hundrede   andre   Fanger. 

En  Lidelsestid  oprandt  for  ham.  Han  fik  daarlig  og 
utilstrækkelig  Kost,  blandt  hvilken  harske  Sild  ikke  hørte  til 
Sjældenhederne.      Med    store  Indskrækninger    kunde    han  kun 

trække  frisk  Luft,  og  vilde  han  have  gjort  Mine  til  et  Flugt- 
forsøg, var  han  bleven  skudt  af  Vagten,  der  stod  med  skarp- 
ladte Geværer  paa  Agterkastellet.  Linder  var  en  stærk  Natur, 
men  hans  Kræfter  svandt  hen  under  den  brutale  Behandling. 
Han  fik  et  gulagtigt,  lidende  Udseende. 

En  Aften  var  der  straalende  oplyst  i  et  Hus  paa  Bel- 
grave  Square  i  Londons  Westend.  Her  boede  General  Clarke, 
og  her  afholdtes  en  Fest  i  Anledning  af  hans  Datters  nylig 
stedfundne  Ægteskab  med  en  Kaptain  i  Marinen.  Hos  Gene- 
ralen var  der  samlet  en  glimrende  Kreds,  i  hvilken  det  mili- 
tære Element  var  fremherskende.  Blandt  Gjæsterne  vare  Kap- 
tain  Mansfleld    med  Hustru,   Løjtnant  Dennis  og  Mr.   Clinton. 

Mansfield  og  Clinton  havde  taget  Plads  i  en  Kanape 
og  converserede  livligt  med  hinanden,  da  Dennis  kom  hen  til 
dem.  Denne  var  en  Ven  af  Mansfield.  .Da  han  hørte,  at 
Samtalen  drejede  sig  om  Englændernes  Ophold  paa  Sjælland, 
kom  han  til  at  tænke  paa  Begivenheden  med  den  danske 
Kaper.  Han  fortalte  Mansfield  og  Clinton  om  sin  Fangst  og 
meddelte  triumferende,  at  det  netop  var  lykkedes  ham  at 
faa  fat  i  en  Person,  paa  hvem  han  havde  folt  Trang  til  at 
hævne  sig. 

Clinton  hørte  opmærksomt  efter.  „Hvad  hed  den  Per- 
son?"   spurgte  han. 

„Hans  Navn  var  Jakob  Linder,"  svarede  Dennis.  „Jeg 
har  erkyndiget  mig  nøje  om  hans  Forhold.  Han  havde  været 
Fuldmægtig  hos  Politimesteren  i  Kjobenhavn." 

„Hvor  er  han  nu?"  spurgte  Clinton.  „Han  sidder  som 
Fange  i  Prisonskibet  „Inflexible"  ved  Chatam."  Clinton  blev 
tankefuld  og  indprentede  sig  Skibets  Navn. 

Han  ønskede  at  faa  et  Glimt  af  Linder  se,  og  han  naaede 
Maalet  ved  Kaptain  Mansfields  Medvirkning.  CHnton  betraadte 
„Inflexible"  om  Morgenen  tidlig,  just  som  Fangerne  kaldtes 
fra  Batterierne  op  paa  Dækket  for  at  blive  talte.  Han  stod 
ved  den  vagthavende  Officers  Side  og  havde  fra  Skansen  et 
frit  OverbHk  over  det  Hele. 

Clinton  blev  underlig  til  Mode,  da  han  fik  Øje  paa  den 
udtærede  Linder  i  den  lurvede  Pijækkert  med  den  for- 
slidte Hue.  Erindringerne  fra  Sjælland  ligesom  vældede  ind 
paa   ham. 

Linder  saa  længe  ned  mod  Dækket,  men  da  løftede  han 
Blikket  mod  Skansen  og  fik  Øje  paa  Clinton.  Nogle  Sekunder 
stirrede  han  paa  denne  med  et  bittert  Smil  om  Læben  og  gjorde 
ikke  mindste  Tegn  til  en  Hilsen.  Derpaa  vendte  han  hurtigt 
Clinton   Ryggen   og  gik   ned   paa  Batteriet. 

Gennem  Korrespondancen  med  Pastor  Rønne  havde  Clinton 
faaet  at  vide,  hvorledes  Linder  var  kommen  til  Kundskab  om 
Miss  Lydias  Hemmelighed.  Clinton  fordømte  i  skarpe  Udtryk 
den  danske  Regering,  fordi  den  havde  tilladt  en  Forordning 
at  træde  i  Kraft,  før  den  blev  offentliggjort.  Hvad  Linders 
Sigtelse  mod  Miss  Lydia  angik,  da  maatte  Clinton  naturligvis 
indrømme  dens  Rigtighed,  men  ved  dens  brutale  Fremsættelse 
havde  han  gjort  et  grovt  Brud  paa  Konveniens  og  Ridder- 
lighed. 

Linders  Skæbne  smertede  Mr.  Clinton,  og  hans  Følelse 
deltes  af  Mrs.  Mansfield,  der  gjorde  alt  muligt  for  at  faa 
Fangen  sat  paa  fri  Fod.  Gjennem  sin  Ægtefælle,  Kaptainen, 
udvirkede  hun,  at  der  fra  Krigs-  og  Kolonialministeren,  Viscount 
Castlereagh,  indløb  Befaling  til  Linders  Frigivelse.  Mrs.  Mans- 
field fik  Tilladelse  til  personlig  at  overrække  ham  Ordren. 

Sammen  med  Clinton  begav  hun  sig  til  Chatam,  hvor 
de  førtes  om  Bord  i  „Inflexible".  I  den  vagthavende  Officers 
Lukaf  modtog  de  Linder,  der  hilste  paa  dem  med  et  tvungent 
Smil.  Hans  Forfængelighed  saaredes  af  det  Ydmygende  i 
Situationen. 

„De  er  fri  Hr.  Linder",  sagde  Mrs.  Mansfield  med  glæde- 
straalende  Blik;  hun  rakte  ham  Ordren. 

Han  lod  sit  Blik  glide  ned  gjennem  den ;  der  gik  lige- 
som et  forklarende  Skær  over  hans  Pande,  et  lettende  Suk 
opsteg  fra  hans  Bryst.     „Inderlig  Tak!"   udbrød  han.     „Hvem 

skylder  jeg  denne  store  Venskabstjeneste?"  spurgte  han  med 
Blikket  rettet  mod  Clinton. 

„Væsenlig  min  Niece,  Mrs.  Lydia  Mansfield,  Hr.  Linder", 
lød  Svaret.  „De  vil  hos  mig  kunne  faa  det  fornødne  til 
Hjemrejsen." 

„De  har  et  mægtigt  Krav  paa  min  Taknemmelighed, 
Mrs.  Mansfield.  Tilgiv  mig,  at  jeg  i  sin  Tid  krænkede  Dem 
med  en  kaad  Yttring,  jeg  senere  i  min  Fangetid  tidt  har  angret. 
Ogsaa  Dem,  Mr.  Clinton  beder  jeg  om  Tilgivelse  for  de  mørke 
Timer,  jeg  beredte  Dem." 

„Alt  er  tilgivet!"  sagde  Clinton  og  hans  Niece  samtidigt. 
„Hvor  herligt,"  tilføjede  hun,  „at  jeg  kunde  komme  til  at 
vise  Dem   en  Tjeneste,   der  sikkert  kom   belejligt." 

Clinton  og  Mrs.  Mansfield  tog  Afsked  med  Linder,  idet 
de  vexlede  Haandtrj'k  med  ham  og  bad  ham  om  at  hilse 
Vennerne   i   Danmark. 

Faa  Dage  efter  rejste  Fuldmægtig  Jakob  Linder  om  Bord 
i  en  engelsk  Brig  til  Sverrig,  hvorfra  han  begav  sig  til  Kjøben- 
havn. 

En  Episode  af  hans  Tilværelse,  den  mærkeligste  i  hans 
Liv   baade  hidtil  og  siden   efter,   var  til   Ende. 

